
I 
ÎMPUSŞCĂTURA 


Raymonde ciuli urechile. Zgomotul se auzi din nou, de 
două ori, destul de limpede ca să se distingă de zgomotele 
confuze care alcătuiau marea linişte a nopţii, dar atât de 
slab, încât n-ar fi putut spune dacă-i apropiat sau depărtat, 
dacă vine dintre zidurile marelui castel sau de-afară, din 
cotloanele întunecate ale parcului. 

Se sculă încetişor. Fereastra era întredeschisă, o deschise 
larg. Lumina lunii cădea pe un peisaj liniştit de peluze şi 
boscheţi, în care ruinele răzlețe ale vechii mănăstiri se 
decupau în siluete tragice, coloane trunchiate, ogive 
retezate, schelete de porticuri şi resturi de arcuri butante. 
Peste toate plutea o adiere, lunecând printre crengile 
nemişcate ale copacilor, dar clătinând frunzele abia 
înmugurite din straturile de flori. 

Şi deodată, acelaşi zgomot... Se auzea din stânga, de la 
etajul de dedesubt, deci din saloanele ce se aflau în aripa 
vestică a castelului. 

Deşi era vitează şi puternică, fata simţi că-i e frică. Îşi 
îmbrăcă halatul şi luă chibriturile. 

— Raymonde... Raymonde... 

Un glas slab ca un suspin o chema din camera alăturată, 
a cărei uşă rămăsese deschisă. Porni într-acolo pe pipăite, 
în timp ce Suzanne, verişoara ei, ieşi din camera aceea și i 
se prăbuşi în brate. 

— Raymonde... tu eşti?... ai auzit?... 

— Da... nu dormeai? 

— Cred că m-a trezit câinele... mai demult... Dar acuma 
nu mai latră. Cât o fi ceasul? 

— Cam patru. 


— Ascultă... Se aud paşi în salon. 

— Nu-i nici o primejdie, acolo e tatăl tău, Suzanne. 

— Dar tocmai el e în primejdie. Doarme lângă salonul cel 
mic. 

— Dar e şi domnul Daval acolo... 

— İn capătul celălalt al castelului... Cum vrei s-audă? 

Şovăiau, neştiind ce hotărâre să ia. Să cheme servitorii? 
Să strige după ajutor? Nu îndrăzneau, într-atât li se părea 
de înfricoşător sunetul propriilor lor voci. Dar Suzanne, care 
se apropiase de fereastră, îşi înăbuşi un țipăt. 

— Uite... un om lângă havuz... 

Intr-adevăr, un om se îndepărta cu paşi repezi. Ducea la 
subraţ un obiect destul de mare, a cărui natură ele n-o 
putură recunoaşte şi care îi împiedica mersul, lovindu-i-se 
de picior. Il văzură trecând pe lângă fosta capelă şi 
îndreptându-se spre o portiţă din zid. Portiţa era probabil 
deschisă, căci el dispăru brusc, şi nu mai auziră scrâşnetul 
obişnuit al balamalelor. 

— Venea din salon, murmură Suzanne. 

— Nu, scara şi vestibulul l-ar fi scos mult mai la stânga... 
Numai dacă... 

Fură zguduite de aceeaşi idee. Se aplecară peste 
fereastră. Sub ele se vedea o scară sprijinită în dreptul 
primului etaj. Balconul de piatră era luminat de-o licărire. 
Un alt om care ducea şi el ceva încălecă balconul, se lăsă 
să alunece de-a lungul scării şi o luă la fugă pe acelaşi 
drum. 

Suzanne, înspăimântată, fără puteri, căzu în genunchi, 
bolborosind: 

— Să strigăm!... Să strigăm după ajutor!... 

— Cine să vină? Tatăl tău... Şi dacă mai sunt şi alţii şi 
dacă îl atacă? 

— Am putea să chemăm servitorii... soneria ta e în 
legătură cu camerele lor. 

— Da... da... poate, e o idee... Numai să ajungă la timp! 


Raymonde căută lângă pat soneria electrică şi apăsă cu 
degetul. Sus sună clopoţelul, dar ele avură impresia că 
sunetul se auzise clar şi de jos. 

Aşteptară. Tăcerea devenea înspăimântătoare şi nici 
măcar briza nu mai mişca frunzele tufişurilor. 

— Mi-e frică... mi-e frică..., repeta Suzanne. 

Şi dintr-o dată, în noaptea adâncă, deasupra lor se auzi 
zgomotul unei lupte, un vacarm de mobile răsturnate, de 
strigăte, apoi, oribil, sinistru, un geamăt răguşit, horcăiala 
unei fiinţe gâtuite... 

Raymonde se repezi spre uşă. Suzanne se agăţă cu 
disperare de ea. 

— Nu... nu mă lăsa... mi-e frică. 

Raymonde o împinse şi o luă la goană pe coridor, urmată 
imediat de Suzanne, care fugea clătinându-se dintr-un 
perete în altul şi ţipa. Ajunse la scară, cobori val-vârtej, se 
repezi la uşa cea mare a salonului şi se opri brusc, ţintuită 
în prag, în timp ce Suzanne se prăbuşea lângă ea. In faţa 
lor, la trei paşi, era un om cu o lanternă în mână. O îndreptă 
spre cele două fete, orbindu-le, le privi lung chipurile, apoi, 
fără să se grăbească, cu gesturile cele mai calme din lume, 
îşi luă şapca, ridică de jos o hârtie şi două paie, şterse 
urmele de pe covor, se apropie de balcon, se întoarse spre 
fete, le salută cu o plecăciune adâncă şi dispăru. 

Suzanne alergă prima în micuțul budoar care despărţea 
salonul cel mare de camera tatălui ei. Dar de cum intră, o 
înspăimântă un spectacol groaznic. În lumina piezişă a lunii 
se zăreau pe podea două trupuri neînsufleţite, întinse unul 
lângă celălalt. 

— Tată... tată!... Tu eşti? Ce-ai păţit? strigă ea 
înnebunită, aplecată peste unul din trupuri. 

După o clipă, contele de Gesvres se mişcă. Spuse cu 
voce întretăiată: 

— Nu te teme... nu sunt rănit... Dar Daval? Trăieşte? 
Cuţitul... cuţitul?... 


În momentul acela sosiră doi servitori cu lumânări. 
Raymonde se aruncă spre celălalt trup şi-l recunoscu pe 
Jean Daval, secretarul şi omul de încredere al contelui. 
Chipul lui avea deja paloarea morţii. 

Atunci se ridică, se întoarse în salon, luă dintr-o panoplie 
agăţată pe perete o puşcă pe care ştia s-o încarce şi ieşi pe 
balcon. Nu trecuseră mai mult de cincizeci-şaizeci de 
secunde de când individul pusese piciorul pe prima treaptă 
a scării. Nu putea fi deci prea departe, cu atât mai mult cu 
cât îşi luase precauţia de a muta scara, ca să nu mai poată 
fi folosită. Îl zări într-adevăr imediat, mergând de-a lungul 
ruinelor vechii clopotniţe. Duse arma la umăr, ochi liniştită 
şi trase. Omul căzu. 

— Aşa! aşa! răcni unul dintre servitori. Pe ăsta l-am prins. 
Mă duc după el. 

— Nu, Victor, se ridică... Coboară pe trepte şi fugi spre 
portiţă. Nu poate să fugă decât pe acolo. 

Victor se grăbi, dar omul căzu din nou, încă înainte ca el 
să ajungă în parc. Raymonde îl chemă pe celălalt servitor. 

— Albert, îl vezi? Acolo, lângă arcada cea mare?... 

— Da, se târăşte prin iarbă... e terminat... 

— Urmăreşte-l de aici. 

— N-are cum să scape. În dreapta ruinelor e peluza 
descoperită... 

— Şi Victor păzeşte portiţa din stânga, zise ea, apucând 
din nou puşca. 

— Nu vă duceţi la el, domnişoară! 

— Ba da, ba da, zise ea hotărâtă, cu gesturi sacadate, 
lasă-mă... Mai am un cartuş... Dar mişcă... 

leşi. După o clipă, Albert o văzu îndreptându-se spre 
ruine. Îi strigă de la fereastră: 

— S-a târât în dosul arcadei. Nu-l mai văd... atenţie, 
domnişoară... 

Raymonde ocoli vechea clopotniţă, ca să-i taie omului 
orice cale de retragere şi curând Albert o pierdu din privire. 

După câteva minute, nemaivăzând-o, se nelinişti şi, 
nescăpând ruinele din ochi, în loc s-o ia pe trepte, încercă 
să ajungă la scară. Când reuşi, cobori repede şi alergă 
direct spre arcada lângă care-l văzuse ultima dată pe omul 
acela. La treizeci de paşi mai încolo o văzu pe Raymonde 
care-l căuta pe Victor. 

— Ei? făcu el. 

— Imposibil să punem laba pe el, zise Victor. 

— Portiţa? 

— De-acolo vin... uite cheia. 

— Totuşi... trebuie... 

— A! nici o problemă... În zece minute banditul e al 
nostru. 

De la ferma ale cărei clădiri se ridicau destul de departe 
în dreapta, dar în incinta zidurilor, sosiră fermierul şi fiul lui, 
treziţi de împuşcătură; nu întâlniseră pe nimeni în drum. 

— Drace, făcu Albert, ticălosul n-a putut părăsi ruinele... 
O să-l descoperim în fundul vreunei găuri. 

Organizară o hăituială metodică, răscolind fiecare tufiş, 
îndepărtând tulpinile grele de iederă înfăşurate pe fusul 
coloanelor. Se asigură că uşa capelei e bine închisă şi că 
niciun vitraliu nu e spart. Ocoliră clopotniţa, cotrobăiră prin 
toate cotloanele. Cercetările au fost în zadar. 

O singură descoperire: chiar în locul în care omul căzuse, 
rănit de Raymonde, găsiră o şapcă de şofer, din piele 
roşietică. In afară de asta, nimic. 


La ora şase dimineaţa, jandarmeria din Ouville-la Rivière, 
care fusese anunţată, sosea la faţa locului, după ce 
trimisese expres la Parchetul din Dieppe o notă privind 
circumstanţele crimei, capturarea iminentă a principalului 
vinovat, „descoperirea şepcii şi a pumnalului cu care 
săvârşise fărădelegea”. La ora zece, pe panta lină ce duce 
la castel coborau două echipaje. Într-unul, o venerabilă 
caleaşcă, se aflau substitutul procurorului şi judecătorul de 

instrucţie însoţit de grefier. În celălalt, o cabrioletă 
modestă, luaseră loc doi tineri reporteri, reprezentând 
Jurnalul din Rouen şi un mare ziar parizian. 

Apăru bătrânul castel. Odinioară reşedinţă abaţială a 
stareţilor din Ambrumesy, mutilată de Revoluţie, restaurată 
de contele de Gesvres căruia i-a aparţinut în ultimii 
douăzeci de ani, clădirea e alcătuită dintr-un corp central 
deasupra căruia se ridică un turn în care veghează un 
orologiu şi din două aripi, fiecare înconjurată de un peron 
cu balustrade de piatră. Peste zidurile parcului şi dincolo de 
platoul format de vastele faleze normande se zăreşte, între 
satele Sainte-Marguerite şi Varengeville, linia albastră a 
mării. 

Acolo locuia contele de Gesvres cu fiica sa Suzanne, o 
făptură frumoasă şi fragilă, cu păr blond, şi cu nepoata sa, 
Raymonde de Saint-Veran, pe care o luase la el cu doi ani 
mai înainte, când rămăsese orfană prin moartea simultană 
a părinţilor ei. La castel, viaţa era tihnită şi ordonată. Din 
când în când veneau în vizită câţiva vecini. Vara, contele le 
ducea pe fete la Dieppe aproape în fiecare zi. Era un bărbat 
înalt, cu un chip frumos şi grav, cu părul cărunt. Foarte 
bogat, îşi administra singur averea şi-şi supraveghea 
proprietăţile cu ajutorul secretarului său, Jean Daval. 

Incă de la intrare, judecătorul de instrucţie află primele 
constatări de la brigadierul de jandarmi  Quevillon. 
Capturarea vinovatului, la fel de iminentă, nu se efectuase 
însă, dar toate ieşirile din parc erau supravegheate. 
Evadarea era imposibilă. 

Micul grup traversă apoi sala cea mare şi sala de mese 
situată la parter şi urcă la etajul întâi. Imediat remarcă 
ordinea perfectă din salon. Nici o mobilă, nici un bibelou nu 
păreau să nu fie la locul lor obişnuit, şi nu se simţea nici un 
gol printre mobile şi bibelouri, în dreapta şi în stânga 
atârnau nişte magnifice tapiserii flamande cu personaje. În 
fund, pe lambriuri, patru pânze frumoase, în rame de 

epocă, reprezentau scene mitologice. Erau celebrele 
tablouri de Rubens moştenite de contele de Gesvres, 
împreună cu tapiseriile de Flandra, de la unchiul lui din 
partea mamei, marchizul de Bobadilla, grande de Spania. 
Domnul Filleul, judecătorul de instrucţie, observă: 

— Dacă mobilul crimei a fost furtul, atunci în nici un caz 
obiectul furtului n-a fost în salonul acesta. 

— Cine ştie? făcu substitutul, care vorbea puţin, dar 
întotdeauna în contradicţie cu părerile judecătorului. 

— Ei, hai, domnule, prima grijă a unui hoţ ar fi fost să ia 
tapiseriile şi tablourile acestea, care sunt renumite. 

— Poate că n-a reuşit. 

— Asta o să vedem. 


În momentul acela intră contele de Gesvres, urmat de 
medic. Contele, care nu părea să se resimtă de pe urma 
agresiunii căreia îi fusese victimă, le ură celor doi 
magistrați bun venit. Apoi deschise uşa budoarului. 

În încăperea aceasta, unde, în afara doctorului, nu 
intrase nimeni de când cu crima, era, spre deosebire de 
salon, o dezordine teribilă. Două scaune şi o masă erau 
răsturnate, şi pe jos se găseau o mulţime de lucruri: o 
pendulă de voiaj, un clasor, o cutie cu hârtie de scrisori. Şi 
pe unele din foile albe împrăştiate se vedea sânge. 

Doctorul ridică cearşaful care acoperea cadavrul. Jean 
Daval, îmbrăcat cu hainele lui obişnuite de velur şi încălţat 
cu ghete închise, era întins pe spate cu un braţ îndoit sub 
el. Cămaşa îi era descheiată şi prin ea se vedea o rană 
mare, ca o gaură, în piept. 

— Moartea a fost probabil instantanee, declară doctorul... 
a fost suficientă o lovitură de cuţit. 

— Este, fără îndoială, cuțitul pe care l-am văzut pe 
şemineul din salon, lângă o şapcă de şofer, zise judecătorul. 

— Da, întări contele, cuțitul a fost găsit chiar aici. Provine 
din panoplia din care a luat puşca nepoata mea, 

domnişoara de Saint-Veran. Cât despre şapca de şofer, ea 
aparţine, în mod evident, ucigaşului. 

Domnul Filleul studie alte câteva amănunte din încăpere, 
îi puse doctorului câteva întrebări, apoi îl rugă pe conte să-i 
povestească ce văzuse şi ce ştia. lată ce spune contele: 

— M-a trezit Jean Daval. De altfel, dormeam prost, cu 
licăriri de luciditate în timpul cărora mi se părea că aud paşi 
când, brusc, deschizând ochii, l-am zărit la picioarele 
patului, cu lumânarea în mână, şi îmbrăcat aşa cum e 
acum, căci de multe ori lucra până noaptea târziu. Părea 
foarte agitat şi mi-a spus în şoaptă: „E cineva în salon”. 
Într-adevăr, am auzit zgomote. M-am sculat şi am deschis 
încetişor uşa budoarului. În aceeaşi clipă s-a deschis uşa 
care dă în salonul mare şi a apărut un om care s-a repezit la 
mine şi m-a lovit cu pumnul în tâmplă, zăpăcindu-mă. Vă 
povestesc fără amănunte, domnule judecător de instrucţie, 
pentru că nu-mi amintesc decât de principalele fapte şi 
pentru că aceste fapte s-au petrecut extrem de rapid. 

— Şi pe urmă? 

— Pe urmă, nu mai ştiu... Când mi-am revenit, Daval era 
întins pe jos, rănit mortal. 

— La prima vedere nu bănuiţi pe nimeni? 

— Pe nimeni. 

— N-aveti nici un duşman? 

— Nu ştiu să am vreunul. 

— Nici domnul Daval n-avea? 

— Daval, duşmani? Era cea mai cumsecade fiinţă din 
lume! De douăzeci de ani de când Daval era secretarul şi, 
aş putea spune, confidentul meu, n-am văzut niciodată în 
jurul lui decât simpatii şi prietenii. 

— Totuşi a avut loc o luptă, o crimă, pentru asta e nevoie 
de un motiv. 

— Motivul? Pur şi simplu, furtul. 

— Vi s-a furat deci ceva? 

— Nimic. 

— Atunci? 

— Atunci, dacă nu s-a furat nimic şi nu lipseşte nimic, au 
luat totuşi ceva. 

— Ce? 

— Nu ştiu. Dar fiica şi nepoata mea vă vor spune, cu 
toată siguranţa, că au văzut doi oameni traversând unul 
după altul parcul şi că aceşti doi oameni cărau nişte poveri 
destul de grele. 

— Domnişoarele... 

— Domnişoarele au visat? Şi eu aş fi tentat să cred asta, 
căci de dimineaţă mă tot pierd în căutări şi presupuneri. 
Dar e mai simplu să le interogaţi pe ele. 

Cele două verişoare au fost invitate în salonul mare. 
Suzanne, palidă, încă tremurând, abia putea să vorbească. 
Raymonde, mai energică şi mai virilă, ba chiar mai 
frumoasă, cu sclipiri aurii ale ochilor săi căprui, povesti 
evenimentele nopţii şi rolul pe care-l jucase ea. 

— Deci  depoziţia dumneavoastră este categorică, 
domnişoară? 

— Absolut. Cei doi bărbaţi care au traversat parcul 
duceau fiecare câte un obiect. 

— Şi al treilea? 

— A plecat de aici cu mâinile goale. 

— Aţi putea să ne daţi semnalmentele lui? 

— Ne-a orbit tot timpul cu lanterna. Cel mult v-aş putea 
spune că e înalt şi greoi... 

— Aşa vi s-a părut şi dumneavoastră, domnişoară? o 
întrebă judecătorul pe Suzanne de Gesvres. 

— Da... sau mai curând nu... făcu Suzanne, gândindu- 
se... mie mi s-a părut că e de înălţime potrivită şi suplu. 

Domnul Filleul zâmbi, obişnuit cu divergenţele de opinie 
şi de viziune la martorii aceluiaşi eveniment. 

— lată-ne deci în prezenţa, pe de-o parte, a unui individ, 
cel din salon, care e în acelaşi timp înalt şi scund, gras şi 
slab - şi pe de altă parte, a doi indivizi, cei din parc, acuzaţi 

că au furat din acest salon nişte obiecte... care se află încă 
aici. 

Domnul Filleul făcea parte, ca judecător, din şcoala 
ironistă, cum spunea el însuşi. Era, de asemenea, un 
judecător care nu dispreţuia deloc galeria şi nici ocaziile de 
a-şi arăta publicului ştiinţa, după cum se vedea din numărul 
tot mai mare al persoanelor care se înghesuiau în salon. 
Ziariştilor li se alăturaseră fermierul şi fiul său, grădinarul şi 
nevastă-sa, apoi personalul castelului, apoi cei doi şoferi 
care conduseseră maşinile de la Dieppe. Judecătorul reluă: 

— Ar trebui să ne lămurim şi asupra felului cum a 
dispărut cel de-al treilea personaj. Aţi tras cu puşca asta, 
domnişoară, de la fereastra asta? 

— Da, omul ajunsese lângă piatra de mormânt aproape 
ascunsă sub mărăcini, în stânga clopotniţei. 

— Dar s-a ridicat? 

— Numai pe jumătate. Victor a coborât imediat ca să 
păzească portita, şi eu l-am urmat, lăsându-l aici pe 
servitorul nostru Albert ca să supravegheze totul. 

Albert depuse la rândul său mărturie şi judecătorul 
încheie: 

— Deci, după dumneavoastră, rănitul n-a putut să fugă 
prin stânga, fiindcă servitorul supraveghea poarta, şi nici 
prin dreapta, fiindcă l-aţi fi văzut traversând peluza. Deci, în 
mod logic, el se află la ora actuală în spaţiul relativ restrâns 
pe care-l avem sub ochi. 

— Asta-i convingerea mea. 

— Şi-a dumneavoastră, domnişoară? 

— Da. 

— Şi-a mea, făcu Victor. 

Substitutul procurorului strigă insinuant: 

— Câmpul investigaţiilor e restrâns, n-avem decât să 
continuăm cercetările începute acum patru ceasuri. 

— Poate că noi vom fi mai norocoşi. 

Domnul Filleul luă de pe şemineu şapca piele, o examină 

şi, chemându-l pe brigadierul de jandarmi, îl luă de-o parte 
şi-i zise: 

— Domnule brigadier, trimiteţi imediat un om de-al 
dumneavoastră la Dieppe, la pălărierul Maigret, ca să afle, 
dacă e posibil, cui a fost vândută această şapcă. 

„Câmpul investigaţiilor”, după cum îl numise substitutul, 

se limita la spaţiul cuprins între castel, peluza din dreapta şi 
unghiul format de zidul din stânga cu zidul din faţa 
castelului; adică un pătrat cu latura cam de o sută de metri, 
pe care se ridicau, ici-colo, ruinele mănăstirii Ambrumesy, 
atât de celebră în Evul Mediu. 
_ Imediat văzură, răscolind iarba, pe unde trecuse fugarul. 
In două locuri fură observate urme de sânge înnegrit, 
aproape uscat. In spatele arcadei care marca extremitatea 
clopotniţei nu mai era nimic, natura solului, căptuşit cu un 
strat de ace de pin, neputând reţine forma unui trup. Dar în 
acest caz cum putuse să scape rănitul privirilor fetei, ale lui 
Victor şi-ale lui Albert? Un hăţiş răscolit de servitori şi de 
jandarmi, câteva pietre de mormânt sub care căutară, şi cu 
asta basta. 

Judecătorul de instrucţie îi ceru grădinarului, care avea 
cheia, să deschidă capela, veritabilă bijuterie de sculptură 
pe care timpul şi revoluțiile o cruţaseră şi care fusese 
dintotdeauna socotită, cu pridvorul ei fin cizelat şi cu 
puzderia ei de statuete micuţe, drept una din minunile 
stilului gotic normand. Capela, foarte simplă în interior, fără 
nici o podoabă în afara altarului de marmură, nu oferea nici 
un adăpost. De altfel, ar fi trebuit să poată intra. Prin ce 
mijloc? 

Inspectorul se apropia de portiţa care slujea de intrare 
celor ce voiau să viziteze ruinele. Ea dădea într-un drum de 
ţară cuprins între zidul parcului şi un crâng în care se 
vedeau nişte cariere părăsite. Domnul Filleul se aplecă: în 
praful drumului se vedeau urme de pneuri cu benzi 
antiderapante. De fapt, Raymonde şi Victor auziseră, după 

împuşcătură, zgomotul unui motor. Judecătorul de instrucţie 
insinuă: 

— Probabil că rănitul s-a alăturat complicilor lui. 

— Imposibil! strigă Victor. Eu eram acolo când 
domnişoara şi Albert îl mai vedeau încă. 

— Totuşi, undeva trebuie să fie! Afară sau înăuntru, n- 
avem de ales! 

— E aici, ziseră servitorii cu îndărătnicie. 

Judecătorul ridică din umeri şi se întoarse la castel destul 
de mohorât. Era clar că afacerea se anunţa dificilă. Un furt 
în cadrul căruia nu se furase nimic, un prizonier invizibil, nu 
prea aveai motive de bucurie. 

Erea târziu. Domnul de Gesvres îi invită la masă pe 
magistrați şi pe cei doi jurnalişti. Mâncară în tăcere, apoi 
domnul Filleul se întoarse în salon, unde îi interogă pe 
servitori. Dar dinspre curte răsună tropăitul unui cal şi, 
după o clipă, intră jandarmul care fusese trimis la Dieppe. 

— Ei, ai fost la pălărier? strigă judecătorul, nerăbdător să 
obţină în sfârşit o informaţie. 

— Şapca a fost vândută unui şofer. 

— Un şofer! 

— Da, un şofer care s-a oprit cu maşina în faţa 
magazinului şi care a întrebat dacă poate să-i dea, pentru 
un client de-al lui, o şapcă de şofer din piele galbenă. Nu 
era decât asta. A plătit, fără să-l intereseze măcar măsura, 
şi-a plecat. Era foarte grăbit. 

— Ce fel de maşină? 

— Decapotabilă, cu patru locuri. 

— Şi în ce zi s-a întâmplat? 

— În ce zi? Păi azi-dimineaţă. 

— Azi-dimineaţă? Ce tot îndrugi acolo? 

— Şapca a fost cumpărată azi-dimineaţă. 

— Dar e imposibil, din moment ce a fost găsită azi- 
noapte în parc. Pentru asta trebuie să fi fost acolo şi, în 
consecinţă, să fi fost cumpărată mai înainte. 

— Azi-dimineaţă. Aşa mi-a zis pălărierul. 

A fost un moment de groază. Judecătorul, uluit, încerca 
să înţeleagă ceva. Deodată, tresări, luminat. 

— Aduceţi-l pe şoferul cu care am venit azi-dimineaţă. 

Brigadierul de jandarmi şi subordonatul său alergară în 
grabă spre grajduri. După câteva minute, brigadierul se 
întoarse singur. 

— Şoferul? 

— S-a dus la bucătărie, a mâncat şi pe urmă... 

— Şi pe urmă? 

— A şters-o. 

— Cu maşina? 

— Nu. Sub pretextul că vrea să-şi vadă o rudă din Owville, 
a împrumutat bicicleta rândaşului. Astea sunt pălăria şi 
paltonul lui. 

— Doar n-a plecat cu capul gol? 

— A scos din buzunar o şapcă şi şi-a pus-o pe cap. 

— O şapcă? 

— Da, din piele galbenă, parcă. 

— Din piele galbenă? Nu se poate, uite-o! 

— Aşa e, domnule judecător, dar a lui e identică. 

Substitutul rânji discret. 

— Foarte nostim! foarte amuzant! sunt două şepci... Una, 
cea veritabilă, şi care era singura noastră probă, a plecat 
pe capul pseudo-şoferului! Cealaltă, cea falsă, o aveţi în 
mână. Ah! săracul de el, că bine v-a mai fraierit! 

— Prindeţi-l! Aduceţi-l încoace! strigă domnul Filleul. 
Brigadier Quevillon, trimite doi oameni de-ai dumitale, 
călare, la galop! 

— E departe de-acuma, zise substitutul. 

— Oricât ar fi de departe, trebuie neapărat să punem 
mâna pe el. 

— Sper să fie aşa, dar cred, domnule judecător de 
instrucţie, că eforturile noastre trebuie să se concentreze 
mai ales aici. Citiţi, vă rog, hârtia asta, pe care am găsit-o 

în buzunarele paltonului. 

— Care palton? 

— Al şoferului. 

Şi substitutul de procuror îi întinse domnului Filleul o 
hârtie împăturită în patru pe care se puteau citi aceste 
câteva cuvinte scrise cu creionul, cu un scris cam vulgar: 


„Dacă domnişoara l-a ucis pe patron, va fi vai de ea”. 


Incidentul acesta provocă oarecare emoție. 

— Cine are urechi de auzit să audă, suntem preveniţi, 
murmură substitutul. 

— Domnule conte, reluă judecătorul de instrucţie, vă 
implor să nu vă  neliniştiţi. Nici dumneavoastră, 
domnişoarelor. Amenințarea aceasta n-are nici o 
importanţă, fiindcă justiţia e aici. Vor fi luate toate 
precauţiile necesare. Răspund de securitatea 
dumneavoastră. Cât despre dumneavoastră, domnilor, 
adăugă el întorcându-se spre cei doi reporteri, contez pe 
discreţia dumneavoastră. Aţi asistat la această anchetă prin 
bunăvoința mea şi ar însemna să-mi fiţi nerecunoscători... 

Se întrerupse ca şi cum îi venise o idee, îi privi pe rând pe 
cei doi tineri şi se apropie de unul din ei. 

— La ce ziar scrieţi? 

— La Journal de Rouen. 

— Aveţi o legitimaţie? 

— lat-o. 

Documentul era în regulă. Nu era nimic de zis. Domnul 
Filleul îl interpelă pe celălalt reporter: 

— Şi dumneavoastră, domnule? 

— Eu? 

— Da, dumneavoastră, de ce redacţie aparţineţi? 

— Doamne, domnule judecător, eu scriu la mai multe 
ziare... 

— Legitimaţia dumneavoastră? 

— N-am. 

— Ah! şi cum se face că?... 

— Pentru ca un ziar să-ţi dea o legitimaţie, trebuie să 
scrii la el constant. 

— Ei bine? 

— Ei bine, eu nu sunt decât un colaborator ocazional. 
Trimit de ici-colo articole care sunt publicate... sau refuzate, 
după caz. 

— În cazul acesta numele dumneavoastră? Actele? 

— Numele meu nu v-ar spune nimic. Cât despre acte, n- 
am. 

— N-aveţi o hârtie oarecare care să vă dovedească 
profesia? 

— N-am nici o profesie. 

— Dar bine, domnule, strigă judecătorul cu oarecare 
bruscheţe, n-aveţi totuşi pretenţia să vă păstraţi incognito- 
ul după ce aţi intrat aici prin înşelătorie şi aţi surprins 
secretele justiţiei. 

— Vă rog să remarcaţi, domnule judecător de instrucţie, 
că nu m-aţi întrebat nimic când am venit aici şi că, în 
consecinţă, n-am nimic de spus. În plus, nu mi s-a părut că 
ancheta e secretă, din moment ce asista la ea toată 
lumea... chiar şi unul din vinovaţi. 

Vorbea calm, cu un ton de o infinită politeţe. Era foarte 
tânăr, foarte înalt şi foarte subţire, îmbrăcat cu nişte 
pantaloni prea scurţi şi cu o jachetă prea strâmtă. Avea o 
faţă roz, de fată, o frunte înaltă, părul tuns perie şi o barbă 
blondă prost tunsă. Ochii îi străluceau de inteligenţă. Nu 
părea deloc încurcat şi avea un surâs simpatic, fără urmă 
de ironie. 

Domnul Filleul îl studia cu o neîncredere agresivă. Cei doi 
jandarmi se apropiară de el. Tânărul strigă vesel: 

— Domnule judecător de instrucţie, e clar că mă bănuiţi a 
fi unul din complici. Dar dacă ar fi aşa, n-aş fi şters-o şi eu 
la timpul potrivit, după exemplul tovarăşului meu? 

— Sperati poate... 

— Orice speranţă ar fi fost absurdă. Gândiţi-vă, domnule 
judecător, şi veţi fi de acord că e logic. 

Domnul Filleul îl privi drept în ochi şi zise sec: 

— Destul cu gluma! Numele? 

— Isidore Beautrelet. 

— Profesia? 

— Elev în clasa de retorică? la liceul Janson-de-Sailly. 

Domnul Filleul îl privi din nou în ochi şi zise sec: 

— Ce-mi îndrugi acolo? Elev la retorică... 

— La liceul Janson, strada Pompe, numărul... 

— Ah! da' dumneata îţi baţi joc de mine! exclamă domnul 
Filleul. Nu-i cazul să prelungeşti jocul! 

— Vă mărturisesc, domnule judecător de instrucţie, că 
surprinderea dumneavoastră mă miră. De ce n-aş putea fi 
elev la liceul Janson? Din cauza bărbii, poate? Liniştiţi-vă, 
barba e falsă. 

Isidore  Beautrelet smulse cele câteva bucle care-i 
împodobeau bărbia şi obrazul imberb apăru atunci mai roz 
şi mai juvenil, un adevărat obraz de licean. Şi, în timp ce un 
râs de copil îi dezvelea dinţii albi, zise: 

— Acum v-aţi convins? Mai aveţi nevoie de alte probe? 
Citiţi adresa de pe aceste scrisori de la tatăl meu: 
„Domnule Isidore Beautrelet, intern la liceul Janson-de- 
Sailly”. 

Convins sau nu, domnul Filleul n-avea aerul că găseşte 
toată povestea pe gustul lui. Îl întrebă morocănos: 

— Ce cauţi aici? 

— Păi... învăţ. 

— Dar pentru asta există licee... al dumitale de exemplu. 

— Uitaţi, domnule judecător de instrucţie, că azi, 23 
aprilie, suntem în plină vacanţă de Paşti. 


— Şi? 


2 Ultima clasă de liceu, la secţia umanistă, în sistemul de învăţământ 
francez (n. trad.) 

— Şi am toată libertatea să folosesc această vacanţă 
după bunul meu plac. 

— Tatăl dumitale ce zice? 

— Tatăl meu locuieşte departe, în fundul provinciei 
Savoia, şi chiar el m-a sfătuit să fac un mic voiaj pe coasta 
Canalului Mânecii. 

— Cu barbă falsă? 

— Ah! Asta nu. Asta-i ideea mea. La liceu vorbim mult de 
aventuri misterioase, citim romane polițiste unde apar 
deghizări. Ne imaginăm o mulţime de lucruri complicate şi 
teribile. Aşa că am vrut să mă distrez şi mi-am pus o barbă 
falsă. De altfel, aveam avantajul să fiu luat în serios şi mă 
dădeam drept reporter parizian. Aşa se face că aseară, 
după mai mult de o săptămână plicticoasă, am avut 
plăcerea să-l cunosc pe confratele meu din Rouen şi că azi- 
dimineaţă, aflând de afacerea Ambrumesy, el mi-a propus, 
foarte amabil, să-l însoțesc şi să închiriem împreună o 
maşină. 

Isidore Beautrelet spunea toate astea cu o simplitate 
francă, naivă, şi căreia nu se putea să nu-i simţi farmecul. 
Chiar şi domnului Filleul, deşi se menținea într-o rezervă 
neîncrezătoare, îi făcea plăcere să-l asculte. 

ÎI întrebă pe un ton mai puţin morocănos: 

— Şi eşti mulţumit de expediţia dumitale? 

— Încântat! N-am asistat niciodată la o afacere de genul 
ăsta, şi aceasta nu-i deloc lipsită de interes. 

— Şi nici de acele complicaţii misterioase pe care le 
preţuieşti atât de mult. 

— Şi care sunt atât de pasionante, domnule judecător de 
instrucţie! Nu cunosc emoție mai mare decât să văd toate 
faptele cum ies din umbră, cum se grupează unele în raport 
cu celelalte şi cum formează încet-încet adevărul probabil. 

— Adevărul probabil, repede mai mergi, tinere! Asta 
înseamnă că ai deja o soluţie a enigmei? 

— Ah! nu, reluă Beautrelet râzând... Numai că... am 


21 


impresia că sunt unele puncte asupra cărora nu-i imposibil 
să-ţi faci o părere şi altele, chiar, atât de precise, încât e 
suficient... să tragi concluziile. 

— Eh! dar asta devine foarte interesant şi o să aflu şi eu 
în sfârşit câte ceva. Căci, trebuie să-ţi mărturisesc că nu 
ştiu nimic. 

— Asta din cauză că n-aţi avut timp să reflectaţi, 
domnule judecător de instrucţie. Esenţialul este să 
reflectezi. Foarte rar se întâmplă ca faptele să nu poarte 
explicaţia în ele însele. Nu sunteţi de aceeaşi părere? In 
orice caz, eu n-am constatat altceva decât ceea ce apare în 
procesul verbal. 

— Minunat! Deci, ce-ai zice dacă te-aş întreba ce obiecte 
s-au furat din acest salon? 

— V-aş răspunde că le ştiu... 

— Bravo! Domnul ştie despre asta mai multe decât însuşi 
proprietarul! Domnul de Gesvres are o evidenţă. Domnul 
Beautrelet n-are. Lipsesc o bibliotecă şi o statuie în mărime 
naturală pe care nimeni nu le-a remarcat niciodată. Şi dacă 
ţi-aş cere numele ucigaşului? 

— V-aş răspunde de asemenea că-l ştiu. 

Toţi cei de faţă tresăriră. Substitutul şi ziaristul se 
apropiară. Domnul de Gesvres şi cele două tinere ascultau 
atenţi, impresionați de siguranţa calmă a lui Beautrelet. 

— Ştii numele ucigaşului? 

— Da. 

— Ştii, poate, şi unde se găseşte? 

— Da. 

Domnul Filleul îşi frecă mâinile: 

— Ce noroc! Captura aceasta va fi încununarea carierei 
mele. Şi poţi acuma să-mi dezvălui aceste lucruri uluitoare? 

— Da, chiar acum... Sau, dacă nu vă deranjează, peste un 
ceas sau două, după ce voi asista până la capăt la ancheta 
dumneavoastră. 

— Ba nu, tinere, chiar acuma... 

În clipa aceea, Raymonde de Saint-V&ran, care, de la 
începutul scenei, nu-l slăbise din ochi pe Isidore Beautrelet, 
se apropie de domnul Filleul. 

— Domnule judecător de instrucţie... 

— Ce doriţi, domnişoară? 

Ea păru să ezite, cu ochii ţintă la Beautrelet, apoi i se 
adresă domnului Filleul: 

— V-aş ruga să-l întrebaţi pe domnul motivul pentru care 
se plimba ieri pe drumul care duce la portiţa parcului. 

A fost o lovitură de teatru. Isidore Beautrelet părea uluit. 

— Eu, domnişoară! Pe mine? M-aţi văzut dumneavoastră 
pe mine ieri? 

Raymonde rămase pe gânduri, cu ochii la Beautrelet, ca 
şi cum încerca să se convingă definitiv, apoi pronunţă 
hotărâtă: 

— Am întâlnit pe drumul acela, la ora patru după-amiaza, 
când treceam prin pădure, un tânăr de statura domnului, 
îmbrăcat ca el, şi care purta o barbă tunsă ca a lui... şi mi s- 
a părut că se ascundea. 

— Şi ăla eram eu? 

— Mi-ar fi imposibil să afirm categoric, căci e o amintire 
cam ştearsă. Totuşi... totuşi mi se pare... doar dacă nu eo 
asemănare stranie... A 

Domnul Filleul rămăsese perplex. Inşelat deja de unul din 
complici, era oare pe cale de-a se lăsa fraierit şi de acest 
aşa-zis licean? 

— Ce ai de răspuns, domnule? 

— Că domnişoara se înşeală şi că-mi este uşor s-o 
demonstrez. leri, la ora aceea, eram la Veules. 3 

— Va trebui s-o dovedeşti, va trebui neapărat. In orice 
caz, situația s-a schimbat. Brigadier, unul din oamenii 
dumitale să-i țină companie domnului. 

Isidore Beautrelet păru foarte contrariat. 

— Va dura mult? 

— Cât va fi nevoie ca să obţinem informaţiile necesare. 


23 


— Domnule judecător de instrucţie, vă implor să le 
obţineţi cât mai repede şi mai discret cu putinţă. 

— De ce? 

— Tatăl meu este în vârstă. Ţinem mult unul la celălalt... 
şi n-aş vrea să sufere din cauza mea. 

Tonul plângăreţ şi vocea îi displăcură domnului Filleul. 
Miroseau a melodramă. Totuşi, îi promise: 

— Diseară... cel mai târziu mâine o să ştiu cum stau 
lucrurile. 

Se făcea târziu. Judecătorul se duse iar spre ruinele 
clopotniţei, având grijă să interzică tuturor curioşilor 
intrarea şi, răbdător, cu metodă, împărțind terenul în 
parcele pe care le studie succesiv, conduse el însuşi 
investigaţiile. Dar spre seară nu înaintase cu nimic şi 
declară în faţa unei armate de reporteri care invadaseră 
castelul: 

— Domnilor, totul ne face să credem că rănitul e aici, la 
îndemâna noastră, totul, în afara realităţii faptelor. Deci, 
după umila noastră părere, a scăpat şi-l vom găsi afară. 

Totuşi, din prudenţă, organiză cu ajutorul brigadierului 
supravegherea parcului şi, după o nouă cercetare a celor 
două saloane şi o vizită completă în castel, după ce strânse 
toate informaţiile necesare, se întoarse la Dieppe însoţit de 
substitut. 

Se lăsă noaptea. Budoarul trebuia să rămână închis, aşa 
că transportară cadavrul lui Jean Daval în altă încăpere. Il 
vegheau două femei din ţinut, ajutate de Suzanne şi 
Raymonde. Jos, sub privirea atentă a pândarului care-l avea 
în grijă, tânărul Isidore Beautrelet moţăia pe o bancă din 
fostul paraclis. Afară, jandarmii, fermierul şi vreo 
doisprezece ţărani se postaseră printre ruine şi pe sub 
ziduri. 

Până la ora unsprezece totul fu liniştit, dar la unsprezece 
şi zece se auzi din partea cealaltă a castelului un foc de 
armă. 


24 


— Atenţie, urlă brigadierul. Doi oameni să rămână aici!... 
Fossier şi Lecanu... Ceilalţi pas alergător. ` 

Toţi se repeziră şi ocoliră castelul prin stânga. In umbră 
se strecură o siluetă. Apoi, imediat, alt foc îi atrase mai 
departe, aproape de marginea fermei. Şi dintr-o dată, pe 
când tocmai ajungeau grămadă la hăţişul ce mărginea 
livada, izbucni o flacără în dreapta casei fermierului şi apoi 
se ridicară într-o coloană groasă alte flăcări. Ardea un grajd 
plin până-n pod cu paie. 

— Tâlharii! strigă brigadierul. Ei au pus focul. Haideţi, 
copii! Nu pot fi departe. 

Dar vântul mâna flăcările spre casă, înainte de orice 
trebuia înlăturată primejdia. Se apucară cu toţii de asta, cu 
atât mai arzător cu cât domnul de Gesvres, care alergase la 
locul sinistrului, îi încurajă promiţându-le o recompensă. 
Până să localizeze incendiul, se făcuse două din noapte. 
Orice urmărire era zadarnică. 

— O să vedem la lumina zilei, spuse brigadierul... au lăsat 
cu siguranţă urme. 

— Şi n-o să mă supăr, adăugă domnul de Gesvres, dac-o 
să aflu rostul acestui atac. Mi se pare cu totul inutil să dai 
foc la nişte paie. 

— Veniţi cu mine, domnule conte... poate c-o să vă spun 
rostul. 

Sosiră împreună la ruinele clopotniţei. Brigadierul strigă: 

— Lecanu?...Fossier?... _ 

Alţi jandarmi îşi căutau şi ei camarazii lăsaţi în pază. li 
descoperiră într-un târziu lângă portiţă. Erau întinşi la 
pământ, legaţi fedeleş, cu căluş în gură, cu benzi petrecute 
peste ochi. 

— Domnule conte - murmură brigadierul în timp ce cei 
doi erau dezlegaţi, am fost păcăliţi ca nişte copii. 

— Cum? 

— Împuşcăturile... atacul... incendiul... toate astea erau 
nişte glume făcute să ne atragă într-acolo. O diversiune... In 

timpul ăsta, cei doi oameni ai noştri erau cetluiţi şi afacerea 
terminată. 

— Ce afacere? 

— Răpirea rănitului, ce naiba! 

— Deci asta credeţi dumneavoastră? 

— Cum adică, „cred”! Asta-i cu siguranţă adevărul. Ideea 
mi-a venit acum vreo zece minute. Dar sunt un imbecil că 
nu m-am gândit mai devreme. l-am fi înhăţat pe toţi. 

Quevillon bătu din picior de furie. 

— Dar pe unde, lua-i-ar naiba să-i ia? Pe unde au trecut? 
Pe unde l-au scos? Şi el, ticălosul, unde se ascundea? Am 
scormonit toată ziua terenul, şi un om nu se poate ascunde 
în iarbă, mai ales când e rănit. Asta-i vrăjitorie curată!... 

Brigadierul Quevillon mai avu parte şi de alte motive de 
mirare. În zori, când intrară în paraclis, care-i servea 
tânărului Beautrelet de celulă, constatară că tânărul 
Beautrelet dispăruse. Ghemuit pe un scaun, pândarul 
dormea. Lângă el era o cană de apă cu două pahare. Pe 
fundul unuia din pahare se zărea o urmă de praf alb. 

După analiză s-a dovedit, mai întâi, că Beautrelet îi 
dăduse pândarului un narcotic, că nu putuse să fugă decât 
pe o fereastră situată la o înălţime de doi metri şi jumătate 
- şi, în sfârşit, un amănunt nostim, că nu putuse ajunge la 
fereastră decât urcându-se în spinarea paznicului său. 

II 
LICEANUL ISIDORE BEAUTRELET 


EXTRAS DIN Grand Journal: 


VEȘTILE NOPŢII 
RĂPIREA DOCTORULUI DELATTRE 
O LOVITURĂ DE-O : 
ÎNDRĂZNEALĂ NEBUNEASCĂ 


Chiar în clipa plecării la tipar, primim o veste a cărei 
autenticitate nu îndrăznim s-o garantăm, într-atât ni se 
pare de neverosimilă. O dăm deci cu toată rezerva. 

Aseară, celebrul chirurg Delattre asista împreună cu soția 
şi fiica sa la reprezentația Comediei Franceze cu Hernani. 
La începutul actului trei, adică pe la ora zece, uşa lojei sale 
s-a deschis; un domn, însoțit de alții doi, se aplecă spre 
doctor şi îi spuse destul de tare ca să audă şi doamna 
Delattre: 

— Domnule doctor, am de îndeplinit o misiune cât se 
poate de penibilă şi v-aş fi recunoscător dacă mi-ați uşura 
sarcina. 

— Cine sunteți dumneavoastră, domnule? 

— Mă numesc Th&zard, comisar de poliţie, şi am ordin să 
vă duc la domnul Dudois, la Prefectură. 

— Dar... 

— Nici un cuvânt, domnule doctor, vă implor, nici un 
gest... La mijloc este o eroare lamentabilă şi de aceea 
trebuie să acționăm în linişte şi să nu atragem nimănui 
atenția. Nu mă îndoiesc că până la sfârşitul reprezentației 
veți fi înapoi. 

Doctorul se ridică şi-l urmă pe comisar. La sfârşitul 

reprezentaţiei nu se întorsese incă. Foarte neliniştită, 
doamna Delattre s-a dus la comisariatul de poliție. Aici l-a 
găsit pe adevăratul domn Thezard şi şi-a dat seama cu 
groază că individul care-l luase pe soțul ei nu este decât un 
impostor. 

Primele cercetări au revelat că doctorul urcase într-un 
automobil şi că acest automobil pornise în direcţia Pietei 
Concorde. 

Ediţia a doua a ziarului nostru îi va ţine pe cititori la 
curent cu această incredibilă aventură. 


Oricât părea de incredibilă, aventura era adevărată. De 
altfel, deznodământul n-avea să întârzie şi Grand Journal 
confirmând-o în ediţia de prânz, anunţa în câteva cuvinte 
lovitura de teatru care o încheia. 


_ SFÂRŞITUL POVEŞTI 
ŞI ÎNCEPUTUL SUPOZIȚIILOR 


Azi-dimineață, la ora nouă, doctorul Delattre a fost lăsat 
în fața porții de la numărul 78 din strada Duret, de un 
automobil care, imediat, s-a îndepărtat în viteză. In strada 
Duret, la numărul 78 nu se află altceva decât clinica 
doctorului Delattre, clinică în care el soseşte în fiecare 
dimineață la această oră. 

Când am ajuns noi, doctorul, care stătea de vorbă cu 
şeful Sigurantei, ne-a primit totuşi cu amabilitate. 

„— Tot ce pot să vă spun, a răspuns el, este că am fost 
tratat foarte prevenitor. Cei trei însoțitori ai mei sunt 
oamenii cei mai fermecători pe care i-am întâlnit vreodată, 
de o politețe deosebită, spirituali, capabili să poarte o 
conversație plăcută, ceea ce nu era de disprețuit, dată fiind 
lungimea călătoriei. 

— Cât a durat această călătorie? 

— Cam patru ore. 

— ŞI care a fost capătul ei? 

— Am fost dus la căpătâiul unui bolnav a cărui stare 
necesita o intervenție chirurgicală imediată. 

— ŞI operația a reuşit? 

— Da, dar urmările sunt imprevizibile. Aici aş răspunde 
de bolnav. Acolo... In condițiile în care se găseşte... 

— Condiţii proaste? 

— Execrabile... O odaie de han... Şi imposibilitatea 
absolută, ca să zic aşa, de a primi îngrijiri. 

— Atunci, cine-l poate salva? 

— O minune... şi constituţia sa excepțional de solidă. 

— Altceva nu ne puteți spune despre acest ciudat 
pacient? 

— Nu pot. Mai întâi, am jurat, şi apoi am primit suma de 
zece mii de franci în folosul clinicii mele populare. Dacă nu 
păstrez secretul, această sumă îmi va fi luată înapoi. 

— Ei! Chiar credeți asta? 

— Zău că da. Toţi oamenii aceia îmi par extrem de 
serioşi.” 

Acestea sunt declarațiile pe care ni le-a făcut domnul 
doctor. 

Pe de altă parte ştim că şeful Siguranţei n-a reuşit încă să 
obțină de la el informații mai precise asupra operației pe 
care a făcut-o, asupra bolnavului pe care l-a îngrijit şi 
asupra regiunilor străbătute de automobil. Pare deci greu 
să stabilim adevărul. 


Adevărul pe care reporterul mărturisea că nu poate să-l 
descopere, îl ghiciră spiritele mai clarvăzătoare făcând pur 
şi simplu legătura cu faptele care se petrecuseră în ajun la 
castelul Ambrumesy, pe care toate ziarele le relatau în ziua 
aceea în cele mai mici amănunte. Între dispariţia 
spărgătorului rănit şi răpirea celebrului chirurg exista, fără 
îndoială, o coincidenţă de care trebuia să se ţină cont. 

De altfel, ancheta a demonstrat justeţea acestei ipoteze. 

Urmând pista pseudo-şoferului care fugise cu bicicleta, s-a 
stabilit că acesta ajunsese la pădurea Arques, situată la o 
distanţă de cincisprezece kilometri; că de acolo, după ce-şi 
aruncase bicicleta într-un şanţ, se dusese în satul Saint- 
Nicolas şi că trimisese o telegramă astfel formulată: 


ALN BIROUL 45, PARIS 


SITUATIE DESPERATĂ. OPERAȚIE URGENTĂ. 
EXPEDIAŢI CELEBRITATE 
PE NAŢIONALA PAISPREZECE 


Proba era irefutabilă. Anunţaţi, complicii din Paris s-au 
grăbit să ia măsuri. La ora zece seara, ei expediau 
celebritatea pe şoseaua naţională 14, care trece pe lângă 
pădurea Arques şi duce la Dieppe. În timpul acesta, datorită 
incendiului provocat chiar de ea, banda de spărgători îşi 
răpea şeful şi îl transporta într-un han în care avea loc 
operaţia, imediat după sosirea doctorului, pe la două 
noaptea. 

Asupra acestor fapte nu exista nici o îndoială. La 
Pontoise, la Gournay, la Forges, inspectorul principal 
Ganimard, trimis special de la Paris, împreună cu 
inspectorul Folenfant, constată trecerea unui automobil în 
cursul nopţii precedente. La fel şi pe drumul de la Dieppe la 
Ambrumesy; şi chiar dacă la aproximativ o jumătate de 
leghe de castel urmele maşinii se pierdeau, s-au găsit 
numeroase urme de paşi între portiţa parcului şi ruinele 
clopotniţei. In plus, Ganimard observă că încuietoarea 
portiţei fusese forţată. 

Deci totul se explica. Mai rămânea de stabilit hanul 
despre care pomenise doctorul. Sarcină uşoară pentru un 
Ganimard răbdător şi rutinat în ale poliţiei. Numărul 
hanurilor este limitat, iar acesta, dată fiind situaţia rănitului, 
nu putea fi decât în apropierea castelului Ambrumesy. 

Ganimard şi brigadierul porniră la drum. La cinci sute de 
metri, la o mie de metri, la cinci mii de metri, au cercetat şi 
răscolit tot ceea ce putea trece drept han. Dar, împotriva 
tuturor aşteptărilor, muribundul se încăpăţâna să rămână 
invizibil. 

Ganimard se înverşună. Se întoarse în seara de sâmbătă 
să se culce la castel, cu intenţia ca duminică dimineaţa să 
facă o anchetă personală. Or, duminică dimineaţa află că o 
patrulă de jandarmi zărise chiar în noaptea aceea o siluetă 
care se strecura pe drumul ce înconjura zidurile. Era un 
complice care venea după informaţii? Trebuiau să 
presupună că şeful bandei nu părăsise clopotniţa sau 
împrejurimile ei? 

Seara, Ganimard trimise de ochii lumii grupul de 
jandarmi înspre fermă, iar el şi cu Folenfant se plasară 
lângă portiţă, în afara zidurilor. 

Cu puţin înainte de miezul nopţii, un individ ieşi din 
pădure, se strecură printre ei, trecu pragul porţii şi pătrunse 
în parc. Timp de trei ceasuri îl văzură hoinărind printre 
ruine,  aplecându-se,  căţărându-se pe stâlpii vechi, 
rămânând uneori minute întregi nemişcat. Apoi se apropie 
de poartă şi trecu din nou printre cei doi inspectori. 

Ganimard îl înhăţă de guler, în timp ce Folenfant îl apucă 
în braţe. El nu opuse rezistenţă şi, cât se poate de docil, se 
lăsă legat de mâini şi dus la castel. Dar când voiră să-l 
interogheze, răspunse simplu că n-are să le dea lor 
socoteală şi că aşteaptă sosirea judecătorului de instrucţie. 

Atunci îl legară zdravăn de piciorul unui pat, într-una din 
camerele alăturate pe care le ocupau ei. 

Luni dimineaţă la ora nouă, de îndată ce sosi domnul 
Filleul, Ganimard îi anunţă captura pe care o făcuse. Fu 
adus prizonierul. Era Isidore Beautrelet. 

— Domnul Isidore Beautrelet! strigă domnul Filleul 
încântat, întinzându-i noului venit mâna. Ce surpriză 
plăcută! Excelentul nostru detectiv amator e aici, la 

dispoziţia noastră!... Dar ăsta-i curat noroc! Domnule 
inspector, permiteţi-mi să vi-l prezint pe domnul Beautrelet, 
elev la liceul Janson-de-Sailly. 

Ganimard părea cam surprins. Isidore îl salută adânc, ca 
pe un confrate pe care îl preţuia la justa sa valoare, şi se 
întoarse spre domnul Filleul: 

— Se pare, domnule judecător de instrucţie, că aţi primit 
referinţe bune în ce mă priveşte? 

— Perfecte! Mai întâi, te aflai într-adevăr la Veules-les- 
Roses în momentul în care domnişoara de Saint-Veran a 
crezut că te vede pe drumul de ţară. Identitatea sosiei 
dumitale o vom stabili noi fără îndoială. Apoi, eşti într- 
adevăr Isidore Beautrelet, elev, şi încă unul excelent, 
muncitor şi cu o purtare exemplară. Deoarece tatăl 
dumitale locuieşte în provincie, ieşi o singură dată pe lună 
la corespondentul său, domnul Bernos, care e un izvor 
nesecat de elogii în ce te priveşte. 

— Aşa încât... 

— Aşa încât eşti liber. 

— Absolut liber? 

— Absolut. Ah! Îţi spun totuşi o condiţie, una mică de tot. 
înţelegi că nu pot elibera un domn care administrează 
narcotice, care evadează pe fereastră, care mai apoi e prins 
în flagrant delict de vagabondaj pe proprietăţile private, că 
nu pot face asta fără o compensație. 

— Aştept. 

— Ei bine, o să ne reluăm conversaţia începută şi-o să-mi 
spui cum stai cu cercetările... În două zile de libertate ai 
avansat probabil foarte mult. 

Şi cum Ganimard se pregătea să iasă, afişând un dispreţ 
total pentru acest fel de exerciţii, judecătorul strigă: 

— Dar vă rog, domnule inspector, locul dumneavoastră 
este aici... Vă asigur că domnul Isidore Beautrelet merită 
osteneala să fie ascultat. După informaţiile mele, domnul 
Isidore Beautrelet şi-a creat la liceul Janson-de-Sailly o 

reputaţie de observator pe lângă care nimic nu poate trece 
neobservat şi, din câte mi s-a spus, colegii lui îl consideră 
emulul dumneavoastră, rivalul lui Herlock Sholmes. 

— Nu zău! făcu Ganimard ironic. 

— Chiar aşa. Unul din ei mi-a scris: „Dacă Beautrelet 
declară că ştie, trebuie să-l credeţi, iar ceea ce va spune va 
fi, fără îndoială, expresia exactă a adevărului”. Domnule 
Beautrelet, acum ori niciodată trebuie să justifici încrederea 
colegilor dumitale. Te conjur, dă-ne expresia exactă a 
adevărului. 

Isidore ascultă zâmbind şi răspunse: 

— Domnule judecător de instrucţie, sunteţi crud. Vă 
bateţi joc de bieţii liceeni care se distrează şi ei cum pot. 
Aveţi, de altfel, dreptate, şi n-o să vă mai dau prilejul să 
râdeţi de mine. 

— Asta din cauză că nu ştii nimic domnule Isidore 
Beautrelet. 

— Într-adevăr, mărturisesc cu umilinţă că nu ştiu nimic. 
Căci nu pot numi „a şti ceva” descoperirea a două-trei 
puncte mai precise care, de altfel, sunt sigur că n-au putut 
să vă scape nici dumneavoastră. 

— De exemplu? 

— De exemplu obiectul furtului. 

— Ah, cu siguranţă, cunoşti obiectul furtului? 

— Ca şi dumneavoastră, nu mă îndoiesc de el. Este chiar 
primul lucru pe care l-am studiat, sarcina părându-mi-se 
mai uşoară. 

— Chiar era mai uşoară? 

— Zău că da. E nevoie de un simplu raţionament. 

— Nimic mai mult? 

— Nimic mai mult. 

— Şi raţionamentul? 

— lată-l, lipsit de orice comentariu. Pe de o parte, furtul a 
avut loc, deoarece cele două domnişoare sunt de acord 
asupra faptului că au văzut în mod real doi oameni care 

fugeau cu nişte obiecte. 

— Furtul a avut loc. 

— Pe de altă parte, n-a dispărut nimic, fiindcă aşa afirmă 
domnul de Gesvres şi fiindcă domnia-sa e cel mai în măsură 
s-o ştie. 

— N-a dispărut nimic. 

— Din aceste două constatări rezultă în mod inevitabil 
următoarea consecinţă: din moment ce furtul a avut loc şi 
n-a dispărut nimic, înseamnă că obiectul furat a fost înlocuit 
printr-un obiect identic. Mă grăbesc să spun că este posibil 
ca raţionamentul meu să nu fie confirmat de fapte. Dar este 
cu siguranţă primul care ni se oferă şi pe care n-avem 
dreptul să-l înlăturăm fără o examinare serioasă. 

— Intr-adevăr... Intr-adevăr... murmură judecătorul de 
instrucţie, vizibil interesat. 

— Or, continuă Isidore, ce anume din obiectele aflate în 
salon putea stârni lăcomia spărgătorilor? Două lucruri. Mai 
întâi tapiseria. Nu poate fi vorba de ea. O tapiserie veche 
nu poate fi imitată şi înşelăciunea ar fi sărit în ochi. Mai 
rămâneau cele patru Rubensuri. 

— Ce spui? 

— Spun că cele patru Rubensuri agăţate pe acest perete 
sunt false. 

— Imposibil! 

— Sunt false, a priori ?, în mod fatal. 

— lţi repet că este imposibil. 

— Acum aproape un an, domnule judecător de instrucţie, 
un tânăr, care pretindea că se numeşte Charpenais, a venit 
la castelul Ambrumesy şi a cerut permisiunea să copieze 
tablourile lui Rubens... Domnul de Gesvres i-a acordat-o. 
Charpenais a lucrat în acest castel timp de cinci luni, zi de 
zi, de dimineaţă până seara. Copiile pe care le-a făcut el, 
rame şi pânze, au luat locul celor patru mari tablouri 
originale lăsate moştenire domnului de Gesvres de către 

unchiul său, marchizul de Bobadilla. 

— Dovada? 

— Nu-i nevoie de nici o dovadă. Un tablou e fals pentru 
că e fals, şi cred că acestea nu e nici măcar nevoie să fie 
examinate. 

Filleul şi Ganimard se priveau fără să-şi ascundă uimirea. 
Inspectorul nu mai avea de gând să se retragă. În sfârşit, 
judecătorul de instrucţie murmură: 

— Ar trebui să aflăm părerea domnului de Gesvres. 

Şi Ganimard aprobă: 

— Ar trebui să-i aflăm părerea. 

Şi dădură ordin să fie rugat contele să vină în salon. 

Tânărul licean obținuse o veritabilă victorie. Să-i 
constrângi pe doi oameni de meserie, pe doi profesionişti 
ca Filleul şi Ganimard să ia în considerare ipotezele tale, 
acesta era un omagiu care-ar fi umplut pe oricine de trufie. 
Dar Beautrelet părea insensibil la aceste mărunte satisfacţii 
ţinând de amorul propriu şi aştepta zâmbind întruna, fără 
urmă de ironie. Intră domnul de Gesvres. 

— Domnule conte, îi zise judecătorul de instrucţie, cursul 
anchetei noastre ne pune în faţa unei eventualităţi cu totul 
neprevăzute, pe care v-o exprim cu toată rezerva. S-ar 
putea... vă zic: s-ar putea ca spărgătorii, intrând aici, să fi 
avut drept scop să fure cele patru Rubensuri sau cel puţin 
să le înlocuiască cu câpii... câpii pe care le-ar fi executat, 
acum un an, un pictor pe nume Charpenais. Vreţi să 
examinaţi tablourile şi să ne spuneţi dacă sunt autentice? 

Contele păru contrariat, se uită la Beautrelet, apoi la 
Filleul, şi răspunse fără să se apropie de tablouri: 

— Speram, domnule judecător de instrucţie, că adevărul 
nu va fi descoperit. Fiindcă nu s-a întâmplat aşa, nu ezit să 
declar: cele patru tablouri sunt false. 

— Deci ştiaţi? 

— De la bun început. 

— Şi de ce nu ne-aţi spus? 

— Posesorul unui obiect nu e niciodată grăbit să dea de 
ştire că obiectul respectiv nu este... sau nu mai este 
autentic. 

— Totuşi, era singurul mijloc de-al regăsi. 

— Era altul mai bun. 

— Care? 

— Acela de a nu dezvălui secretul, de-a nu-i speria pe 
hoţi şi de-a le propune răscumpărarea tablourilor care, 
probabil, îi cam încurcă. 

— Şi cum luaţi legătura cu ei? 

Contele nu răspunse, o făcu Isidore în locul lui: 

— Printr-o notiţă inserată în ziare. Această notiţă, 
publicată în Le Journal şi în Le Matin sună aşa: 


„Sunt dispus să răscumpăr tablourile”. 


Contele aprobă printr-o mişcare a capului. Încă o dată 
tânărul le dădea o lecţie celor mai vârstnici. 

Domnul Filleul fu fair-play. 

— Hotărât, dragă domnule, încep să cred că nu s-au 
înşelat deloc colegii dumitale. Drace, ce spirit de 
observaţie! Ce intuiţie! Dac-o ţii tot aşa, mie şi domnului 
Ganimard nu ne mai rămâne nimic de făcut. 

— O! dar nu era prea complicat. 

— Adică restul e mai complicat? Îmi amintesc într-adevăr 
că, la prima noastră întâlnire, păreai că ştii mai multe. Să 
vedem, din câte-mi amintesc, afirmai că ştii numele 
ucigaşului, nu-i aşa? 

— Cine l-a ucis deci pe Jean Daval? Omul acesta trăieşte? 
Unde se ascunde? 

— Există o neînțelegere între noi, domnule judecător, sau 
mai degrabă între dumneavoastră şi realitatea faptelor, şi 
asta încă de la început. Ucigaşul şi fugarul sunt doi indivizi 
distincţi. 

— Ce spui? exclamă domnul Filleul. Omul pe care domnul 

de Gesvres l-a văzut în budoar şi cu care s-a luptat, omul pe 
care domnişoarele l-au văzut în salon şi asupra căruia a tras 
domnişoara de Saint-Veran, omul care a căzut în parc şi pe 
care-l căutăm, nu omul acela l-a ucis pe Daval? 

— Nu. 

— Ai descoperit urmele unui al treilea complice care a 
dispărut înainte de sosirea domnişoarelor? 

— Nu. 

— Atunci nu mai înţeleg nimic... Cine e ucigașul lui Jean 
Daval? 

— Jean Daval a fost ucis de... 

Beautrelet se opri, rămase o clipă gânditor, apoi reluă: 

— Dar mai întâi trebuie să vă arăt drumul pe care l-am 
urmat înainte de a ajunge la certitudinea, şi înseşi motivele 
crimei... fără de care acuzaţia mea v-ar părea 
monstruoasă... Şi nu e... nu, nu e... Există un amănunt care 
n-a fost remarcat şi care, totuşi, are cea mai mare 
importanţă, şi anume că Jean Daval, în momentul când a 
fost lovit, era complet îmbrăcat, încălţat cu ghetele de 
drum, pe scurt, îmbrăcat ca în toiul zilei. Or, crima a fost 
comisă la ora patru dimineaţa. 

— Am remarcat şi eu această ciudăţenie, făcu 
judecătorul. Domnul de Gesvres mi-a răspuns că Daval 
lucra până târziu. 

— Servitorii spun că, dimpotrivă, se culca în mod regulat 
foarte devreme. Dar să spunem că nu se culcase: de ce şi-a 
desfăcut patul, încât să se creadă că se culcase? Şi dacă se 
culcase, de ce, auzind zgomot, şi-a dat osteneala să se 
îmbrace din cap până-n picioare, în loc să se îmbrace 
sumar? l-am vizitat camera în prima zi, în timp ce 
dumneavoastră luaţi masa: papucii erau la picioarele 
patului. Ce l-a împiedicat să-i încalţe mai degrabă decât să- 
şi pună ghetele potcovite? 

— Până aici, nu văd... 

— Până aici, într-adevăr, nu puteţi vedea decât anomalii. 

Ele mi-au părut însă mult mai suspecte când am aflat că 


pictorul Charpenais - copistul tablourilor - îi fusese 
prezentat contelui de către Jean Daval personal. 
— Ei bine? 


— Ei bine, de aici până la concluzia că Jean Daval şi 
Charpenais erau complici nu e decât un pas. Acest pas îl 
făcusem deja în momentul primei noastre discuţii. 

— Cam repede, mi se pare. 

— Intr-adevăr, era nevoie de-o probă. Or, descoperisem 
în camera lui Daval, pe una din foile din mapa pe care scria, 
această adresă, pe care o găsisem de altfel imprimată pe 
sugativă: domnului ALN, biroul 45, Paris. A doua zi s-a 
descoperit că telegrama trimisă de la Saint-Nicolas de către 
falsul şofer avea aceeaşi adresă: ALN, biroul 45. Proba 
materială există, Jean Daval coresponda cu banda care 
organizase furtul tablourilor. 

Domnul Filleul nu ridică nici o obiecţie. 

— Fie. Complicitatea e stabilită. Şi ce concluzii tragi? 

— Mai întâi, că nu fugarul l-a ucis pe Jean Daval, din 
moment de Jean Daval îi era complice. 

— Atunci? 

— Domnule judecător de instrucţie, amintiţi-vă prima 
frază pe care a pronunţat-o domnul de Gesvres când şi-a 
revenit din leşin. Fraza, menţionată de domnişoara de 
Gesvres, apare în procesul-verbal: „Nu sunt rănit. Şi 
Daval?... trăieşte?... Cuţitul?” Şi vă rog s-o puneţi în 
legătură cu această parte a relatării, consemnată şi ea în 
procesul-verbal, în care domnul de Gesvres povesteşte 
agresiunea: „Omul s-a repezit la mine şi m-a doborât cu un 
pumn în bărbie”. Cum putea domnul de Gesvres, care era 
leşinat, să ştie la trezire că Daval fusese lovit cu un cuţit? 

Beautrelet nu aşteptă răspuns la întrebare. S-ar fi zis că 
se grăbeşte să-l dea el însuşi şi să zădărnicească orice 
comentariu. Reluă imediat: 

— Deci, cei trei spărgători au fost conduşi în salon de 

Jean Daval. În timp ce el se află aici împreună cu acela pe 
care ei îl numesc şeful lor, se aude un zgomot în buduar. 
Daval deschide uşa. Recunoscându-l pe domnul de Gesvres, 
se repede la el, înarmat cu cuțitul. Domnul de Gesvres 
reuşeşte să-i smulgă cuțitul, îl loveşte şi cade lovit el însuşi 
cu pumnul de individul pe care fetele l-au zărit câteva 
minute mai târziu. 

Domnul Filleul şi inspectorul se priviră din nou. Ganimard 
dădu din cap, deconcertat. Judecătorul zise: 

— Domnule conte, trebuie să cred că această versiune 
este exactă? 

Domnul de Gesvres nu răspunse. 

— Ei, bine domnule conte, tăcerea dumneavoastră ne-ar 
permite să presupunem... 

Domnul de Gesvres pronunţă cât se poate de clar: 

— Această versiune este în întregime exactă. 

Judecătorul tresări. 

— Atunci nu înţeleg de ce aţi indus justiţia în eroare. De 
ce să ascundeţi un act pe care aveaţi dreptul să-l comiteţi, 
fiind în legitimă apărare? 

— De douăzeci de ani, zise domnul Gesvres, Jean Daval 
lucra cu mine. Aveam încredere în el. Mi-a adus servicii 
inestimabile. Dacă m-a trădat, în urma nu ştiu căror 
tentaţii, măcar nu voiam, în amintirea trecutului, ca această 
trădare să fie cunoscută. 

— Nu voiaţi, de acord, dar eraţi obligat... 

— Nu sunt de aceeaşi părere cu dumneavoastră, 
domnule judecător de instrucţie. Din moment ce de această 
crimă nu era acuzat nici un nevinovat, era dreptul meu 
absolut de a nu-l acuza pe cel ce a fost în acelaşi timp 
vinovat şi victimă. E mort. Consider că moartea e o 
pedeapsă suficientă. 

— Dar acum, domnule conte, acum, că se cunoaşte 
adevărul, puteţi vorbi. 

— Da. lată două ciorne de scrisori scrise de el complicilor. 

| le-am luat din portofel, la câteva minute de la moartea lui. 

— Şi mobilul furtului? 

— Mergeţi la Dieppe, pe strada Barre nr. 18. Acolo 
locuieşte o anumită doamnă Verdier. Pentru această femeie 
pe care a cunoscut-o acum doi ani, pentru a-i putea acoperi 
nevoia de bani, a furat Daval. 

Astfel totul se lămurea. Drama ieşea din umbră şi încet- 
încet se limpezea. 

— Să continuăm, zise domnul Filleul, după ce contele se 
retrase. 

— Pe cinstea mea, zise vesel Beautrelet, am ajuns 
aproape de capăt. 

— Dar fugarul, rănitul? 

— În privinţa asta, domnule judecător de instrucţie, ştiţi 
şi dumneavoastră cât şi mine... l-aţi urmărit trecerea, prin 
iarba din jurul clopotniţei... ştiţi... 

— Da, ştiu... dar, atunci, l-au răpit şi aş avea nevoie de 
indicaţii asupra hanului... 

Isidore Beautrelet izbucni în râs. 

— Hanul! Hanul nu există! E un truc pentru derutarea 
justiţiei, un truc ingenios, de vreme ce a reuşit. 

— Totuşi, doctorul Delattre afirmă... 

— Ei! exact, strigă Beautrelet, pe un ton convins. Tocmai 
pentru că doctorul Delattre afirmă, nu trebuie crezut. Păi 
cum! Doctorul Delattre n-a vrut să dea în legătură cu 
aventura lui decât cele mai vagi amănunte! N-a vrut să 
spună nimic din ce-ar fi putut compromite siguranţa 
clientului său... Şi iată că dintr-o dată atrage atenţia asupra 
unui han! Dar fiţi siguri că, dacă a pronunţat cuvântul 
„han”, înseamnă că i-a fost impus. Fiţi sigur că toată 
povestea pe care ne-a servit-o i-a fost dictată sub 
ameninţarea unor represalii teribile. Doctorul are o soţie şi 
o fiică. Le iubeşte prea mult ca să nu-i asculte pe aceşti 
oameni a căror formidabilă putere a simţit-o. Şi de aceea a 
furnizat eforturilor dumneavoastră cea mai precisă dintre 

indicaţii. 

— Atât de precisă încât n-am putut găsi hanul. 

— Atât de precisă încât nu încetaţi să-l căutaţi, în ciuda 
evidenţei, iar ochii vi s-au întors de la singurul loc unde ar 
putea fi omul, de la locul acela misterios pe care nu l-a 
părăsit, pe care nu l-a putut părăsi din clipa în care, rănit 
fiind de domnişoara de Saint-Veran, a reuşit să se strecoare 
acolo, ca o fiară în vizuină. 

— Dar unde, la naiba?... 

— În ruinele fostei mănăstiri. 

— Dar nu mai sunt ruine! Câteva ziduri! Câteva coloane! 

— Acolo s-a pitit, domnule judecător de instrucţie, strigă 
Beautrelet tare, acolo trebuie să vă concentrați cercetările! 
Acolo, şi nicăieri în altă parte, îl veţi găsi pe Arsene Lupin. 

— Arsene Lupin! exclamă domnul Filleul, sărind în 
picioare. 

Urmă o tăcere solemnă, în care se prelungiră silabele 
faimosului nume. Arsene lupin, marele aventurier, regele 
spărgătorilor, era posibil ca tocmai el să fie adversarul 
învins, şi totuşi invizibil, împotriva căruia se înverşunau în 
zadar de câteva zile? Dar Arsene Lupin prins în capcană, 
arestat, însemna pentru un judecător de instrucţie 
avansarea imediată, bogăţia, gloria! 

Ganimard nu se clintise. Isidore îi spuse: 

— Sunteţi de aceeaşi părere cu mine, nu-i aşa domnule 
inspector? 

— La naiba, da! 

— Nici dumneavoastră, nu-i aşa, nu v-aţi îndoit deloc că 
el e organizatorul afacerii? 

— Nici o secundă! E semnătura lui. O lovitură de-a lui 
Lupin e diferită de alte lovituri ca un chip omenesc de alt 
chip omenesc. Nu trebuie decât să deschizi bine ochii. 

— Crezi... crezi.... repeta domnul Filleul. 

— Dacă cred! strigă tânărul. lată numai acest fapt: sub 
ce iniţiale corespondează aceşti oameni între ei? ALN, 

adică prima literă a numelui Arsene, prima şi ultima literă a 
numelui Lupin. 

— Ah! făcu Ganimard, nimic nu-ţi scapă. Eşti un tip dur, şi 
bătrânul Ganimard depune armele. 

Beautrelet roşi de plăcere şi strânse mâna pe care i-o 
întindea inspectorul. Cei trei bărbaţi se apropiaseră de 
balcon şi privirea lor se revărsa acum peste suprafaţa 
ruinelor. Domnul Filleul murmură: 

— Deci s-ar zice că e acolo. 

— Acolo este, zise Beautrelet cu voce surdă. E acolo încă 
din clipa când e căzut. Logic şi practic, nu putea să scape 
fără ca domnişoara de Saint-Veran şi cei doi servitori să-l 
zărească. 

— Ce dovadă ai? 

— Dovada ne-au dat-o complicii lui. Chiar în dimineaţa 
respectivă unul dintre ei se deghiza în şofer, vă aducea 
aici... 

— Ca să ia şapca, piesă de identificare. 

— Fie, dar mai ales pentru a observa locurile, să-şi dea 
seama şi să vadă el însuşi ce se întâmplase cu patronul. 

— Şi şi-a dat seama? 

— Aşa cred, fiindcă ştia ascunzătoarea. Şi presupun că a 
constatat starea disperată a şefului, din moment ce, sub 
imperiul neliniştii, a comis imprudenţa de a scrie cuvintele 
de ameninţare: „Dacă domnişoara l-a ucis pe patron, va fi 
vai de ea”. 

— Dar prietenii lui au putut să-l răpească mai târziu, nu? 

— Când? Oamenii dumneavoastră n-au părăsit ruinele. 
Şi-apoi unde să-l fi dus? Cel mult de la o distanţă de câteva 
sute de metri, căci un muribund nu poate călători... şi 
atunci l-aţi fi găsit. Nu, vă spun, e aici. Niciodată prietenii lui 
nu l-ar fi luat din cea mai sigură dintre ascunzători. Aici l-au 
adus pe doctor, în timp ce jandarmii alergau ca nişte copii 
să stingă focul. 

— Dar din ce trăieşte? Ca să trăieşti ai nevoie de 

alimente, de apă! 

— Nu vă pot spune nimic... nu ştiu nimic... dar e aici, jur. 
E aici, fiindcă nu se poate să nu fie aici. Sunt sigur de asta 
ca şi cum l-aş vedea, ca şi cum l-aş atinge. E aici. 

Cu degetul întins spre ruine, desena în aer un cerc care 
se micşora din ce în ce până ajunse un simplu punct. Şi 
acest punct îl căutau pierduţi cei doi însoțitori ai lui, 
amândoi aplecaţi în gol, amândoi pătrunşi de aceeaşi 
credinţă ca  Beautrelet şi fremătând de convingerea 
arzătoare pe care le-o insuflase el. Da, Arsene Lupin era 
acolo. Teoretic şi practic, era acolo, nici unul din ei nu se 
mai putea îndoi de asta. 

Şi era impresionant şi tragic să ştii că, într-un adăpost 
întunecos, zăcea pe jos, fără ajutor, ars de febră, sfârşit, 
celebrul aventurier. 

— Şi dacă moare? pronunţă domnul Filleul. 

— Dacă moare, zise Beautrelet, şi dacă prind de veste 
complicii lui, vegheaţi asupra domnişoarei de Saint-Veran, 
domnule judecător, căci răzbunarea va fi teribilă. 

După câteva minute, şi în ciuda insistențelor domnului 
Filleul, care şi-ar fi păstrat cu dragă inimă acest ajutor 
preţios, Beautrelet, căruia i se termina vacanţa în ziua 
aceea, lua drumul Dieppe-ului. Pe la cinci ajungea la Paris 
şi, la ora opt, trecea o dată cu colegii lui pragul liceului 
Janson. 

După o explorare pe cât de minuțioasă pe atât de inutilă 
a ruinelor mănăstirii Ambrumesy, Ganimard se întoarse şi el 
cu rapidul de seară. Ajungând acasă, găsi următoarea 
pneumatică: 


Domnule inspector principal, 

Având pe seară un pic de răgaz, am mai adunat câteva 
informații complementare care vă vor interesa cu 
siguranță. 

De un an încoace Arsene Lupin locuieşte la Paris, sub 

numele de Etienne de Vaudreix. E un nume pe care l-aţi 
întâlnit adesea în cronicile mondene sau prin gazetele 
sportive. Călător pasionat, lipseşte mult, timp în care 
merge, zice-se, să vâneze tigri în Bengal sau vulpi albastre 
în Siberia. Trece drept om de afaceri, fără să se poată însă 
preciza despre ce fel de afaceri e vorba. 

Domiciliul actual: strada Marbeuf, nr. 36 (vă rog să 
remarcați că strada Marbeuf e în apropierea biroului poştal 
nr. 45). De joi, 23 aprilie, ajunul agresiunii de la 
Ambrumesy, nu se mai ştie nimic despre Etienne de 
Vaudreix. 

Primiti, domnule inspector principal, împreună cu 
recunoştinţa pentru bunăvoința pe care mi-ati arătat-o, cele 
mai bune sentimente ale mele. 

ISIDORE BEAUTRELET 


PS: Să nu credeți c-a fost prea greu să obțin aceste 
informatii. În dimineata crimei, când domnul Filleul îşi 
desfăşura ancheta în fata câtorva privilegiati, am avut 
fericita inspiratie de a examina şapca fugarului înainte ca 
falsul şofer s-o schimbe. Vă daţi seama că numele 
pălărierului mi-a fost de ajuns pentru a da de firul care mi-a 
dezvăluit numele şi domiciliul cumpărătorului. 


A doua zi de dimineaţă, Ganimard se prezenta în strada 
Marbeuf, la numărul 36. După ce se informă de la portar, 
puse să i se deschidă apartamentul de la parter din partea 
dreaptă, în care nu descoperi nimic în afara de nişte cenuşă 
în cămin. Cu patru zile înainte, veniră patru prieteni să ardă 
toate hârtiile compromiţătoare. 

Dar când dădea să iasă, Ganimard se ciocni de factorul 
care aducea o scrisoare pentru domnul de Vaudreix. După- 
amiază, parchetul, informat în legătură cu această afacere, 
solicita scrisoarea. Era venită din America şi conţinea 
următoarele rânduri, în engleză: 

Domnule, 

Vă confirm răspunsul pe care l-am dat agentului 
dumneavoastră. Imediat ce veti intra în posesia celor patru 
tablouri ale domnului de Gesvres, expediaţi-le în modul 
stabilit. Adăugați şi restul, dacă reuşiţi, ceea ce însă mă 
îndoiesc. 

Deoarece o afacere importantă mă obligă să plec, voi 
ajunge o dată cu această scrisoare. Mă găsiţi la Grand 
Hotel... 

HARLINGTON 


În aceeaşi zi, Ganimard, înarmat cu un mandat de 
arestare, îl ducea la închisoare pe domnul Harlington, 
cetăţean american, acuzat de tăinuire şi de complicitate la 
furt. 

Astfel, într-un interval de douăzeci şi patru de ore, 
mulţumită  indicaţiilor într-adevăr neaşteptate ale unui 
puştan de şaptesprezece ani, se dezlegau toate nodurile 
intrigii. În douăzeci şi patru de ore, inexplicabilul devenea 
simplu şi luminos. În douăzeci şi patru de ore, planul 
complicilor pentru a-şi salva şeful era dejucat, capturarea 
lui Arsene Lupin rănit, muribund, nu mai era pusă la 
îndoială, banda îi era dezorganizată, i se cunoştea cuibul 
din Paris, masca sub care se ascundea, şi se scotea la 
iveală, pentru prima dată, înainte de a fi desăvârşit, una din 
loviturile cele mai abile şi mai îndelung studiate. 

În public se auziră prelungi strigăte de mirare, de 
admiraţie şi de curiozitate. Deja ziaristul din Rouen 
povestise, într-un articol foarte reuşit, primul interogatoriu 
al liceanului, scoțând în relief graţia, farmecul naiv şi 
siguranţa sa calmă. Indiscreţiile pe care Ganimard şi 
domnul Filleul le comiseră involuntar, duşi de un elan mai 
puternic decât orgoliul profesional, lămuriră publicul asupra 
rolului lui Beautrelet în derularea ultimelor evenimente. EIl 

singur făcuse totul. Lui singur îi revenea întregul merit al 
victoriei. 

Toată lumea se înfierbântă. De la o zi la alta, Beautrelet 
ajunse un erou, şi mulţimea, subit entuziasmată, ceru mai 
multe amănunte despre noul ei favorit. Reporterii erau pe 
fază. Porniră la asaltul liceului Janson-de-Sailly, îi pândiră pe 
elevi la ieşirea de la ore şi consemnară tot ce-l privea, de 
aproape sau de departe, pe numitul Beautrelet; şi astfel ieşi 
la iveală reputaţia de care se bucura printre colegi acela pe 
care ei îl numea rivalul lui Herlock Sholmes. Prin 
raționamente logice şi bazându-se doar pe informaţiile 
culese din ziare, el reuşise în mai multe rânduri să 
găsească soluţia unor afaceri complicate pe care justiţia nu 
le descâlcise decât mult mai târziu. În liceul Janson 
ajunsese un adevărat divertisment să i se pună lui 
Beautrelet întrebări încuietoare, să i se expună probleme 
indescifrabile şi toată lumea se minuna cu câtă siguranţă a 
analizei, prin ce deducţii ingenioase se descurcă el în 
mijlocul celor mai adânci tenebre. Cu zece zile înainte de 
arestarea băcanului Jorisse, el arătase rolul faimoasei 
umbrele. De asemenea, referitor la drama de la Saint- 
Cloud, el afirmase de la bun început că portarul e singurul 
asasin posibil. 

Dar cel mai uimitor a fost opusculul care circula printre 
elevii liceului, opuscul purtând semnătura lui, bătut la 
maşină în zece exemplare. Ca titlu: ARSENE LUPIN, metoda 
sa, în ce constă originalitatea şi clasicismul său - studiu 
urmat de o paralelă între umorul englez şi ironia 
franţuzească. 

Era un studiu aprofundat asupra fiecăreia din aventurile 
lui Lupin, în care procedeele ilustrului spărgător apăreau 
puternic reliefate, în care era relevat însuşi mecanismul 
modului său de a acţiona, tactica sa cu totul specială, 
scrisorile către ziare, amenințările, anunţarea furturilor, pe 
scurt, întregul ansamblu de trucuri folosit pentru a 

„prelucra” victima aleasă şi a o aduce într-o stare de spirit 
care s-o facă aproape să se ofere de bună voie loviturii 
montate împotriva ei, astfel încât totul se desfăşura, ca să 
zicem aşa, cu consimţământul ei. 

Şi acest studiu era atât de corect, atât de pătrunzător, 
atât de viu şi plin de o ironie, în acelaşi timp ingenuă şi 
crudă, încât imediat amatorii de umor trecură, de partea 
lui, simpatia mulţimii se întoarse dinspre Lupin spre Isidore 
Beautrelet, iar în lupta începută fu proclamată de la bun 
început victoria tânărului licean. 

În orice caz, domnul Filleul şi parchetul din Paris păreau 
geloşi pe eventualitatea acestei victorii. Intr-adevăr, pe de- 
o parte, nu reuşeau să stabilească identitatea domnului 
Harlington, nici să găsească o dovadă sigură a aparenţei lui 
la banda lui Lupin. Fie că era sau nu complice, el tăcea cu 
încăpățânare. Mai mult, după examenul grafologic nu mai 
îndrăzneau să susţină că el este autorul scrisorii 
interceptate. La Grand Hotel trăsese un oarecare domn 
Harlington, având asupra lui o geantă de voiaj şi un portofel 
plin cu bancnote, aceasta era singura afirmaţie posibilă. 

Pe de altă parte, la Dieppe, domnul Filleul se culcase pe 
laurii pe care-i cucerise pentru el Beautrelet. Nu mai reuşea 
să facă nici un pas înainte. În jurul individului pe care 
domnişoara de Saint-Veran îl confundase cu Beautrelet în 
ajunul crimei, acelaşi mister. La fel, acelaşi întuneric 
acoperea cu tot ceea ce era legat de furtul tablourilor. Ce 
se întâmplase cu ele? Şi pe ce drum apucase automobilul în 
care fuseseră puse? 

Urmele trecerii acestui automobil fuseseră găsite la 
Luneray, la Yerville, la Yvetot, ca şi la Caudebec-en-Caux, 
unde traversase probabil Sena în zori, cu bacul. Dar când 
anchetatorii au intrat în amănunte, s-a constatat că 
respectivul automobil era decapotabil şi că ar fi fost 
imposibil ca lucrătorii de pe bac să nu fi văzut tablourile 
dacă ele se aflau în automobil. Maşina era precis aceeaşi, 

dar apărea o întrebare: ce se întâmplase cu cele patru 
Rubensuri? 

Toate acestea erau probleme pe care domnul Filleul le 
lăsa fără răspuns. În fiecare zi subofiţerii săi răscoleau 
patrulaterul ruinelor. Aproape zilnic venea şi el să conducă 
explorările. Dar de aici până la a descoperi adăpostul în 
care agoniza Lupin - nepunând la îndoială justeţea opiniei 
lui Beautrelet - de aici până la a descoperi adăpostul se 
căsca o prăpastie pe care merituosul magistrat nu părea 
dispus s-o treacă. 

De aceea era firesc ca lumea să-şi îndrepte atenţia către 
Isidore Beautrelet, din moment ce numai el reuşise să 
împrăştie întunericul care, în lipsa lui, se îngroşa la loc şi se 
făcea din ce în ce mai de nepătruns. De ce nu se mai ocupa 
de această afacere? În punctul în care ajunsese, îi era 
suficient un mic efort ca s-o ducă până la capăt. 

Această întrebare i-a fost pusă de un redactor de la 
Grand Journal, care pătrunsese în liceul Janson sub 
identitatea falsă de Bernod, corespondent al lui Beautrelet. 
Isidore răspunse cu înţelepciune: 

— Dragul meu domn, pe lumea asta nu există numai 
Lupin, numai poveşti cu spărgători şi detectivi. Mai există şi 
cruda realitate numită bacalaureat. lar eu trebuie să mă 
prezint la bacalaureat în iulie. Acum suntem în mai. Şi nu 
vreau să-l pic. Ce-ar zice tata de una ca asta? 

— Dar ce-ar zice tatăl dumitale dacă l-ai da pe Arsene 
Lupin pe mâna justiţiei? 

— Ei! Este timp pentru toate. În vacanţa viitoare... 

— De Rusalii? 

— Da. O să plec sâmbătă 6 iunie cu primul tren. 

— lar sâmbătă seara, Arsene Lupin va fi prins. 

— Îmi lăsaţi răgaz până duminică? întrebă râzând 
Beautrelet. 

— La ce bună întârzierea asta? ripostă ziaristul pe tonul 
cel mai serios din lume. 

Toată lumea avea în acest tânăr o încredere 
inexplicabilă, născută abia de curând şi deja foarte 
puternică, deşi, în realitate, evenimentele n-o justificau 
decât până la un punct. N-are importanţă! gândeau toţi. 
Pentru el nimic nu pare greu. Se aşteptau din partea lui 
lucruri ce puteau veni cel mult din partea unui fenomen de 
clarviziune, intuiţie, experienţă şi abilitate. 6 iunie! data 
aceasta apărea în toate ziarele. Pe 6 iunie, Isidore 
Beautrelet va lua rapidul de Dieppe, iar seara Arsene Lupin 
va fi arestat! 

— Numai să nu evadeze până atunci... - obiectau ultimii 
partizani ai aventurierului. 

— Imposibil! Toate ieşirile sunt păzite. 

— Atunci nu care cumva să sucombe de pe urma rănilor, 
insistau partizanii, care ar fi preferat ca eroul lor să moară 
decât să fie capturat. 

Dar replica nu întârzia: 

— Să fim serioşi, dacă Lupin ar fi mort, complicii lui ar fi 
aflat, iar Lupin ar fi răzbunat, doar aşa a zis Beautrelet. 

Şi veni ziua de 6 iunie. Vreo şase ziarişti îl pândeau pe 
Isidore la gara Saint-Lazare. Doi dintre ei voiau chiar să 
plece cu el în călătorie. Dar el îi rugă să n-o facă. 

Plecă deci singur. Compartimentul în care intrase era gol. 
Destul de obosit în urma mai multor nopţi consacrate 
învăţăturii, tânărul se cufundă curând într-un somn adânc. 
De câteva ori i se păru, ca prin vis, că trenul se opreşte în 
diferite gări şi că în compartiment urcă şi coboară oameni. 
Când s-a trezit, în apropiere de Rouen, era tot singur. Dar 
pe spătarul banchetei din faţă se vedea o foaie mare de 
hârtie, prinsă cu un ac de stofa cenuşie. Conţinea 
următoarele cuvinte: 


Fiecare cu treburile lui. Ocupă-te de-ale dumitale. În caz 
contrar, cu atât mai rău pentru dumneata. 


49 


— Perfect! îşi zise el frecându-şi mâinile, în tabăra 
adversă treaba merge prost. Amenințarea asta e la fel de 
tâmpită ca aceea a falsului şofer. Ce stil! Se vede clar că 
nu-i scrisă de mâna lui Lupin. 

Trenul intra în tunelul din preajma bătrânei cetăţi 
normande. În gară, Isidore dădu de câteva ori ocol 
peronului, ca să-şi dezmorţească picioarele. Tocmai voia să 
se întoarcă în compartiment, când scoase un strigăt. 
Trecând pe lângă librărie, citise distrat, pe prima pagină a 
unei ediţii speciale a Jurnalului din Rouen, aceste rânduri 
cărora le pricepu deodată semnificaţia înspăimântătoare: 


Ultima oră. - Ni se telefonează din Dieppe că nişte 
răufăcători au pătruns astă-noapte în castelul Ambrumesy, 
au legat-o fedeleş pe domnişoara de Gesvres şi i-au pus 
căluş, iar pe domnişoara de Saint-veran au răpit-o. La cinci 
sute de metri de castel au fost descoperite urme de sânge 
şi în imediata apropiere a fost găsită o eşartă, pătată de 
asemenea cu sânge. Există, temeri întemeiate că nefericita 
tânără a fost asasinată. 


Isidore Beautrelet rămase nemişcat până la Dieppe. Cu 
coatele pe genunchi şi obrajii în palme, se gândea. La 
Dieppe închirie o maşină. La castel îl întâlni pe judecătorul 
de instrucţie care îi confirmă oribila veste. 

— Altceva n-aţi mai aflat? întrebă Beautrelet. 

— Nimic. Abia am sosit şi eu. 

În clipa aceea brigadierul de jandarmi se apropia de 
domnul Filleul şi-i dădu o bucată de hârtie boţită, 
zdrenţuită, îngălbenită, pe care o găsise nu departe de locul 
unde fusese descoperită eşarfa. Domnul Filleul o examină, 
apoi i-o întinse lui Isidore Beautrelet, zicând: 

— lată ceva care n-o să fie de prea mare ajutor în 
cercetările noastre. 

Isidore întoarse bucata de hârtie pe toate părţile. Era 

acoperită de cifre, de puncte şi de semne, aşezate în felul 
următor: 

III 
CADAVRUL 


Pe la şase seara, după ce-şi terminase treburile, domnul 
Filleul aştepta, împreună cu grefierul său, domnul Bredoux, 
maşina care urma să-l ducă înapoi la Dieppe. Părea agitat, 
nervos. Întrebă de vreo două ori: 

— Nu l-aţi zărit pe Beautrelet? 

— Zău că nu, domnule judecător. 

— Unde naiba o fi? Nu l-a văzut nimeni toată ziua. 

Deodată îi veni o idee, îşi încredinţă servieta lui Bredoux, 
ocoli în fugă castelul şi se îndreptă spre ruine. 

Lângă arcada cea mare, întins pe burtă pe pământul 
căptuşit cu ace lungi de pin, cu un braţ îndoit sub cap, 
Isidore părea să moţăie. 

— Ei poftim! Ce faci, tinere? Dormi? 

— Nu dorm. Mă gândesc. 

— Parcă se pune problema să gândeşti! Întâi trebuie să 
vezi. Trebuie să studiezi faptele, să cauţi indicii, să 
stabileşti puncte de reper. Abia după aceea ordonezi toate 
astea prin gândire şi descoperi adevărul. 

— Da, ştiu... asta-i metoda obişnuită... e fără îndoială cea 
mai bună. Dar eu am altă metodă... eu mai întâi mă 
gândesc, încerc înainte de toate să găsesc firul conducător 
al afacerii, ca să zic aşa. Apoi îmi imaginez o ipoteză 
rezonabilă, logică, în acord cu acest fir conducător. Şi abia 
după aceea văd dacă faptele vor să se potrivească cu 
ipoteza mea. 

— Ciudată metodă şi, mai ales, teribil de complicată! 

— E o metodă sigură, domnule Filleul, ceea ce n-aş putea 
spune despre a dumneavoastră. 

— Să fim serioşi, faptele rămân fapte. 

— În cazul unor adversari obişnuiţi sunt de acord. Dar în 
momentul în care adversarul e mai şiret, faptele devin cele 
pe care le alege el. Faimoasele indicii pe care 
dumneavoastră vă fondaţi ancheta, le-a semănat el, după 
bunul lui plac. lar când e vorba de un om ca Lupin, vedeţi 
spre ce greşeli şi intenţii vă pot conduce aceste indicii! 
Până şi Sholmes a căzut în capcana lui. 

— Arsene Lupin e mort. 

— Fie. Dar rămâne banda lui, şi elevii unui asemenea 
maestru sunt la rândul lor maeştri. 

Domnul Filleul îl luă pe Isidore de braţ, ducându-l cu el. 

— Vorbe goale, tinere. Uite nişte chestiuni mult mai 
importante. Ascultă cu atenţie. Ganimard este pe moment 
reţinut la Paris şi n-ajunge aici decât peste câteva zile. Pe 
de altă parte, contele de Gesvres i-a telegrafiat lui Herlock 
Sholmes, care i-a promis că vine încoace săptămâna 
viitoare. Nu crezi, tinere, c-ar fi ceva să le spui acestor două 
celebrităţi, în momentul când sosesc: „Regretăm profund, 
domnilor, dar n-am mai putut aştepta. Am terminat 
treaba”? 

Era imposibil pentru oricine să-şi mărturisească neputinţa 
cu mai multă iscusinţă decât o făcea bunul domn Filleul. 
Beautrelet îşi reţinu zâmbetul şi, părând că se lasă păcălit, 
răspunse: 

— Vă mărturisesc, domnule judecător de instrucţie, că 
dacă n-am asistat la ancheta dumneavoastră, am făcut-o 
numai cu speranţa că veţi consimţi să-mi comunicaţi 
rezultatele ei. Ce ştiţi, deci? 

— Ei bine, ascultă. Aseară, la ora unsprezece, cei trei 
jandarmi pe care brigadierul Quevillon îi lăsase de gardă la 
castel, primeau de la respectivul brigadier un bileţel care-i 
chema imediat la Ouville, la sediul brigăzii. Au încălecat 
imediat şi când au ajuns acolo... 

— Au constatat că fuseseră traşi pe sfoară, că ordinul era 
fals şi că nu le mai rămânea decât să se întoarcă la 

Ambrumesy. 

— Ceea ce au şi făcut, sub conducerea brigadierului. Dar 
lipsiseră o oră şi jumătate în răstimpul ăsta crima fusese 
comisă. 

— În ce condiţii? 

— În cele mai simple condiţii. Au urcat până la al doilea 
etaj al castelului pe o scară luată de la fermă. Au tăiat o 
bucată de geam şi au deschis fereastra. Doi bărbaţi, având 
un felinar orb, au pătruns în camera domnişoarei de 
Gesvres şi i-au pus căluş înainte ca ea s-apuce să strige. 
Apoi, după ce au legat-o cu nişte frânghii, au deschis 
încetişor uşa camerei în care dormea domnişoara de Saint- 
Veran. Domnişoara de Gesvres a auzit un geamăt înăbuşit, 
apoi zgomotul făcut de cineva care se zbătea. După un 
minut, i-a zărit pe cei doi bărbaţi care o duceau pe 
verişoara ei, legată şi cu căluş în gură. Au trecut prin faţa ei 
şi au ieşit pe fereastră. Epuizată şi îngrozită, domnişoara de 
Gesvres a leşinat. 

— Dar câinii? Domnul de Gesvres cumpărase parcă doi 
dogi. 

— Au fost găsiţi morţi, otrăviţi. 

— Dar de cine? Doar nimeni nu putea să se apropie de ei. 

— Mister! Fapt e că cei doi bărbaţi au trecut fără 
probleme printre ruine şi au ieşit pe faimoasa portiţă. Au 
trecut şi prin crâng, ocolind cariera părăsită... Nu s-a oprit 
decât la cinci sute de metri de castel, sub copacul numit 
Stejarul cel gros... şi acolo şi-au pus proiectul în aplicare... 

— Dar de ce, dacă tot voiau s-o omoare pe domnişoara 
de Saint-Veran, n-au lovit-o în cameră? 

— Nu ştiu. Poate că incidentul care i-a determinat s-o 
facă s-a produs după ieşirea din castel. Poate că fata a 
reuşit să-şi desfacă legăturile. Eu unul cred că avusese 
mâinile legate cu eşarfa pe care am găsit-o. In orice caz, au 
acţionat la poalele Stejarului gros. Probele pe care le-am 
adunat sunt irefutabile... 

— Dar corpul? 

— Corpul n-a fost găsit, ceea ce, de altfel, n-ar trebui să 
ne mire prea tare. Într-adevăr, pista pe care am urmat-o m- 
a condus până la biserica din Varengeville, la vechiul cimitir 
aflat în vârful falezei. Acolo e abisul... o prăpastie adâncă 
de mai bine de o sută de metri. Şi jos, stâncile, marea. Intr- 
o zi-două, corpul va fi aruncat pe plajă de vreun flux mai 
puternic. 

— Sigur, totul e foarte simplu. 

— Da, totul e foarte simplu şi nu-mi creează probleme. 
Lupin a murit, complicii au aflat şi, pentru a se răzbuna, aşa 
cum anunţaseră în scris, au asasinat-o pe domnişoara de 
Saint-Veran, toate astea sunt fapte care nici nu mai 
trebuiau verificate. Dar Lupin? 

— Ce-i cu Lupin? 

— Da, ce s-a întâmplat cu el? E foarte probabil că trupul 
i-a fost răpit de complici o dată cu fata, dar ce dovadă 
avem în legătură cu această răpire? Nici una. Cum n-aveam 
nici despre faptul c-a stat în ruine, şi nici despre moartea 
lui. Asasinarea  domnişoarei Raymonde nu e un 
deznodământ. Dimpotrivă, e o complicaţie. Ce s-a petrecut 
în ultimele două luni la castelul Ambrumâsy? Dacă nu 
descifrăm această enigmă, vor veni alţii care ne-o vor lua 
înainte. 

— În ce zi vor veni aceşti alţii? 

— Miercuri.., poate marţi... 

Beautrelet păru să facă un calcul, apoi declară: 

— Domnule judecător de instrucţie, astăzi e sâmbătă. Eu 
trebuie să mă întorc la liceu luni seara. Ei bine, luni 
dimineaţă, dacă veţi fi aici la ora zece, voi încerca să vă 
ofer cheia enigmei. 

— Chiar, domnule Beautrelet... crezi asta? Eşti sigur? 

— Aşa sper. 

— Şi acum unde te duci? 

— Vreau să văd dacă faptele se potrivesc cu ideea 

generală pe care încep s-o întrezăresc. 

— Şi dacă nu se potrivesc? 

— Ei bine, domnule judecător de instrucţie, o să fie vina 
faptelor, zise Beautrelet râzând, şi-o să caut alte fapte mai 
ascultătoare. Pe luni, deci. 

— Pe luni. 

Peste câteva minute, domnul Filleul pornea cu maşina 
spre Dieppe, în timp ce Isidore o apuca repede pe drumul 
spre Yerville şi Caudebec-en-Caux, călare pe o bicicletă pe 
care i-o împrumutase contele de Gesvres. 

Exista un punct asupra căruia tânărul ţinea, înainte de 
toate, să-şi facă o părere clară, pentru că acest punct îi 
părea a fi tocmai punctul slab al inamicului. Nişte obiecte 
de dimensiunile tablourilor nu pot fi ascunse aşa uşor. 
Undeva trebuiau să fie. Dacă pentru moment era imposibil 
să fie găsite, nu se putea măcar afla cum dispăruseră? 

Ipoteza lui Beautrelet era următoarea: automobilul luase 
într-adevăr cele patru tablouri, dar înainte să ajungă la 
Caudebec le mutase într-o altă maşină care trecuse Sena în 
amonte sau în aval de Caudebec. In aval, primul bac era cel 
de la Quillebeuf, trecere frecventată, deci periculoasă. In 
amonte, era bacul de la La Mailleraie, un târg mare, izolat, 
în afara oricăror căi de comunicaţie. 

Pe la miezul nopţii, Isidore parcursese cele optsprezece 
mile care-l despărţeau de La Mailleraie şi bătea în poarta 
unui han de pe malul apei. Acolo se culcă şi, în zori, îi 
chestionă pe mateloţii de pe bac. Au consultat registrul de 
pasageri. Joi, 23 aprilie, nu trecuse nici un pasager. 

— Atunci, poate o trăsură? insinuă Beautrelet, o căruţă? 
un furgon? 

— Nici măcar. 

Isidore întrebă în dreapta şi-n stânga toată dimineaţa. 
Tocmai se pregătea să plece spre Quillebeuf, când 
chelnerul de la hanul unde trăsese îi zise: 

— În dimineaţa aceea mă întorceam din concediu şi am 

văzut o căruţă, dar n-a trecut. 

— Cum aşa? 

— Păi nu. Au descărcat-o pe un fel de barcă plată, un 
şlep, cum i se zice, care era trasă la chei. 

— Şi căruţa de unde venea? 

— Aa! Pe asta am recunoscut-o. Era a lui jupân Vatinel, 
căruţaşul. 

— Şi unde stă? 

— În cătunul Louvetot. 

Beautrelet se uită pe harta lui militară. Cătunul Louvetot 
era aşezat la răspântia dintre şoseaua Yvetot-Caudebec şi 
un drumeag şerpuit ce mergea prin pădure până la La 
Mailleraie! 

Abia pe la şase seara reuşi Isidore să-l descopere într-o 
cârciumă pe jupân Vatinel, unul dintre normanzii aceia 
bătrâni, vicleni, mereu în gardă, care nu se încred în străini, 
dar care nu pot rezista la ispita unei monezi de aur şi a 
câtorva păhărele. 

— Păi da, domnule, în dimineaţa aia oamenii cu 
otomobilu' mi-au dat întâlnire la ora cinci la răspântie. Mi- 
au dat patru chestii mari, aşa de înalte. Unul din ei a venit 
cu mine. Şi am dus chestiile alea până la şlep. 

— Vorbeşti despre ei ca şi cum atunci îi cunoşteai deja. 

— Păi te cred că-i cunoşteam. Doar era a şasea oară 
când lucram pentru ei. 

Isidore tresări. 

— Zici că era a şasea oară? Şi de când lucrai pentru ei? 

— Păi în toate zilele de mai înainte, la naiba! Dar atunci 
erau alte chestii... bucăţi mari de piatră... sau altele mai 
mici, lunguieţe, pe care le înveliseră şi cu care se purtau 
de parcă ar fi fost sfânta împărtăşanie. Aa! pe-alea nici n- 
aveam voie să le ating... Dar ce aveţi? Sunteţi alb ca hârtia. 

— N-am nimic... căldura... 

Beautrelet ieşi din cârciumă clătinându-se. Bucuria, 
descoperirea neprevăzută îl îmbătaseră. 

O apucă liniştit înapoi spre Ambrumésy, dormi noaptea în 
satul Varengeville, petrecu a doua zi dimineaţă un ceas la 
primărie cu învățătorul şi se întoarse la castel. Acolo îl 
aştepta o scrisoare „prin bunăvoința domnului conte de 
Gesvres”. 

Avea următorul conţinut: 


Al doilea avertisment. Taci. Altfel... 


— Ei, murmură el, o să trebuiască să-mi iau nişte măsuri 
de precauţie pentru siguranţa mea personală. Altfel, cum 
zic ei... 

Era ora nouă; se plimbă printre ruine, apoi se întinse 
lângă arcadă şi închise ochii. 

— Ei bine, tinere, eşti mulţumit de campania dumitale? 

Era domnul Filleul, care sosise punctual la întâlnire. 

— Încântat, domnule judecător de instrucţie. 

— Adică? 

— Adică sunt gata să-mi ţin promisiunea, în ciuda acestei 
scrisori care nu prea mă încurajează în sensul ăsta. 

Îi arătă domnului Filleul scrisoarea. 

— Aiurea! strigă acesta, sper că asta n-o să te 
împiedice... 

— Să vă spun ce ştiu? Nu, domnule judecător de 
instrucţie. Îmi ţin promisiunea. În zece minute vom şti... o 
parte din adevăr. 

— O parte? 

— Da, după părerea mea, problema nu constă numai în 
găsirea ascunzătorii lui Lupin. Dar mai departe om vedea. 

— Domnule Beautrelet, din partea dumitale nu mă mai 
miră nimic. Dar cum ai putut să descoperi?... 

— O! foarte firesc. În scrisoarea domnului Harlington 
către domnul Etienne de Vaudreix, sau mai degrabă către 
Lupin... 

— Scrisoarea interceptată? 

— Da. Este în ea o frază care m-a intrigat de la bun 
început. Aceasta este: „La trimiterea tablourilor, adăugaţi şi 
restul, dacă reuşiţi, ceea ce însă mă îndoiesc”. 

— Da, mi-o amintesc. 

— În ce consta acest rest? Un obiect de artă? O 
curiozitate? Castelul n-avea nimic preţios, în afară de 
tablouri şi tapiserii. Bijuterii? Sunt puţine şi nu prea 
valoroase. Atunci ce? Şi, pe de altă parte, se poate admite 
că oameni ca Lupin, atât de amabili, să nu fi reuşit să 
trimită acest rest, pe care-l propuseseră? Acţiunea dificilă, 
probabil, excepţională, fie, dar posibilă, deci sigură, din 
moment ce aşa voia Lupin. 

— Şi totuşi a eşuat: n-a dispărut nimic. 

— N-a eşuat: a dispărut ceva. 

— A, da, Rubensurile, dar... 

— Rubensurile şi încă ceva... ceva ce a fost înlocuit 
printr-o copie, cum au făcut şi cu tablourile, ceva mult mai 
extraordinar, mai rar şi mai preţios ca Rubensurile. 

— În fine, ce? Mă faci să ard de nerăbdare. 

Păşind printre ruine, cei doi se îndreptaseră spre portiţă 
şi mergeau de-a lungul zidului capelei. 

— Vreţi să ştiţi ce, domnule judecător de instrucţie? 

— Mai întrebi? 

Beautrelet avea în mână o bâtă solidă şi noduroasă. Cu o 
lovitură a acestei bâte, făcu brusc să sară în bucăţi una din 
statuetele ce ornau portalul capelei. 

— Eşti nebun! strigă domnul Filleul, ieşindu-şi din fire şi 
fugind spre statueta spartă. Eşti nebun! Sfântul ăsta vechi 
era admirabil... 

— Admirabil! ţipă Isidore făcând o piruetă care-o trânti la 
pământ pe Fecioara Maria. 

Domnul Filleul îl prinse în braţe. 

— Tinere, n-o să te las să comiţi... 

În aer mai zbură un mag, apoi o iesle cu pruncul Isus... 

— Încă o mişcare şi trag. 

Apăruse contele de Gesvres, care-şi arma revolverul. 

Beautrelet izbucni în râs. 

— Trageţi în ele, domnule conte... trageţi în ele, ca la 
bâlci. Poftim... omuleţul ăsta care-şi ţine capul în braţe. 

— Ah! zise contele ţintind... ce profanare!... asemenea 
capodopere! 

— Imitaţii, domnule conte! 

— Cum, ce zici? urlă domnul Filleul în timp ce-l dezarma 
pe conte. 

— Imitaţii, carton presat! 

— Ah! Să fie posibil aşa ceva? 

— Forme goale! Vid! Neant! 

Contele se aplecă şi luă de pe jos o bucată dintr-o 
statuetă. 

— Uitaţi-vă cu atenţie, domnule conte, ghips! ghips 
patinat, mucegăit, înverzit ca piatra veche... dar ghips, 
mulaje de ghips... asta-i tot ce-a mai rămas din 
capodopere... asta au făcut în câteva zile!... lată ce-a 
pregătit anul trecut domnul Charpenais, copistul tablourilor. 

Îl apucă la rândul lui de braţ pe domnul Filleul. 

— Ce  ziceţi, domnule judecător de instrucţie? Nu-i 
frumos? enorm? gigantic? furtul capelei! O întreagă capelă 
gotică luată piatră cu piatră! Un întreg popor de statuete 
capturat şi înlocuit cu omuleţi de stuc! Una din moştenirile 
cele mai extraordinare ale unei epoci artistice 
incomparabile, confiscată! În sfârşit, capela a fost furată! 
Nu-i formidabil? Ah, domnule judecător de instrucţie, ce 
genial e omul acesta! 

— Te-ai înfierbântat, domnule Beautrelet. 

— Niciodată nu te înfierbânţi destul, domnule, când e 
vorba de asemenea indivizi, tot ce depăşeşte media merită 
să fie admirat, iar acesta pluteşte deasupra tuturor. Există 
în acest furt o asemenea bogăţie a concepţiei, o forţă, o 
putere, o îndrăzneală şi o dezinvoltură care-mi dau fiori. 

— Păcat c-a murit, rânji domnul Filleul... altfel ar fi sfârşit 
prin a fura turnurile de la Notre-Dame. 

Isidore ridică din umeri. 

— Nu râdeţi, domnule, chiar şi mort e tulburător. 

— Nu zic nu... domnule Beautrelet, şi mărturisesc că mă 
pregătesc să-l contemplu nu fără oarecare emoție... dacă 
totuşi acoliţii lui n-au făcut să dispară cadavrul. 

— Şi mai ales admițând, remarcă domnul de Gesvres, că 
pe el l-a rănit biata mea nepoată. 

— El a fost, domnule conte, afirmă Beautrelet, el a fost 
cel ce-a căzut printre ruine sub glonţul tras de domnişoara 
de Saint-Veran; el a fost cel pe care ea l-a văzut ridicându- 
se, şi care s-a târât până la arcada cea mare pentru a se 
ridica pentru ultima oară - asta printr-o minune a cărei 
explicaţie o să v-o dau imediat! Şi a ajunge în acest adăpost 
de piatră... care avea să-i fie mormântul. 

Şi lovi cu bastonul în podeaua capelei. 

— Poftim? Ce? strigă domnul Filleul  stupefiat... 
mormântul?... Crezi că impenetrabila ascunzătoare... 

— Se găseşte aici... repetă el. 

— Dar am răscolit-o. 

— Insuficient. 

— Nu există nici o ascunzătoare aici, protestă domnul de 
Gesvres. Cunosc capela. 

— Ba da, domnule conte, există una. Mergeţi la primăria 
din Varengeville, unde au fost adunate toate hârtiile ce se 
găseau în fosta parohie Ambrumesy, şi veţi afla din aceste 
hârtii datate din secolul XVIII că, sub capelă, exista o criptă. 
Cripta aceasta aparţine cu siguranţă capelei în stil romanic 
pe amplasamentul căreia a fost construită aceasta din 
urmă. 

— Dar de unde să fi cunoscut Lupin detaliul acesta? 
întrebă domnul Filleul. 

— Foarte simplu, în cursul lucrărilor pe care le-a executat 
pentru a fura capela. 

— Încet, domnule Beautrelet, exagerezi... Doar n-a furat 
toată capela. Uite, dintre pietrele de temelie n-a fost atinsă 
nici una. 

— Evident, n-a copiat şi n-a luat decât ceea ce avea 
valoare artistică, pietrele lucrate, sculpturile, statuetele, 
toată comoara de colonete şi de ogive şlefuite. Nu s-a 
ocupat de baza propriu-zisă a edificiului. Temelia rămâne. 

— Deci, domnule Beautrelet, Lupin n-a putut ajunge până 
la criptă. 

În momentul acela, domnul de Gesvres, care chemase pe 
unul din servitori, se întoarse cu cheia capelei. Deschise 
uşa. Cei trei bărbaţi intrară. 

După ce se uită o clipă în jur Beautrelet reluă: 

— Dalele din duşumea au fost respectate, cum era de 
aşteptat. Dar e uşor să-ţi dai seama că altarul nu mai e 
decât un mulaj. Or, în general, scara care coboară în cripte 
începe în faţa altarului şi trece pe sub el. 

— Ce concluzie tragi? 

— Trag concluzia că Lupin a găsit cripta în timp ce lucra 
la altar. 

Cu ajutorul unui târnăcop după care trimisese contele, 
Beautrelet atacă altarul. Bucăţile de gips săreau în toate 
părţile. 

— Drace, murmură domnul Filleul, abia aştept să aflu... 

— Şi eu, zise Beautrelet, pe al cărui chip se citea 
neliniştea. 

Îşi înteţi loviturile. Şi deodată, târnăcopul care, până 
atunci, nu întâlnise rezistenţă, se lovi de un material mai 
dur şi sări înapoi. Se auzi parcă surpându-se ceva, şi ceea 
ce mai rămăsese din altar se nărui în gol pe urma blocului 
de piatră de care se lovise târnăcopul. Beautrelet se aplecă. 
Aprinse un chibrit şi-l plimbă în gol. 

— Scara începe mai în forţă decât credeam, aproape de 
sub dalele de la intrare. Se zăresc ultimele trepte. 

— E adâncă? 


62 


— Trei-patru metri... Treptele sunt foarte înalte... şi 
lipsesc câteva. 

— Nu-i de crezut, zise domnul Filleul, că în timpul scurtei 
absenţe a jandarmilor, când au răpit-o pe domnişoara de 
Saint-Veran, nu-i de crezut că acoliţii au avut timp să 
scoată cadavrul din grota asta... Şi, de altfel, de ce-ar fi 
făcut-o? Nu, eu sunt convins că e acolo. 

Un servitor le aduse o scară pe care Beautrelet o băgă în 
deschizătură şi pe care o fixă pe bâjbâite printre spărturile 
căzute. Apoi apucă zdravăn capetele de sus. 

— Vreţi să coborâţi, domnule Filleul? 

Judecătorul de instrucţie, înarmat cu o lumânare, se 
aventură. Contele de Gesvres îl urmă. La rândul său, 
Beautrelet puse piciorul pe prima treaptă. 

Erau optsprezece trepte, pe care le numără maşinal, în 
timp ce examina din ochi cripta în care licărul lumânării 
lupta împotriva întunericului gros. Dar jos îl izbi un miros 
violent, imund, un miros de putreziciune din acelea a căror 
amintire te obsedează mult timp după ce le-ai simţit. O! i se 
strânse inima simțind acest miros... 

Şi dintr-o dată o mână tremurătoare îl prinse de umăr. 

— Ei, ce e? Ce s-a întâmplat? 

— Beautrelet... bolborosi domnul Filleul. 

Nu putea vorbi, atât era de înspăimântat. 

— Haideţi, domnule judecător de instrucţie, veniţi-vă în 
fire... 

— Beautrelet... e acolo... 

— Cum? 

— Da... sub piatra cea mare care s-a desprins din altar 
era ceva... am împins piatra şi-am pus mâna... Ah! n-o să 
uit niciodată... 

— Unde e? 

— În partea asta... Simţi mirosul? Şi-apoi uită-te... 

Apucase lumânarea şi o apropie de o formă întinsă pe 
podea. 

— Ah! exclamă Beautrelet oripilat. 

Cei trei bărbaţi se aplecară iute. Cadavrul era întins pe 
jumătate gol, slab, înspăimântător. Carnea verzuie, ca o 
ceară moale, se zărea pe ici-colo prin veşmintele sfâşiate. 
Dar lucrul cel mai înspăimântător, care-i smulsese tânărului 
strigătul de teroare, era capul, capul pe care-l strivise 
bolovanul, capul inform, ajuns o masă hidoasă din care nu 
se mai înţelegea nimic... şi când ochii li s-au obişnuit cu 
întunericul, au văzut că toată carnea aceea fojgăia de 
viermi. 

Din patru salturi, Beautrelet urcă scara şi ieşi la lumină. 
Domnul Filleul îl găsi iar culcat pe burtă, cu obrazul în 
palme. |i zise: 

— Complimentele mele, Beautrelet. În afară de găsirea 
ascunzătorii, mai sunt două puncte în care am putut 
constata exactitatea aserţiunilor dumitale. Mai întâi, omul 
asupra căruia a tras domnişoara de Saint-Veran era într- 
adevăr Arsene Lupin, aşa cum ai zis dumneata încă de la 
început. De asemenea, la Paris trăia sub numele de Etienne 
de Vaudreix. Lenjeria e marcată cu inițialele E.V. Dovada mi 
se pare, nu-i aşa, suficientă... 

Isidore nu se mişca. 

— Domnul conte a plecat să-l aducă pe doctorul Jouet 
care va face constatările uzuale. După mine, moartea 
datează de cel puţin opt zile. Starea de descompunere a 
cadavrului... Dar nu prea pari să asculţi. 

— Ba da, ba da. 

— Ceea ce-ţi spun se sprijină pe raţiuni peremptorii. 
Astfel, de exemplu... 

Domnul Filleul îşi continuă demonstraţia fără să se 
bucure de mai multă atenţie. Dar întoarcerea domnului de 
Gesvres îi întrerupse monologul. 

Contele aduse două scrisori. Una anunţa sosirea lui 
Herlock Sholmes a doua zi. 

— Minunat, strigă domnul Filleul vesel. Vine şi inspectorul 

Ganimard. O să fie grozav. 

— Cealaltă scrisoare este pentru dumneavoastră, 
domnule judecător de instrucţie, zise contele. 

— Din ce în ce mai bine, reluă domnul Filleul după ce o 
citi... E clar că domnii aceştia nu vor avea mare lucru de 
făcut aici. Beautrelet, sunt anunţat de la Dieppe că nişte 
pescari de creveţi au găsit în dimineaţa asta pe stânci 
cadavrul unei tinere femei. 

Beautrelet tresări: 

— Ce spuneţi! cadavrul... 

— Unei tinere femei... un cadavru îngrozitor de mutilat, 
se precizează, şi căruia nu i s-ar putea stabili identitatea 
dacă n-ar avea pe mâna dreaptă un lănţişor de aur, foarte 
fin, care s-a încrustat în pielea tumefiată. Or, domnişoara 
de Saint-Veran purta la mâna dreaptă un lănţişor de aur. 
Este deci clar că e vorba de nefericita dumneavoastră 
nepoată, domnule conte, pe care marea a târât-o până 
acolo. Ce crezi, Beautrelet? 

— Nimic... nimic... Ba mai degrabă da... totul se înlănţuie, 
după cum vedeţi, argumentaţiei mele nu-i mai lipseşte 
nimic. Toate faptele, unul câte unul, chiar şi cele mai 
contradictorii, chiar şi cele mai deconcertante, vin în 
sprijinul ipotezei pe care mi-am imaginat-o din primul 
moment. 

— Nu te-nţeleg. 

— O să-nţelegeţi curând. Amintiţi-vă că v-am promis tot 
adevărul. 

— Dar... mi se pare... 

— Puţină răbdare. Până acum n-aţi avut motive să vă 
plângeţi de mine. E vreme bună. Plimbaţi-vă, luaţi masa la 
castel, fumaţi-vă pipa. Eu mă întorc în jurul orei cinci. Cât 
despre şcoală, pe cinstea mea, atâta pagubă, o să iau 
trenul de la miezul nopţii. 

Ajunseseră la acareturi, la castel. Beautrelet sări pe 
bicicletă şi se îndepărtă. 

La Dieppe se opri la redacţia ziarului La Vigie, unde ceru 
numerele din ultimele două săptămâni. Apoi plecă spre 
Envermeu, un târguşor aflat la vreo zece kilometri. La 
Envermeu stătu de vorbă cu primarul, cu preotul, cu 
pândarul. La biserica din târguşor bătu ora trei. Isidore îşi 
încheiase ancheta. 

Pe drumul de întoarcere cânta de bucurie. Picioarele 
apăsau rând pe rând într-un ritm constant pe cele două 
pedale, pieptul i se umfla de aerul tare ce venea dinspre 
mare. Şi din când în când uita de sine şi arunca în văzduh 
strigăte de triumf gândindu-se la scopul urmărit şi la 
eforturile lui încununate de succes. Apăru castelul 
Ambrumesy. Băiatul îşi dădu drumul cu toată viteza pe 
panta ce duce la castel. Copacii de pe marginea drumului, 
seculari, plantați pe patru rânduri, păreau că-i aleargă în 
întâmpinare şi că se risipesc într-o clipă în spatele lui. Şi, 
deodată, scoase un strigăt, într-o străfulgerare zărise o 
funie întinzându-se de la un copac la altul, de-a curmezişul 
drumului. 

Bicicleta izbită se opri brusc. Băiatul fu proiectat în faţă, 
cu o violenţă nemaivăzută, şi avu impresia că numai o 
întâmplare miraculoasă a făcut să nu se lovească de o 
grămadă de bolovani de care, în mod normal, ar fi trebuit 
să se zdrobească. 

Câteva clipe rămase pe loc, zăpăcit. Apoi, plin tot de 
vânătăi, cu genunchii juliţi, examină locul. La dreapta se 
întindea o pădurice pe unde fugise, fără îndoiala, agresorul. 
Beautrelet dezlegă funia. De copacul din stânga era prinsă, 
cu o sforicică, o hârtiuţă. O despături şi citi: 


Al treilea şi ultimul avertisment. 


Se întoarse la castel, puse câteva întrebări servitorilor şi 
se duse să-l întâlnească pe judecătorul de instrucţie într-o 
încăpere de la parter, unde avea domnul Filleul obiceiul să 

stea în cursul operaţiunilor. Domnul Filleul scria, iar în faţa 
lui stătea grefierul. La un semn, grefierul ieşi, iar 
judecătorul strigă: g 

— Da’ ce-ai păţit, domnule Beautrelet? lţi sângerează 
mâinile. 

— Nimic, nimic, zise tânărul... o simplă cădere provocată 
de funia asta întinsă în faţa bicicletei mele. Vă rog numai să 
remarcaţi că respectiva funie provenea de la castel. Acum 
vreun sfert de ceas pe ea mai erau întinse rufe lângă 
spălătorie. 

— E posibil? 

— Domnule, sunt supravegheat chiar de aici, de către 
cineva care se află în acest loc, care mă vede, care mă 
aude şi care, clipă de clipă, îmi urmăreşte acţiunile şi-mi 
cunoaşte intenţiile. 

— Crezi aşa ceva? 

— Sunt sigur. Descoperirea lui vă revine dumneavoastră 
şi n-o să vă fie greu s-o faceţi. Dar, în ce mă priveşte, vreau 
să termin odată şi să vă dau explicaţiile promise. Am 
avansat mai repede decât se aşteptau adversarii noştri şi 
sunt convins că şi ei vor acţiona în forţă. Cercul se strânge 
în jurul meu. Presimt că se apropie pericolul. 

— Ei, hai, Beautrelet... 

— Ha! o să vedeţi. Deocamdată să ne grăbim. Şi, mai 
întâi, o întrebare în legătură cu un punct pe care vreau să-l 
elimin imediat. N-aţi vorbit nimănui de documentul pe care 
brigadierul Quevillon l-a găsit şi pe care vi l-a dat de faţă cu 
mine? 

— Nu, nimănui. Dar consideri că are vreo valoare?.... 

— O mare valoare. Am o idee care, de altfel, recunosc că 
nu se bazează pe nici o dovadă... căci, până acum, n-am 
prea reuşit să descifrez documentul. De aceea vă vorbesc 
de el... ca să nu mă mai refer niciodată la el. 

Beautrelet luă mâna domnului Filleul şi-i zise încet: 

— Tăceţi... suntem ascultați... afară... 

Se auzi nisipul scârţâind. Beautrelet alergă la fereastră şi 
se aplecă în afară. 

— Nu mai e nimeni, dar straturile de flori sunt răvăşite... 
urmele sunt clare. 

Închise fereastra şi se aşeză din nou. 

— Vedeţi, domnule judecător de instrucţie, inamicul nici 
măcar nu-şi mai ia măsuri de precauţie... nu mai are timp... 
simte şi el că timpul presează. Să ne grăbim, deci, şi să 
vorbim, din moment ce ei nu vor ca eu să vorbesc. 

Puse documentul pe masă şi-l despături. 

— Înainte de toate, o remarcă. Pe hârtia asta nu sunt, în 
afara punctelor, decât cifre. Şi, în primele trei rânduri şi în 
al cincilea - singurele de care ne vom ocupa, căci al 
patrulea pare complet diferit - nu e nici o cifră mai mare de 
5. Sunt deci şanse serioase ca fiecare din aceste cifre să 
reprezinte una din cele cinci vocale, în ordine alfabetică. Să 
scriem rezultatul. 

Scrise pe o foaie separată: 


L aa. e e. e.a. 

„a. €. a. .0... Í Oa. @. O. 
.U. .0..U...€..0..€e 
a. U. au. O 


Apoi reluă: 

— După cum vedeţi, asta nu-nseamnă mare lucru. Cheia 
e în acelaşi timp foarte simplă - fiindcă s-au mulţumit să 
înlocuiască vocalele cu cifre şi consoanele cu puncte - şi 
foarte grea, de nu cumva chiar de negăsit, fiindcă nu şi-au 
dat osteneala să complice mai mult problema. 

— E clar că-i destul de obscură. 

— Să încercăm s-o desluşim. Rândul al doilea e împărţit 
în două părţi şi partea a doua arată în aşa fel încât e foarte 
probabil că formează un cuvânt. Dacă încercăm acum să 
înlocuim punctele intermediare cu consoane, tatonând 

ajungem la concluzia că singurele consoane care pot în 
mod logic să servească de sprijin vocalelor nu pot să dea 
decât un cuvânt, un singur cuvânt: „domnişoarele”. 

— O fi vorba de domnişoara de Gesvres şi de domnişoara 
de Saint-Veran? 

— Cu siguranţă. 

— Şi altceva nu mai vezi? 

— Ba da. Mai observ o întrerupere în mijlocul ultimului 
rând şi, dacă prelucrez la fel începutul rândului, văd imediat 
că nu poate fi vorba de alt cuvânt decât acul. 

— Intr-adevăr... cuvântul acul se impune. 

— In sfârşit, pentru ultimul cuvânt, am trei vocale şi trei 
consoane. Tatonez din nou, încerc toate literele una după 
alta şi, plecând de la principiul că prima şi a patra literă 
sunt consoane, constat că nu există vreun cuvânt cu 
structura respectivă, în afară de găunos. 

— Ceea ce ne dă acul găunos. Admit că soluţia dumitale 
e justă, dar cu ce ne ajută? 

— Cu nimic, făcu Beautrelet gânditor. Pentru moment, cu 
nimic... mai târziu om vedea... Eu cred că în alăturarea 
enigmatică a acestor două cuvinte: acu/ găunos sunt 
ascunse multe. Ceea ce mă intrigă e mai degrabă 
materialul documentului, hârtia de care s-au folosit. Se mai 
fabrică oare soiul acesta de pergament uşor granulat? ŞI 
culoarea asta gălbuie... şi îndoiturile... îndoiturile roase... şi, 
în sfârşit, uitaţi-vă, urmele de ceară de pe dos... 

In momentul acesta, Beautrelet fu întrerupt. Era grefierul 
Bredoux, care deschise uşa şi anunţă sosirea neaşteptată a 
procurorului general. 

Domnul Filleul se ridică. 

— Domnul procuror e jos? 

— Nu, domnule judecător de instrucţie. Domnul procuror 
general n-a coborât din maşină. E în trecere pe aici şi vă 
roagă să binevoiţi să mergeţi până la poartă. Vrea să vă 
spună numai o vorbă. 

— Ciudat, murmură domnul Filleul. În sfârşit... o să 
vedem. Beautrelet, scuză-mă, mă întorc imediat. 

Plecă. | se auzeau paşii îndepărtându-se. Atunci grefierul 
închise uşa, răsuci cheia şi o băgă în buzunar. 

— Ei! exclamă Beautrelet surprins, ce faceţi? De ce-aţi 
încuiat uşa? 

— Aşa o să discutăm mai liniştii - ripostă Bredoux. 

Beautrelet se repezi la o altă uşă care dădea în camera 
de alături. Înţelesese. Complicele era Br&doux, însuşi 
grefierul judecătorului de instrucţie! 

Bredoux rânji: 

— Nu-ţi juli degeaba degetele, amice, şi cheia de la uşa 
aia e la mine. 

— Rămâne fereastra, strigă Beautrelet. 

— Prea târziu, zise Bredoux, care se postă în faţa 
geamului cu revolverul în mână. 

Orice retragere era tăiată. Nu mai era nimic de făcut, 
nimic decât să se apere de inamicul care-şi arunca masca 
cu o îndrăzneală brutală. Isidore, cuprins de un sentiment 
de nelinişte necunoscut până atunci, îşi încrucişă braţele. 

— Bine, murmură grefierul, şi acum să fim concişi. 

Îşi scoase ceasul. 

— Bunul domn Filleul va merge până la poartă. La poartă 
nimeni, bineînţeles, nici urmă de procuror. Atunci va veni 
înapoi. Asta-i va lua cam patru minute. Eu am nevoie de un 
minut ca să ies pe fereastră, s-o şterg pe portiţa de la ruine 
şi să sar pe motocicleta care mă aşteaptă. Rămân deci trei 
minute. Suficient. 

Era un tip ciudat, diform, care ducea în echilibru pe nişte 
picioare lungi şi subţiri un bust enorm, rotund ca o burtă de 
păianjen din care porneau nişte braţe vânjoase. Faţa 
osoasă, fruntea îngustă trădau  încăpăţânarea cam 
mărginită a personajului. 

Lui Beautrelet i se muiară picioarele şi se clătină. Simţi 
nevoia să se aşeze. 

— Vorbiţi. Ce doriţi? 

— Hârtia. De trei zile o caut. 

— Nu-i la mine. 

— Minţi. Când am intrat, te-am văzut punând-o în 
portofel. 

— Altceva? 

— Altceva? Să te angajezi că vei sta cuminte. Ne 
enervezi. Lasă-ne în pace şi vezi-ţi de treburile tale. Suntem 
la capătul răbdării. 

Se apropiase, ochindu-l în continuare pe tânăr cu 
revolverul, şi vorbea cu o voce surdă, silabele cădeau ca 
loviturile de ciocan, cu un accent incredibil de energic. 
Privirea era dură, zâmbetul crud. Pe Beautrelet îl trecură 
fiorii. Era prima dată când avea sentimentul primejdiei. Şi 
ce primejdie! Simţea că e în faţa unui inamic implacabil, de 
o forţă oarbă şi irezistibilă. 

— Altceva? zise el cu voce gâtuită. 

— Altceva? nimic... Eşti liber... 

Linişte. Bredoux reluă: 

— Nu mai e decât un minut. Trebuie să te hotărăşti. Hai, 
amice, nu fă prostii... Noi suntem cei mai tari, oricând şi 
oriunde.. Repede, hârtia... 

Isidore nu mişca, livid, îngrozit, şi totuşi stăpân pe sine, 
cu capul limpede pe fondul stării nervoase oribile. Gaura 
neagră a ţevii revolverului se căsca la douăzeci de 
centimetri de ochii lui. Degetul îndoit se sprijinea vizibil pe 
trăgaci. Era suficient încă un mic efort... 

— Hârtia, repetă Bredoux... Altfel... 

— Uite-o, zise Beautrelet. 

Scoase portofelul din buzunar şi i-l întinse grefierului, 
care-l înşfacă. 

— Perfect! Suntem rezonabili. E clar, se poate coopera cu 
tine... cam fricos, dar cu bun simţ. O să le povestesc 
camarazilor mei despre tine. Şi-acum, am şters-o. Rămâi cu 
bine. 

Îşi băgă revolverul în buzunar şi suci mânerul ferestrei. 
Pe culoar se auzi zgomot. 

— Rămâi cu bine, făcu el din nou... era şi timpul. 

Dar îl opri un gând. Verifică rapid portofelul. 

— Mii de tunete, scrâşni el, hârtia nu-i aici... M-ai tras pe 
sfoară. 

Se întoarse în cameră. Răsunară două focuri de pistol. 
Isidore îşi scosese la rândul său pistoletul şi trăgea. 

— Ratat, amice, urlă Bredoux, îţi tremură mâna, ţi-e 
frică... 

Se încleştară şi se rostogoliră pe parchet. 

La uşă bătăile se înteţiseră. 

Isidore slăbi, dominat de adversar. Deasupra lui se ridică 
o mână înarmată cu un cuţit şi-l lovi. Simţi o durere 
arzătoare în umăr. Îi dădu drumul lui Br&doux. 

Avu impresia că acesta îi cotrobăie în buzunarul interior 
al hainei şi-i ia documentul. Apoi, prin pleoapele lăsate, îl 
întrezări pe bărbatul care încăleca pervazul... 

Ziarele care, a doua zi dimineaţă, anunțau ultimele 
evenimente petrecute la castelul Ambrumesy, „trucarea” 
capelei, descoperirea cadavrului lui Arsene Lupin şi a celui 
al Raymondei şi, în sfârşit, rănirea lui Beautrelet de către 
Bredoux, grefierul judecătorului de instrucţie, aceleaşi ziare 
anunțau şi următoarele veşti: 

Dispariţia lui Ganimard şi răpirea, în plină zi, în inima 
Londrei, când era în drum spre gară pentru a lua trenul de 
Dover, răpirea lui Herlock Sholmes. 

Deci, banda lui Lupin, dezorganizată pentru o clipă prin 
extraordinara ingeniozitate a unui puştan de şaptesprezece 
ani, relua ofensiva şi, de la început, era victorioasă în toate 
punctele. Cei doi mari adversari ai lui Lupin, Sholmes şi 
Ganimard, suprimaţi. Beautrelet, scos din luptă. Nu mai 
rămânea nimeni care să fie în stare să lupte împotriva unor 
astfel de duşmani. 


72 


IV 
FAŢĂ ÎN FAŢĂ 


Şase săptămâni mai târziu, într-o seară, îi dădusem liber 
servitorului meu. Era în ajun de 14 iulie. Era o căldură ca 
înainte de furtună şi ideea de-a face o plimbare nu-mi 
surâdea deloc. Cu ferestrele de la balcon deschise, cu 
lampa de birou aprinsă, m-am instalat într-un fotoliu şi, 
fiindcă nu citisem încă ziarele, am început să mă uit prin 
ele. Bineînţeles că toate vorbeau de Arsene Lupin. De la 
tentativa de asasinat căreia îi fusese victimă bietul Isidore 
Beautrelet, nu trecuse o zi fără să fie vorba de afacerea 
Ambrumssy. Îi era consacrată o rubrică zilnică. Niciodată 
opinia publică nu fusese intrigată într-o asemenea măsură 
de această serie de evenimente precipitate, de lovituri de 
teatru neaşteptate şi deconcertante. Domnul Filleul care, în 
mod categoric, îşi accepta cu o bună credinţă demnă de 
laudă rolul secundar, le încredinţase ziariştilor isprăvile 
tânărului său consilier din timpul celor trei zile memorabile, 
astfel încât toată lumea putea face presupunerile cele mai 
îndrăzneţe. Şi asemenea presupuneri se făceau cu 
nemiluita. Specialişti şi tehnicieni ai crimei, romancieri şi 
dramaturgi, magistrați şi foşti şefi ai Siguranţei, domni 
Lecocqg pensionari şi Herlock Sholme&si în faşă, fiecare avea 
o teorie proprie şi o expunea în articole kilometrice. Fiecare 
relua şi completa cercetările. Şi toate astea pe baza 
spuselor unui copil, ale lui Isidore Beautrelet, elev în ultima 
clasă la liceul Janson-de-Sailly. 

Căci, într-adevăr, trebuie spus, existau toate elementele 
adevărului. Misterul... în ce consta misterul? Ascunzătoarea 
în care se refugiase şi agonizase Arsene Lupin era 
cunoscută, nu încăpea nici o îndoială: doctorul Delattre, 

care se baricada în continuare în spatele secretului 
profesional, şi care refuza orice depoziţie, recunoscuse 
totuşi în faţa intimilor săi - a căror primă grijă fusese să 
vorbească - că fusese dus, într-adevăr, într-o criptă, la un 
rănit ai cărui complici i-l prezentaseră sub numele de 
Arsene Lupin. Şi cum în această criptă fusese găsit cadavrul 
lui Etienne de Vaudreix, care Etienne de Vaudreix nu era 
altul decât Arsene Lupin, aşa cum o dovediseră cercetările, 
identitatea dintre rănit şi Arsene Lupin era încă o dată 
demonstrată. 

Deci, Lupin mort, cadavrul domnişoarei de Saint-Veran 
recunoscut datorită lănţişorului pe care-l avea la mână, 
drama se sfârşise. 

Nu se sfârşise. Nu se sfârşise pentru nimeni, pentru că 
Beautrelet afirmase contrariul. Nu se ştia de ce nu se 
sfârşise, dar, datorită spuselor tânărului, misterul rămânea 
întreg. Mărturia realităţii nu conta în faţa afirmațiilor lui 
Beautrelet. Era ceva ce nu se ştia şi nimeni nu se îndoia că 
el va fi în măsură să explice acest ceva. 

De aceea, cu câtă nelinişte erau aşteptate la început 
buletinele asupra stării lui de sănătate, pe care le publicau 
medicii din Dieppe, în grija cărora îl încredinţase contele pe 
rănit! Ce dezolare în primele zile, când viaţa i-a fost în 
primejdie! Şi ce entuziasm în dimineaţa în care ziarele au 
anunţat că e în afară de pericol! Mulțimea se pasiona de 
cele mai mărunte amănunte. Toată lumea se înduioşa 
aflând că e îngrijit de bătrânul său tată, pe care o 
telegramă îl chemase în grabă, şi admira devotamentul 
domnişoarei de Gesvres care-şi petrecu mai multe nopţi la 
căpătâiul rănitului. 

Apoi urmă convalescenţa rapidă şi veselă. Se va afla în 
sfârşit! Se va afla ceea ce-i promisese Beautrelet domnului 
Filleul că-i va dezvălui, şi cuvintele finale pe care cuțitul 
criminalului îl împiedicase să le rostească! Şi se va afla tot 
ceea ce, în afara dramei propriu-zise, rămânea impenetrabil 

sau inaccesibil pentru justiţie. 

Odată Beautrelet liber şi vindecat, se va afla ceva sigur în 
legătură cu domnul Harlington, enigmaticul complice al lui 
Arsene Lupin, care era în continuare deţinut în închisoarea 
Sante. Se va afla ce se întâmplase după crimă cu grefierul 
Bredoux, celălalt complice, a cărui îndrăzneală fusese cu 
adevărat înspăimântătoare. 

Odată Beautrelet liber, lumea îşi va putea face o idee 
precisă în legătură cu dispariţia lui Ganimard şi cu răpirea 
lui Sholmes. Cum se putuseră produce aceste atentate? 
Detectivii englezi, ca şi colegii lor din Franţa, n-aveau nici 
un indiciu. În Duminica Rusaliilor, Ganimard nu se întorsese 
acasă, nici luni şi nici în următoarele şase săptămâni. 

La Londra, în lunea de după Rusalii, Herlock Sholme&s lua 
o cabrioletă ca să meargă la gară. Abia urcase, că a şi 
încercat să coboare, simțind probabil pericolul. Dar doi 
indivizi s-au căţărat pe trăsură în dreapta şi în stânga, l-au 
răsturnat şi l-au prins între ei, sau, mai bine zis, sub ei, date 
fiind dimensiunile reduse ale vehiculului. Şi asta de faţă cu 
zeci de martori, care n-au avut timp să intervină! Cabrioleta 
a pornit în galop. Apoi? Apoi nimic. Nu se mai ştia nimic. 

Şi poate se va primi de la Beautrelet explicaţia completă 
a documentului, a acelei hârtii misterioase căreia grefierul 
Bredoux îi acorda suficientă importanţă ca s-o ia înapoi cu 
lovituri de cuţit de la cel care o avea. „Problema acului 
găunos”, cum o numeau nenumăraţii oedipi care, aplecaţi 
asupra cifrelor şi punctelor, încercau să le găsească un 
înţeles... Acul găunos! Ciudată alăturare a două cuvinte, 
problemă de neînțeles pe care o ridica acea bucată de 
hârtie căreia nu i se cunoştea nici măcar proveniența! Era o 
expresie fără semnificație, joaca unui şcolar care 
mâzgăleşte cu cerneală un petec de hârtie? Sau erau două 
vorbe magice prin care toată marea aventură a 
aventurierului Lupin îşi căpăta adevăratul sens? Nimeni nu 
ştia nimic. 

Dar se va afla. De câteva zile ziarele anunțau sosirea lui 
Beautrelet. Lupta urma să se reia, şi de data asta avea să 
fie implacabilă din partea tânărului, care dorea să-şi ia 
revanşa. 

Şi atenţia mi-a atras-o chiar numele lui, scris cu litere 
groase. Le Grand Journal includea pe prima pagină 
următorul anunţ: 


Am obținut din partea domnului Isidore Beautrelet 
promisiunea de a ne acorda întâietatea în ce priveşte 
dezvăluirile sale. Mâine, miercuri, înainte ca însăşi justiția 
să fie informată, Le Grand Journal va publica adevărul 
integral asupra dramei de la Ambrumésy. 


— Sună promiţător, nu? Ce părere ai, dragul meu? 

Am sărit din fotoliu. Lângă mine, pe un scaun, se afla un 
necunoscut. 

M-am ridicat şi-am căutat din ochi o armă. Dar cum 
atitudinea lui părea complet inofensivă, m-am abținut şi m- 
am apropiat de el. Era un tânăr cu o figură energică, cu 
părul lung, blond şi cu barba, cam roşcovană, împărţită în 
două smocuri scurte. Costumul lui aducea cu ţinuta sobră a 
unui preot anglican şi, de altfel, întreaga lui persoană avea 
ceva auster şi grav, care impunea respect. 

— Cine eşti? l-am întrebat. 

Şi, fiindcă nu-mi răspundea, am repetat: 

— Cine eşti? Cum ai intrat aici? Ce cauţi? 

El mă privi şi zise: 

— Nu mă recunoşti? 

— Nu... nu! 

— Ah! e într-adevăr ciudat,.. Gândeşte-te bine... unul din 
prietenii dumitale... un prieten mai aparte... 

L-am apucat grăbit de braţ: 

— Minţi!... Nu eşti cel despre care vorbeşti... nu-i 
adevărat... 

— Atunci de ce te gândeşti la acela mai degrabă decât la 
altcineva? zise el râzând. 

Ah! râsul acela! râsul acela tânăr şi limpede, a cărui 
ironie amuzantă mă distrase de-atâtea ori!... Mă trecură 
fiorii. Era posibil aşa ceva? 

— Nu, nu, am protestat, înspăimântat parcă... nu se 
poate... 

— Nu se poate să fiu eu, fiindcă eu sunt mort, iar 
dumneata nu crezi în stafii, nu-i aşa? 

Râse din nou. 

— Păi eu sunt dintr-aceia care mor? Să mor aşa, dintr-un 
glonte pe care mi l-a tras o puştoaică în fund! Zău că mă 
judeci greşit! Ca şi cum aş putea fi de acord cu un 
asemenea sfârşit! 

— Deci dumneata eşti! m-am bâlbâit eu, nevenindu-mi 
încă să cred, emoţionat... Nu reuşesc să te regăsesc... 

— Atunci, rosti el vesel, sunt liniştit. Dacă singurul om 
căruia m-am arătat sub adevărata mea înfăţişare nu mă 
recunoaşte azi, oricine mă va vedea de-acum înainte aşa 
cum sunt azi, nu mă va recunoaşte când mă va vedea sub 
adevărata înfăţişare... În măsura în care am o înfăţişare 
reală... 

Acum, că nu-şi mai schimba timbrul, îi regăseam vocea, 
şi-i regăseam şi ochii, şi expresia feţei, şi întreaga atitudine, 
şi însăşi fiinţa, prin vălul aparenţelor în care-o învăluise. 

— Arsene Lupin, am murmurat. 

— Da, Arsene Lupin, strigă el ridicându-se. Singurul şi 
unicul Lupin, întors din împărăţia umbrelor, fiindcă se pare 
c-am agonizat şi-am răposat într-o criptă. Arsene Lupin, 
trăind din plin, acţionând după propria-i voinţă, fericit şi 
liber, şi mai hotărât ca niciodată să se bucure de această 
fericită independenţă într-o lume în care n-a întâlnit până 
acum decât favoruri şi privilegii. 

Am râs şi eu. 

— Ei, hai, eşti într-adevăr dumneata, şi încă mai în formă 

decât în ziua când am avut plăcerea să te văd anul trecut... 
Complimentele mele. 

Făceam aluzie la ultima lui vizită, în urma faimoasei 
afaceri a diademei“, a căsătoriei sale desfăcute, a fugii cu 
Sonia Kricinov şi a morţii oribile a tinerei rusoaice. In ziua 
aceea văzusem un Arsene Lupin pe care nu-l cunoşteam, 
slab, abătut, cu ochii arşi de plâns, dornic de puţină 
înţelegere şi tandreţe... 

— Taci, zise el, trecutul e departe. 

— Asta a fost anul trecut, am remarcat eu. 

— A fost acum zece ani, afirmă el, anii lui Arsene Lupin 
fac fiecare cât zece ani obişnuiţi. 

N-am mai insistat şi am schimbat subiectul: 

— Cum ai intrat? 

— Ei, doamne, ca toată lumea, pe uşă. Apoi, nevăzând pe 
nimeni, am trecut prin salon, am mers de-a lungul 
balconului şi iată-mă. 

— Fie, dar cheia de la uşă? 

— Pentru mine nu există uşi, doar ştii. Aveam nevoie de 
apartamentul dumitale, aşa că am intrat. 

— La ordinele dumitale. Să te las singur? 

— Aa! deloc, n-o să ne deranjezi. Pot chiar să te asigur c- 
o să ai parte de-o seară interesantă. 

— Aştepţi pe cineva? 

— Da, mi-am dat o întâlnire aici la ora zece... 

Îşi scoase ceasul. 

— Ora zece. Dacă telegrama a ajuns, persoana n-o să 
întârzie... 

În hol se auzi soneria. 

— Ce ţi-am zis? Nu, nu te deranja... mă duc eu. 

Drace, cu cine şi-o fi dat întâlnire? Şi la ce scenă 
dramatică său burlescă urma să asist? Dacă Lupin o 
considera demnă de interes, înseamnă că situaţia era 
excepţională. 


+ Arsene Lupin, piesă în patru acte. (Nota aut.) 

După o clipă, se întoarse şi-l lăsă să treacă în faţă pe un 
tânăr subţiratic, înalt şi foarte palid. 

Fără un cuvânt, cu nişte gesturi solemne, tulburătoare, 
Lupin aprinse toate lămpile electrice. Încăperea fu inundată 
de lumină. Atunci cei doi bărbaţi se priviră adânc, ca şi cum 
încercau să se pătrundă unul pe celălalt prin forţa ochilor 
lor arzători. Şi era un spectacol impresionant să-i vezi aşa, 
gravi, sobri. Dar cine era oare noul venit? 

În momentul în care eram pe cale să ghicesc, datorită 
asemănării cu o fotografie apărută în presă, Lupin se 
întoarse spre mine: 

— Dragă prietene, ţi-l prezint pe domnul Isidore 
Beautrelet. 

Apoi se adresă imediat tânărului: 

— Trebuie să vă mulţumesc, domnule Beautrelet, că aţi 
binevoit, în urma scrisorii mele, să vă amânaţi dezvăluirile 
până după această întrevedere şi că mi-aţi acordat această 
întrevedere cu atâta amabilitate. 

Beautrelet zâmbi. 

— Vă rog să remarcaţi că amabilitatea mea constă mai 
ales în a asculta de ordinele dumneavoastră. Amenințarea 
din scrisoarea în chestiune era cu atât mai fără replică cu 
cât ea nu mă viza pe mine, ci pe tatăl meu. 

— Pe cinstea mea, răspunse Lupin râzând, fiecare se 
descurcă cum poate şi trebuie să te foloseşti de mijloacele 
pe care le ai la dispoziţie. Ştiam din experienţă că propria 
dumneavoastră siguranţă vă este indiferentă, din moment 
ce aţi rezistat argumentelor domnului Bredoux. Mai 
rămânea tatăl dumneavoastră... tatăl dumneavoastră, la 
care ţineţi atât de mult... aşa că v-am atins la coarda 
sensibilă. 

— Şi iată-mă aici, aprobă Beautrelet. 

l-am invitat să ia loc. Au consimţit şi Lupin zise cu tonul 
lui imperceptibil ironic: 

— În orice caz, domnule Beautrelet, dacă nu-mi acceptaţi 

mulţumirile, sper că măcar scuzele n-o să mi le respingeţi. 

— Scuze! Doamne, da' pentru ce? 

— Pentru brutalitatea de care a dat dovadă domnul 
Bredoux faţă de dumneavoastră. 

— Recunosc că actul m-a surprins. Nu era stilul obişnuit 
de lucru al lui Lupin. O lovitură de cuţit... 

— Nu am nici un amestec. Domnul Bredoux e cooptat de 
curând în bandă. În răstimpul în care au condus afacerile, 
prietenii mei s-au gândit că ar putea fi util să-l câştige 
pentru cauza noastră pe însuşi grefierul judecătorului care 
conducea cercetările. 

— Prietenii dumneavoastră nu s-au înşelat. 

— Într-adevăr, Br&doux, care vă fusese ataşat în mod 
special, ne-a fost foarte folositor. Dar, animat de ardoarea 
neofiţilor care vor să se facă remarcaţi, a făcut exces de zel 
şi mi-a încurcat planurile, permiţându-şi, din proprie 
iniţiativă, să vă lovească. 

— Oo! a fost un fleac. 

— Ba nu, ba nu, şi l-am pedepsit sever. Trebuie totuşi să 
spun, în apărarea lui, că a fost luat pe nepregătite de 
neaşteptata rapiditate a anchetei dumneavoastră. Dacă ne- 
aţi mai fi acordat câteva ore, aţi fi fost scutit de acest 
atentat de neiertat. 

— Şi aş fi avut, fără îndoială, avantajul de a împărtăşi 
soarta domnilor Ganimard şi Sholmes? 

— Exact, făcu Lupin râzând din toată inima. lar eu n-aş fi 
cunoscut chinurile groaznice pe care mi le-a pricinuit rana 
dumneavoastră. 

Beautrelet răspunse: 

— Încrederea pe care mi-o arătaţi lăsându-vă la mâna 
mea - mi-ar fi fost aşa uşor să aduc cu mine vreo câţiva 
prieteni de-ai lui Ganimard! - încrederea aceasta vă şterge 
toate păcatele. 

Vorbea oare serios? Mărturisesc că eram foarte derutat. 
Lupta dintre aceşti doi oameni începea într-un mod din care 

nu pricepeam nimic. Eu care asistasem la prima întâlnire a 
lui Lupin cu Sholmes”, în cafeneaua Gării de Nord, nu 
puteam să nu-mi amintesc alura sfidătoare a celor doi 
combatanți, înfruntarea  înspăimântătoare a  orgoliilor 
ascunse în spatele manierelor alese, loviturile pe care şi le 
aplicau, capcanele pe care şi le întindeau, aroganta lor. 

Acum, nimic asemănător. Lupin nu se schimbase. Aceeaşi 
tactică, aceeaşi afabilitate vicleană. Numai că se lovea de 
un adversar tare ciudat! Dar îi era măcar adversar? Într- 
adevăr, nu părea a fi, nici după ton, nici după înfăţişare. 
Foarte calm, dar de un calm real, nu unul care maschează 
enervarea unui om ce-şi stăpâneşte pornirile, foarte 
politicos, dar fără exagerare, zâmbitor, dar fără a fi 
batjocoritor, era într-un perfect contrast cu Arsene Lupin, 
un contrast atât de perfect, încât chiar şi Lupin părea la fel 
de derutat ca mine. 

Nu, era clar, Lupin n-avea în faţa acestui adolescent 
fragil, cu obraji roz de fată, cu ochi candizi şi fermecători, 
nu, Lupin n-avea siguranţa lui de altădată. Am observat de 
mai multe ori că e încurcat. Ezita, nu ataca deschis, pierdea 
timpul cu fraze mieroase şi dulcegării. 

Părea, de altfel, că-i lipseşte ceva. Părea să caute, să 
aştepte ceva. Ce? Ce fel de ajutor? 

Se auzi din nou soneria. Fugi să deschidă. 

Se întoarse cu un plic. 

— Îmi daţi voie, domnilor? ne întrebă el. 

Desfăcu plicul. Conţinea o telegramă. O citi. 

In el se produse o transformare vizibilă. Se lumină la faţă, 
spinarea i se îndreptă, iar vinele de pe frunte i se umflară. 
Regăseam sportivul, dominatorul sigur pe el, stăpân pe 
evenimente şi pe oameni. Puse telegrama pe masă şi, dând 
cu pumnul în ea, strigă: 

— Şi acum domnule Beautrelet, între noi doi! 

Beautrelet se pregăti să asculte, iar Lupin începu, cu o 

voce măsurată, dar seacă, din care răzbătea voinţa. 

— Să ne scoatem măştile şi să lăsăm la o parte 
complimentele ipocrite. Suntem doi inamici care ştiu 
perfect la ce să se aştepte unul de la celălalt, şi acţionăm 
unul împotriva celuilalt ca nişte inamici, aşa că trebuie să 
tratăm ca inamicii. 

— Să tratăm? făcu Beautrelet surprins. 

— Da, să tratăm. N-am rostit cuvântul acesta la 
întâmplare, şi îl repet, oricât mi-ar fi de greu. Şi mi-e foarte 
greu. E prima dată când îl folosesc în faţa unui adversar. 
Dar, vă spun categoric, este şi ultima dată. Profitaţi. Nu ies 
de aici decât după ce am obţinut o promisiune din partea 
dumneavoastră. Dacă nu, atunci vă declar război. 

Beautrelet părea din ce în ce mai surprins. Spuse încet: 

— Nu mă aşteptam la asta... Imi vorbiţi atât de ciudat! E 
atât de diferit de ceea ce credeam!... Da, vă credeam cu 
totul altfel... Ce rost au furia? Ameninţările? Suntem deci 
duşmani doar fiindcă împrejurările ne-au pus faţă în faţă? 
Duşmani... de ce? 

Lupin păru descumpănit, dar ricană, aplecându-se către 
tânăr: 

— Ascultă, micuţule, nu-i cazul să ne alegem cuvintele. E 
vorba de un fapt concret, indiscutabil. Şi anume: de zece 
ani nu m-am mai izbit de un adversar de forţa ta; cu 
Ganimard, cu Herlock Sholmes m-am jucat precum cu nişte 
copii. In faţa ta sunt obligat să mă apăr, ba mai mult, să 
dau înapoi. Da, în prezent ştim amândoi foarte bine că 
trebuie să mă recunosc învins. Isidore Beautrelet îl învinge 
pe Arsene Lupin. Planurile mele sunt date peste cap. Ceea 
ce am încercat eu să ţin în umbră, tu ai scos la lumină. Mă 
încurci, îmi tai drumul. Ei bine, m-am săturat... Bredoux ţi-a 
spus-o degeaba. Eu ţi-o spun din nou, insistând să ţii cont 
de avertismentul meu. M-am săturat. 

Beautrelet dădu din cap. 

— Dar, în fine, ce doriţi? 

— Pace! Fiecare cu treburile lui. 

— Adică dumneavoastră liber să vă comiteţi în continuare 
spargerile, iar eu, liber să mă întorc la învăţătura mea. 

— La învăţătură... la ce vrei tu... asta nu-i treaba mea... 
Dar o să mă laşi în pace... vreau pace... 

— Şi cu ce pot eu să v-o tulbur, acum? 

Lupin îi apucă mâna cu violenţă. 

— Ştii foarte bine! Nu te face că nu ştii. Eşti acum în 
posesia unui secret căruia eu îi acord cea mai mare 
importanţă. Era dreptul tău să ghiceşti acest secret, dar 
nimeni nu te împuterniceşte să-l faci public. 

— Sunteţi sigur că-l cunosc? 

— Sunt sigur că-l cunoşti: zi de zi, ceas de ceas ţi-am 
urmărit drumul gândirii şi progresele anchetei. Chiar în clipa 
când te-a lovit Bredoux, aveai de gând să spui totul. Ţi-ai 
întârziat dezvăluirile din grijă pentru tatăl tău. Dar acum le- 
ai promis acestui ziar. Articolul e gata. Peste un ceas va fi 
cules. Mâine va apărea. 

— Aşa e. 

Lupin se ridică şi despică aerul cu mâna: 

— N-o să apară, strigă el. 

— O să apară, Beautrelet sculându-se brusc. 

În sfârşit, cei doi adversari se ridicaseră unul împotriva 
celuilalt. Am avut impresia unei ciocniri, ca şi cum s-ar fi 
luat la trântă. Beautrelet era însufleţit de o energie 
spontană. Ai fi zis că o scânteie aprinsese în el simţăminte 
noi, îndrăzneala, amorul propriu, voluptatea luptei, beţia 
primejdiei. 

Cât despre Lupin, îi simţeam în privire bucuria duelistului 
ce întâlneşte, în sfârşit, spada rivalului detestat. 

— Articolul e dat la redacţie? 

— Încă nu. 

— Îl ai aici... la tine? 

— Nu-s aşa de prost! Ar însemna ca deja să nu-l mai am. 

— Atunci? 

— E la unul din redactori, într-un plic dublu. Dacă la 
miezul nopţii nu sunt la ziar, îl dă la cules. 

— Ah! tâlharul, murmură Lupin, a prevăzut totul. 

Furia îi sporea vizibil, înspăimântătoare. 

Beautrelet râse la rândul lui, batjocoritor, îmbătat de 
triumf. 

— Taci, mucosule, urlă Lupin, nu ştii cine sunt? Şi că dacă 
vreau... Zău, îndrăzneşte să râdă! 

Între ei se lăsă o tăcere adâncă. Apoi Lupin înaintă, îl 
sfredeli pe Beautrelet cu privirea şi zise cu o voce surdă: 

— O să alergi la Grand Journal... 

— Nu. 

— O să-ţi rupi articolul. 

— Nu. 

— O să-l cauţi pe redactorul-şef. 

— Nu. 

— O să-i spui că te-ai înşelat. 

— Nu. 

— Şi-o să scrii un alt articol în care vei da asupra afacerii 
Ambrumesy versiunea oficială, aceea pe care a acceptat-o 
toată lumea. 

— Nu. 

Lupin apucă o riglă de fier ce se afla pe biroul meu şi o 
frânse în două fără nici un efort. Îşi şterse picăturile de 
sudoare care-i apăruseră pe frunte. El, care nu cunoscuse 
niciodată ce-nseamnă împotrivirea în faţa voinţei sale, era 
înnebunit de încăpăţânarea acestui copil. Işi înfipse mâinile 
în umărul lui Beautrelet şi scandă: 

— O să faci toate astea, o să spui că ultimele tale 
descoperiri te-au convins de moartea mea, că nu există nici 
o îndoială asupra acestui fapt. O să spui toate astea pentru 
că aşa vreau eu, pentru că trebuie să creadă că sunt mort. 
Le vei spune mai ales pentru că, dacă nu le spui... 

— Dacă nu le spun? 

— Tatăl tău va fi răpit în noaptea asta la fel ca şi 

Ganimard şi Herlock Sholmes. 

Beautrelet zâmbi. 

— Nu râde... răspunde. 

— Vă răspund că mi-e foarte neplăcut să va contrariez, 
dar am promis să vorbesc... 

— Vorbeşte în felul pe care ţi-l cer. 

— Voi spune adevărul, strigă Beautrelet înflăcărat. E un 
lucru pe care dumneavoastră nu-l înţelegeţi, plăcerea, mai 
degrabă nevoia de a spune adevărul şi de a-l spune în gura 
mare. Adevărul e aici, în mintea care l-a descoperit şi va 
ieşi la iveală gol-goluţ şi fremătător. Articolul o să apară 
deci aşa cum l-am scris. Se va afla că Lupin trăieşte, se va 
afla motivul pentru care vrea el să fie crezut mort. Se va 
afla totul. 

Şi adăugă liniştit: 

— lar tatăl meu nu va fi răpit. 

Tăcură din nou amândoi, ochi în ochi. Se supravegheau. 
Spadele erau încrucişate până la gardă. Era tăcerea grea 
dinaintea loviturii mortale. Cine avea s-o dea? 

Lupin murmură: 

— În noaptea asta, la ora trei, dacă nu schimb ordinul, 
doi prieteni de-ai mei vor pătrunde în camera tatălui tău, ÎI 
vor lua de bună voie sau cu forţa şi-l vor duce alături de 
Ganimard şi de Herlock Sholmes. 

Îi răspunse un hohot strident de râs. 

— Dar nu pricepi, banditule, strigă Beautrelet, că mi-am 
luat măsuri de precauţie? Crezi că sunt chiar atât de naiv ca 
să-l fi trimis prosteşte pe tata acasă, în căsuţa izolată unde 
locuieşte, în plin câmp? 

Ah! ce râs ironic însufleţea chipul tânărului! Un râs nou 
pe buzele lui, un râs în care se simţea însăşi influenţa lui 
Lupin... Şi tutuiala insolentă care-l aducea dintr-o dată la 
nivelul adversarului său!... Reluă: 

— Vezi tu, Lupin, marele tău defect este că-ţi crezi 
combinaţiile infailibile. Te declari învins! Ce glumă! Eşti 


85 


convins că, până la urmă, vei câştiga întotdeauna... şi uiţi 
că şi alţii îşi pot face combinaţii. Combinația mea e foarte 
simplă, amice. 

Era grozav să-l auzi vorbind. Umbla de colo-colo, cu 
mâinile în buzunare, cu încăpăţânarea şi dezinvoltura unui 
pici care hărţuie o fiară legată. Într-adevăr, acum răzbuna, 
prin cea mai teribilă dintre răzbunări, toate victimele 
marelui aventurier. 

— Lupin, tatăl meu e în Savoia. E în celălalt capăt al 
Franţei, în mijlocul unui mare oraş, păzit de douăzeci de 
prieteni care au ordin să nu-l scape din priviri până la 
sfârşitul bătăliei noastre. Vrei amănunte? E la Cherbourg, în 
casa unuia din funcţionarii de la arsenal - arsenal care e 
închis noaptea şi unde ziua nu se poate pătrunde decât cu 
autorizaţie şi însoţit de un ghid. 

Se oprise în faţa lui Lupin şi-l sfida ca un copil care se 
strâmbă la un coleg. 

— Ce zici de asta, maestre? 

De câteva minute, Lupin stătea nemişcat. Nu i se 
mişcase un muşchi de pe obraz. Ce gândea? Ce voia să 
facă? Pentru cine-i cunoştea violenţa sălbatică a orgoliului, 
nu exista decât un singur deznodământ: zdrobirea totală, 
definitivă şi imediată a  duşmanului. Degetele i se 
crispaseră. O clipă am avut senzaţia că o să-l sugrume. 

— Ce zici de asta, maestre? repetă Beautrelet. 

Lupin luă telegrama de pe masă, i-o întinse şi rosti foarte 
stăpân pe sine: 

— Ţine, puişor, citeşte. 

Beautrelet deveni grav, impresionat subit de delicateţea 
gestului. Desfăcu hârtia şi murmură îndată, ridicând ochii: 

— Ce înseamnă asta?... Nu înţeleg... 

— Primul cuvânt îl înţelegi bine, zise Lupin... primul 
cuvânt din telegramă... adică numele zonei de unde a fost 
expediată... Priveşte... Cherbourg. 

— Da... da... se bâlbâi Beautrelet... da... Cherbourg... şi 

pe urmă? 

— Pe urmă?... mi se pare că nici restul nu-i mai puţin 
clar: „Reuşit prelucrarea coletului... colegii plecaţi cu el şi 
aşteaptă instrucţiuni până la opt dimineaţă. Totul în 
regulă”. Ce ţi se pare deci neclar? Cuvântul „colet”? Haida- 
de! doar nu era să scrie domnul Beautrelet-tatăl. Atunci ce? 
Felul cum a fost efectuată operaţiunea? Miracolul graţie 
căruia tatăl tău a fost smuls din arsenalul de la Cherbourg, 
în ciuda celor douăzeci de gardieni? Haida-de! asta-i joacă 
de copii! Fapt e că pachetul a fost expediat. Ce zici de asta, 
puişor? 

Din toată fiinţa lui încordată, din toate puterile lui ajunse 
la capăt, Isidore încerca să se ţină tare. Dar i se vedeau 
buzele tremurânde, fălcile încleştate, ochii ce nu reuşeau să 
i se fixeze în vreun punct. Bâlbâi câteva vorbe, tăcu şi, 
brusc, năruindu-se în sine, cu mâinile la ochi, izbucni în 
hohote: 

— Ah! tată... tată... 

Deznodământ neprevăzut, care era tocmai zdrobirea 
cerută de amorul-propriu al lui Lupin, dar care mai era şi 
altceva, altceva extrem de înduioşător şi de candid. Lupin 
avu un gest de enervare şi-şi luă pălăria, depăşit parcă de 
criza aceasta neaşteptată de smiorcăială. Dar, ajuns în 
pragul uşii, ezită, apoi se întoarse încet, pas cu pas. 

Sunetul slab al suspinelor se ridica precum plânsul trist al 
unui copil copleşit de durere. Umerii tresăltau în acest ritm 
sfâşietor. Printre degetele strânse se iveau lacrimi. Lupin se 
aplecă şi, fără să-l atingă pe Beautrelet, îi spuse cu un glas 
în care nu se simţea nici urmă de batjocură şi nici măcar 
mila jignitoare a învingătorului: 

— Nu plânge, micuţule. Astea sunt lovituri la care trebuie 
să te aştepţi când te arunci în luptă cu capul înainte, cum ai 
făcut tu. Te pândesc cele mai mari dezastre... aşa vrea 
soarta noastră de luptători. Trebuie să le suporţi cu curaj. 

Apoi continuă cu blândeţe: 

— Vezi, aveai dreptate, noi nu suntem duşmani. Ştiu asta 
de mult... de la bun început am simţit pentru tine, pentru 
fiinţa inteligentă care eşti, o simpatie involuntară... 
admiraţie... Şi de aceea vreau să-ţi spun... să nu te simţi 
jignit... aş fi dezolat dacă te-aş jigni... dar trebuie să ţi-o 
spun... Ei bine! renunţă la lupta împotriva mea... Nu ţi-o 
spun din vanitate... şi nici fiindcă te-aş dispreţui... dar vezi... 
lupta e prea inegală... Tu nu cunoşti... nimeni nu cunoaşte 
toate resursele de care dispun... Uite, secretul ăsta al Acului 
Găunos, pe care în zadar tot încerci să-l descifrezi, admite o 
clipă că e o comoară formidabilă, inepuizabilă... sau un 
refugiu nevăzut, neobişnuit, extraordinar... sau poate şi una 
şi alta... Gândeşte-te la puterea supraomenească pe care 
mi-ar conferi-o aşa ceva! Şi tu nu cunoşti nici toate 
resursele mele lăuntrice... tot ceea ce voinţa şi imaginaţia 
îmi permit să întreprind şi să reuşesc... Gândeşte-te că 
toată viaţa mea - de la naştere, aş putea zice -, se 
îndreaptă spre un singur ţel, că am muncit ca un ocnaş 
înainte de a ajunge ceea ce sunt şi pentru a realiza în toată 
perfecțiunea lui tipul pe care voiam să-l creez, pe care am 
reuşit să-l creez. Şi-atunci... ce poţi tu să faci? Chiar în clipa 
când vei crede că ai obţinut victoria, ea o să-ţi scape... o să 
apară ceva la care tu nu te-ai gândit... un fleac... grăuntele 
de nisip pe care eu l-am pus la locul potrivit fără ştirea ta... 
Te rog, renunţă... aş fi obligat să-ţi fac rău, şi nu vreau 
asta... 

Şi, punându-i mâna pe frunte, repetă: 

— Îţi spun pentru a doua oară, micuţule, renunţă. Ţi-aş 
face rău. Cine ştie dacă nu cumva capcana în care o să cazi 
în mod inevitabil nu-i deja pusă în drumul tău? 

Beautrelet îşi descoperi faţa. Nu mai plângea. Ascultase 
oare cuvintele lui Lupin? Dacă-i vedeai aerul distrat, te 
puteai  îndoi. Tăcu vreo două-trei minute. Părea să 
cântărească decizia pe care urma s-o ia, să examineze 
argumentele pro şi contra, să evalueze şansele favorabile şi 

pe cele nefavorabile. În fine, îi zise lui Lupin: 

— Dacă-mi transform articolul şi confirm versiunea morţii 
dumneavoastră şi dacă mă angajez să nu dezmint niciodată 
versiunea falsă pe care-o voi acredita, juraţi că-l veţi elibera 
pe tatăl meu? 

— Jur. Prietenii mei au plecat cu automobilul împreună cu 
tatăl tău într-un alt oraş de provincie. Mâine dimineaţă la 
ora şapte, dacă articolul din Grand Journal e cel pe care ţi-l 
cer, le dau un telefon şi ei îl vor elibera pe tatăl tău. 

— Fie, făcu Beautrelet, accept condiţiile dumneavoastră. 

Apoi, ca şi cum ar fi găsit inutil să prelungească 
întrevederea după ce-şi acceptase înfrângerea, se ridică 
repede, îşi luă pălăria, mă salută, îl salută pe Lupin şi ieşi. 

Lupin privi în urma lui, ascultă zgomotul uşii ce se 
închidea şi murmură: 

— Bietul copil. 

A doua zi dimineaţă la ora opt, l-am trimis pe servitorul 
meu să-mi cumpere Le Grand Journal. Nu s-a întors decât 
după vreo douăzeci de minute, fiindcă la majoritatea 
chioşcurilor ziarul se epuizase. 

Am desfăcut febril jurnalul. Pe prima pagină apărea 
articolul lui Beautrelet. lată-l, aşa cum a fost reprodus de 
ziarele din lumea întreagă: 


DRAMA DE LA AMBRUMESY 


Scopul acestor câteva rânduri nu e de a explica în 
amănunt reflecțiile şi cercetările datorită cărora am reuşit 
să reconstitui drama sau, mai degrabă, dubla dramă de la 
Ambrumesy. După mine, genul acesta de muncă şi 
comentariile pe care le comportă, deducții, inducții, analize 
etc., toate astea nu prezintă decât un interes relativ şi, în 
orice caz, foarte banal. Nu, eu mă voi mulțumi să expun 
cele două idei care mi-au ghidat eforturile şi chiar de aici se 
va vedea că, expunând şi rezolvând cele două probleme pe 

care ele le ridică, am povestit de fapt însăşi afacerea, 
urmând ordinea faptelor din care constă. 

Se va riposta poate că unele din aceste fapte nu sunt 
dovedite şi că las prea mult loc ipotezelor. E adevărat. Dar 
consider că ipoteza mea e fondată pe un număr suficient de 
mare de certitudini, pentru ca restul faptelor, chiar 
nedovedite, să se impună cu o rigoare inflexibilă. Izvorul se 
pierde de multe ori sub prundiş şi cu toate astea albastrul 
cerului se oglindeşte din loc în loc în acelaşi izvor... Enunt 
astfel prima enigmă care m-a intrigat, enigmă nu de 
detaliu, ci de ansamblu: cum se face că Lupin, rănit mortal, 
s-ar putea zice, a trăit patruzeci de zile fără îngrijiri, fără 
medicamente, fără hrană, pe fundul unei hrube 
întunecoase? 

S-o luăm de la început. Joi, 16 aprilie, la ora patru 
dimineață, Arsene Lupin, surprins în toiul uneia din cele mai 
îndrăzneţe spargeri ale sale, fuge pe aleea ce duce la ruine 
şi cade lovit de un glonte. Se târăşte cu greu, cade şi se 
ridică din nou, cu speranța înverşunată de a ajunge până la 
capelă. Acolo se află cripta pe care a descoperit-o din 
întâmplare. Dacă poate să se adăpostească acolo, are 
şanse să fie salvat. La capătul puterilor, se apropie de ea, 
mai are câţiva metri, când se aude un zgomot de paşi. 
Epuizat, pierdut, se dă bătut. Inamicul îl ajunge. E 
domnişoara Raymonde de Saint-Véran. Acesta este prologul 
dramei sau, mai degrabă, prima scenă a dramei. 

Ce s-a petrecut între ei? E cu atât mai uşor de ghicit cu 
cât urmarea aventurii ne oferă toate indiciile. La picioarele 
fetei se află un om rănit, epuizat de suferință, care va fi 
capturat în câteva clipe. Pe acest om ea l-a rănit. O să-l şi 
predea? 

Dacă el e asasinul lui Jean Daval, atunci da, va lăsa 
destinul să se implinească. Dar el îi spune, în câteva fraze 
repezite, adevărul asupra omorului comis în legitimă 
apărare de către unchiul ei, domnul de Gesvres. Fata îl 

crede. Ce să facă? Nu-i vede nimeni. Servitorul Victor 
supraveghează portița. Celălalt, Albert, postat la fereastra 
salonului, i-a pierdut pe amândoi din vedere. Il va preda pe 
cel pe care l-a rănit? 

Fata e pătrunsă de un sentiment irezistibil de milă pe 
care orice femeie îl va întelege. Indrumată de Lupin, 
pansează din câteva mişcări rana cu o batistă, ca să evite 
urmele de sânge. Apoi, servindu-se de cheia pe care i-o dă 
el, deschide uşa capelei. Lupin intră, sprijinit de fată. Ea 
încuie la loc şi se îndepărtează. Soseşte Albert. 

Dacă în momentul acela, sau poate peste câteva minute, 
capela ar fi fost cercetată, Lupin nemaiavând timp să-şi 
adune puterile, să ridice dala şi să dispară pe scara criptei, 
ar fi fost prins... Dar capela n-a fost cercetată decât peste 
şase ore, şi cât se poate de superficial. Lupin e salvat, şi de 
către cine? De către cea care fusese cât pe-aici să-l ucidă! 

De-acum, vrând-nevrând, domnişoara de Saint-v&ran îi 
este complice. Nu numai că nu mai poate să-l predea, dar 
trebuie să-şi continue opera, altfel rănitul va pieri în 
adăpostul unde s-a ascuns cu ajutorul ei. Şi o continuă... De 
altfel, dacă instinctul său feminin îi impune această sarcină, 
tot el i-o şi uşurează. Are intuiție, prevede tot. Ea îi dă 
judecătorului de instrucție semnalmentele false ale lui 
Arsene Lupin (amintiţi-vă divergenta de păreri dintre cele 
două verişoare asupra acestui punct). În mod sigur tot ea îl 
ghiceşte (după semne pe care eu nu le cunosc) pe 
complicele lui Lupin deghizat în şofer. Ea îl avertizează pe 
acesta. Ea îi semnalează necesitatea unei operații 
chirurgicale urgente. Ea este, fără îndoială, cea care 
înlocuieşte şapca. Ea are ideea faimosului bilet în care este 
personal desemnată şi amenințată - după asta, cum ar mai 
putea fi bănuită? 

Tot ea pretinde - în momentul în care eu eram pe cale să- 
i împărtăşesc judecătorului de instrucţie primele mele 
impresii - că m-a văzut în ajun în crâng, îl pune pe domnul 

Filleul în alertă cu privire la persoana mea şi mă reduce la 
tăcere. Este o manevră fără îndoială periculoasă, pentru că- 
mi trezeşte atenţia şi-o îndreaptă către cea care-mi aduce o 
acuzație pe care eu o ştiu falsă, dar este, în acelaşi timp, o 
manevră eficace, pentru că înainte de toate e nevoie să 
câştige timp şi să-mi închidă gura. Şi tot ea, timp de 
patruzeci de zile, îl hrăneşte pe Lupin, îi aduce 
medicamente (poate fi întrebat farmacistul din Ouville, care 
vă va arăta retetele executate pentru domnişoara de Saint- 
Véran), în sfârşit, ea îl îngrijeşte pe bolnav, îl pansează, îl 
veghează şi îl vindecă. 

Aceasta este rezolvarea primei probleme, o dată cu 
expunerea dramei. Arsene Lupin a găsit lângă el, chiar în 
castel, ajutorul de care avea neapărată nevoie, mai întâi 
pentru a nu fi descoperit şi apoi pentru a supraviețui. 

Lupin trăieşte. Şi acum se ridica a doua problemă a cărei 
încercare de rezolvare mi-a slujit de fir conducător şi care 
corespunde celei de-a doua drame de la Ambrumesy. De ce 
Lupin, viu, liber, reintors în fruntea bandei sale, din nou 
atotputernic, de ce face Lupin eforturi disperate, eforturi de 
care mă lovesc mereu, pentru a impune justiției şi 
publicului ideea morții sale? 

Trebuie să ne amintim că domnişoara de Saint-Véran era 
foarte frumoasă. Fotografiile pe care le-au reprodus ziarele 
după dispariţia sa nu dau decât o imagine palidă a 
frumuseții sale. Se întâmplă deci ceea ce nu se putea să nu 
se întâmple. Lupin care, timp de patruzeci de zile, o vede 
pe această fată frumoasă, care-i doreşte prezența când ea 
nu e lângă el, care e copleşit, atunci când e lângă el, de 
farmecul şi grația ei, care, atunci când ea se apleacă 
asupra lui, îi respiră prospetimea  răsuflării, Lupin se 
îndrăgosteşte de infirmiera lui.  Recunoştința devine 
dragoste, admirația devine pasiune. Ea e salvarea, dar e şi 
bucuria ochilor lui, visul ceasurilor sale de singurătate, 
lumina, speranța, însăşi viața. 

O respectă până într-atât incât nu exploatează 
devotamentul fetei şi nu se serveşte de ea pentru a-şi 
conduce complicii. Într-adevăr, în actele bandei există 
fluctuații. Dar o şi iubeşte, iar scrupulele i se atenuează şi, 
deoarece  domnişoara de Saint-Veran nu se lasă 
impresionată de o iubire care o jigneşte, deoarece îşi 
răreşte vizitele pe măsură ce ele devin mai puțin necesare 
şi în ziua în care e vindecat le încetează complet... disperat, 
înnebunit de durere, ia o hotărâre cumplită, lese din bârlog, 
işi pregăteşte lovitura şi, sâmbătă 6 iunie, ajutat de 
complici, o răpeşte pe fată. 

Însă asta nu e totul. Această răpire nu trebuie cunoscută 
de nimeni. Cercetările, supozițiile, speranțele însele trebuie 
retezate: domnişoara de Saint-Veran va trece drept moartă. 
E simulat un asasinat, investigatorilor le sunt făcute cadou 
probe. Crima e sigură. Crimă de altfel prevăzută, anunţată 
de complici, executată pentru a răzbuna moartea şefului şi, 
prin asta, - observați minunata ingeniozitate a concepției - 
prin asta se atrage, cum să zic? se atrage credibilitatea 
acestei morți. 

Dar nu e de ajuns să faci un lucru credibil, trebuie să 
impui o certitudine. Lupin prevede intervenția mea. Eu voi 
ghici trucarea capelei. Eu voi descoperi cripta. Și cum cripta 
va fi goală, întregul eşafodaj se va prăbuşi. 

Cripta nu va fi goală. 

De asemenea, moartea domnişoarei de Saint-Véran nu 
va fi definitivă decât dacă marea îi va arunca leşul la mal. 

Marea va arunca la mal leşul domnişoarei de Saint- 
Véran! 

Vi se pare prea greu un asemenea lucru? Vi se pare 
insurmontabil acest dublu spectacol? Pentru oricare altul în 
afara lui Lupin, da, dar nu şi pentru Lupin... 

Aşa cum prevăzuse, eu ghicesc trucarea capelei, 
descopăr cripta şi cobor în vizuina în care se refugiase 
Lupin. Cadavrul lui se află acolo! 

Orice persoană care ar fi admis ca posibilă moartea lui 
Lupin ar fi fost păcălită. Dar eu unul n-am admis această 
eventualitate nici o secundă (mai întâi din intuiţie, apoi prin 
raționament). Subterfugiul devenea atunci inutil, iar toate 
combinațiile zadarnice. Mi-am spus imediat că blocul de 
piatră dislocat de târnăcop fusese plasat acolo cu o precizie 
cam ciudată, că trebuia să cadă la cea mai mică atingere şi, 
căzând, să facă praf capul falsului Arsene Lupin în aşa fel 
încât să nu poată fi recunoscut. 

Altă găselniță. După o jumătate de ceas, aflu că pe 
stâncile de la Dieppe a fost descoperit cadavrul 
domnişoarei de Saint-veran... sau, mai bine zis, un cadavru 
despre care se presupune că e al domnişoarei de Saint- 
Véran, pentru că poartă pe brat o brățară asemănătoare cu 
una din brățările fetei. Este, de altfel, singurul semn de 
recunoaştere, căci cadavrul e desfigurat. 

In privința aceasta îmi amintesc de ceva şi înțeleg totul. 
Cu câteva zile mai înainte citisem, într-un număr din 
Observatorul din Dieppe, că un tânăr cuplu de americani, 
care săteau la Envremeu, se sinuciseseră otrăvindu-se şi că 
în chiar noaptea morții cadavrele dispăruseră. Mi se 
confirmă adevărul poveştii, mai puţin în ce priveşte 
dispariția, deoarece chiar frații victimelor au venit să ceară 
cadavrele şi le-au luat cu ei după formalitățile obişnuite. 
Frații aceştia se numeau, fără îndoială, Arsene Lupin & co. 

Deci dovada există. Cunoşteam motivul pentru care 
Arsene Lupin a simulat moartea fetei şi a acreditat zvonul 
propriei sale morți. lubeşte şi nu vrea ca acest lucru să se 
afle. Şi pentru ca să nu se afle, nu se dă înapoi de la nimic, 
merge până la a organiza incredibilul furt al celor două 
cadavre de care are nevoie pentru a le substitui lui însuşi şi 
domnişoarei de Saint-v&ran. Aşa o să fie liniştit. Nimeni nu-l 
poate deranja. Nimeni nu va ghici adevărul pe care vrea să- 
I înăbuşe. 

Nimeni? Ba da... la o adică, exista trei adversari care pot 

avea unele îndoieli: Ganimard, a cărui sosire e aşteptată, 
Herlock Sholmes, care urmează să traverseze Canalul 
Mânecii şi eu, care sunt chiar la faţa locului. Există deci un 
triplu pericol. Îl suprimă. Îl răpeşte pe Ganimard. Îl răpeşte 
Herlock Sholmes. Îl pune pe Br&doux să-mi administreze o 
lovitură de cuțit. 

Un singur lucru Îmi este neclar. De ce s-a înverşunat 
Lupin într-atâta să-mi smulgă documentul Acului Găunos? 
Doar n-avea pretenţia ca, o dată ce mi-l lua, să-mi şteargă 
din memorie cele cinci rânduri care îl compun? Atunci, de 
ce? S-a temut ca hârtia în sine, sau vreun alt indiciu, să nu- 
mi furnizeze vreo informație? 

Oricum ar fi, acesta este adevărul asupra afacerii de la 
Ambrumesy. Repet că ipoteza joacă, în explicația propusă, 
un rol important, după cum un rol important a jucat şi în 
ancheta mea personală. Dar dacă am aştepta dovezi şi 
fapte pentru a-l combate pe Lupin am risca mult, fie că le 
aşteptăm până la pastele Cailor, fie să descoperim unele 
pregătite de însuşi Lupin, care ne-ar duce exact în direcția 
opusă. 

Sunt încredințat că faptele, atunci când vor fi cunoscute 
în întregime, îmi vor confirma pas cu pas ipoteza. 


Deci Beautrelet, dominat o clipă de către Arsene Lupin, 
tulburat de răpirea tatălui său şi resemnat cu înfrângerea, 
Beautrelet nu putuse până la urmă, să păstreze tăcerea. 
Adevărul era prea frumos şi prea straniu, dovezile pe care 
le putea aduce erau prea logice şi prea relevante pentru ca 
el să accepte să-l denatureze. O lume întreagă îi aşteptase 
dezvăluirile. lată că vorbise. 

În chiar seara zilei în care apăruse articolul, ziarele 
anunțau răpirea domnului Beautrelet-tatăl. Isidore fusese 
anunţat printr-o telegramă de la Cherbourg sosită la ora 
trei. 

V 
PE PISTĂ 


Lovitura violentă îl zăpăci pe tânărul Beautrelet. În fond, 
chiar dacă şi-a publicat articolul dintr-unul din acele 
impulsuri irezistibile care te fac să uiţi de prudenţă, în fond 
el nu crezuse în posibilitatea răpirii. Îşi luase prea multe 
precauţii. Prietenii din Cherbourg n-aveau numai consemnul 
de a-l păzi pe  Beautrelet-tatăl, ci trebuiau să-i 
supravegheze intrările şi ieşirile, să nu-l lase niciodată să 
iasă singur şi chiar să nu-i dea nici o scrisoare înainte de-a 
o desface. Nu, nu era nici un pericol. Lupin blufa; Lupin, 
dornic să câştige timp, căuta să-şi intimideze adversarul. 
Lovitura a fost deci aproape neprevăzută şi, toată seara, în 
neputinţa lui de a acţiona, i-a resimţit şocul dureros. ll 
susţinea o singură idee: să plece, să se ducă acolo, să vadă 
cu ochii lui ce se întâmplase şi să reia ofensiva. Trimise o 
telegramă la Cherbourg. Pe la opt ajunse la gara Saint- 
Lazare. După câteva minute era în expresul care pleca. 

Nu descoperi decât după vreun ceas, desfăcând maşina! 
un ziar de seară cumpărat pe peron, faimoasa scrisoare 
prin care Lupin răspundea în mod indirect la articolul său de 
dimineaţă. 


Domnule director, 

Nu pretind că modesta mea persoană, care în timpuri 
mai eroice ar fi trecut cu siguranță neobservată, nu are un 
oarecare relief în epoca noastră mediocră şi lipsită de 
vlagă. Dar există o limită peste care curiozitatea 
nesănătoasă a mulțimii nu poate trece fără a fi acuzată de 
o indiscreție lipsită de onestitate. Dacă zidul vieţii personale 
nu mai e respectat, care va mai fi siguranța cetățenilor? 

Se va invoca interesul superior al adevărului? În ceea ce 
mă priveşte, acesta este un pretext nefondat, deoarece 
adevărul e cunoscut şi nu mi-e greu să-l recunosc în mod 
oficial. Da, domnişoara de Saint-Vveran trăieşte. Da, o 
iubesc. Da, am nefericirea de-a nu fi iubit de ea. Da, 
ancheta micutului Beautrelet e admirabil de precisă şi 
exactă. Da, suntem de acord sub toate aspectele. Nu mai 
există nici o enigmă. Ei bine, şi-atunci?... 

Lovit până în străfundul inimii, care sângerează încă de 
pe urma celor mai crude răni morale, cer să nu mai fie date 
pradă răutății publice sentimentele mele cele mai intime şi 
speranțele mele cele mai secrete. Cer pace, pacea de care 
am nevoie pentru a cuceri afecțiunea domnişoarei de Saint- 
Véran şi pentru a-i şterge din amintire miile de mărunte 
jigniri suferite din partea unchiului şi verișoarei sale - asta 
nu s-a mai spus -, situația ei de rudă săracă. Domnişoara de 
Saint-Veran va uita acest trecut detestabil. li voi aşterne la 
picioare tot ce-şi va dori, chiar şi cel mai frumos giuvaer din 
lume, chiar şi comoara cea mai inaccesibilă. Va fi fericită. 
Mă va iubi. Dar, ca să-mi reuşească toate acestea, v-o mai 
spun o dată, am nevoie de pace. De aceea, depun armele, 
de aceea, le aduc duşmanilor mei crenguța de măslin - 
avertizându-i, totuşi, cu generozitate, că un refuz din partea 
lor poate avea, în ceea ce-i priveşte, cele mai grave 
consecinţe. 

Incă o vorbă cu privire la domnul Harlington. Sub acest 
nume se ascunde un băiat cumsecade, secretarul 
miliardarului american Cooley, însărcinat de către acesta să 
„curețe” din Europa toate obiectele de artă veche ce pot fi 
descoperite. Nenorocul a vrut ca el să dea peste prietenul 
meu Etienne de Vaudreix, alias Arsene Lupin, alias eu. A 
aflat astfel, ceea ce de altfel era fals, că un anume domn de 
Gesvres vrea să scape de patru Rubensuri, cu condiția să 
fie înlocuite cu copii, iar târgul să rămână secret. Prietenul 
meu Etienne de Vauareix îşi lua obligația să-l convingă pe 

domnul de Gesvres să vândă capela. Negocierile s-au 
purtat cu o totală bună credință din partea prietenului meu 
Vaudreix şi cu o fermecătoare naivitate din partea 
domnului Harlington, până în ziua în care tablourile şi 
sculpturile au ajuns la loc sigur... iar domnul Harlington la 
închisoare. Deci nu vă mai rămâne decât să-l eliberaţi pe 
nefericitul american, pentru că n-a avut alt rol decât cel de 
fraier, să-l înfierați pe miliardarul Cooley, fiindcă, de teama 
unor posibile încurcături, n-a protestat împotriva arestării 
secretarului său, şi să-l felicitati pe prietenul meu Etienne 
de Vaudreix, alias eu, pentru că răzbună morala publică 
păstrând cei cinci sute de mii de franci primiţi ca avans de 
la prea puțin simpaticul Cooley. 
lertați-mi lungimea acestor rânduri, dragă domnule 
director, şi primiţi asigurarea celor mai călduroase 
sentimente din partea mea. 
ARSENE LUPIN 


Isidore a cântărit probabil cuvintele acestei scrisori cu 
aceeaşi minuţiozitate cu care studiase documentul Acu/ui; 
găunos. Pleca de la principiul, a cărui justeţe era uşor de 
demonstrat, că Lupin nu-şi dăduse niciodată osteneala să 
trimită ziarelor măcar una din amuzantele sale scrisori fără 
să fie absolută nevoie, fără un motiv pe care evenimentele 
aveau să-l scoată, mai devreme sau mai târziu, la lumină. 
Care era motivul acestei scrisori? Din ce cauză ascunsă îşi 
mărturisea iubirea şi insuccesul acestei iubiri? Aici trebuia 
căutat, sau în explicaţiile privitoare la domnul Harlington 
sau chiar mai departe, printre rânduri, îndărătul cuvintelor 
a căror semnificaţie aparentă n-avea poate alt scop decât 
acela de a sugera o idee perfidă, derutantă? 

Inchis în compartimentul lui, tânărul rămase ceasuri 
întregi, neliniştit. Scrisoarea îi inspira neîncredere, ca şi 
cum anume pentru el ar fi fost scrisă, ca şi cum ar fi fost 
destinată să-l inducă în eroare pe el personal. Pentru prima 

oară avea un puternic sentiment de teamă, fiindcă nu se 
mai găsea în faţa unui atac direct, ci a unui procedeu de 
luptă echivoc, nedefinit. Şi aflându-se la bătrânul său tată, 
răpit din vina lui, se întreba neliniştit dacă nu e o nebunie 
să continue un asemenea duel inegal. Rezultatul nu era 
clar? Oare Arsene Lupin nu câştigase dinainte partida? 

Dar slăbiciunea nu dură mult! Când cobora din 
compartiment, la ora şase dimineaţa, odihnit după câteva 
ceasuri de somn, îşi recăpătase toată încrederea. 

Pe peron îl aştepta Froberval, funcţionarul portului militar 
care îl găzduise pe Beautrelet-tatăl. Era însoţit de fiica sa 
Charlotte, o puştoaică de vreo doisprezece-treisprezece ani. 

— Ei? strigă Beautrelet. 

Omul începu să geamă, dar el îl întrerupse, îl duse într-o 
cafenea din apropiere, comandă cafea şi intră direct în 
subiect, fără să-i permită interlocutorului cea mai mică 
digresiune: 

— Tata n-a fost răpit, nu-i aşa? Doar era imposibil. 

— Imposibil. Şi totuşi a dispărut. 

— De când? 

— Nu ştim. 

— Cum aşa! 

— Nu. leri dimineaţă, la ora şase, văzând ca nu mai 
coboară, am deschis uşa camerei lui. Nu mai era acolo. 

— Dar alaltăieri fusese? 

— Da. Alaltăieri n-a ieşit din cameră. Era cam obosit şi 
Charlotte i-a dus în cameră mâncarea la prânz şi la şapte 
seara. 

— Deci a dispărut între ora şapte seara şi şase dimineaţa, 
ieri? 

— Da, alaltăieri noapte. Numai că... 

— Numai că? 

— Ei bine... noaptea nu se poate ieşi din arsenal. 

— Deci n-a ieşit? 

— Imposibil! Cu ajutorul camarazilor am răscolit tot 

portul militar. 

— Atunci înseamnă că a ieşit. 

— Imposibil. Totul e păzit. 

Beautrelet se gândi puţin, apoi zise: 

— În cameră, patul era desfăcut? 

— Nu. 

— Şi camera era în ordine? 

— Da. Am găsit fiecare lucru la locul lui: pipa, tutunul, 
cartea pe care o citea. În carte am găsit chiar poza asta a 
dumitale, pusă ca semn de carte. 

— Arătaţi-mi-o. 

Froberval îi dădu fotografia. Beautrelet nu-şi ascunse 
surprinderea. Era un instantaneu în care se recunoştea pe 
el însuşi, cu mâinile în buzunar, în mijlocul unei peluze cu 
arbori şi ruine. Froberval adăugă: 

— E probabil ultima fotografie pe care i-ai trimis-o. Uite, 
apare data pe spate: 3 aprilie; şi numele fotografului, R. de 
Val şi numele oraşului, Lion... Lion-sur-Mer probabil. 

Isidore întoarse cartonaşul şi văzu, într-adevăr, scrisul lui: 
R. de Val-3-4-Lion. 

Păstră câteva minute tăcerea, apoi reluă: 

— Tata nu vă arătase instantaneul ăsta? 

— Zău că nu... şi m-am mirat ieri când l-am văzut... căci 
tatăl dumitale ne vorbea mereu de dumneata! 

Urmă din nou o tăcere lungă. Froberval murmură: 

— Am treabă la atelier... am putea să ne întoarcem... 

Tăcu. Isidore nu-şi luase ochii de la fotografie, întorcând- 
o pe toate părţile. În sfârşit, tânărul întrebă: 

— Există, prin apropiere de oraş, un han numit „Leul de 
aur”? 

— Da, sigur, la o leghe de aici. 

— Pe şoseaua spre Valognes, nu-i aşa? 

— Pe şoseaua spre Valognes, într-adevăr. 

— Ei bine, am toate motivele să presupun ca hanul ăsta a 
fost cartierul general al amicilor lui Lupin. De acolo au intrat 

în legătură cu tata. 

— Ce idee! Tatăl dumitale nu vorbea cu nimeni. Nu s-a 
întâlnit cu nimeni. 

— Nu s-a întâlnit cu nimeni, dar s-au folosit de un 
intermediar. 

— Ce dovadă ai? 

— Fotografia asta. 

— Dar e a dumitale?! 

— Ea mea, dar nu eu i-am trimis-o. Nici n-aveam habar 
de existenţa ei. A fost făcută fără ştirea mea printre ruinele 
de la Ambrumesy, probabil de către grefierul judecătorului 
de instrucţie care era, după cum ştiţi, complicele lui Arsene 
Lupin. 

— Şi? 

— Fotografia asta a fost paşaportul, talismanul cu care i- 
au câştigat tatălui meu încrederea. 

— Dar cine? Cine a putut pătrunde în locuinţa mea? 

— Nu ştiu, dar tata a căzut în capcană. | s-a spus, iar el a 
crezut, că mă aflu prin apropiere şi că vreau să-l văd şi că-i 
dau întâlnire la hanul Leul de Aur. 

— Dar asta-i o nebunie! Cum poţi afirma aşa ceva?... 

— Foarte simplu. Mi-au imitat scrisul pe spatele pozei şi 
au indicat locul întâlnirii... Şoseaua spre Valognes, 
kilometrul 3, 4, hanul Leului. Tata a venit şi ei l-au înhăţat. 

— Fie, murmură Froberval zăpăcit, fie... aşa s-au petrecut 
lucrurile... dar toate astea nu explică cum a putut ieşi în 
toiul nopţii. 

— A ieşit ziua, fără să mai aştepte noaptea ca să meargă 
la întâlnire. 

— Dar, pe toţi dracii, n-a ieşit din camera lui toată după- 
amiaza de alaltăieri! 

— Ar fi un mijloc să vă lămuriţi: fugiţi în port, domnule 
Froberval, şi căutaţi pe cineva care a fost de gardă alaltăieri 
după-amiază... Dar grăbiţi-vă, dacă vreţi să mă mai găsiţi 
aici. 

— Pleci? 

— Da, iau din nou trenul. 

— Cum!... Dar nu ştii... ancheta... 

— Ancheta s-a încheiat. Am aflat aproape tot ce voiam să 
ştiu. Peste un ceas părăsesc Cherbourg-ul. 

Froberval se ridicase. Îl privi pe Beautrelet complet aiurit, 
ezită o clipă, apoi îşi luă cascheta. 

— Vii, Charlotte? 

— Nu, zise Beautrelet, mai am nevoie de câteva 
informaţii. Lăsaţi-o cu mine. Şi-o să mai stăm de poveşti. Ne 
cunoaştem de când era mică de tot. 

Froberval plecă. Beautrelet rămase singur cu fetiţa în 
cafenea. Trecură câteva minute, intră un chelner, aduse 
nişte ceşti şi dispăru. 

Ochii tânărului şi cei ai copilei se întâlniră şi Beautrelet 
luă, cu multă blândeţe, mâna fetiţei. Ea îl privi câteva clipe 
pierdută, sufocată parcă. Apoi, acoperindu-şi brusc capul cu 
braţele, izbucni în hohote. 

El o lăsă să plângă şi, după o bucată de vreme, îi zise: 

— Tu ai făcut totul, nu-i aşa, tu ai fost intermediarul? Tu 
ai dus fotografia? Recunoşti, nu-i aşa? Şi când spuneai că 
tata e în camera lui alaltăieri, ştiai bine că nu-i aşa, fiindcă 
chiar tu îl ajutaseşi să iasă... 

Fetiţa nu răspunse. Beautrelet continuă: 

— De ce-ai făcut asta? Fără îndoială că ţi-au dat bani... 
să-ţi cumperi panglici... o rochie... 

Desfăcu braţele Charlottei şi-i ridică fruntea. Văzu un chip 
brăzdat de lacrimi, un chip grațios, neliniştit şi mobil, de 
fetiţă căzută pradă tuturor tentaţiilor şi slăbiciunilor. 

— Hai, zise Beautrelet, gata, să nu mai vorbim de asta... 
Nici nu te mai întreb cum s-a petrecut. O să-mi spui numai 
ce-mi poate fi de folos!... Ai auzit ceva... vreun cuvânt de-al 
oamenilor ălora? Cum s-a produs răpirea? 

Charlotte răspunse imediat: 

— Cu maşina... i-am auzit vorbind. 

— Şi încotro au luat-o? 

— Ah, asta nu mai ştiu. 

— N-au scos în faţa ta nici un cuvânt care să ne ajute? 

— Nici unul... Totuşi, unul dintre ei a zis: „N-avem timp 
de pierdut... patronul trebuie să ne telefoneze acolo mâine 
dimineaţă la ora opt”... 

— Unde „acolo”?... aminteşte-ţi... era un nume de oraş, 
nu-i aşa? 

— Da... un nume... Châ... 

— Châteaubriant? Château-Thierry? 

— Nu... nu... 

— Châteauroux? 

— Asta... Châteauroux... 

Beautrelet nici nu mai stătu să audă ultima silabă. Se 
sculase şi, fără să-şi mai bată capul cu Froberval, fără să se 
mai ocupe de fetiţă, în timp ce ea îl privea uluită, deschise 
uşa şi o rupse la fugă spre gară. 

— Châteauroux... doamnă... un bilet pentru 
Châteauroux... 

— Prin Mans şi Tours? întrebă casieriţa. 

— Evident... pe ruta cea mai scurtă... ajung până-n 
prânz? 

— Ah! nu... 

— Până diseară? Până la noapte?.., 

— Ah! nu, pentru asta ar trebui să treceţi prin Paris... 
expresul de Paris e la ora opt... E prea târziu. 

Beautrelet reuşi să-l prindă. 

„Ei, îşi zise Beautrelet frecându-şi mâinile, n-am petrecut 
decât o oră la Cherbourg, dar am folosit-o bine.” 

Nu se gândi nici o clipă s-o acuze pe Cherlotte de 
minciună. Slabe, descumpănite, în stare de cele mai josnice 
trădări, firile acestea au uneori elanuri de sinceritate, şi 
Beautrelet văzuse în ochii ei înspăimântați ruşinea pentru 
răul ce-l făcuse şi bucuria de a-l putea repara măcar în 
parte. Nu se îndoia deci că Châteauroux este acel „alt oraş” 

la care făcuse Lupin aluzie şi de unde trebuiau să-i 
telefoneze complicii. 

Imediat ce ajunse la Paris, Beautrelet îşi luă toate 
precauţiile necesare pentru a nu fi urmărit. Simţea că e un 
moment important. Găsise drumul cel bun care-l ducea la 
tatăl său; o imprudenţă putea să strice totul. 

Intră la unul din colegii lui de liceu şi după o oră ieşi cu o 
înfăţişare de nerecunoscut. Părea un englez de vreo treizeci 
de ani, îmbrăcat într-un costum maro cu carouri mari, cu 
pantaloni scurţi, ciorapi de lână, şapcă de voiaj, cu faţa 
aprinsă şi cu o barbă scurtă, roşcată. 

Încălecă pe o bicicletă de care era prinsă o trusă 
completă de pictură şi o apucă spre gara Austerlitz. 

Înnoptă la Issoudun. A doua zi o luă din loc. La ora şapte 
se duse la poşta din Châteauroux şi ceru legătura cu 
Parisul. Obligat să aştepte, intră în vorbă cu funcţionarul şi 
află că, înainte cu două zile mai ceruse legătura cu Parisul 
un individ în costum de automobilist. 

Acum avea dovada. Nu mai avea de ce să aştepte. 

După-amiază aflase din surse sigure că o limuzină, 
urmând şoseaua spre Tours, traversase orăşelul Buzancais, 
apoi oraşul Châteauroux şi se oprise dincolo de oraş, la 
marginea pădurii. Pe la ora zece, o cabrioletă, condusă de 
un individ, staţionase lângă limuzină, apoi o luase spre sud, 
pe valea Bouzannei. În momentul acela, lângă şofer stătea 
o altă persoană. Cât despre automobil, o luase înapoi spre 
nord, spre Issoudun. 

Isidore îl descoperi uşor pe proprietarul cabrioletei. Dar 
proprietarul nu-i putu zice nimic. Închiriase trăsura şi calul 
unui individ, şi acesta le adusese înapoi a doua zi. 

În sfârşit, în aceeaşi seară, Isidore avea să constate că 
automobilul nu făcuse decât să traverseze Issoudun-ul, 
continuându-şi drumul spre Orleans, adică spre Paris. 

De aici rezulta la modul cel mai categoric că Beautrelet- 
tatăl se afla prin apropiere. Dacă nu, atunci cum să creadă 

că nişte oameni pot merge aproape cinci sute de kilometri 
ca să dea telefon din Châteauroux şi să se întoarcă pe 
urmă, în unghi ascuţit, pe ruta spre Paris? Această 
formidabilă călătorie avea un scop precis: să-l transporte pe 
bătrânul Beautrelet în locul care-i fusese pregătit. „Şi locul 
acesta e la îndemâna mea”, îşi zicea Isidore fremătând de 
speranţă... „La zece leghe, la cincisprezece leghe de aici, 
tata aşteaptă ajutorul meu. E aici. Respiră acelaşi aer cu 
mine.” 

Se apucă imediat de treabă. Luând o hartă militară, o 
împărţi în pătrate mici pe care le vizită pe rând, intrând în 
ferme, trăgându-i de limbă pe ţărani, băgându-se pe sub 
pielea învăţătorilor, primarilor, preoţilor, sporovăind cu 
femeile. | se părea că-şi va atinge foarte curând țelul, iar 
visul i se amplifica, acum nu spera să-l elibereze numai pe 
tatăl său, ci pe toţi cei pe care-i ţinea Lupin captivi, pe 
Raymonde de Saint-Veran, Ganimard, Herlock Sholmes, 
poate şi pe alţii, mulţi alţii. Şi ajungând până la ei, va 
ajunge până în inima fortăreței lui Lupin, în vizuina lui, în 
refugiul impenetrabil unde-şi înghesuia comorile furate 
universului. 

Dar, după două săptămâni de cercetări infructuoase, 
entuziasmul lui începu să slăbească şi-şi pierdu repede 
încrederea. Succesul întârzia să se contureze aşa că, de pe 
o zi pe alta, i se părea tot mai puţin probabil şi, cu toate că- 
şi continua planul de investigaţii, ar fi fost de-a dreptul 
surprins dacă eforturile lui ar fi dus la cea mai măruntă 
descoperire. 

Se scurseră alte câteva zile, monotone şi descurajante. 
Isidore află din ziare că domnul de Gesvres părăsise 
castelul Ambrumesy împreună un fiica sa şi se instalase în 
apropiere de Nisa. Află, de asemenea, de eliberarea 
domnului Harlington, a cărui nevinovăție ieşise la iveală 
după indicaţiile lui Arsene Lupin. 

Beautrelet îşi schimbă cartierul general, stabilindu-se 

pentru două zile la La Châtre şi pentru alte două la 
Argenton. Acelaşi rezultat. 

În acest moment fu pe cale să abandoneze. Cabrioleta 
care-l transportase pe tatăl său nu fusese, evident, decât o 
etapă căreia îi urmase o altă etapă, cu un alt vehicul. Şi 
tatăl său era departe. Se gândi să plece. 

Dar, într-o luni dimineaţă, zări pe o scrisoare nefrancată 
trimisă de la Paris un scris care-l întoarse pe dos. Fu atât de 
emoţionat încât, timp de câteva minute, nu îndrăzni s-o 
deschidă, de teama dezamăgirii. 

Mâna-i tremura. Oare era adevărat? Nu era vreo capcană 
pe care i-o întindea diabolicul său duşman? O dezlipi brusc. 
Era într-adevăr o scrisoare de la tatăl lui, scrisă chiar de 
mâna lui. Scrisul avea toate particularităţile, toate ticurile 
pe care i le cunoştea atât de bine. Citi: 


„Oare aceste cuvinte vor ajunge până la tine, dragul meu 
copil? Nu îndrăznesc s-o cred. 

Toată noaptea în care am fost răpit am călătorit cu 
automobilul, apoi dimineața cu trăsura. N-am putut vedea 
nimic. Aveam ochii legați. Castelul unde sunt ținut trebuie 
să fie, judecând după arhitectură şi după vegetația 
parcului, în centrul Franței. Camera pe care o ocup este la 
etajul doi, o cameră cu două ferestre, dintre care una e 
astupată aproape de o perdea de glicine. După-amiaza sunt 
liber, între anumite ore, să mă plimb prin parc, dar sub 
supraveghere neintreruptă. 

Îți scriu această scrisoare pur şi simplu la noroc şi-o leg 
de-o piatră. Poate într-o zi o să reuşesc s-o arunc peste 
Ziduri şi-o s-o găsească vreun țăran. Nu fi neliniştit. Sunt 
tratat foarte prevenitor. 

Bătrânul tău tată care te iubeşte şi se întristează la 
gândul că-ți pricinuieşte atâtea griji. 

BEAUTRELET” 

Isidore se uită imediat la ştampila poştei. Era din Cuzion 
(Indre). Indre! Departamentul pe care-l răscolea cu 
înverşunare de câteva săptămâni! 

Îşi consultă ghidul de buzunar pe care-l purta mereu la el. 
Cuzion, cantonul Eguzon... Trecuse şi pe-acolo. 

Renunţă, din prudenţă, la înfăţişarea de englez, care 
începea să fie cunoscută în ţinut, se deghiză în muncitor şi 
porni spre Cuzion, un sătuc neînsemnat, unde-i fu uşor să-l 
descopere pe expeditorul scrisorii. 

De altfel, avu şi noroc. 

— O scrisoare pusă la poştă miercurea trecută?... strigă 
primarul, un burghez cumsecade, căruia îi povesti totul şi 
care se puse la dispoziţia lui... Ascultaţi, cred că vă pot da o 
informaţie prețioasă... Sâmbătă dimineaţă, un tocilar bătrân 
care bate toate târgurile din departament, moş Charel, cu 
care m-am întâlnit în capul satului, m-a întrebat: „Domnule 
primar, o scrisoare fără timbru pleacă, totuşi? - Sigur că da! 
- Şi ajunge la destinaţie? - Păi da, numai că trebuie plătită o 
taxă suplimentară, asta-i tot”.. 

— Şi unde stă moş Charel? ` 

— Stă singur-singurel acolo... pe coastă... In cocioaba aia 
de după cimitir... Vreţi să vă conduc până acolo? 

Era o căsuţă izolată, în mijlocul unei livezi înconjurate de 
copaci înalţi. Când pătrunseră în ogradă, trei coţofene îşi 
luară zborul chiar din coteţul câinelui. Şi câinele nu lătră şi 
nici nu se mişcă la apropierea lor. 

Foarte mirat, Beautrelet mai făcu câţiva paşi. Animalul 
era culcat într-o rână, cu labele ţepene, mort. 

Alergară spre casă. Uşa era deschisă. 

Intrară. În fundul unei încăperi joase şi umede, pe o 
saltea jerpelită, aşezată chiar pe duşumea, zăcea un om 
îmbrăcat. 

— Moş Charel! strigă primarul... Oare-o fi şi el mort? 

Mâinile bătrânului erau reci, obrazul de o paloare 
înspăimântătoare, dar inima îi bătea încă, încet şi slab, şi nu 

părea să fie rănit. 

Încercară să-l readucă în simţiri, dar nu reuşiră, şi 
Beautrelet plecă să caute un doctor. Nici doctorul nu reuşi 
mai mult. Bătrânul nu părea să sufere. Ai fi zis că doarme, 
dar era un somn artificial, ca şi cum ar fi fost adormit prin 
hipnoză sau cu un narcotic. 

Totuşi, în timpul nopţii următoare, Isidore, care-l veghea, 
băgă de seamă că respiraţia îi devine mai puternică, şi că 
întreaga lui fiinţă pare să se desprindă din legăturile 
invizibile care o paralizaseră. 

În zori se trezi şi îşi reluă funcţiile normale, mâncă, bău şi 
se mişcă. Dar toată ziua, cu creierul amorţit parcă de-o 
inexplicabilă toropeală, nu fu în stare să răspundă la 
întrebările tânărului. 

A doua zi îl întrebă pe Beautrelet: 

— Dumneavoastră ce căutaţi aici? 

Era prima oară când se mira de prezenţa străinului. 

Astfel, încet-încet îşi recăpătă pe de-a-ntregul cunoştinţa. 
Vorbea. Îşi făcea planuri. Dar, când Beautrelet îl întrebă în 
legătură cu evenimentele care-i precedaseră somnul, păru 
să nu priceapă despre ce-i vorba. 

Şi într-adevăr, Beautrelet simţea că bătrânul nu pricepea 
nimic. Nu-şi amintea nimic din ce i se întâmplase începând 
cu vinerea trecută. Era ca o prăpastie apărută brusc pe 
făgaşul obişnuit al vieţii lui. Povestea ce făcuse în dimineaţa 
şi după-amiaza zilei de vineri, afacerile din târg, masa de la 
han. Apoi... apoi nimic... Se trezise pur şi simplu în 
dimineaţa asta. 

Pentru Beautrelet, ceea ce se petrecea era oribil. 
Adevărul era aici, în ochii care văzuseră zidurile parcului 
îndărătul cărora îl aştepta tatăl lui, în mâinile care găsiseră 
scrisoarea, în creierul  înceţoşat care înregistrase 
amplasarea scenei, decorul, acel colţişor de lume unde se 
juca drama. Şi din mâinile, din ochii, din creierul acesta el 
nu putea să desprindă nici cel mai slab ecou al unui adevăr 

atât de apropiat! 

Ah! cum se mai vedea pecetea lui Lupin pe obstacolul 
acesta intangibil şi formidabil, plămădit din tăcere şi uitare, 
de care se loveau eforturile lui Isidore! Numai Lupin putuse, 
informat fiind fără îndoială că Beautrelet-tatăl încercase să 
dea un semn de viaţă, numai el putuse să-l omoare parţial 
pe singurul om a cărui mărturie putea să-l stânjenească. Nu 
numai că Beautrelet se simţi descoperit şi că Lupin, aflând 
de atacul său subtil şi ştiind că primise o scrisoare, se 
apărase împotriva lui personal. Dar câtă prevedere şri 
inteligenţă dovedea prin suprimarea posibilei acuzaţii a 
acestui trecător! Nimeni nu mai ştia acum că între zidurile 
unui parc există un prizonier care cerea ajutor. 

Nimeni? Ba da, Beautrelet. Moş Charel nu putea vorbi? 
Fie. Dar se putea afla cel puţin târgul în care fusese 
bătrânul şi drumul pe care-l urmase la întoarcere. Şi de-a 
lungul acestui drum se putea, în fine, descoperi... 

Isidore, care de altfel nu se dusese la moş Charel decât 
cu multe precauţii şi în aşa fel încât să nu dea de bănuit, 
Isidore se hotărî să nu mai treacă deloc pe-acolo. 
Informându-se, află că vineri era zi de târg la Fresselines, 
un orăşel aflat la câteva leghe, unde se putea ajunge fie pe 
drumul mare, destul de ocolitor, fie pe scurtături. 

Vineri alese drumul mare, şi nu văzu nimic care să-i 
atragă atenţia, nici un zid înalt, nici o siluetă de castel. 
Mâncă la un han din Fresselines şi tocmai se pregătea să 
plece, când îl văzu pe moş Charel trecând prin piaţă cu 
căruciorul lui de tocilar. Imediat începu să-l urmărească de 
departe. 

Bătrânul se opri de două ori, ascuţind câteva duzini de 
cuțite. Apoi, în sfârşit, o luă pe un drum cu totul diferit, care 
ducea spre Crozant şi Eguzon. 

Beautrelet se luă după el. Dar după vreo cinci minute avu 
impresia că-l mai urmăreşte cineva pe bătrân. Între ei doi 
mergea un individ care se oprea şi pornea o dată cu moş 

Charel, fără ca, de altfel, să-şi dea prea multă osteneală să 
nu fie văzut. 

„E supravegheat, îşi zise Beautrelet, probabil vor să ştie 
dacă se opreşte în faţa zidurilor...” 

Inima îi bătea  nebuneşte.  Simţea apropierea 
deznodământului. 

Toţi trei, unul în spatele celuilalt, urcând şi coborând 
pantele abrupte din ţinut, ajunseră la Crocant. Acolo, moş 
Charel se opri vreme de un ceas. Apoi cobori spre râu şi 
trecu podul. Dar atunci se întâmplă un lucru care-l 
surprinse pe Beautrelet. Individul nu traversă râul. Îl privi 
pe bătrân cum se îndepărtează şi, când îl pierdu din vedere, 
apucă pe o cărare care tăia câmpul de-a curmezişul. Ce era 
de făcut? Beautrelet stătu câteva clipe în cumpănă, apoi se 
hotărî brusc. Se luă după individ. 

„Probabil că a constatat, îşi zise el, că moş Charel a 
trecut de locul cu pricina. S-a liniştit şi a plecat. Unde? La 
castel?” 

Se apropia de capăt. Simţea asta după bucuria dureroasă 
care-l răscolea. 

Omul pătrunse într-o pădure întunecoasă ce se înălța pe 
malul râului, apoi ieşi din nou la lumină, pe aceeaşi cărare. 
Când Beautrelet ieşi, la rândul lui, din pădure, avu surpriza 
să nu-l mai zărească pe individ. Il căuta cu privirea când, 
dintr-o dată, îşi înăbuşi un strigăt şi, făcând un salt înapoi, 
intră la loc în pădurea din care tocmai ieşise. In dreapta, 
văzuse nişte metereze înalte, flancate la distanţe egale de 
conforturi masive. 

Acesta era locul! Zidurile acestea îl ţineau prizonier pe 
tatăl lui! Găsise locul secret unde-şi ţinea Lupin victimele! 

Nu mai îndrăzni să se îndepărteze de adăpostul pe care-l 
alcătuia frunzişul des al pădurii. Incet, aproape târâş, o luă 
spre dreapta şi ajunse astfel în vârful unei movile înalte cât 
copacii din apropiere. Dar zidurile erau şi mai înalte. Totuşi, 
zări acoperişul castelului pe care-l împrejmuiau, un acoperiş 

stil Ludovic al XIII-lea din care ţâşneau nişte turnulețe 
delicate, aşezate în formă de arc în jurul unui turn ca o 
săgeată, mai ascuţită şi mai înalt. 

In ziua aceea Beautrelet se mulţumi cu aceste constatări. 
Avea nevoie să chibzuiască şi să-şi pregătească planul de 
atac, fără să lase nimic la voia întâmplării. Acum îl domina 
pe Lupin, aşa că era rândul lui să aleagă momentul luptei şi 
armele. Deci pleca. 

In apropierea podului se întâlni cu nişte ţărănci care 
cărau nişte doniţe pline cu lapte. Le întrebă: 

— Cum se cheamă castelul de colo, din spatele copacilor? 

— Ala, domnule, e Castelul Acului. 

Pusese întrebarea într-o doară. Răspunsul însă îl răscoli. 

— Castelul  Acului... Ah! Dar unde ne aflăm? În 
departamentul Indre? 

— Ba nu, Indre e pe malul celălalt al râului... Aici e 
Creusef. 

Isidore era uluit. Castelul Acului! Departamentul Creuse! 
Acul găunos! Păi era chiar cheia documentului! Victorie 
sigură, definitivă, totală... 

Fără să mai scoată un cuvânt, le întoarse femeilor 
spatele şi plecă împleticindu-se, ca un om beat. 


5 Creuse - „găunos” (N. trad.) 

VI 
UN SECRET ISTORIC 


Beautrelet se hotări pe loc: va acționa pe cont propriu. 
Era prea periculos să anunțe justiția. In afara faptului că nu 
putea furniza decât nişte presupuneri, se temea de 
încetineala justiţiei, de  neîndoielnicele indiscreții, de 
ancheta prealabilă în timpul căreia Lupin, avertizat, fără 
îndoială, ar avea răgazul să se retragă în tihnă. 

A doua zi de dimineaţă, la ora opt, cu bocceaua sub braţ, 
părăsi hanul din apropiere de Cuzion unde locuise, se opri 
în primul desiş care-i ieşi în cale, se descotorosi de ţoalele 
de muncitor, redeveni tânărul pictor englez care fusese mai 
înainte şi se duse la notarul din Eguzon, cel mai mare orăşel 
din ţinut. 

Spuse că-i plac locurile şi că, dac-ar găsi o locuinţă 
convenabilă, s-ar instala cu plăcere aici, împreună cu 
părinţii lui. Notarul îi indică mai multe domenii. Beautrelet 
insinuă că i se vorbise despre Castelul Acului, în nordul 
departamentului Creuse. 

— Da, dar Castelul Acului, care aparţine unuia dintre 
clienţii mei, încă de-acum cinci ani, nu e de vânzare. 

— Locuieşte acolo? 

— Locuia, sau, mai exact, mama lui locuia acolo. Dar ei 
nu-i plăcea castelul, îl găsea cam trist. Aşa că anul trecut 
au plecat. 

— Şi acum nu stă nimeni în el? 

— Ba da, un italian, căruia clientul meu i-a închiriat peste 
vară, baronul Anfredi. 

— Aa! baronul Anfredi, un bărbat încă tânăr, cu o mină 
afectată... 

— Credeţi-mă că habar n-am. Clientul meu a tratat cu el 

direct. N-au făcut un contract... ci o simplă scrisoare... 

— Dar îl cunoaşteţi pe baron? 

— Nu, nu iese niciodată din castel... ba iese, uneori, în 
automobil, noaptea, se pare. Proviziile le face o 
bucătăreasă bătrână, care nu vorbeşte cu nimeni. Sunt 
oameni ciudaţi... 

— Clientul dumneavoastră ar consimţi să vândă castelul? 

— Nu cred. E un castel istoric, în cel mai pur stil Ludovic 
al XIll-lea. Clientul meu ţinea mult la el, şi dacă nu şi-a 
schimbat părerea... 

— N-aţi putea să-mi spuneţi numele lui? 

— Louis Valmeras, strada Mont-Thabor, nr. 34. 

Beautrelet luă trenul de Paris din gara cea mai apropiată. 
Peste două zile, după trei vizite fără rezultat, îl găsi în 
sfârşit pe Louis Valmeras. Era un bărbat ca la treizeci de 
ani, cu o înfăţişare deschisă şi simpatică. Părându-i-se inutil 
s-o mai ia pe ocolite, Beautrelet se prezentă şi-i povesti 
propriile eforturi şi scopul demersului său. 

— Sunt ferm convins, încheie el, că tatăl meu este 
prizonier în Castelul Acului, împreună cu alte victime, fără 
îndoială. Şi vin să vă întreb ce ştiţi despre locatarul 
dumneavoastră, baronul Anfredi. 

— Nu mare lucru. Pe baronul Anfredi l-am întâlnit iarna 
trecută la Monte-Carlo. Auzind, din întâmplare, că sunt 
proprietarul unui castel, cum dorea să-şi petreacă vara în 
Franţa, s-a oferit să-l închirieze. 

— E un bărbat încă tânăr... 

— Da, cu ochi foarte energici, cu părul blond. 

— Cu barbă? 

— Da, despărțită în două vârfuri care cad pe un guler fals 
încheiat la spate, ca gulerul unui cleric. De altfel, aduce cu 
un pastor englez. 

— El e, aşa cum l-am văzut, murmură Beautrelet, sunt 
exact semnalmentele lui. 

— Cum... chiar credeţi?... 

— Nu cred, ci sunt sigur că locatarul dumneavoastră nu e 
altul decât Arsene Lupin. 

Povestea îl amuză pe Louis Valmeras. Cunoştea toate 
aventurile lui Lupin şi peripeţiile luptei sale cu Beautrelet. 
Îşi frecă mâinile. 

— Ei, Castelul Acului o să devină celebru... Ceea ce nu-mi 
displace căci, de fapt, de când mama nu mai stă acolo, am 
avut tot timpul de gând să mă debarasez de el cu prima 
ocazie. După toate astea, o să-i găsesc cumpărător. Numai 
că... 

— Numai că? 

— Vă rog să nu acţionaţi decât cu cea mai mare prudenţă 
şi să nu anunţaţi poliţia decât dacă sunteţi absolut sigur. 
Dacă, totuşi, chiriaşul meu nu e Lupin? 

Beautrelet îi expuse planul său. Se va duce singur, 
noaptea, va escalada zidurile, se va ascunde în parc... 

Louis Valmeras îl opri imediat. 

— N-o să vă fie aşa uşor să escaladaţi nişte ziduri de o 
asemenea înălţime. Dacă reuşiţi, veţi fi întâmpinat de doi 
dogi enormi care sunt ai mamei şi pe care i-am lăsat la 
castel. 

— Fleacuri! Un cocoloş cu... 

— Mulţam frumos! Dar să presupunem că scăpaţi de ei. 
Pe urmă? Cum intraţi în castel? Uşile sunt masive, 
ferestrele au gratii. Şi, de altfel, o dată intrat, cine-o să vă 
conducă? Sunt douăzeci şi patru de camere. 

— Da, dar camera aceea cu două ferestre, de la etajul 
doi?... 

— O ştiu, noi îi spunem camera cu glicine. Dar cum o s-o 
găsiţi? Sunt trei scări şi un întreg labirint de culoare. 
Degeaba v-aş explica drumul, v-aţi rătăci. 

— Veniţi cu mine, zise Beautrelet râzând. 

— Imposibil. l-am promis mamei că mă duc la ea, în sud. 

Beautrelet se întoarse la prietenul care-l găzduia şi-şi 
începu pregătirile. Dar pe seară, când tocmai voia să plece, 


114 


primi vizita lui Valmeras. 

— Mă mai vreţi? 

— Mai întrebaţi! 

— Ei bine, vin cu dumneavoastră. Da, expediţia mă 
atrage. Cred că n-o să ne plictisim şi m-ar amuza să mă 
amestec în toate astea... şi-apoi, colaborarea mea n-o să vă 
prindă rău. Poftim, iată un început de colaborare. 

Îi arătă o cheie mare, ruginită toată şi părând foarte 
veche. 

— Ce descuie cheia asta?... întrebă Beautrelet. 

— O uşiţă ascunsă între două contraforturi, nefolosită de 
secole, şi pe care nici măcar n-am considerat de cuviinţă să 
i-o semnalez locatarului meu. Dă în câmp, mai exact la 
marginea pădurii... 

Beautrelet îl întrerupse brusc. 

— Cunosc ieşirea asta. E clar că pe-acolo a intrat în parc 
individul pe care-l urmăream. Să mergem, partida e 
frumoasă şi-o vom câştiga. Dar, la naiba, trebuie să jucăm 
strâns! 


Două zile mai târziu, trasă la pas de un cal sfrijit, ajungea 
la Crozant o căruţă de ţigani pentru care chirigiul ei obţinu 
permisiunea de-a poposi la capătul satului, sub o şură 
părăsită, acuma goală. În afara chirigiului, care nu era altul 
decât Valmeras, mai erau alţi trei tineri care împleteau 
fotolii din trestie. Erau Beautrelet şi doi colegi de-ai lui de la 
Janson. 

Rămaseră acolo trei zile, aşteptând o noapte potrivită şi 
dând târcoale pe rând parcului. O dată, Beautrelet zări 
uşiţa. Tăiată între două contraforturi, aproape că se 
confunda, în spatele mărăcinilor care o ascundeau, cu 
desenul pe care-l formau pietrele din zid. In sfârşit, în a 
patra seară, cerul se acoperi de nori mari, negri şi Valmeras 
hotări să meargă cu toţii în recunoaştere, gata să facă cale 
întoarsă dacă împrejurările nu vor fi prielnice. 

Trecură toţi patru prin pădurice. Apoi Beautrelet se târi 
printre ciulini, îşi zgârie mâinile în gardul de mărăcini şi, 
ridicându-se pe jumătate, încet, cu gesturi măsurate, băgă 
cheia în broască. O învârti uşurel. O să se deschidă uşa în 
urma eforturilor lui? Nu era încuiată de cealaltă parte cu 
vreun zăvor? Impinse, uşa se deschise fără scârţâit, fără 
scuturături. Se afla în parc. 

— Eşti acolo, Beautrelet? întrebă Valmeras. Aşteaptă-mă. 
Voi doi, prieteni, păziţi uşa, ca să nu ne taie cineva 
retragerea. La cea mai mică alertă, fluieraţi. 

Il luă pe Beautrelet de mână şi se înfundară în umbra 
deasă a tufişurilor. Ajungând la marginea peluzei centrale, 
dădură de mai multă lumină. In aceeaşi clipă, printre nori 
răzbătu o rază de lună şi zăriră castelul cu turnuleţele lui 
ascuţite aşezate în jurul săgeţii prelungi căreia, fără 
îndoială, îşi datora numele. Nici o lumină la ferestre. Nici un 
zgomot. Valmeras îşi apucă tovarăşul de braţ. 

— Taci. 

— Poftim? 

— Câinii... Îi vezi... 

Se auzi un mârâit. Valmeras şuieră încet. Două siluete 
albe zvâcniră şi, din câteva salturi, se întinseră la picioarele 
stăpânului. 

— Uşurel, copii... culcaţi-vă aici... bine... nu mai mişcaţi... 

Şi-i zise lui Beautrelet: 

— Şi-acum să mergem, sunt liniştit. 

— Sunteţi sigur de drum? 

— Da. Ne apropiem de terasă. 

— Şi pe urmă? 

— Imi aduc aminte că în stânga, într-un loc unde terasa, 
care se află deasupra râului, se ridică până la nivelul 
ferestrelor de la parter, este un oblon care nu se închide 
bine şi care poate fi deschis din afară. 

Intr-adevăr, când ajunseră acolo, oblonul cedă. Cu un 
diamant, Valmeras tăie o bucată de geam. Invârti mânerul. 

Unul după altul încălecară balconul. De data asta se aflau în 
castel. 

— Încăperea în care ne găsim, zise Valmeras, se află la 
capătul culoarului. Apoi urmează un hol imens, decorat cu 
statui şi, la capătul holului, o scară care duce la camera 
ocupată de tatăl dumitale. 

Făcu un pas. 

— Vii, Beautrelet? 

— Da. Da. 

— Ba nu, nu vii... ce ai? 

Îl luă de mână. Era îngheţată şi observă că tânărul era 
ghemuit pe parchet. 

— Ce ai? repetă el. 

— Nimic... trece. 

— Dar... 

— Mi-e frică... 

— Ţi-e frică! i 

— Da, recunoscu Beautrelet cu nevinovăție... Imi cedează 
nervii... de obicei mă stăpânesc... dar azi, liniştea, emoția... 
Şi-apoi, de când cu lovitura de cuţit a grefierului... dar o să- 
mi treacă... uite, îmi trece... 

Reuşi într-adevăr să se ridice şi Valmeras îl scoase din 
cameră. Merseră pe pipăite de-a lungul unui culoar, dar atât 
de încet, încât nici măcar ei nu se simțeau unul pe celălalt. 
Totuşi, holul spre care se îndreptau părea luminat slab. 
Valmeras băgă capul. Era un felinar aşezat la poalele scării, 
pe un gheridon ce se zărea printre ramurile firave ale unui 
palmier. 

— Stop! şopti Valmeras. 

Lângă felinar era un om de pază, în picioare, înarmat cu 
o puşcă. Îi văzuse? Poate. Oricum, ceva îl nelinişti, căci 
duse arma la umăr. 

Beautrelet se lăsase în genunchi lângă ghiveciul unui 
arbust şi nu mai mişca, cu inima bătându-i să-i sară din 
piept. 

Se scurseră vreo zece-cincisprezece minute 
înspăimântătoare.  Printr-una din ferestrele scării se 
strecurase o rază de lună. Şi dintr-o dată, Beautrelet 
observă că raza se deplasa pe nesimţite şi că după alte 
zece-cincisprezece minute avea să cadă pe el, luminându-l 
din plin. 

Picături de sudoare îi cădeau de pe obraz pe mâinile ce-i 
tremurau. Era atât de înspăimântat, încât fu cât pe-aci să 
se scoale şi s-o ia la fugă... Dar, amintindu-şi că e şi 
Valmeras cu el, îl căută din ochi şi fu uluit să-l vadă, sau 
mai curând să-l ghicească târându-se la întuneric la 
adăpostul arbuştilor şi statuilor. Se afla acum la baza scării, 
la câţiva paşi mai sus de paznic. 

Ce avea de gând să facă? Să treacă totuşi? Să urce 
singur în căutarea prizonierului? Dar o să poată trece? 
Beautrelet nu-l mai zărea şi avea impresia c-o să se 
întâmple ceva, ceva pe care-l prevestea şi liniştea, mai 
grea, mai teribilă parcă. 

Şi dintr-o dată, o umbră sări asupra paznicului, felinarul 
se stinse, se auzi zgomotul unei lupte... Beautrelet alergă 
într-acolo. Cele două trupuri se rostogoliseră pe dale. Voi să 
se aplece. Dar auzi un geamăt răguşit, un suspin, şi 
imediat, unul din adversari se ridică şi-l apucă de braţ. 

— Repede... să mergem. 

Era Valmeras. 

Urcară două etaje şi ajunseră la intrarea într-un coridor, 
acoperită de un covor. 

— La dreapta, şopti Valmeras... a patra cameră pe 
stânga. 

Găsiră curând uşa camerei cu pricina. Aşa cum se 
aşteptau, prizonierul era încuiat cu cheia. Au avut nevoie de 
o jumătate de ceas; o jumătate de oră de eforturi înăbuşite, 
de încercări în surdină de a forţa broasca. În sfârşit intrară. 
Beautrelet descoperi pe bâjbâite patul. Tatăl său dormea. ÎI 
trezi cu blândeţe. 

— Sunt eu, Isidore... şi un prieten... nu te teme... scoală- 
te... fără o vorbă... 

Tatăl se îmbrăcă, dar, când să iasă, le spuse şoptit: 

— Nu sunt singur în castel... 

— Ah! cine mai e? Ganimard? Sholmes? 

— Nu... sau cel puţin nu i-am văzut eu. 

— Atunci? 

— O fată. 

— Domnişoara de Saint-Veran, fără îndoială? 

— Nu ştiu... am zărit-o de departe de mai multe ori în 
parc... Şi, când mă aplec pe fereastră, văd fereastra ei... Mi- 
a făcut semne. 

— Ştii unde e camera ei? 

— Da, pe coridorul ăsta, a treia pe dreapta. 

— Camera albastră, murmură Valmeras. Uşa are două 
canaturi, o să ne fie mai uşor. 

Într-adevăr, unul din canaturi cedă foarte repede. Pe fată 
o anunţă Beautrelet-tatăl. 

După zece minute ieşi cu ea din cameră şi-i spuse fiului 
său: 

— Ai avut dreptate... e domnişoara de Saint-veran. 

Coborâră toţi patru. La picioarele scării, Valmeras se opri 
şi se aplecă asupra paznicului, apoi zise, ducându-i spre 
camera cu terasa: 

— Nu e mort, o să trăiască. 

— Ah, făcu Beautrelet uşurat. 

— Din fericire, lama cuţitului meu s-a îndoit... lovitura nu 
e mortală. Şi-apoi, ce naiba, pungaşii ăştia nu-s vrednici de 
milă. 

Afară fură întâmpinați de cei doi câini care-i însoţiră până 
la uşa secretă. Acolo, Beautrelet îi regăsi pe cei doi prieteni 
ai lui. Micul grup ieşi din parc. Era ora trei dimineaţa. 


Această primă victorie nu putea să i se pară lui 
Beautrelet suficientă. Imediat ce-i instală pe taică-său şi pe 

fată, îi întrebă despre oamenii care locuiau în castel şi, în 
special, despre obiceiurile lui Arsene Lupin. Află astfel că 
Lupin nu venea decât o dată la trei-patru zile, sosind seara 
cu automobilul şi plecând dimineaţa. La fiecare din sosirile 
lui îi vizita pe cei doi prizonieri şi amândoi erau de acord în 
privinţa amabilităţii şi extremei sale afabilităţi. În momentul 
respectiv se părea că nu se află la castel. 

In afara lui nu văzuseră niciodată decât o bătrână, care 
gătea şi făcea menajul, şi doi oameni care-i supravegheau 
pe rând şi nu le vorbeau, doi subalterni, fără îndoială, 
judecând după mutre şi apucături. 

— Oricum, doi complici, zise Beautrelet, sau mai bine zis 
trei, cu tot cu bătrâna. E un vânat care nu-i de disprețuit. Și 
dacă nu pierdem timpul... 

Sări pe o bicicletă, alergă la Eguzon, îi trezi pe jandarmi, 
puse pe toată lumea în mişcare, puse să sune adunarea şi 
se întoarse la Crozant la ora opt, urmat de brigadier şi de 
şase jandarmi. 

Doi dintre aceştia rămaseră de pază lângă rulotă. Alţi doi 
se aşezară lângă uşa din zidul castelului. Ultimii doi, 
comandaţi de şeful lor şi însoţiţi de Beautrelet şi de 
Valmeras, se îndreptară spre intrarea principală a 
castelului. Prea târziu. Uşa era larg deschisă. Un ţăran le 
spuse că văzuse cu un ceas în urmă un automobil ieşind din 
castel. 

Intr-adevăr, percheziţia nu dădu nici un rezultat. După 
toate probabilitățile, banda se aşezase acolo pe picior de 
plecare. Găsiră câteva lese de câini, nişte lenjerie de pat, 
nişte ustensile de bucătărie şi cam atât. 

Ceea ce i-a uimit cel mai mult pe Beautrelet şi pe 
Valmeras a fost dispariţia rănitului. N-au putut descoperi 
nici cea mai mică urmă a luptei, nici o picătură de sânge pe 
dalele din hol. 

Până una-alta, nici o dovadă materială n-ar fi putut proba 
trecerea lui Lupin prin Castelul Acului, şi oricine ar fi avut 

dreptul să respingă afirmaţiile lui Beautrelet şi ale tatălui 
său, ale lui Valmeras şi ale domnişoarei de Saint-veran, 
dacă nu s-ar fi descoperit până la urmă, într-o cameră de 
lângă aceea pe care o ocupase fata, vreo şase buchete 
superbe, de care era prinsă cartea de vizită a lui Arsene 
Lupin. Buchete pe care ea le dispreţuise, care erau 
veştejite, uitate... Pe unul din ele, în afară de cartea de 
vizită, era şi o scrisoare pe care Raymonde n-o văzuse. 
După-amiază, când judecătorul de instrucţie  desfăcu 
această scrisoare, descoperi zece pagini de rugăminţi, de 
implorări, de promisiuni, de ameninţări, de disperare, toată 
nebunia unei iubiri care n-a întâlnit decât dispreţ şi repulsie. 
Şi scrisoarea se încheia astfel: „Voi veni marţi seara, 
Raymonde. Până atunci, gândeşte-te. In ceea ce mă 
priveşte, sunt gata de orice”. 

Marţi seara era chiar seara zilei în care Beautrelet o 
eliberase pe domnişoara de Saint-Veran. 


Vă amintiţi formidabila explozie de surpriză şi de 
entuziasm care a izbucnit în lumea întreagă la aflarea 
acestui deznodământ neprevăzut: domnişoara de Saint- 
Véran liberă! Fata râvnită de Lupin, pentru care acesta 
pusese la cale cele mai machiavelice combinaţii, smulsă din 
ghearele lui! Liber şi tatăl lui Beautrelet, cel pe care Lupin, 
în dorinţa lui exagerată de a avea un armistițiu necesar 
pentru împlinirea pasiunii lui, îl alesese drept ostatic. Cei 
doi prizonieri, liberi amândoi! 

Şi secretul  Acului, despre care se crezuse că-i 
impenetrabil, cunoscut, publicat, aruncat în cele patru 
colţuri ale universului! 

Mulțimea se amuză copios. Se compuseră cântece 
despre aventurierul învins. „Amorurile lui Lupin”, „Suspinele 
lui Arsene!”... „Spărgătorul îndrăgostit”. „Balada hoţului de 
buzunare!” Toate astea se cântau în gura mare pe 
bulevarde sau se fredonau în ateliere. 

Copleşită cu întrebări, hăituită de reporteri, Raymonde 
dădea răspunsuri extrem de rezervate. Dar scrisoarea, 
buchetele de flori, toată această aventură lamentabilă, 
existau! Lupin, batjocorit, ridiculizat, se nărui de pe 
piedestalul său. lar Beautrelet deveni idolul. Văzuse totul, 
prezisese totul, elucidase totul. Depoziţia pe care o făcu 
domnişoara de Saint-Veran în faţa judecătorului de 
instrucţie cu privire la răpirea sa confirma ipoteza tânărului. 
Pas cu pas, realitatea părea să se supună celor decretate 
de el în prealabil. Lupin îşi găsise naşul. 

Beautrelet îi ceru tatălui său ca, înainte de-a se întoarce 
în munţii Savoiei, să-şi acorde câteva luni de odihnă la 
soare şi-l duse el însuşi, ca şi pe domnişoara de Saint- 
Véran, în apropiere de Nisa, unde contele de Gesvres şi 
fiica sa Suzanne se instalaseră pentru a-şi petrece iarna. 
Peste două zile, Valmeras o aducea şi pe mama lui alături 
de noii lui prieteni şi astfel formară o micuță colonie, 
adunată în jurul vilei contelui şi asupra căreia vegheau zi şi 
noapte şase oameni angajaţi de acesta. 

La începutul lui octombrie, Beautrelet, elev în ultima 
clasă de liceu, se întoarse la Paris ca să-şi reia studiile şi să- 
şi pregătească examenele. Şi viaţa îşi reluă cursul, de astă 
dată calmă şi fără incidente. De altfel, ce se mai putea 
întâmpla? Oare războiul nu se sfârşise? 

Neîndoielnic, aceasta era şi impresia lui Lupin, că nu-i 
mai rămânea decât să se resemneze în faţa faptului 
împlinit, căci într-o bună zi, celelalte două victime ale sale, 
Ganimard şi Herlock Sholmès, apărură şi ele. Întoarcerea lor 
la viaţa de pe lumea asta fu, de altfel, complet lipsită de 
glorie. l-a găsit un strângător de zdrenţe pe Quai des 
Orfevres, în faţa Prefecturii de poliţie, adormiţi şi legaţi 
fedeleş. 

După o săptămână de zăpăceală totală, ei reuşiră să-şi 
găsească logica gândirii şi povestiră - sau, mai bine zis, 
povesti  Ganimard, căci Sholmes se închisese într-o 

sălbatică tăcere - că făcuseră, la bordul iahtului Rânaunica, 
un voiaj în jurul Africii, voiaj încântător, instructiv, în timpul 
căruia au fost ca şi liberi, în afară de unele perioade 
petrecute în fundul calei, în timp ce echipajul cobora prin 
porturi exotice. Cât despre aterizarea lor pe Quai des 
Orfevres, nu-şi aminteau de nimic, fiind, fără îndoială, 
adormiţi de mai multe zile. 

Această eliberare însemna recunoaşterea înfrângerii. Şi 
Lupin o proclama cu atât mai categoric, cu cât renunţase la 
luptă. 

De altfel, un anumit eveniment făcu această înfrângere şi 
mai răsunătoare: e vorba de logodna lui Valmeras cu 
domnişoara de Saint-Veran. În intimitatea pe care o 
creaseră între ei condiţiile actuale ale existenţei lor, cei doi 
tineri se îndrăgostiseră unul de celălalt. Valmeras fu sedus 
de farmecul melancolic al Raymondei, iar aceasta, rănită de 
viaţă, dornică de protecţie, se lăsă influenţată de forţa şi 
energia celui ce contribuise cu atâta vitejie la salvarea ei. 

Ziua nunţii a fost aşteptată cu oarecare nelinişte. Oare 
Lupin nu va încerca să reia ofensiva? Va accepta de bună 
voie s-o piardă pentru totdeauna pe femeia pe care-o 
iubea? De vreo două-trei ori fură văzuţi nişte indivizi cu 
mutre suspecte dând târcoale vilei, iar Valmeras trebui 
chiar să se apere, într-o seară, de un aşa-zis beţiv care 
trăsese asupra lui cu pistolul şi-i găurise pălăria cu un 
glonte. Dar, până la urmă, ceremonia se desfăşură la data 
şi ora fixată, iar Raymonde de Saint-Veran deveni doamna 
Louis Valmeras. 


Era ca şi cum destinul însuşi i-ar fi ţinut parte lui 
Beautrelet şi ar fi contrasemnat buletinul victorios. 
Mulțimea simţi atât de bine acest lucru încât în momentul 
acela apăru, printre admiratorii lui, ideea unui mare 
banchet pentru a celebra triumful său şi zdrobirea lui Lupin. 
Era o idee minunată, care provocă entuziasm. In două 


123 


săptămâni se adunaseră trei sute de adeziuni. Au fost 
lansate invitaţii în liceele pariziene, pentru câte doi elevi din 
ultima clasă. Presa intonă imnuri. Şi banchetul a fost ceea 
ce trebuia să fie, adică o apoteoză. 

Dar o apoteoză fermecătoare şi simplă, din moment ce 
Beautrelet era eroul ei. Prezenţa lui a fost suficientă ca să 
aducă lucrurile în matca lor firească. Se arătă modest ca de 
obicei, niţel surprins de laudele excesive, niţel jenat de 
elogiile hiperbolice în care i se afirma superioritatea faţă de 
cei mai iluştri poliţişti... niţel jenat, dar şi foarte emoţionat. 
Spuse toate astea în câteva cuvinte care plăcură tuturor, cu 
tulburarea unui copil care roşeşte când e privit. Işi declară 
bucuria şi mândria. Şi, într-adevăr, oricât ar fi fost de 
rezonabil, de stăpân pe sine, cunoscu atunci clipe de beţie 
de neuitat. Le surâdea prietenilor, colegilor de la Janson, lui 
Valmeras, venit special ca să-l aplaude, domnului de 
Gesvres, tatălui său. 

Dar, pe când tocmai termina de vorbit şi-şi ţinea încă 
paharul în mână, în capătul sălii se auziră câteva voci şi 
apăru cineva care gesticula fluturând un ziar. Se restabili 
liniştea, cel care o tulburase se aşeză la loc, dar în jurul 
mesei se propaga un freamăt de curiozitate, ziarul trecea 
din mână-n mână şi ori de câte ori vreunul din convivi îşi 
arunca ochii pe pagina cu pricina, se auzeau exclamaţii: 

— Citiţi! Citiţi! se striga din partea cealaltă. 

Beautrelet-tatăl se ridică de la masă, se duse să ia ziarul 
şi i-l întinse fiului său. 

— Citiţi! Citiţi! se auzi şi mai tare. 

Beautrelet, în picioare, cu faţa la public, căuta din ochi, în 
ziarul de seară pe care i-l dăduse tatăl său, articolul care 
stârnise vacarmul şi, deodată, zărind un titlu subliniat cu 
creion albastru, ridică mâna pentru a cere tăcere şi citi cu 
un glas din ce în ce mai schimbat de emoție următoarele 
dezvăluiri stupefiante care reduceau la zero toate eforturile 
sale, răsturnau toate ideile lui asupra Acului Găunos şi 

marcau zădărnicia luptei împotriva lui Arsene Lupin: 


„Scrisoare deschisă a domnului Massiban de la Academia 
de Inscripții şi Beletristică 


Domnule director, 

La data de 17 martie 1679 - zic 1679, adică în timpul lui 
Ludovic al XIV-lea - la Paris a fost publicată o cărțulie cu 
titlul: 


MISTERUL ACULUI GĂUNOS 


Adevărul întreg, dezvăluit pentru prima dată. 
O sută de exemplare tipărite de mine pentru informarea 
Curţii 


La ora nouă dimineața, în ziua de 17 martie, autorul, un 
tânăr bine îmbrăcat, căruia nu i se cunoaşte numele, a 
început să distribuie cartea principalelor personaje ale 
Curţii. La ora zece, după ce îndeplinise patru din aceste 
demersuri, a fost arestat de către un căpitan de gărzi care 
l-a dus în cabinetul regelui şi a plecat imediat în căutarea 
celor patru exemplare distribuite. Când toate cele o sută de 
exemplare au fost adunate, numărate, răsfoite cu grijă şi 
verificate, regele le-a aruncat el însuşi în foc, în afară de 
una, pe care a păstrat-o pentru el. Apoi l-a însărcinat pe 
căpitanul de gărzi să-l ducă pe autorul cărții la domnul de 
Saint-Mars, care Saint-Mars işi închise prizonierul mai întâi 
la Pignerol, apoi în fortăreața de pe insula Sfânta 
Margareta. Acest om nu era, evident, altcineva decât 
faimosul om cu Masca de fier”. 

Adevărul, sau cel puțin o parte a lui, s-ar fi pierdut pentru 
vecie în cazul în care căpitanul de gărzi care asistase la 


7 Personaj istoric real, a cărui identitate este şi în prezent necunoscută 
şi care a suscitat de-a lungul timpului numeroase speculaţii. (N. trad.) 

întrevedere, profitând de un moment când regele se 
întorsese cu spatele, n-ar fi salvat din şemineu unul dintre 
exemplare, înainte ca focul să-l atingă. După şase luni, 
acest căpitan a fost găsit mort pe drumul dintre Gaillon şi 
Mantes. Asasinii il despuiaseră de toate vesmintele, uitând 
în buzunarul lui drept o bijuterie care a fost descoperită mai 
târziu, un diamant foarte frumos, de o valoare 
considerabilă. A 

Printre hârtiile sale s-a găsit o notă scrisă de mână. In ea 
nu pomenea de cartea smulsă din flăcări, dar dădea un 
rezumat al primelor capitole. Era vorba de un secret 
stăpânit de regii Angliei, pierdut de către ei în momentul în 
care coroana bietului nebun Henric al VI-lea a fost preluată 
de ducele de York, dezvăluit regelui francez Carol al VII-lea 
de către loana d'Arc şi care, devenit secret de stat, a fost 
transmis de la un suveran la altul printr-o scrisoare 
resigilată de fiecare dată, ce era găsită pe patul de moarte 
al defunctului, cu mențiunea: „Pentru regele Franţei”. Acest 
secret se refera la existența şi determina amplasarea unui 
tezaur formidabil posedat de regi, şi care sporea de la un 
secol la altul. Dar o sută paisprezece ani mai târziu, Ludovic 
al XVI-lea, prizonier la Temple, I-a luat deoparte pe unul din 
ofițerii însărcinați cu supravegherea familiei regale: 

— Domnule, n-aveați cumva, pe timpul străbunicului 
meu, marele rege, o rudă care era căpitan de gărzi? 

— Ba da, sire. 

— Ei bine, ați fi în stare... aţi fi în stare?... 

Ezită. Ofițerul sfârşi fraza. 

— Să nu vă trădez? Ah! sire... 

— Atunci, ascultaţi-mă. 

Regele scoase din buzunar o cărțulie din care smulse una 
din ultimele pagini. Dar apoi se răzgânal: 

— Nu, e mai bine s-o copiez... 

Luă o foaie de hârtie pe care o rupse, păstrând numai un 
mic dreptunghi, pe care copie cinci rânduri de puncte, de 

linii şi de cifre care se găseau pe pagina tipărită. Apoi, 
arzând-o pe aceasta din urmă, împături în patru foaia scrisă 
de mână, o sigilă cu ceară roşie şi i-o dădu ofițerului. 

— Domnule, după moartea mea, să i-o dați reginei şi să-i 
spuneți: „Din partea regelui, doamnă... pentru Majestatea 
Voastră şi pentru fiul său...” Dacă nu-nțelege... 

— Dacă nu-nţelege?... 

— Veti adăuga: „E vorba de secretul Acului.” Regina va 
înțelege. 

După ce vorbi, aruncă volumul în jeraticul din vatră. 

La data de 21 ianuarie, urca pe eşafod. 

În urma transferului reginei la Conciergerie, ofițerul a 
avut nevoie de două luni pentru ai îndeplini misiunea ce i se 
încredinţase. În sfârşit, datorită unor intrigi subtile, reuşi 
într-o zi să ajungă până la Maria-Antoaneta. li spuse în aşa 
fel încât să audă doar ea: 

— Din partea răposatului rege, doamnă, pentru 
Majestatea Voastră şi pentru fiul său. 

Și-i dădu scrisoarea sigilată. 

Ea se asigură că n-o văd gardienii, rupse sigiliul, păru 
surprinsă la vederea rândurilor indescifrabile, apoi, imediat, 
păru să înțeleagă. Surâse cu amărăciune, şi la urechile 
ofițerului ajunseră cuvintele: 

— De ce atât de târziu? g 

Ezită. Unde să ascundă periculosul document? In sfârşit, 
îşi deschise cartea de rugăciuni şi strecură foaia de hârtie 
într-un fel de buzunar secret aflat între legătura de piele şi 
pergamentul care o acoperea. 

— De ce atât de târziu?... spuse ea. 

Este într-adevăr probabil că documentul, dacă i-ar fi 
putut aduce salvarea, ajungea prea târziu, căci în luna 
octombrie, regina Maria-Antoaneta urca, la rândul său, pe 
eşafod. 

Răsfoind hârtiile de familie, ofițerul cu pricina găsi nota 
manuscrisă a străbunicului său, căpitanul de gărzi al lui 

Ludovic al XIV-lea. Din acea clipă n-a mai avut decât un 
gând, să-şi consacre fiecare clipă de răgaz elucidării acestei 
probleme stranii. Îi citi pe toţi autorii latini, parcurse toate 
cronicile Franţei şi pe cele ale ţărilor vecine, pătrunse în 
mănăstiri, descifră registre de conturi, catastife, tratate şi 
putu astfel să regăsească unele citate risipite de-a lungul 
vremilor. 

În cartea a treia a Comentariilor lui Cezar asupra 
războiului cu galii, se povesteşte că după înfrângerea lui 
Viridovix de către Titulius Sabinus, şeful caleților a fost dus 
înaintea lui Cezar şi că, pentru a se i răscumpăra, a 
dezvăluit secretul Acului... 

În tratatul de la Saint-Clair-sur-Epte, dintre Carol cel 
Simplu şi Roll, căpetenia barbarilor din nord, numele lui Roll 
este urmat de toate titlurile sale, printre care se află: 
stăpânul secretului Acului. 

Cronica saxonă (ediția Gibson, pagina 134), vorbind de 
Wilhelm-Atotputernicul (Wilhelm Cuceritorul) spune că 
lancea stindardului său se termina într-un vârf de oțel, care 
avea o gaură, întocmai ca un ac... 

Printr-o frază destul de ambiguă din interogatoriul său, 
loana d'Arc mărturiseşte că mai are să-i spună regelui 
Franței un secret, la care judecătorii ei răspund: „Da, ştim 
despre ce e vorba şi tocmai din cauza asta vei pieri, loana”. 

„Pe sfântul Ac” jură uneori bunul rege Henric al IV-lea. 

Mai devreme, Francisc I, cuvântând în fata notabilităților 
din Le Havre în 1520, spusese această frază consemnată de 
jurnalul unui burghez din Honfleur: 

„Regii Franței posedă secrete ce hotărăsc mersul 
lucrurilor şi soarta oraşelor.” 

Toate aceste citate, domnule director, toate relatările 
privitoare la Masca de fier, la căpitanul de gărzi şi la 
strănepotul său le-am găsit azi într-o broşură scrisă chiar de 
acest strănepot şi publicată în iunie 1815, în preajma 
bătăliei de la Waterloo, adică într-o perioadă de tulburări în 


128 


care dezvăluirile pe care aceasta le conţinea aveau să 
treacă neobservate. 

Ce valoare are această broşură? Nici una, îmi veţi spune, 
şi nu trebuie să-i dăm deloc crezare. Asta a fost şi prima 
mea impresie; dar nu mică mi-a fost mirarea când, 
deschizând Comentariile /ui Cezar la capitolul indicat, am 
dat peste fraza pomenită în broşură! Aceeaşi constatare în 
ce priveşte tratatul de la Saint-Clair-sur-Epte, cronica 
saxonă, interogatoriul loanei d'Arc, într-un cuvânt, tot ce 
am putut verifica până în prezent. 

În fine, există un fapt şi mai precis relatat de autorul 
broşurii din 1815. În timpul campaniei din Franța, pe când 
era ofițer al lui Napoleon, murindu-i calul într-o seară, sună 
la poarta unui castel unde fu primit de un bătrân cavaler al 
Sfântului Ludovic. Şi află încet-încet, discutând cu bătrânul, 
că acest castel, aşezat pe malul râului Creuse, se numea 
Castelul Acului, că fusese construit şi botezat de Ludovic al 
XIV-lea şi că, din ordinul lui special, fusese ornat cu 
turnulețe şi cu o săgeată în formă de ac. Era înscris pe el 
anul 1680. 

1680! Un an după tipărirea cărții şi arestarea Măştii de 
fier! Astfel se explică totul: Ludovic al XIV-lea, prevăzând că 
secretul ar putea să se răspândească, construise şi 
botezase acest castel pentru a le oferi curioşilor o explicație 
naturală a misterului antic. Acul găunos? Un castel cu 
turnulețe ascuţite, aşezat pe malul râului Creuse şi 
aparținând regelui. Oricine considera că a găsit cheia 
enigmei şi cercetările încetau. 

Calculul era corect, căci după mai bine de două secole, 
domnul Beautrelet a căzut în capcană. Şi, de fapt, domnule 
director, aici voiam să ajung cu această scrisoare. Dacă 
Lupin, sub numele de Anfredi, a inchiriat de la domnul 
Valmeras Castelul Acului de pe mulul râului Creuse, dacă a 
găzduit acolo pe cei doi prizonieri ai săi, înseamnă că a 
admis succesul  inevitabilelor cercetări ale domnului 

Beautrelet şi că, pentru a obține pacea pe care o ceruse, i-a 
întins domnului Beautrelet exact ceea ce putem numi 
capcana istorică a lui Ludovic al XIV-lea. 

Și prin asta ajungem la concluzia irefutabilă că Lupin, 
numai datorită inteligenței sale, fără a cunoaşte alte fapte 
decât cele cunoscute de noi, a reuşit, prin geniul său de-a 
dreptul vrăjitoresc, să descifreze indescifrabilul document; 
deci Lupin, ultimul moştenitor al regilor Franţei, cunoaşte 
misterul regal al Acului Găunos. ” 


Aici se termina articolul. Dar de câteva minute, de la 
pasajul privitor la Castelul Acului, nu mai citea Beautrelet. 
Înţelegându-şi înfrângerea, zdrobit sub greutatea umilinţei, 
dăduse drumul ziarului şi se prăbuşise pe scaun, cu faţa în 
mâini. 

Nerăbdătoare şi cutremurată de incredibila poveste, 
mulţimea se apropiase puţin câte puţin, iar acum se 
înghesuia în jurul lui. Aşteptau toţi cu o nelinişte înfrigurată 
cuvintele lui de răspuns, obiecțiile pe care avea să le ridice. 

Dar el nu se mişca. 

Cu un gest blând, Valmeras îi desfăcu mâinile şi-i ridică 
capul. Beautrelet plângea. 

VII 
TRATATUL ACULUI 


E ora patru dimineaţa. Isidore nu s-a întors la liceu. Şi nici 
nu se va întoarce până la sfârşitul războiului fără milă pe 
care i l-a declarat lui Lupin. Şi-a jurat asta în şoaptă, în timp 
ce prietenii lui îl duceau acasă într-o trăsură, slăbit şi rănit. 
Ce jurământ necugetat? Ce război absurd şi ilogic. Ce poate 
face el, un copil izolat şi fără arme, împotriva acestui 
fenomen de energie şi putere? Din ce direcţie să-l atace? E 
inatacabil. Unde să-l rănească? E invulnerabil. Pe unde să 
ajungă la el? E inaccesibil. 

Ora patru dimineaţă... Isidore a acceptat din nou 
ospitalitatea colegului său de la Janson. În picioare, în faţa 
căminului din camera sa, cu coatele înfipte în marmură, cu 
bărbia în pumni, îşi priveşte propria imagine din oglindă. 

Nu mai plânge, nu mai vrea să plângă, nici să se 
răsucească în pat, nici să dispere, aşa cum face de două 
ceasuri încoace. Vrea să se gândească, să se gândească şi 
să înţeleagă. 

Şi ochii-i sunt fixaţi în ochii din oglindă, ca şi cum speră 
să-şi dubleze forţa gândului contemplându-şi imaginea 
gânditoare şi să găsească în străfundul acelei fiinţe 
insolubila soluţie pe care n-o găseşte în el. Stă aşa până la 
ora şase. Şi încet-încet, despuiată de toate amănuntele 
care-o complică şi o încurcă, adevărata problemă i se 
înfăţişează spiritului seacă, goală, riguroasă ca o ecuaţie. 

Da, s-a înşelat. Da, interpretarea pe care a dat-o 
documentului e falsă. Cuvântul „ac” nu se referă deloc la 
castelul de pe malul râului Creuse. Şi, de asemenea, 
cuvântul „domnişoare” nu se aplica la Raymonde de Saint- 
Véran şi la verişoara ei, din moment ce documentul e vechi 

de secole. 

Deci trebuie refăcut totul. Dar cum? 

Există o singură bază de documentare solidă: cartea 
publicată în timpul lui Ludovic al XIV-lea. Or, din cele o sută 
de exemplare tipărite de cel ce avea să devină Masca de 
fier, numai două au scăpat din flăcări. Una a fost furată de 
căpitanul de gărzi şi apoi pierdută. Cealaltă a fost păstrată 
de Ludovic ai XIV-lea, transmisă lui Ludovic al XV-lea şi arsă 
de Ludovic al XVI-lea. Dar rămâne o copie a paginii 
esenţiale, cea care conţine soluţia problemei, sau, cel puţin, 
soluţia  criptografică, cea care i-a fost dusă Mariei- 
Antoaneta şi pusă de ea sub coperta cărţii de rugăciuni. 

Ce s-a întâmplat cu hârtia aceea? Era oare cea pe care a 
tinut-o Beautrelet în mână şi pe care Lupin i-a luat-o înapoi 
prin grefierul Bredoux? Sau se găseşte încă în cartea de 
rugăciuni a Mariei-Antoaneta? 

Şi întrebarea următoare este: ce s-a întâmplat cu cartea 
de rugăciuni a reginei? 

După ce se odihni câteva clipe, Beautrelet se interesă de 
ea la tatăl prietenului său, un colecţionar emerit, solicitat 
adesea ca expert oficial şi pe care, de curând, îl consultase 
directorul unuia din muzeele noastre pentru definitivarea 
catalogului. 

— Cartea de rugăciuni a Mariei-Antoaneta? strigă el, păi a 
fost lăsată moştenire de regină cameristei ei, cu misiunea 
secretă de a i-o înmâna contelui de Fersen. Păstrată cu 
pioşenie în familia contelui, ea se găseşte de cinci ani 
încoace într-o vitrină. 

— Într-o vitrină? 

— Da, pur şi simplu, la muzeul Carnavalett. 

— Şi când se deschide muzeul?... 

— Peste douăzeci de minute. 

Chiar în clipa când se deschideau uşile bătrânei case a 


8 Muzeul oraşului Paris, de pe strada Sévigné, în cartierul Marais (N. 
trad.) 

doamnei de Sévigné, Isidore sărea din trăsură împreună cu 
prietenul său. 

— la te uită, domnul Beautrelet! 

Vreo zece glasuri îi salutară sosirea. Spre marea lui 
mirare, recunoscu întreaga trupă de reporteri care 
urmăreau „Afacerea Acului găunos”. lar unul din ei strigă: 

— Ciudat, nu? Am avut toţi aceeaşi idee. Atenţie, poate 
că Arsene Lupin e printre noi. 

Intrară împreună. Directorul, care fusese anunţat 
deîndată, se puse la dispoziţia lor, îi conduse în faţa vitrinei 
şi le arătă un volum sărăcăcios, fără cea mai mică podoabă 
şi care, cu siguranţă, ne-avea nimic maiestuos în el. Totuşi, 
simţiră o oarecare emoție văzând curtea pe care regina o 
atinsese în zile atât de tragice, pe care ochii ei înroşiţi de 
lacrimi o  priviseră... Şi nu îndrăzneau s-o ia şi s-o 
răsfoiască, ar fi avut sentimentul sacrilegiului... 

— Haideţi, domnule Beautrelet, sarcina aceasta vă revine 
dumneavoastră. 

Luă cartea cu un gest neliniştit. Aspectul corespundea 
întocmai cu descrierea dată de autorul broşurii. Mai întâi o 
învelitoare de pergament, pergament murdar, înnegrit, ros 
pe alocuri, şi, dedesubt, adevărata legătură de piele tare. 

Cât de înfiorat căută Beautrelet buzunarul ascuns! Oare 
era numai o scorneală? Sau va găsi încă acolo documentul 
scris de Ludovic al XVI-lea şi lăsat de regină moştenire 
înflăcăratului ei prieten? 

Pe prima pagină, în partea de sus a cărţii, nici o 
ascunzătoare. 

— Nimic, murmură el. 

— Nimic, reluară ceilalţi ca un ecou, fremătând. 

Dar la ultima pagină, forțând puţin deschiderea cărții, 
văzu imediat că pergamentul se desprindea de legătură. Işi 
strecură degetele înăuntru... Era ceva acolo, da, simţi 
ceva... o hârtie... 

— Ah! făcu el victorios, iată... să fie oare adevărat?! 

— Repede! Repede! strigară ceilalţi. Ce mai aşteptaţi? 

Scoase o hârtie îndoită în două. 

— Ei, hai, citiţi!... e scris cu cerneală roşie... parcă-i 
sânge... sânge decolorat... citiţi odată! 

Citi: 

— „Pentru tine, Fersen. Pentru fiul meu, 16 octombrie 
1793... Maria-Antoaneta”. 

Şi deodată, Beautrelet scoase un strigăt de uimire. Sub 
semnătura reginei apăreau... apăreau, scrise cu cerneală 
neagră, două cuvinte subliniate de o parafă: „Arsene 
Lupin”. 

Toţi, fiecare pe rând, luară foaia şi toţi scoaseră acelaşi 
strigăt: 

— Maria-Antoaneta... Arsene Lupin. 

Toată lumea tăcu. Această dublă semnătură, aceste două 
nume alăturate, descoperite în cartea de rugăciuni, relicva 
aceasta în care dormea, de mai bine de un veac, chemarea 
disperată a năpăstuitei regine, data aceea oribilă, 16 
octombrie 1793, ziua în care căzuse capul regal, toate 
astea aveau un aer tragic, mohorât şi deconcertant. 

— Arsene Lupin, bâlbâi una din voci, subliniind astfel 
groaza stârnită de vederea diabolicului nume în josul hârtiei 
sfinte. 

— Da, Arsene Lupin, repetă Beautrelet. Prietenul reginei 
n-a ştiut să înţeleagă chemarea disperată a celei ce avea să 
moară. A trăit cu suvenirul pe care i-l trimisese aceea pe 
care o iubea şi n-a ghicit motivul pentru care i-l trimisese. 
Lupin însă a descoperit totul... şi a luat. 

— Ce-a luat? 

— La naiba, documentul! documentul scris de Ludovic al 
XVI-lea, cel pe care l-am avut eu în mână. Acelaşi aspect, 
aceeaşi configuraţie, aceleaşi sigilii roşii. Acum înţeleg de 
ce n-a vrut Lupin să-mi lase un document de care puteam 
să profit numai examinând hârtia, sigiliile etc. 

— Şi, din moment ce documentul al cărui text îl cunosc e 
autentic, din moment ce am văzut urma sigiliilor roşii, din 
moment ce însăşi Maria-Antoaneta certifică, prin acest bilet 
scris de mâna ei, că toată povestea cu broşura reprodusă 
de domnul Massiban e autentică, din moment ce există cu 
adevărat o problemă istorică a Acului Găunos, sunt sigur că 
voi reuşi. 

— Cum? Autentic sau nu, dacă nu reuşiţi să-l descifraţi, 
documentul nu-i bun de nimic, din moment ce Ludovic al 
XVI-lea a distrus cartea care dădea explicaţia. 

— Da, dar celălalt exemplar, smuls din flăcări de 
căpitanul de gărzi al lui Ludovic al XIV-lea, n-a fost distrus. 

— De unde ştiţi? 

— Dovedliţi contrariul. 

Beautrelet tăcu, apoi, încet, cu ochii închişi, ca şi cum 
încerca să-şi clarifice şi să-şi rezume gândurile, spuse: 

— Posesor al secretului, căpitanul începe prin a dezvălui 
unele părţi din el în jurnalul pe care-l găseşte strănepotul 
său. Apoi, linişte. Cheia enigmei n-o mai dă. De ce? Fiindcă 
încet-încet se strecoară în el ispita de a se folosi de secret, 
iar el cade pradă acestei ispite. Dovada? Asasinatul. 
Dovada? Magnifica bijuterie descoperită asupra lui şi pe 
care, fără îndoială, o luase dintr-un tezaur regal a cărui 
ascunzătoare, complet necunoscută, constituie chiar 
misterul Acului Găunos. Lupin mi-a dat de înţeles asta: 
Lupin nu minţea. 

— Deci, domnule Beautrelet, ce concluzie trageţi? 

— În jurul acestei poveşti trebuie făcută cât mai multă 
publicitate şi toate ziarele trebuie să anunţe că se caută o 
carte intitulată Tratatul Acului. Poate o s-o găsească cineva 
în fundul vreunei biblioteci de provincie. 

Anunţul fu redactat imediat, şi fără să aştepte măcar 
vreun rezultat de pe urma acestui anunţ, Beautrelet se 
puse pe treabă. 

Exista un început de pistă: asasinatul avusese loc în 

împrejurimile Gaillon-ului. Chiar în ziua aceea se duse 
acolo. Sigur, nu spera să reconstituie o crimă petrecută cu 
două sute de ani în urmă. Totuşi, unele fărădelegi lasă 
urme în amintirile, în tradiţiile ținuturilor. 

Cronicile locale rețin aceste urme. Într-o bună zi, cutare 
erudit de provincie, cutare amator de legende vechi, cutare 
evocator al unor mărunte incidente din trecut, fac din ele 
obiectul unui articol de ziar sau al unei comunicări la 
Academia din ţinutul lor. 

Vizită vreo trei-patru din aceşti erudiţi, împreună cu unul 
din ei, mai ales, un bătrân notar, răsfoi, cercetă registrele 
de închisoare, registrele fostelor judecătorii şi ale parohiilor. 
Nici o însemnare nu făcea aluzie la asasinarea, în secolul al 
XVII-lea, a unui căpitan din gărzile regale. 

Nu se descurajă şi-şi continuă cercetările la Paris, unde 
poate că avusese loc ancheta. Eforturile lui n-au avut nici 
un rezultat. 

Dar ideea unei alte piste îl lansă într-o direcţie nouă. Era 
oare imposibil să afle numele căpitanului, al cărui nepot 
emigrase şi al cărui strănepot servise Republica sub arme, 
fusese detaşat la Temple în timpul detenţiei familiei regale, 
îl servise pe Napoleon şi participase la campania din 
Franţa? 

Cu multă răbdare, stabili până la urmă o listă în care cel 
puţin două nume erau aproape identice: domnul de 
Larbeyrie, sub Ludovic al XIV-lea, cetăţeanul Larbrie în 
timpul Terorii. 

Acesta era deja un punct important. Anunţă ziarele, 
cerând informaţii în legătură cu Larbeyrie sau cu urmaşii 
lui. 

Îi răspunse chiar Massiban, Massiban cel cu broşura, 
membru al Institutului. 


Domnule, 
Vă semnalez un pasaj din Voltaire, pe care l-am găsit în 

manuscrisul lucrării Secolul lui Ludovic al XIV-lea (Capitolul 
XXV: „Ciudățenii şi anecdote din timpul domniei”). Pasajul 
acesta a fost suprimat în diversele ediţii. 

„L-am auzit pe răposatul domn de Caumartin, intendent 
al Finanţelor şi prieten cu ministrul Chamillard, povestind că 
regele a pornit într-o zi în grabă cu trăsura la vestea că 
domnul de Larbeyrie fusese asasinat şi jefuit de nişte 
bijuterii magnifice. Părea foarte tulburat şi repeta intruna: 
«Totul e pierdut... totul e pierdut...» În anul următor, fiul 
acestui Larbeyrie şi fiica sa, care se căsătorise cu marchizul 
de Vélines, au fost exilați pe domeniile lor din Provența şi 
Bretania. Fără îndoială că acest lucru este destul de 
ciudat.” 

Trebuie cu atât mai putin să ne îndoim, aş adăuga eu, cu 
cât domnul Chamillard, după câte spune Voltaire, a fost 
ultimul ministru care a avut cunoştinţă de straniul secret al 
Măştii de fier. 

Observati, deci, domnule, folosul pe care-l putem trage 
din acest pasaj şi legătura evidentă dintre cele două 
aventuri. În ce mă priveşte, nu îndrăznesc să emit ipoteze 
prea precise asupra purtării, bănuielilor, temerilor lui 
Ludovic al XIV-lea, dar, pe de altă parte, nu se poate 
presupune, din moment ce domnul de Larbeyrie a lăsat un 
fiu care a fost probabil bunicul cetățeanului - ofițer Larbrie, 
şi o fiică, nu se poate presupune că o parte din hârtiile 
lăsate de Larbeyrie au rămas la fiica sa, şi că, printre aceste 
hârtii, se găsea şi faimosul exemplar salvat din flăcări de 
căpitan? 

Am consultat Anuarul Castelelor. În împrejurimile oraşului 
Hennes există un baron de Vălines. Este oare un 
descendent al marchizului? leri, pentru orice eventualitate, 
i-am scris acestui baron, întrebându-l dacă nu cumva 
posedă o cărțulie veche, în al cărei titlu este menţionat 
cuvântul Ac. Aştept răspunsul lui. 

Aş fi foarte încântat să pot discuta toate aceste chestiuni 

cu dumneavoastră. Dacă nu vă deranjează, treceţi pe la 
mine. Cu stimă. 

P.S. - Bineînțeles, nu voi da publicităţii aceste mărunte 
descoperiri. Acum, că vă apropiați de țel, e nevoie de 
discreție. 


Asta era şi părerea lui Beautrelet. El merse chiar mai 
departe: fiind în dimineaţa aceea hărțuit de doi ziarişti, le 
dădu cele mai fanteziste informaţii în legătură cu proiectele 
şi cu starea lui de spirit. 

După-amiază alergă în grabă ia Massiban, care locuia pe 
Quai Voltaire, la numărul 17. Spre marea lui surprindere, 
află că Massiban tocmai plecase pe nepusă masă, lăsându-i 
un bilet în caz că va veni. Isidore îl desfăcu şi citi: 


„Am primit o telegramă care-mi dă speranțe. Plec şi voi 
înnopta la Rennes. Ati putea lua trenul de seară şi, fără să 
vă opriți în Rennes, să mergeti până la halta Velines. Ne 
vom întâlni la castel, care se află la patru kilometri de 
haltă”. 


Lui Beautrelet îi plăcu programul şi, mai ales, ideea de a 
ajunge la castel o dată cu Massiban, căci se temea de o 
posibilă gafă din partea acestui om fără experienţă. Se 
întoarse la prietenul său şi-şi petrecu restul zilei împreună 
cu el. Seara luă expresul de Bretania. La ora şase cobora la 
V6lines. Făcu cei patru kilometri pe jos, printre copaci 
stufoşi. De departe, zări pe o înălţime un conac lung, 
construcţie destul de hibridă, amestecătură între stilurile 
Renaşterii şi Ludovic-Filip, dar inspirând totuşi respect cu 
cele patru turnulețe şi cu podul mobil smălţuit cu iederă. 

Apropiindu-se de el, Isidore îşi simţea inima bătând. A 
ajuns, oare, în sfârşit, la capătul drumului? Se află cheia 
misterului la castel? 

Era neîncrezător. | se părea totul prea frumos şi se 

întreba dacă nu cumva ascultă din nou de vreun plan 
infernal imaginat de Lupin, dacă, de exemplu, Massiban n-o 
fi un instrument în mâinile duşmanului său. 

Izbucni în râs. 

„Hai că devin comic. S-ar crede într-adevăr că Lupin e un 
tip infailibil, un zeu atotputernic, împotriva căruia nu se 
poate face nimic. Ce naiba! Lupin se mai înşeală, Lupin e şi 
el la mila sorții, Lupin face şi el greşeli, şi tocmai datorită 
greşelii pe care a făcut-o pierzând documentul încep eu să 
am avantaj asupra lui. Toate pornesc de aici. Şi, până la 
urmă, toate eforturile lui nu încearcă decât să repare 
greşeala comisă.” Şi vesel, plin de încredere, Beautrelet 
sună la poartă. 

— Ce doreşte domnul? întrebă un servitor. 

— Baronul de Velines poate să mă primească? 

Şi-i întinse cartea de vizită. 

— Domnul baron nu s-a trezit încă, dar dacă domnul vrea 
să-l aştepte... 

— Nu l-a mai căutat cineva, un domn cu barbă albă, puţin 
adus de spate? zise Beautrelet, care-l cunoştea pe 
Massiban din fotografiile apărute în ziare. 

— Ba da, a sosit acum zece minute, l-am condus în salon. 
Vă rog să mă urmaţi şi dumneavoastră. 


întrevederea dintre Massiban şi Beautrelet fu cât se 
poate de cordială. Isidore îi mulţumi bătrânului pentru 
informaţiile deosebit de importante pe care i le dăduse, iar 
Massiban îşi exprimă cu multă căldură admiraţia. Apoi 
schimbară păreri în legătură cu documentul, în legătură cu 
şansele pe care le aveau de a descoperi cartea, şi Massiban 
îi repetă ceea ce aflase în legătură cu domnul de Velines. 
Baronul era un om de şaizeci de ani care, văduv de multă 
vreme, trăia foarte retras împreună cu fiica sa, Gabrielle de 
Villemon, care fusese de curând crunt lovită de moartea 
soţului şi a fiului mai mare într-un accident auto. 

— Domnul baron vă roagă să urcați. 

Servitorul îi conduse la primul etaj, într-o încăpere largă 
cu pereţii goi, mobilată simplu cu scrinuri, etajere şi mese 
acoperite cu hârtii şi registre. Baronul îi primi cu multă 
amabilitate şi cu nevoia de a vorbi pe care o simt adesea 
persoanele prea retrase. Le veni foarte greu să-şi expună 
motivul vizitei. 

— Ah! da, ştiu, mi-aţi scris despre asta, domnule 
Massiban. E vorba, nu-i aşa, de o carte în care se 
pomeneşte de un Ac şi pe care aş avea-o de la un strămoș. 

— Într-adevăr. 

— Trebuie să vă spun că eu sunt cam certat cu strămoşii 
mei. Pe timpul acela oamenii aveau idei ciudate. Eu aparţin 
epocii mele. Am rupt cu trecutul. 

— Da, obiectă Beautrelet, dar nu vă amintiţi deloc să fi 
văzut cartea asta prin casă? 

— Ba da! doar v-am spus în telegramă, strigă el către 
Massiban care, enervat, umbla de colo-colo prin încăpere şi 
se uita la ferestrele înalte, ba da!... sau cel puţin fiicei mele 
i se pare c-a văzut titlul ăsta printre miile de terfeloage din 
bibliotecă. Fiindcă eu, domnilor, cu lectura... Nu citesc nici 
măcar ziarele... Numai fiica mea, câteodată, dar numai 
dacă micuțul George, copilul care i-a rămas, se simte bine 
şi dacă mie-mi ies arendele, dacă stau bine cu 
contractele!... Vedeţi registrele astea... ele sunt viaţa mea, 
domnilor... şi mărturisesc că nu ştiu nimic din toată 
povestea despre care mi-aţi scris, domnule Massiban... 

Isidore Beautrelet, oripilat de toată vorbăria bătrânului, îl 
întrerupse brusc: 

— Scuzaţi-mă, domnule, deci cartea... 

— Fiică-mea a căutat-o. O caută de ieri. 

— Şi? 

— Şi a găsit-o. A găsit-o acum vreo două ceasuri. Când 
aţi sosit... 

— Şi unde-i cartea? 

— Unde-i cartea? Păi a pus-o pe masa aia... uitaţi... 
acolo... 

Isidore se repezi într-acolo. Pe marginea mesei, pe un 
vraf de hârţoage, se afla o cărţulie legată în marochin roşu. 
Bătu cu pumnul în ea, ca şi cum ar fi interzis oricui de pe 
lumea asta să se atingă de ea... şi, într-un fel, ca şi cum nici 
el însuşi nu îndrăznea s-o apuce. 

— Ei, strigă Massiban, emoţionat. 

— O am... uite-o... de-acum, asta-i... 

— Dar titlul... sunteţi sigur? 

— Ei, drace! uitaţi-vă. 

Îi arătă literele aurii gravate în marochin: „Misterul Acului 
Găunos”. 

— V-aţi convins? Suntem în sfârşit stăpânii secretului? 

— Prima pagină... Ce-i pe prima pagină? 

— Citiţi: „Tot adevărul dezvăluit pentru prima oară. - O 
sută de exemplare tipărite de mine pentru informarea 
Curţii”. 

— Asta-i, ăsta-i, murmură Massiban cu vocea gâtuită, 
exemplarul salvat din flăcări! E chiar cartea condamnată de 
Ludovic al XIV-lea. 

O răsfoiră. Prima jumătate conţinea explicaţiile date de 
căpitanul de Larbeyrie în jurnalul său. 

— Mai departe, mai departe, zise Beautrelet care se 
grăbea să ajungă la soluţie. 

— Cum adică, mai departe! Nici gând. Ştim că omul cu 
Masca de fier a fost închis fiindcă cunoştea şi voia să 
divulge secretul casei regale a Franţei! Dar cum îl aflase? Şi 
de ce voia să-l divulge? În fine, cine este acest straniu 
personaj? Un frate vitreg al lui Ludovic al XIV-lea, cum 
pretindea Voltaire, sau ministrul italian Mattioli, cum afirmă 
critica modernă? Drace! Astea sunt chestiuni de interes 
primordial! 

— Mai târziu! mai târziu! protestă Beautrelet, ca şi cum s- 
ar fi temut ca nu cumva cartea să-şi ia zborul din mâinile lui 

înainte de-a apuca să dezlege enigma. 

— Dar, obiectă Massiban, pe care îl pasionau aceste 
amănunte istorice, avem timp pe urmă... Să vedem întâi 
explicaţia. 

Deodată  Beautrelet se întrerupse. Documentul! În 
mijlocul unei pagini, în stânga, ochii lui vedeau cele cinci 
rânduri misterioase de puncte şi de cifre. Constată dintr-o 
ochire că textul era identic cu cel pe care-l studiase el. 
Aceeaşi dispunere a semnelor... aceleaşi intervale care 
delimitau cuvântul „domnişoare” şi cei doi termeni ai Acului 
Găunos. 

Inainte era o notiţă: „Toate informațiile necesare au fost 
reduse, se pare, de către regele Ludovic al XIII-lea într-o 
schiță pe care o reproduc mai jos”. 

Urma schiţa. Apoi venea explicaţia documentului. 

Beautrelet citi cu glasul întretăiat: 

„După cum se vede, această schiţă, chiar după ce am 
schimbat literele cu vocale, nu aduce nici o lumină. Am 
putea spune că, pentru a descifra această enigmă, trebuie 
mai întâi s-o cunoşti. Este mai degrabă un fir oferit celor ce 
cunosc cărările labirintului. Să apucăm firul şi să pornim, eu 
vă voi conduce. 

Mai întâi rândul patru. Rândul patru conţine măsuri şi 
indicaţii. Conformându-se indicaţiilor şi respectând măsurile 
consemnate, ajungem inevitabil la ţel, bineînţeles cu 
condiţia de a şti unde suntem şi încotro mergem, într-un 
cuvânt de a fi la curent cu sensul real al Acului Găunos. 
Asta se poate afla din primele trei rânduri. Primul este 
conceput pentru a mă răzbuna pe rege, de altfel îl 
prevenisem...” 

Beautrelet se opri zăpăcit. 

— Ce-i? Ce s-a întâmplat? făcu Massiban. 

— Explicaţia lipseşte. 

— Intr-adevăr, zise şi Massiban. „Primul este conceput 
pentru a mă răzbuna pe rege...” Ce vrea să zică asta? 

— Fir-ar să fie! urlă Beautrelet. 

— Ei? 

— Rupte! Două pagini! paginile următoare! Uite 
urmele!... 

Tremura, scuturat de furie şi dezamăgire. Massiban se 
aplecă asupra cărţii: 

— Adevărat... au rămas marginile celor două pagini, ca 
nişte zimţi. Urmele par destul de proaspete. N-au fost 
tăiate, ci smulse... smulse cu violenţă... Uite, toate paginile 
de la sfârşit sunt şifonate. 

— Dar cine? cine? gemea Isidore strângând pumnii... un 
servitor? un complice? 

— Asta s-a întâmplat cel mult acum câteva luni, observă 
Massiban. 

— Totuşi... trebuia ca această carte să fi fost descoperită, 
luată... Să vedem, dumneavoastră, domnule, strigă 
Beautrelet, apostrofându-l pe baron, dumneavoastră nu ştiţi 
nimic?... nu bănuiţi pe nimeni? 

— Am putea s-o întrebăm pe fiica mea. 

— Da... da... asta-i... poate că ea ştie... 

Domnul de Vélines îl sună pe valetul lui personal. 
Doamna de Villemon intră câteva minute mai târziu. Era o 
femeie tânără, cu un chip îndurerat şi resemnat. Imediat, 
Beautrelet o întreba: 

— Aţi găsit cartea asta sus, în bibliotecă, doamnă? 

— Da, într-un pachet de cărţi legat cu sfoară. 

— Şi aţi citit-o? 

— Da, aseară. 

— Când aţi citit-o, astea două pagini lipseau? Amintiţi-vă 
bine, cele două pagini de după schiţa cu cifre şi puncte? 

— Nu, nu, spuse ea mirată, nu lipsea nici o pagină. 

— Totuşi, au fost rupte... 

— Dar cartea n-a ieşit noaptea asta din camera mea. 

— Şi dimineaţă? 

— Dimineaţă am adus-o eu însămi aici când a fost 

anunţată sosirea domnului Beautrelet. 

— Şi-atunci? 

— Şi-atunci, nu înţeleg. Doar dacă... 

— Ce? _ 

— Georges... băiatul meu... In dimineaţa asta... Georges 
s-a jucat cu cartea. 

leşi grăbită, însoţită de Beautrelet, de Massiban şi de 
baron. Copilul nu era în camera lui. II căutară peste tot. In 
sfârşit, îl găsiră jucându-se în spatele castelului. Dar cei trei 
păreau atât de agitaţi şi i se ceru socoteală cu atâta 
autoritate, încât începu să urle. Toată lumea alerga în toate 
părţile. Erau întrebaţi servitorii. Era o hărmălaie de 
nedescris. Şi Beautrelet avea groaznica impresie că 
adevărul se retrage din faţa lui ca apa care se scurge 
printre degete. Făcu un efort să-şi recapete stăpânirea de 
sine, luă braţul doamnei de Villemon şi, urmat de baron şi 
de domnul Massiban, o aduse în salon şi-i spuse: 

— Cartea e incompletă, fie, au fost rupte două pagini... 
dar dumneavoastră le-aţi citit? 

— Da. 

— Ştiţi ce conţineau? 

— Da. 

— Aţi putea să ni le reproduceţi? 

— Perfect. Am citit toată cartea cu multă curiozitate, dar 
cele două pagini m-au frapat în mod special, dat fiind 
interesul dezvăluirilor, un interes considerabil. 

— Atunci vorbiţi, doamnă, vorbiţi, vă implor. Aceste 
dezvăluiri au o importanţă excepţională. Vorbiţi, vă rog, 
timpul pierdut nu se mai întoarce. Acul Găunos... 

— Ah! da e foarte simplu, Acul Găunos înseamnă... 

În clipa aceea intră un servitor. 

— O scrisoare pentru doamna... 

— la te uită... dar factorul a trecut mai devreme. 

— Mi-a dat-o un băieţandru. 

Doamna de Villemon desfăcu scrisoarea, o citi şi-şi duse 

mâna la inimă, gata să cadă, brusc palidă şi îngrozită. 
Hârtia căzuse pe jos. Beautrelet o luă şi, fără măcar să-şi 
ceară scuze, citi la rândul său: 


„Nu vorbiti... altfel, fiul dumneavoastră nu se va mai 
trezi”... 


— Copilul meu... copilul meu..., bolborosea ea, atât de 
slăbită, încât nu putea nici măcar să alerge în ajutorul celui 
ameninţat. 

Beautrelet o linişti. 

— Nu e ceva serios... e o glumă... cine ar avea interesul? 

— Numai de n-ar fi Arsene Lupin, insinuă Massiban. 

Beautrelet îi făcu semn să tacă. La naiba, ştia şi el că 
duşmanul e din nou prezent, atent şi gata de orice, şi 
tocmai de aceea voia să-i smulgă doamnei de Villemon 
cuvintele supreme, atât de mult aşteptate, să i le smulgă 
pe loc, chiar în clipa aceea. 

— Vă implor, doamnă, liniştiţi-vă... Suntem toţi aici... Nu 
e nici o primejdie... 

Va vorbi? Isidore crezu, speră asta. Ea îngăimă câteva 
silabe. Dar uşa se deschise din nou. De data asta intră 
bona. Părea tulburată. 

— Domnul Georges... doamnă... domnul Georges... 

Dintr-o dată, mama îşi regăsi toate forţele. Mai iute decât 
toţi, mânată de un instinct sigur, năvăli în jos pe scară, 
trecu prin vestibul şi alergă spre terasă. Acolo, într-un 
fotoliu, era întins, nemişcat, micuțul Georges. 

— Ei, ce e! doarme.!... 

— A adormit subit, doamnă, spuse bona. Am vrut să-l 
împiedic, să-l duc în camera lui. Dar adormise deja şi 
mâinile... mâinile îi erau reci. 

— Reci... Îngăimă mama... da, aşa e... ah! Doamne, 
Doamne... numai de s-ar trezi! 

Beautrelet îşi strecură degetele în buzunar, apucă 

revolverul, arătătorul înşfăcă cocoşul, scoase brusc arma şi 
trase în Massiban. 

Massiban se ferise dinainte, ca să zic aşa, fiindcă 
spionase mişcările tânărului. Dar Beautrelet se repezise 
spre el, strigând: 

— Pe el! e Lupin! 

Sub violenţa şocului, Massiban fu răsturnat într-unul din 
fotoliile de trestie. 

După şase sau opt secunde se ridică, lăsându-l pe 
Beautrelet aiurit, sufocat, şi ţinând în mână revolverul 
tânărului. 

— Bine... perfect... nu mişca., două-trei minute, nu mai 
mult... Da’ zău că ţi-a trebuit mult până să mă recunoşti. 
Înseamnă că i-am furat bine mutra lui Massiban?... 

Se îndreptă de şale şi, sigur de-acum pe picioare, cu 
torsul solid, cu o mină amenințătoare, rânji privindu-i pe cei 
trei servitori încremeniţi şi pe baronul zăpăcit. 

— Isidore, ai fost un fraier. Dacă nu le spuneai că sunt 
Lupin, îmi săreau în spinare. Şi cu nişte zdrahoni ca ăştia, 
brr, ce s-ar fi ales de mine, Doamne! unul contra patru! 

Se apropie de ei. 

— Haideţi copii, nu vă temeţi... nu vă fac buba... uite, 
vreţi o bucăţică de zahăr candel? o să vă ajute să vă veniţi 
în fire. Ah! tu să-mi dai înapoi bancnota mea de o sută de 
franci. Da, da, te recunosc. Pe tine te-am plătit adineauri 
să-i aduci stăpânei tale scrisoarea... hai, repede, servitor 
necredincios... 

Luă bancnota albastră pe care i-o întinsese servitorul şi-o 
făcu bucățele. 

— Banii trădării... îmi ard degetele. 

Îşi scoase pălăria şi se înclină adânc în faţa doamnei de 
Villemon. 

— lertaţi-mă, doamnă. Întâmplările neprevăzute ale vieţii 
- mai ales ale vieţii mele - mă obligă adesea la cruzimi de 
care eu roşesc primul. Dar fiţi fără grijă în privinţa fiului 

dumneavoastră, e o simplă înţepătură, o mică înţepătură în 
braţ pe care i-am făcut-o în timp ce-i puneaţi întrebări. În 
cel mult o oră nici n-o să se mai cunoască. Incă o dată, 
scuzele mele. Dar am nevoie de tăcerea dumneavoastră. 

Salută din nou, îi mulţumi domnului de Velines pentru 
ospitalitate, îşi luă bastonul, îşi aprinse o ţigară, descrise un 
cerc cu pălăria, îi strigă lui Beautrelet pe un ton protector; 
„Adio puişor!” şi plecă liniştit, aruncând fumul în nasul 
servitorilor. 

Beautrelet aşteptă câteva minute. Doamna de Villemon, 
mai calmă, îşi veghea copilul. Se îndreptă spre ea, ca s-o 
mai roage o dată. Ochii li se întâlniră. Isidore nu mai spuse 
nimic. Înţelesese că, în noile condiţii, ea nu va vorbi 
niciodată, orice s-ar întâmpla. Aici, în creierul acesta de 
mamă, secretul Acului Găunos era înmormântat la fel de 
adânc ca în tenebrele trecutului. Renunţă şi plecă. 

Era ora zece şi jumătate. La unsprezece cincizeci avea un 
tren. O luă agale pe aleea din parc şi apoi pe drumul ce 
ducea la gară. 

— Ei, ce părere ai? 

Era Massiban, sau mai bine zis Lupin, care ieşea din 
pădurea învecinată cu drumul. 

— A fost o combinaţie reuşită? Nu-i aşa că bătrânul tău 
amic ştie să danseze pe sârmă? Sunt sigur că încă nu ţi-ai 
revenit, nu? Şi că te întrebi dacă numitul Massiban, 
membru al Academiei de Inscripţii şi Beletristică, a existat 
vreodată? Da, da, există. Dacă eşti cuminte, ţi-l şi arăt. Dar, 
mai întâi, să-ţi dau înapoi revolverul... Te uiţi dacă-i 
încărcat? Perfect, micuţule. Rămân cinci gloanţe, dintre 
care unul e suficient ca să mă trimită ad patres *... Ei bine, 
îi pui în buzunar?... Bravo... Prefer aşa decât ce-ai făcut 
acolo... A fost un gest grosolan! Dar, e drept, domnul e 
tânăr, îşi dă dintr-o dată seama - într-o străfulgerare! - că 

afurisitul de Lupin l-a tras iar pe sfoară şi că e aici. În faţa 
lui, la doi paşi... pfft... trage.. Hai că nu-ţi port pică... 
Dovadă că te invit să iei loc în maşina mea. |ţi convine? 

Îşi băgă două degete în gură şi fluieră. 

Era un contrast delicios între aspectul venerabil al 
bătrânului Massiban şi între gesturile şi accentul de puştan 
pe care le afişa Lupin. Beautrelet nu-şi putu stăpâni râsul. 

— A râs! a râs! strigă Lupin ţopăind de bucurie... Vezi, 
ceea ce-ţi lipseşte ţie, puişor, e zâmbetul... eşti niţel cam 
prea grav pentru vârsta ta... Eşti foarte simpatic, ai mult 
farmec în naivitatea şi simplitatea ta... dar, zău, îţi lipseşte 
zâmbetul. 

Se înfipse în faţa lui. 

— Uite, pariez că acu' o să te fac să plângi. Ştii cum ţi-am 
urmărit ancheta? Cum am aflat de scrisoarea pe care ţi-a 
scris-o Massiban şi de întâlnirea pe care ţi-o dăduse pentru 
azi-dimineaţă la castelul Velines? Din flecăreala prietenului 
tău, cel la care stai... Tu-i faci confidenţe imbecilului ăluia şi 
el nu ştie cum să-i spună mai repede totul iubitei lui... lar 
iubita lui n-are secrete pentru Lupin. Ce ţi-am zis? Uită-te la 
tine... Ţi s-au umezit ochii... prietenia trădată, nu? te 
întristează... Zău că eşti delicios, micuţule... Îmi vine să te 
sărut... ai totdeauna o privire mirată care-mi merge drept la 
inimă... O să-mi amintesc mereu seara aceea de la Gaillon, 
când m-ai consultat... Da, da, eu eram bătrânul notar... Da' 
râzi o dată, puştiule... Zău, îţi repet, ţie-ţi lipseşte zâmbetul. 
Ştii, n-ai... cum să zic? n-ai spontaneitate. Eu unul, am 
spontaneitate. 

Se auzi în apropiere gâfâitul unei maşini. Lupin îl prinse 
brusc pe Beautrelet de braţ şi-i zise pe un ton rece, 
privindu-l în ochi: 

— Acuma ai de gând să te linişteşti? Vezi că nu-i nimic de 
făcut. Atunci la ce bun să-ţi risipeşti forţele şi să-ţi pierzi 
timpul? Sunt destui bandiți în lume... Fugi după ei şi lasă- 
mă pe mine-n pace... altfel... ne-am înţeles, nu-i aşa? 

Îl zgâlţâia ca să-i impună propria voinţă. Apoi râse: 

— Imbecil mai sunt! Tu să mă laşi în pace? Tu nu eşti din 
cei care abandonează... Ah! nu ştiu ce mă opreşte... In doi 
timpi şi trei mişcări ai fi legat fedeleş şi cu căluş în gură... şi 
în două ceasuri ai fi pus pentru câteva luni la păstrare... lar 
eu aş putea să-mi văd de treburi în siguranţă, să mă retrag 
în adăpostul liniştit pe care mi l-au pregătit strămoşii, regii 
Franţei, şi să mă bucur de comorile pe care au avut 
amabilitatea să le acumuleze pentru mine... Da' nu, se pare 
c-o să duc gafa până la capăt... ce vrei? Fiecare are 
slăbiciunile sale... şi eu am o slăbiciune pentru tine... Şi- 
apoi, gafa nu-i încă comisă. O să mai curgă multă apă pe 
Sena până să pui tu degetul în gaura Acului... Ce naiba! 
Mie, Lupin, mi-au trebuit zece zile. Ţie or să-ţi trebuiască 
zece ani. Oricum, e ceva diferenţă între noi. 

Automobilul ajunsese lângă ei. Era o maşină imensă 
închisă. Deschise portiera şi Beautrelet scoase un strigăt. In 
limuzină era un bărbat, iar acest bărbat era Lupin sau mai 
bine zis, Massiban. 

Inţelese pe loc şi izbucni în râs. 

Lupin zise: 

— Nu te abţine, doarme adânc. Ti-am promis c-o să ţi-l 
arăt. Acum îţi explici? Pe la miezul nopţii am aflat de 
întâlnirea voastră la castel. La şapte dimineaţa eram aici. 
Când a trecut Massiban, n-a trebuit decât să-l culeg... Apoi, 
o mică înţepătură... atât! Dormi, bătrâne... o să te aşezăm 
pe taluz.... La soare, să nu-ţi fie frig... Aşa... bine... perfect... 
Minunat... Şi pălăria în mână!... fie-vă milă, un bănuţ... Ah! 
bătrâne Massiban, tu te-ai găsit să te ocupi de Lupin! 

Era într-adevăr teribil de comic să-i vezi faţă-n faţă pe cei 
doi Massiban, unul adormit, cu capul bălăbănindu-i-se, 
celălalt serios, plin de atenţie şi de respect. 

— Fie-vă milă de un biet orb... Ţine, Massiban, uite un 
bănuţ şi cartea mea de vizită... Şi-acum, copii, s-o luăm din 
loc cu viteza a patra... Auzi, şofer, cu 120 la oră. Treci în 

maşină, Isidore. Azi e plenară la Institut şi Massiban trebuie 
să citească la ora trei şi jumătate un mic memoriu în 
legătură cu nu ştiu ce. Ei bine, o să-şi citească micul 
memoriu. O să le servesc un Massiban complet, mai 
adevărat, cu propriile mele idei asupra inscripţiilor lacustre. 
O să fac şi eu de data asta parte din Institut. Mai repede, 
şofer, n-avem decât 115... Ţi-e frică, uiţi că eşti cu Lupin?... 
Ah! Isidore, şi unii mai îndrăznesc să pretindă că viaţa e 
monotonă, dar viaţa e un lucru adorabil, micuţule, numai că 
trebuie să ştii chestia asta... iar eu o ştiu... Crede-mă că nu 
mai puteam de bucurie adineauri, la castel, când tu 
pălăvrăgeai cu bătrânul Velines iar eu, lipit de fereastră, 
rupeam foile din cartea aceea istorică! Şi pe urmă când o 
interogai pe doamna de Villemon în legătură cu Acul 
Găunos! Va vorbi? Da, va vorbi... nu, nu va vorbi... da... 
nu... Mi se făcuse pielea de găină... dacă vorbeşte, va trebui 
să-mi refac întreaga viaţă, se năruie tot eşafodajul... 
Servitorul o să sosească la timp? Da... nu... uite-l... Dar 
Beautrelet o să mă deconspire? Niciodată! E prea nătărău! 
Ba da... nu... uite, aşa e... nu, nu-i aşa... ba da... mă 
pândeşte cu coada ochiului... aşa e... o să-şi ia revolverul... 
Ah! ce voluptate!... Isidore, vorbeşti prea mult... Hai să 
dormim, vrei? Eu unul mor de somn... noapte bună... 
Beautrelet îl privi. Părea aproape adormit. Dormea. 
Automobilul, lansat în spaţiu, se năpustea spre un orizont 
mereu atins şi fugind fără-ncetare. Nu mai erau nici oraşe, 
nici sate, nici câmpii, nici păduri, nimic altceva decât spaţiu, 
spaţiu devorat, înghiţit. Beautrelet îşi privi îndelung 
tovarăşul de drum cu o curiozitate arzătoare şi cu dorinţa 
de a pătrunde, prin masca ce o acoperea, până la 
fizionomia lui reală. Şi se gândea la împrejurările care-i 
închiseseră aici, alături, în intimitatea acestui automobil. 
Dar, după toate emoţiile şi decepţiile dimineţii, obosit şi 
el, adormi la rândul lui. 
Când se trezi, Lupin citea. Beautrelet se aplecă să vadă 

titlul cărţii. Erau Scrisorile către Lucilius ale filosofului 
Seneca. 

VIII 
DE LA CEZAR LA LUPIN 


„Ce naiba! Mie, Lupin, mi-au trebuit zece zile... ţie or să-ți 
trebuiască zece ani!" 

Această frază, pronunţată de Lupin la ieşirea din castelul 
Vâlines, a avut o influenţă considerabilă asupra conduitei 
lui Beautrelet. De obicei foarte calm şi întotdeauna stăpân 
pe sine, Lupin avea totuşi asemenea momente de exaltare, 
asemenea expansiuni romantice, teatrale şi totuşi vădind 
„băiatul de treabă” din el în timpul cărora îi scăpau unele 
mărturisiri, unele cuvinte de pe urma cărora un tip ca 
Beautrelet putea trage foloase. 

C-o fi fost sau nu aşa, Beautrelet avea impresia că în 
această frază apare una din mărturisirile sale involuntare. 
Era în drept să considere că, dacă Lupin punea în paralel 
eforturile sale cu ale lui Isidore în urmărirea adevărului 
asupra Acului Găunos, asta însemna că amândoi aveau 
mijloace identice de a-şi atinge scopul, că el, Lupin, n- 
avusese alte elemente de reuşită decât adversarul său. 
Şansele erau aceleaşi. Or, cu aceleaşi şanse, cu aceleaşi 
elemente de reuşită, lui Lupin îi fuseseră suficiente zece 
zile. Care erau aceste elemente, mijloace şi şanse? Toate se 
reduceau, în definitiv, la cunoaşterea broşurii publicate în 
1815, broşură pe care Lupin o găsise, fără îndoială ca şi 
Massiban, din întâmplare, şi mulţumită căreia reuşise să 
descopere, în cartea de rugăciuni a Mariei-Antoaneta, 
indispensabilul document. Deci, broşura şi documentul, iată 
singurele două baze pe care se sprijinise Lupin. Cu ele 
reconstituise tot edificiul. Nici un ajutor din afară. Studiul 
broşurii şi studiul documentului, asta-i tot. 

Ei bine, Beautrelet nu se putea şi el cantona pe acelaşi 

teren? La ce e bună lupta asta imposibilă? La ce bune toate 
anchetele astea zadarnice din care era sigur, chiar dacă 
evita capcanele din ce în ce mai numeroase, că va ajunge, 
până la urmă, la un rezultat deplorabil? 

Hotărârea i-a fost clară şi rapidă, avea sentimentul că se 
află pe calea cea bună. Mai întâi îl părăsi, fără reproşuri 
inutile, pe colegul de la Janson-de-Sailly şi, luându-şi valiza, 
se duse, după multe ocoluri, într-un hotel micuţ din chiar 
centrul Parisului. Nu ieşi din hotel zile-ntregi. Cel mult 
cobora la masă. În restul timpului, încuiat cu cheia, cu 
perdelele camerei trase, medita. 

„Zece zile”, spusese Arsene Lupin. Beautrelet se străduia 
să uite tot ce făcuse şi să nu-şi mai amintească decât 
elementele broşurii şi documentului, încerca din toate 
puterile să rămână în limitele celor zece zile. Totuşi trecu şi 
a zecea zi, şi a unsprezecea, şi a douăsprezecea, dar în a 
treisprezecea zi i se făcu lumină în creier şi adevărul ţâşni, 
înflori, prinse rapid consistenţă cu repeziciunea uluitoare a 
ideilor care cresc în noi ca nişte plante miraculoase. In 
seara celei de-a treisprezecea zile, încă nu cunoştea cheia 
problemei, dar cunoştea în mod sigur una din metodele 
care-l puteau duce la descoperire, metoda fecundă pe care 
o folosise, fără îndoială, şi Lupin. 

Era o metodă foarte simplă, care decurgea dintr-o 
singură întrebare: există oare vreo legătură între toate 
evenimentele istorice mai mult sau mai puţin importante, 
de care e legat în broşură misterul Acului Găunos? 

Era greu de răspuns, căci evenimentele erau diverse. 
Totuşi, din examenul profund pe care-l făcu Beautrelet, se 
desprinse până la urmă o caracteristică esenţială pentru 
toate aceste evenimente. Toate, fără excepţie, se 
petrecuseră între graniţele vechii Neustrii, care corespund 
aproximativ cu actuala Normandie. Toţi eroii acestei 
fantastice aventuri sunt normanzi, sau devin normanzi, sau 
acţionează în ţinutul normand. 

Ce cavalcadă pasionantă prin veacuri! Ce spectacol 
emoţionant: toţi aceşti baroni, duci şi regi, plecând din 
puncte atât de opuse şi dându-şi întâlnire în colţul acesta 
de lume! 

Beautrelet răsfoi la întâmplare o carte de istorie. 
Stăpânul secretului Acului după tratatul de la Saint-Clair- 
sur-Epte este Roll sau Rollon, primul duce normand! 

Stindardul găurit ca un ac este al lui Wilhelm Cuceritorul, 
duce al Normandiei, regele Angliei! 

Englezii o ard pe loana d'Arc, cunoscătoare a secretului, 
la Rouen! 

Şi chiar la începutul aventurii, cine este acea căpetenie a 
caleţilor care-şi răscumpără libertatea de la Cezar 
dezvăluindu-i secretul Acului, dacă nu căpetenia locuitorilor 
ținutului Caux, situat chiar în inima Normandiei? 

Ipoteza se conturează. Terenul cercetărilor se restrânge. 
Rouen, malurile Senei, ţinutul Caux... se pare, într-adevăr, 
că toate drumurile duc într-acolo. Sunt pomeniţi în mod 
special doi dintre regii Franţei, în momentul în care 
secretul, pierdut pentru ducii de Normandia şi pentru 
moştenitorii lor, regii Angliei, a devenit secretul regilor 
Franţei, şi anume Henric al IV-lea, Henric al IV-lea care a 
condus asediul Rouenului şi a câştigat bătălia de la Arques, 
la porţile oraşului Dieppe. Şi Francisc |, care a fondat portul 
Le Havre şi a rostit cuvintele revelatoare: „Regii Franţei 
deţin secrete care hotărăsc adesea soarta oraşelor!” 
Rouen, Dieppe, Le Havre..., cele trei vârfuri ale triunghiului, 
cele trei mari oraşe care se află în cele trei capete. La 
mijloc, ţinutul Caux. 

Ajungem în secolul al XVII-lea. Ludovic al XIV-lea arde 
cartea în care necunoscutul dezvăluie adevărul. Căpitanul 
Labeyrie pune mâna pe un exemplar, profită de secretul pe 
care l-a violat, fură nişte bijuterii şi, surprins de nişte 
tâlhari, moare asasinat. Or, unde e capcana? La Gaillon! 
Gaillon, un orăşel situat pe drumul ce duce de la Le Havre, 

de la Dieppe sau de la Rouen la Paris. 

Un an mai târziu, Ludovic al XIV-lea cumpără un domeniu 
şi construieşte Castelul Acului. Ce amplasare alege? Centrul 
Franţei. Astfel, curioşii sunt derutaţi. Nimeni nu caută în 
Normandia. 

Rouen... Dieppe... Le Havre... Triunghiul din Caux... Totul 
se află aici. Într-o parte marea. În alta Sena. lar în cealaltă, 
cele două văi care duc de la Rouen la Dieppe. 

Mintea lui Beautrelet fu străbătută de un fulger. Spaţiul 
acesta, ţinutul acesta de podişuri înalte care se-ntind de la 
falezele Senei până la falezele Mării Mânecii, consituia 
aproape întotdeauna terenul operaţiilor lui Lupin. 

De zece ani încoace, această regiune era ţinută sub foc 
concentrat, ca şi cum şi-ar fi stabilit ca reper centrul 
ținutului de care se lega cel mai strâns legenda Acului 
Găunos. 

Afacerea baronului de Charon!%? Pe malul Senei, între 
Rouen şi Le Havre. Afacerea Tibermensnil!!? La capătul 
celălalt al podişului între Rouen şi Dieppe. Furturile de la 
Gruchet, Montigny, Crasville? În inima ținutului Caux. Unde 
mergea Lupin când a fost atacat şi legat în compartimentul 
lui de către Pierre Onfrey, asasinul din strada Lafontaine!?? 
La Rouen. Unde a fost îmbarcat Herlock Sholmes, prizonier 
al lui Lupin??? Lângă Le Havre. 

lar teatrul întregii drame de Gesvres, care fusese? 
Castelul Ambrumesy, pe drumul dintre Le Havre şi Dieppe. 

Deci, în urmă cu câţiva ani, Arsene Lupin, posesor al 
broşurii şi cunoscând ascunzătoarea în care pusese Maria 
Antoaneta documentul, Arsene Lupin reuşea să pună mâna 
pe faimoasa carte de rugăciuni. Având documentul, 
deschidea campania, găsea şi se stabilea acolo în calitate 


10 Arsene Lupin, gentleman-cambrioleur (Arsene Lupin en prison). 
11 Arsene Lupin, gentleman-cambrioleur (Herlock Sholmes arrive trop 
tard). 
12 Arsene Lupin, gentleman-cambrioleur (Le mystérieux voyageur). 
13 Arsene Lupin contre Herlock Sholmes (La Dame blonde). 

de cuceritor. 

Porni cu mare emoție, gândindu-se că Lupin făcuse şi el 
aceeaşi călătorie, că fusese şi el frământat de aceleaşi 
speranţe când a început să caute formidabilul secret care 
avea să-i dea atâta putere. Oare eforturile lui, ale lui 
Beautrelet, vor avea aceleaşi rezultate pozitive? Plecă 
devreme din Rouen, pe jos, machiat din belşug, cu traista-n 
băț, pe spinare, ca un ucenic care face turul Franţei. 

Nu se opri până la Duclair, unde luă masa. La ieşirea din 
orăşel o luă pe malul Senei şi, ca să zic aşa, nu se mai 
despărţi de fluviu. Instinctul, confirmat de altfel prin multe 
raționamente, îl aducea mereu înapoi la malurile sinuoase 
ale frumosului fluviu. Când e devalizat castelul Cahorn, 
colecţiile o tulesc pe apa Senei. Când e furată capela, spre 
Sena sunt îndreptate vechile piese sculptate. Îşi închipuia o 
flotilă de şlepuri făcând drumuri regulate între Rouen şi Le 
Havre şi „curăţând” operele de artă şi bogăţiile unui întreg 
ţinut pentru a le expedia de acolo către ţara miliardarilor. 

„Frige!... Frige!...” murmura tânărul, clătinându-se sub 
loviturile adevărului ce-l izbea în şocuri repetate. 

Eşecul primelor zile nu-l descurajă. Avea o încredere 
adâncă, de nezdruncinat, în certitudinea ipotezei după care 
se ghida, îndrăzneață, excesivă, nu contează! Era demnă 
de inamicul urmărit. lpoteza valora cât realitatea 
prodigioasă ce purta numele de Lupin. Când aveai de-a face 
cu omul ăsta, puteai căuta în afara enormului, exageratului, 
supraomenescului? Jumieges, La Mailleraie, Saint-Wandrille, 
Caudebec, Tancarville, Quillebeuf, câte localităţi pline de 
amintirea lui! De câte ori nu le contemplase el glorioasele 
clopotniţe gotice sau ruinele vaste, splendide! 

Dar Le Havre şi împrejurimile sale îl atrăgeau pe Isidore 
ca lumina unui far. 


„Regii Franței dețin secrete care hotărăsc adesea soarta 
oraşelor.” 

Cuvinte obscure, dar, pentru Beautrelet, strălucind dintr- 
o dată de înţeles! Nu erau ele tocmai declaraţia de motive 
pentru care hotărâse Francisc | să fondeze în acest loc un 
oraş, şi soarta oraşului Le Havre de Grâce nu era ea legată 
chiar de secretul Acului? 

— Asta-i... asta-i... bâigui Beautrelet îmbătat... Estuarul 
normand; unul din punctele esenţiale, unul din nucleele 
primitive ale naţiunii franceze, estuarul se completează prin 
încă două forţe, una în aer liber, vie, cunoscută, noul port 
care domneşte asupra oceanului şi se deschide spre lume; 
iar cealaltă tenebroasă, necunoscută şi cu atât mai 
neliniştitoare cu cât e nevăzută şi intangibilă. Prin secretul 
Acului se explică o întreagă latură a istoriei Franţei şi a 
casei sale regale, ca şi întreaga evoluţie a lui Lupin. 
Aceleaşi resurse de energie şi putere alimentează şi 
reînoiesc averea regilor şi pe aceea a aventurierului. 

Din târg în târg, de la fluviu la mare. Beautrelet scotoci 
peste tot, cu nasul în vânt, cu urechile ciulite şi încercând 
să smulgă lucrurilor semnificaţia lor profundă. Trebuia să 
întrebe deluşorul ăsta? Sau pădurea aceea? Sau casele din 
satul ăsta? Oare din cuvintele nesemnificative ale ţăranului 
ăstuia va desprinde cuvântul revelator? 

Într-o dimineaţă, mânca într-un han, în apropiere de 
Honfleur, străvechea cetate a estuarului. În faţa lui mânca 
un geambaş normand, roşcovan şi greoi, unul din aceia 
care bat iarmaroacele din regiune, cu biciul în mână, cu o 
bluză lungă pe spinare. După o clipă, lui Beautrelet i se 
păru că omul îl priveşte atent, ca şi cum l-ar recunoaşte sau 
ar încerca să-l recunoască. 

„Eh! se gândi el, mă înşel, nu l-am văzut niciodată pe 
negustorul ăsta de cai şi nici el nu m-a văzut în viaţa lui.” 

Intr-adevăr, omul păru să nu-i mai dea atenţie. Işi aprinse 
pipa, ceru cafea şi coniac, fumă şi bău. Terminându-şi 
masa, Beautrelet plăti şi se sculă. Când dădea să iasă, intră 

un grup de oameni, aşa că trebui să rămână câteva clipe 
lângă masa la care era aşezat geambaşul, şi-l auzi 
spunându-i încet: 

— Bună ziua, domnule Beautrelet. 

Isidore nu ezită, se aşeză lângă el şi-i zise: 

— Da eu sunt... dar dumneavoastră cine sunteţi? Cum de 
m-aţi recunoscut? 

— Păi nu e greu... Şi totuşi, nu ţi-am văzut niciodată 
decât fotografia în ziare. Dar eşti atât de prost... cum ziceţi 
în franţuzeşte?... atât de prost machiat. 

Avea un accent străin foarte puternic şi Beautrelet i se 
păru, cercetându-l, că şi el are o mască ce-i schimbă 
fizionomia. 

— Cine sunteţi? repetă el... Cine sunteţi? 

Străinul zâmbi: 

— Nu mă recunoşti? 

— Nu. Nu v-am văzut în viaţa mea. 

— Păi nici eu. Dar aminteşte-ţi... Şi mie îmi apare poza în 
ziare... şi încă des. Ei bine, te-ai prins? 

— Nu. 

— Herlock Sholmes. 

Întâlnirea era originală. Şi semnificativă, tânăarul îi simţi 
imediat importanţa. După un schimb de complimente, îi 
spuse lui Sholmes: 

— Presupun că sunteţi aici... din cauza lui? 

— Da. 

— Atunci... atunci... credeţi că avem şanse... în direcţia 
asta... 

— Sunt sigur. 

Bucuria pe care-o simţi Beautrelet când constată că 
părerea lui Sholmes coincide cu a lui nu era chiar pură. 
Dacă englezul ajunge la capăt, asta însemna să împartă 
victoria şi cine ştie dacă nu cumva o să ajungă înaintea lui? 

— Aveţi dovezi? Indicii? 

— Nu te teme, râse englezul, înţelegând-i neliniştea, nu-ţi 

fac concurenţă. Dumneata eşti cu documentul, cu broşura... 
lucrurile astea nu-mi prea inspiră încredere. 

— Şi dumneavoastră? 

— Cu mine-i altceva. 

— Sunt indiscret?... 

— Deloc. Îţi aminteşti povestea diademei, a ducelui de 
Charmerance!? 

— Da. 

— N-ai uitat-o pe Victoire, bătrâna doică a lui Lupin, cea 
pe care bunul meu prieten Ganimard a lăsat-o să scape 
într-o falsă dubă de închisoare? 

— Nu. 

— Am dat de urma Victoriei! Locuieşte la o fermă, nu 
departe de drumul naţional 25. Drumul naţional 25 e 
drumul de la Le Havre la Lille. Prin Victoire o să ajung uşor 
la Lupin. 

— O să dureze. 

— Nu contează! Mi-am lăsat baltă toate treburile. Nu mă 
mai interesează decât asta. Între mine şi Lupin e o luptă... 
pe viaţă şi pe moarte. 

Spuse aceste cuvinte cu un accent sălbatic, în care se 
simţea toată ura pentru umilinţele suferite, toată ura feroce 
pentru un inamic ce-l dusese de nas în chip atât de crud. 

— Pleacă, murmură el, suntem priviţi... e periculos... Dar 
aminteşte-ţi cuvintele mele: în ziua când Lupin şi cu mine o 
să fim faţă-n faţă, o să se-ntâmple ceva... ceva tragic. 

Beautrelet se despărţi de Sholmes complet liniştit: n- 
avea de ce să se teamă că englezul o să fie mai rapid decât 
el. 

Şi ce dovadă nouă îi aducea această întâlnire 
întâmplătoare! Drumul dintre Le Havre şi Lille trece prin 
Dieppe. E marea şosea de coastă din ţinutul Caux! Drumul 
maritim care domină falezele Canalului Mânecii! lar 
Victoire, era instalată într-o fermă în apropierea acestui 


14 Arsene Lupin, piesă în 4 acte. 

drum. Victorie adică Lupin, fiindcă nu se despărţeau 
niciodată, stăpânul de servitoarea lui, care-l urma 
întotdeauna cu un devotament orb. 

„Frige... frige...” îşi repeta tânărul. „De îndată ce 
împrejurările îmi aduc o informaţie nouă, aceasta îmi 
confirmă presupunerea. Pe de-o parte, siguranţă absolută 
în legătură cu malurile Senei; pe de alta, siguranţă în 
legătură cu şoseaua naţională. Cele două căi de 
comunicaţie se întâlnesc la Le Havre, în oraşul lui Francisc |, 
oraşul secretului. Limitele se apropie. Ţinutul Caux nu e 
mare, dar n-am decât partea de vest a zonei de răscolit”. 

Se apucă de treabă cu îndârjire. 

„Nu există nici un motiv ca eu să nu găsesc ceea cea 
găsit Lupin”, îşi spunea el fără încetare. E adevărat că Lupin 
avea asupra lui câteva mari avantaje, poate cunoaşterea 
amănunţită a regiunii, date precise despre legendele locale, 
poate mai puţin decât atât, o amintire - avantaj preţios, 
fiindcă el, Beautrelet, nu ştia nimic în legătură cu ţinutul, 
prima dată îi străbătuse când cu spargerea de la 
Ambrumesy, şi-atunci repede, fără să zăbovească. 

Dar nu conta! 

Chiar dacă era nevoie să-şi consacre acestei anchete 
zece ani din viaţă, şi tot avea s-o ducă până la capăt. Lupin 
era acolo. Il vedea. Il simţea. Il aştepta la cotitura asta, la 
marginea aceea de pădure, la ieşirea din satul ăstălalt. Şi, 
de fiecare dată decepţionat, părea că găseşte în fiecare 
decepţie un motiv şi mai puternic să se încăpăţâneze în 
continuare. 

Adesea se arunca pe marginea drumului şi se adâncea cu 
înflăcărare în studiul documentului a cărui copie o avea 
întotdeauna la el, adică cu cifrele substituite prin vocale: 


i. a.a. e. e..e.a. 
„a.e.a „0..l.0a.€e.0. 
zs Oa Ur a? O sa 

Sau, după obiceiul lui, se întindea pe burtă în iarba înaltă 
şi se gândea ceasuri întregi. Avea timp. Viitorul îi aparținea. 

Cu o răbdare de admirat, mergea de la Sena spre mare şi 
dinspre mare spre Sena, îndepărtându-se treptat, revenind 
pe propriile urme şi abandonând terenul numai atunci când 
nu mai avea teoretic nici o şansă de a obţine nici cel mai 
mărunt indiciu. 

Studie atent Montivilliers, Saint-Romain, Octeville şi 
Goneville, şi Criquetot. 

Seara bătea la porţile ţăranilor şi le cerea adăpost. După 
cină, fumau împreună şi se aşezau la taclale. Şi-i ruga să-i 
spună poveşti din acelea care se spun în nopţile lungi de 
iarnă. 

Şi le punea întotdeauna o întrebare şireată: 

— Şi Acul... Povestea Acului Găunos.. N-o ştiţi? 

— Zău că nu... N-am habar... 

— Gândiţi-vă bine... un basm de-adormit copiii... ceva în 
care e vorba de un ac... un ac fermecat, poate.. ştiu eu? 

Nimic. Nici o legendă, nici o amintire. lar a doua zi pornea 
din nou vesel la drum. 

Intr-o zi trecu prin frumosul sătuc Saint-Jouin ce se înalţă 
deasupra mării şi cobori printre stâncile rupte din faleză, 
împrăştiate haotic. 

Apoi urcă înapoi pe platou şi o luă spre făgaşul Bruneval, 
spre capul Antifer, spre golfuleţul Belle-Plage. Umbla vesel 
şi sprinten, un pic obosit, dar atât de încântat de viaţă! Atât 
de încântat, încât uitase şi de Lupin, şi de misterul Acului 
Găunos, şi de Victoire, şi de Sholmes, şi urmărea 
spectacolul lumii, cerul albastru, marea de smarald 
strălucind orbitor în soare. 

La un moment dat văzu nişte taluzuri drepte, nişte resturi 
de ziduri de cărămidă, care i se părură a fi ruinele unei 

cetăţi romane şi care-l intrigară. Apoi zări un fel de castel 
micuţ, imitând un vechi fort, cu turnulețe crăpate, cu 
ferestre înalte, în stil gotic şi care era situat pe un 
promontoriu erodat, accidentat, stâncos, aproape desprins 
de faleză. Trecerea strâmtă era barată de o poartă de fier, 
având de-o parte şi de alta balustradei şi ţepuşe de fier. 

Beautrelet reuşi cu chiu cu vai să treacă de ea. Deasupra 
uşii ogivale, închise cu o broască veche, ruginită, citi: 


Fortul Frefosse” 


Nu încercă să intre şi, luând-o la dreapta, apucă, după ce 
coborâse o mică pantă, pe o potecă ce ducea la o creastă 
de pământ mărginită de o balustradă de lemn. In capătul ei 
era o grotă micuță, ca o gheretă în vârful stâncii în care era 
săpată, o stâncă abruptă, coborând până în mare. 

În grotă nu puteai sta în picioare decât în mijloc. Pe 
pereţi se încrucişau tot felul de inscripţii. Spre partea 
uscatului se deschidea, ca o lucarnă, o gaură aproape 
pătrată săpată în piatră, chiar în faţa fortului Frefosse, a 
cărui coroană crenelată se zărea la vreo treizeci-patruzeci 
de metri distanţă. Beautrelet îşi puse sacul jos şi se aşeză. 
Ziua fusese grea, obositoare. Aţipi o clipă. 

ÎI trezi vântul răcoros care pătrundea în grotă. Rămase 
câteva minute nemişcat şi distrat, cu ochii rătăcind. Încerca 
să reflecteze, să-şi reia firul gândurilor încă amorţite. Şi 
deja, mai limpezit, era gata să se scoale, când avu impresia 
că în faţa ochilor dintr-o dată ficşi şi larg deschişi îi apare... 
Îl scutură un fior. Mâinile i se crispară şi simţi picături de 
sudoare izvorându-i la rădăcina părului. 

— Nu... nu... bâigui el... e vis, halucinație... Să fie oare 
posibil? 

15 Fortul Frefosse purta numele unui domeniu vecin de care aparţinea. 
Distrugerea sa, care a avut loc câţiva ani mai târziu, a fost cerută de 
autorităţile militare, ca urmare a dezvăluirilor cuprinse în această carte. 
(Nota aut.) 

Se aşeză brusc în genunchi şi se aplecă, în granitul 
solului erau gravate în relief două litere enorme, fiecare 
cam de câte un picior lungime. 

Cele două litere cioplite grosolan, dar clar, şi cărora uzura 
veacurilor le rotunjise unghiurile şi le patinase suprafaţa, 
aceste două litere erau un DşiunF. 

D şi F! Miracol tulburător! Chiar D şi F, două litere din 
document! Singurele litere din document! 

Ah! Beautrelet nici n-avea nevoie să consulte documentul 
ca să vadă grupul de litere de pe rândul patru, rândul cu 
măsuri şi indicaţii! 

Le ştia bine! Erau înscrise pe vecie pe retină, încrustate 
pe vecie în chiar materia lui cenuşie! 

Se sculă, cobori drumul povârnit, urcă pe lângă vechiul 
fort, se agăţă din nou, ca să treacă, de vârfurile 
balustradelor şi merse iute spre un păstor a cărui turmă 
păştea în lungul unui platou ondulat. 

— Grota aia de-acolo... grota aia... 

Buzele îi tremurau şi-şi căuta cuvintele care nu-i veneau. 
Păstorul se uita la el prostit. În sfârşit, repetă: 

— Da, grota aia... de-acolo... în dreapta fortului... Are 
vreun nume? 

— Păi cum! Toată lumea din Etretat îi zice că-i 
Domnişoarele. 

— Ce?... Ce?... Ce zici? 

— Păi da... camera Domnişoarelor... 

Isidore fu cât pe ce să-i sară de gât, ca şi cum tot 
adevărul sălăşluia în omul acela, ca şi cum spera să i-l fure 
dintr-o dată, să i-l smulgă... 

Domnişoarele! Unul din singurele trei cuvinte cunoscute 
din document! 

Un vânt de nebunie îl clătină pe Beautrelet de pe 
picioare. Şi vântul acela se învolbura în jurul lui, sufla ca o 
vijelie năprasnică venind din larg, venind de pretutindeni şi 
biciuindu-l cu adevăruri... Înţelegea! Documentul îşi 

dezvăluia adevăratul înţeles! Camera Domnişoarelor... 
Etretat... 

„Asta e...” gândi el, cu mintea invadată de lumină... „nu 
poate fi decât asta. Dar cum de n-am ghicit mai devreme?” 

Îi spuse încet ciobanului: 

— Bine... du-te... poţi să pleci... mulţumesc... 

Mut de uimire, omul îşi fluieră câinele şi se îndepărtă. 

Rămas singur, Beautrelet se întoarse spre fort. Aproape 
că trecuse de el când, deodată, se trânti la pământ şi se 
ghemui la picioarele unui zid. Şi se gândea frângându-şi 
mâinile: 

„Ce nebun sunt! Şi dacă e/ mă vede? Dacă mă văd 
complicii /u/? De-un ceas întreg mă tot preumblu...” 

Nu se mai mişcă. Soarele asfinţise. Noaptea se-amesteca 
încet cu ziua, estompând contururile lucrurilor. 

Atunci, cu gesturi mărunte, insesizabile, pe burtă, 
târându-se, căţărându-se, înaintă pe unul din vârfurile 
promontoriului, până la capătul falezei. Ajunse acolo. Cu 
mâinile întinse, îndepărtă tufele de iarbă şi capul i se ridică 
deasupra abisului. 

În faţa lui, aproape de nivelul falezei, în mare, se ridica o 
stâncă enormă, de mai bine de optzeci de metri înălţime, 
un obelisc colosal, bine proptit pe baza lui de granit ce se 
zărea la nivelul apei şi subţiindu-se până în vârf, ca un colţ 
gigantic al unui monstru marin. Alb ca faleza, de un alb 
cenuşiu şi murdar, înspăimântătorul monolit era vărgat de 
linii orizontale de silex şi se vedea pe el munca înceată a 
veacurilor acumulând unul peste altul straturile de calcar şi 
straturile de pietriş. 

Din loc în loc câte-o fisură, câte-o adâncitură şi, deodată, 
pe ici-pe colo, câte-un pic de pământ, de iarbă, câteva 
frunze. 

Totul era puternic, solid, formidabil, cu un aspect de lucru 
indestructibil, împotriva căruia asaltul furios al valurilor şi 
furtunilor e neputincios. Şi era nepieritor, statornic, 

grandios, în ciuda grandorii falezelor ce se ridicau deasupra 
lui, imens în ciuda imensităţii spaţiului în mijlocul căruia se 
ridica. 

Unghiile lui Beautrelet se înfigeau în pământ ca ghearele 
unei fiare ce stă gata să sară asupra prăzii. Ochii îi 
pătrundeau în scoarţa aspră a stâncii, i se părea că-i 
pătrund în pielea, în carnea ei. O atingea, o pipăia, o 
cerceta, punea stăpânire pe ea... Şi-o asimila... 

Orizontul era înroşit de flăcările soarelui dispărut, şi norii 
învăpăiaţi, nemişcaţi pe cer, alcătuiau peisaje magnifice, 
lagune ireale, câmpii aprinse, păduri de aur, lacuri de 
sânge, o întreagă fantasmagorie arzândă şi tăcută. 

Albastrul cerului se  întunecă. Luceafărul strălucea 
superb, apoi se aprinseră alte stele, încă timide. 

Şi Beautrelet închise deodată ochii şi-şi prinse convulsiv 
capul între braţele îndoite. Acolo - ah! crezu că moare de 
bucurie, într-atât era de crudă emoția ce-i cuprinsese 
sufletul -, acolo, în partea de sus a Acului de la Etretat, 
aproape de vârful în jurul căruia zburau pescăruşi, urca în 
spirale leneşe în aerul calm al crepusculului o şuviţă de fum 
ce se prelingea dintr-o crăpătură, ca dintr-un şemineu 
invizibil. 

IX 
SESAM, DESCHIDE-IE! 


Acul de la Etretat e găunos! 

Fenomen natural? Excavaţia produsă de cataclisme 
interioare sau de efortul insensibil al mării ce se frământă, 
al ploii ce se infiltrează? Sau lucrare supraomenească 
îndeplinită de oameni, celți, gali, oameni preistorici? Erau 
întrebări insolubile, fără îndoială. Dar ce importanţă avea? 
Esenţialul era acesta: Acul era găunos. 

La patruzeci-cincizeci de metri de arcul impunător căruia 
i se spune Porte d'Aval şi care ţâşneşte din înaltul falezei, 
ca ramura colosală a unui copac, pentru a prinde rădăcini în 
stâncile submarine, se înalţă un imens con de calcar, iar 
acest con nu-i decât o scufie ascuţită de scoarță aşezată 
peste vid! 

Prodigioasa revelaţie! După Lupin, iată că şi Beautrelet 
descoperea cheia marii enigme, care a rezistat mai bine de 
douăzeci de veacuri! Cheie de o importanţă supremă 
pentru cel ce o poseda odinioară, în vremurile îndepărtate 
când hoardele de barbari copleşeau lumea veche! Cheie 
magică ce deschide peştera ciclopică pentru triburi întregi 
ce fug din faţa duşmanului! Cheie misterioasă ce păzeşte 
uşa celui mai inviolabil adăpost! Cheie glorioasă ce dă 
puterea şi asigură atotstăpânirea. 

Având această cheie, Cezar poate să îngenuncheze Galia. 
Aflaţi în posesia ei, normanzii se impun în zonă şi de aici, 
mai târziu, rezemându-se de acest punct de sprijin, 
cuceresc insula vecină, cuceresc Sicilia, cuceresc Orientul, 
cuceresc Lumea Nouă! Stăpâni ai secretului, regii Angliei 
domină Franţa, o umilesc, o dezmembrează, se încoronează 
regi la Paris. Il pierd şi începe deruta. Stăpâni ai secretului, 

regii Franţei câştigă în măreție, trec de graniţele strâmte 
ale domeniului lor, făuresc încet-încet marea naţiune şi 
împrăştie glorie şi putere - îl uită sau nu mai ştiu să-l 
folosească, şi încep exilul, decăderea, moartea. 

Un regat invizibil, în sânul apelor, la zece stânjeni de 
mal!... O fortăreață necunoscută, mai înaltă ca turnurile de 
la Notre-Dame şi construită pe o bază de granit mai mare 
ca o piaţă publică... Ce forţă şi ce siguranţă! De la Paris la 
mare, pe Sena. Acolo e Le Havre, oraş nou, oraş necesar. Și 
la şapte leghe mai încolo, Acul Găunos, nu e acesta 
adăpostul inexpugnabil? 

E un adăpost şi, în acelaşi timp, o formidabilă 
ascunzătoare. Toate comorile regelui, sporite cu fiecare 
secol, tot aurul Franţei, tot ce i se ia poporului, tot ce i se 
smulge clerului, toate prăzile adunate de pe câmpurile de 
bătălie din Europa, toate astea sunt înghesuite în peştera 
regală. Vechi parale de aur, scuzi lucitori, dubloni, ducați, 
florini, guinee, şi pietre scumpe, şi toate giuvaerurile, şi 
toate podoabele, toate sunt aici. Cine să le descopere? Cine 
să afle vreodată secretul impenetrabil al Acului? 

Nimeni. Ba da, Lupin. 

Şi Lupin devine fiinţa aceea de-a dreptul disproporţionată 
pe care o cunoaşte o lume întreagă, minunea imposibil de 
explicat atâta timp cât adevărul rămâne în umbră. Oricât ar 
fi de nemărginite resursele geniului său, ele nu pot fi de 
ajuns în lupta pe care o duce împotriva Societăţii. E nevoie 
şi de alte resurse, mai palpabile. E nevoie de un adăpost 
sigur, e nevoie de certitudinea impunităţii, a păcii care să 
permită executarea planurilor sale. 

Fără Acul Găunos, Lupin nu poate fi înţeles, e un mit, un 
personaj de roman, fără legătură cu realitatea. Dar 
stăpânind acest secret, şi ce secret! e pur şi simplu un om 
ca toţi oamenii, dar care ştie să mânuiască în mod superior 
extraordinara armă pe care i-a dăruit-o destinul. 

Deci Acul e găunos, acesta era un fapt indiscutabil. 
Rămânea de văzut cum se poate ajunge la el. 

Pe mare, cu siguranţă. Trebuia să fie, pe partea dinspre 
mare, vreo fisură ce poate fi abordată de bărci în unele 
momente ale fluxului. Dar pe uscat? 

Până seara, Beautrelet rămase suspendat deasupra 
abisului, cu ochii fixaţi pe masa de umbră aruncată de 
piramidă, gândindu-se, meditând cu toate puterile spiritului 
său. 

Apoi cobori spre Etretat, alese hotelul cel mai modest, 
mâncă, urcă în camera lui şi desfăcu documentul. 

Pentru el era acum un joc să-i precizeze semnificaţia. 
Imediat observă că cele trei vocale ale cuvântului Etretat 
apăreau în primul rând, în ordinea şi cu intervalele 
necesare. Deci primul rând arăta aşa: 


lL.a.a. „e Etretat 


Ce cuvinte puteau fi înaintea lui Etretat? Fără îndoială, 
nişte cuvinte care se refereau la amplasarea Acului în 
raport cu satul. Or, Acul se ridica în stânga, spre vest... 
Căută şi, amintindu-şi că vânturile de vest se numeau pe 
coastă vânturi din aval şi că poarta se numea tocmai Porte 
d'Aval, scrise: 


În aval de Etretat 

Rândul al doilea era cel al cuvântului Domnişoarele şi, 
observând imediat în faţa acestui cuvânt toată seria de 
vocale din cuvântul camera, notă cele două fraze: 


În aval de Etretat - Camera Domnişoarelor. 


Avu mai multe greutăţi cu rândul al treilea şi numai după 
multe tatonări îşi aminti existenţa, nu departe de Camera 

Domnişoarelor, a castelului construit pe locul fortului 
Frefosse, aşa încât până la urmă reconstitui documentul 
aproape în întregime: 


În aval de Etretat - Camera Domnişoarelor - Sub fortul 
Frefosse - Acul găunos. 


Acestea erau cele patru formule, formulele esenţiale şi 
generale. Prin ele, erai îndreptat în aval de Etretat, intrai în 
Camera Domnişoarelor, treceai după toate probabilitățile 
pe sub fortul Frefosse şi ajungeai la Ac. 

Cum? Prin indicaţiile şi măsurile ce formau rândul al 
patrulea: 


D DFK 79F+4%46>357 21 


Acestea erau, evident, formulele speciale, destinate 
căutării intrării pe unde se pătrundea şi a drumului ce 
ducea spre Ac. 

Beautrelet presupuse imediat - şi ipoteza lui era 
consecinţa logică a documentului - că, dacă există într- 
adevăr o comunicaţie directă între uscat şi obeliscul Acului, 
subterana nu putea să pornească decât din camera 
Domnişoarelor, să treacă pe sub fortul Frefosse, să coboare 
perpendicular cei o sută de metri ai falezei şi, printr-un 
tunel săpat sub stâncile marine, să ajungă la Acul Găunos. 
Intrarea în subterană? Oare n-o desemnau tocmai literele D 
şi F, atât de clar conturate, poate că era chiar sub ele, 
ascunsă de vreun mecanism ingenios? 

A doua zi dimineaţă Isidore hoinări prin Etretat şi stătu de 
vorbă cu tot felul de oameni pentru a încerca să mai 
descopere vreo informaţie utilă. În sfârşit, după-amiază 
urcă pe faleză. Deghizat în marinar, părea şi mai tânăr, ca 
un puştan de doisprezece ani, cu pantaloni prea scurţi şi cu 
bluza de pescar. 

Imediat ce intră în grotă, îngenunche în faţa literelor. Dar 
îl aştepta o decepţie. 

Degeaba bătu în ele, le împinse, le răsuci în toate părţile, 
nu se mişcau. Şi îşi dădu seama destul de repede că de fapt 
nu puteau să se mişte şi, deci, nu puteau comanda nici un 
mecanism. Totuşi... totuşi, însemnau ceva! Din informaţiile 
pe care le culesese din sat rezulta că nimeni nu le putuse 
vreodată explica prezenţa şi că abatele Cochet, în preţioasa 
lui carte despre Etretat1€, se aplecase şi el în zadar asupra 
acestui mic rebus. Dar Isidore ştia ceea ce nu aflase 
savantul arheolog normand, şi anume, prezenţa celor două 
litere în document, pe rândul cu indicaţii. Coincidenţă 
întâmplătoare? Imposibil. Şi atunci?... 

Brusc îi veni o idee atât de raţională, atât de simplă, încât 
nu se îndoi nici o clipă de justeţea ei. D şi F nu erau iniţiale 
a două dintre cele mai importante cuvinte din document? 
Cuvinte care reprezentau - împreună cu Acul - reperele 
esenţiale ale căii ce trebuia urmate: camera Domnişoarelor 
şi fortul Frefosse€. D de la domnişoare, F de la Frefosse, era 
un raport prea ciudat între ele ca să fie opera întâmplării. 

In cazul acesta, problema se înfăţişa astfel: grupul DF 
reprezintă relaţia ce există între Camera Domnişoarelor şi 
fortul Frefoss6; litera izolată D de la începutul rândului 
reprezintă Domnişoarele, adică grota unde trebuie să te 
postezi; şi litera izolată F de la mijlocul rândului, reprezintă 

Frefosse, adică intrarea probabilă în subterană. 

Intre aceste semne diverse, rămân două: un fel de 
dreptunghi, marcat cu o linie în stânga, jos, şi numărul 19, 
semne care indică, evident, celor care se găsesc în grotă, 
mijlocul de a pătrunde sub fort. 


16 Originile Etretatului. — În concluzie, abatele Cochet pare să 
considere că cele două litere sunt inițialele unui trecător. Dezvăluirile 
pe care le facem acum demonstrează eroarea unei asemenea supoziţii. 
(Nota aut.) 

Forma dreptunghiului îl intriga pe Isidore. O fi în jurul lui, 
pe pereţi, sau, oricum, la vedere, vreo inscripţie, vreun 
obiect oarecare de formă dreptunghiulară? 

Căută îndelung şi era pe punctul de a abandona această 
pistă, când ochii îi căzură pe mica deschizătură săpată în 
stâncă şi care slujea de fereastră. Or, marginile acestei 
deschizături constituiau tocmai un dreptunghi neregulat, 
inegal, grosolan, dar oricum un dreptunghi, şi imediat 
Beautrelet constată că, punând picioarele pe D-ul şi F-ul 
gravate în sol - şi astfel se explica bara de deasupra 
literelor din document - se afla exact la înălţimea ferestrei! 

Se aşeză deci în poziţia aceea şi privi. Fereastra fiind 
îndreptată, după cum spuneam, spre uscat, se vedea mai 
întâi cărarea care lega grota de uscat, cărarea suspendată 
între două prăpăstii, apoi se zărea baza deluşorului pe care 
era aşezat fortul. Ca să încerce să zărească fortul, 
Beautrelet se aplecă spre stânga, şi atunci înţelese 
semnificaţia liniei curbe, a virgulei care marca documentul 
jos, în stânga: jos, în stânga ferestrei, ieşea în afară o 
bucată de silex, şi extremitatea acestei bucăţi se încovoia 
ca o gheară. Era ca o veritabilă cătare. Şi dacă îţi puneai 
ochiul în dreptul acestei cătări, privirea cuprindea, pe panta 
deluşorului din faţă, o suprafaţă de teren destul de mică şi 
aproape în întregime ocupată de un zid vechi de cărămidă, 
rămăşiţă a vechiului fort Frefosse sau a anticei fortificaţii 
romane construite în locul acela. 

Beautrelet alergă spre zidul care n-avea mai mult de doi 
metri lungime şi a cărui suprafaţă era căptuşită cu ierburi şi 
plante. Nu descoperi nimic. 

Şi totuşi, ce era cu numărul 19? 

Se întoarse în grotă, scoase din buzunar un ghemuleţ de 
sfoară şi un metru de croitorie pe care le avea la el, legă 
sfoara de colţul de silex, agăţă o piatră la capătul a 
nouăsprezece metri de fir şi-o aruncă spre pământ. Piatra 
abia atinse capătul potecii. 

„Ce idiot sunt, îşi zise Beautrelet. Păi pe vremea aia se 
socotea în metri? 19 înseamnă sau 19 stânjeni sau nimic.” 

Făcând calculul, măsură treizeci şi şapte de metri de 
sfoară, făcu un nod şi căută, pe pipăite, pe zid punctul 
exact în care nodul format la treizeci şi şapte de metri de 
fereastra Domnişoarelor va atinge zidul fortului. După 
câteva minute reuşi să stabilească punctul de contact. Cu 
mâna liberă dădu deoparte frunzele de coada-mielului 
crescute prin crăpături. 

li scăpă un strigăt. Nodul, pe care-l ţinea nemişcat cu 
arătătorul, era aşezat în centrul unei cruciuliţe cioplite în 
relief pe o cărămidă. Şi semnul care se găsea în document 
după numărul 19 era o cruce! 

Trebui să-şi adune toată voinţa pentru a-şi domina 
emoția care-l copleşea. Grăbit, apucă crucea cu degetele 
crispate şi, apăsând-o, o învârti în acelaşi timp, cum ar fi 
învârtit spiţele unei roţi. Cărămida se clinti, îşi spori 
eforturile: cărămida nu se mai mişcă. Atunci, fără să mai 
învârtă, apăsă mai mult. Simţi imediat că cedează. Şi 
deodată, se declanşă parcă ceva, ca zgomotul unei broaşte 
descuiate; şi, în dreapta cărămizii, pe o suprafaţă de un 
metru, zidul pivotă şi descoperi deschizătura unei 
subterane. 

Ca un nebun, Beautrelet înşfăcă uşa de fier în care erau 
încrustate cărămizile, o trase cu violenţă la loc şi o închise. 
Uimirea, bucuria, teama de a nu fi descoperit, îi 
schimonoseau chipul de nu-l mai puteai recunoaşte. Avu 
viziunea copleşitoare a tot ce se întâmplase acolo timp de 
douăzeci de veacuri, a tuturor personajelor ce cunoşteau 
marea taină şi care pătrunseseră pe-acolo... Celţi, gali, 
romani, normanzi, englezi, francezi, baroni, duci, regi şi, 
după toţi aceştia, Arsene Lupin... şi după Lupin, el, 
Beautrelet... Simţi că mintea i-o ia razna. Căzu leşinat şi se 
rostogoli până la piciorul balustradei, pe buza prăpăstiei. 

Sarcina lui era îndeplinită, sau cel puţin sarcina pe care 
putea s-o îndeplinească singur, cu propriile puteri. 

Seara îi scrise şefului Siguranţei o scrisoare lungă, în care 
îi raporta cu fidelitate rezultatele anchetei şi-i dezvăluia 
secretul Acului Găunos. Cerea ajutoare ca să ducă totul la 
bun sfârşit şi-şi dădea adresa. 

Aşteptând răspunsul, petrecu două nopţi la rând în 
Camera Domnişoarelor. Le petrecu plin de frică, cu nervii 
scuturaţi de o spaimă pe care o sporeau zgomotele nopţii... 
În fiecare clipă i se părea că vede umbre ce vin spre el. 
Prezenţa lui în grotă era cunoscută... veneau... îl 
sugrumau... Totuşi, privirea lui fixă, ca de nebun, susţinută 
de întreaga lui voinţă, nu se dezlipea de zid. 

În prima noapte nu se mişcă nimic, dar într-a doua, la 
lumina stelelor şi a unui corn firav de lună, văzu uşa 
deschizându-se şi nişte siluete  desprinzându-se din 
întuneric. Numără două, trei, patru, cinci... 

| se păru că cei cinci oameni duc nişte poveri destul de 
voluminoase. O luară de-a dreptul peste câmp până la 
drumul spre Le Havre şi auzi zgomotul unui automobil ce se 
îndepărta. 

Se întoarse înapoi şi trecu pe lângă o fermă mare. Dar la 
o cotitură a drumului, abia apucă să se caţere pe taluz şi să 
se pitească îndărătul copacilor. Trecură alţi oameni, patru... 
cinci... şi toţi încărcaţi cu pachete. Şi după vreo două 
minute, se auzi mormăitul altui automobil. De data asta nu 
mai avu putere să se întoarcă la postul său şi se duse la 
culcare. i 

La trezire, boy-ul de la hotel îi aduse un plic. Il desfăcu. 
Era cartea de vizită a lui Ganimard. 

— În sfârşit! strigă Beautrelet care simțea, într-adevăr, 
după o campanie atât de dură, nevoia unui ajutor. 

Se repezi cu mâinile întinse. Ganimard i le luă, îl privi o 
clipă şi-i spuse: 

— Eşti un tip dur, băiete. 

— Aiurea! făcu el, m-a ajutat întâmplarea. 

— Când e vorba de e/, nu există întâmplare, afirmă 
inspectorul, care vorbea întotdeauna despre Lupin cu un 
aer solemn şi fără a-i pronunţa numele. 

Se aşeză. 

— Deci îl prindem? 

— Aşa cum l-am mai prins până acum de vreo douăzeci 
de ori, zise Beautrelet râzând. 

— Da, dar azi... 

— Azi, într-adevăr, e altceva. Îi cunoaştem adăpostul, 
fortăreaţa, ceea ce, până la urmă, îl face pe Lupin să fie 
Lupin. El poate să scape. Dar Acul de la Etretat nu poate. 

— De ce crezi c-o să scape? întrebă Ganimard neliniştit. 

— De ce credeţi că trebuie să scape? răspunse 
Beautrelet. Nimic nu ne dovedeşte că în momentul de faţă 
se află în Ac. Astă-noapte au ieşit de-acolo unsprezece 
complici de-ai lui. Poate că unul din cei unsprezece era 
chiar el. 

Ganimard se gândi. 

— Ai dreptate. Esenţialul e Acul Găunos, în rest, să 
sperăm c-o să avem noroc. lar acum să stăm puţin de 
vorbă. 

Îşi luă din nou vocea gravă, aerul important şi rosti: 

— Dragă Beautrelet, am ordin să-ţi recomand, în privinţa 
acestei afaceri, discreţie absolută. 

— Ordinul cui? făcu Beautrelet în glumă. Al prefectului de 
poliţie? 

— Mai sus. 

— Al preşedintelui Consiliului? 

— Mai sus. 

— Drace! 

Ganimard cobori vocea. 

— Beautrelet, vin de la Elysee. Acolo afacerea asta e 
considerată secret de stat, de o gravitate extremă. Sunt 
motive serioase pentru ca această citadelă invizibilă să 

rămână necunoscută... În special raţiuni strategice... Poate 
să devină centru de aprovizionare, magazie pentru noi 
detonatoare, pentru proiectile recent inventate, ştiu şi eu? 
Arsenalul secret al Franţei. 

— Dar cum speră ei să păstreze un asemenea secret? 
Odinioară îl cunoştea un singur om, regele. Astăzi suntem 
câţiva care-l ştim, fără a mai pune la socoteală banda lui 
Lupin. 

— Eh! Chiar dacă se câştigă doar zece ani, doar cinci ani 
de tăcere! Aceşti cinci ani pot însemna salvarea... 

— Dar, ca să pui stăpânire pe cetatea asta, pe acest 
viitor arsenal, trebuie neapărat să-l ataci, trebuie neapărat 
să-l scoţi pe Lupin de-acolo. Şi nu poţi face aşa ceva fără 
zgomot. 

— Sigur, o să transpire câte ceva, dar nu se va şti nimic 
sigur. Şi-apoi, ce naiba, trebuie să încercăm. 

— Fie, care-i planul dumneavoastră? 

— lată-l, pe scurt. Mai întâi, dumneata nu eşti Isidore 
Beautrelet, şi nu mai e vorba nici de Arsene Lupin. 
Dumneata eşti şi rămâi un puştan din Etretat care a 
surprins, în timpul hoinărelilor lui, nişte indivizi ieşind dintr- 
o subterană. Crezi, nu-i aşa, că există o scară care 
străpunge faleza de sus în jos? 

— Da, există mai multe asemenea scări de-a lungul 
coastei. Uite, foarte aproape de aici mi-a fost arătată, în 
faţa aşezării Bénouville, Scara Popii, cunoscută de toţi cei 
ce fac baie în mare. Ca să nu mai pomenesc de cele trei 
sau patru tuneluri folosite de pescari. 

— Deci eu şi jumătate din oamenii mei o să fim conduşi 
de dumneata. O să intru singur sau însoţit, asta rămâne de 
văzut. Oricum, vom ataca pe aici. Dacă Lupin nu e în Ac, o 
să stabilim acolo o cursă în care o să se prindă până la 
urmă. Dacă e înăuntru... 

— Dacă e înăuntru, domnule Ganimard, o să fugă din Ac 
prin spate, pe partea dinspre mare. 

— În cazul ăsta o să fie arestat de cealaltă jumătate din 
oamenii mei. 

— Da, dar dacă, din câte presupun, aţi ales momentul 
când marea se retrage, dezgolind baza Acului, vânătoarea o 
să fie publică, fiindcă o să aibă loc de faţă cu toţi pescarii 
de stridii, de creveţi şi de cochilii care mişună pe stâncile 
din apropiere. 

— Tocmai de aceea o să aleg chiar ora când fluxul va 
atinge cota maximă. 

— În cazul ăsta o să fugă cu o barcă. 

— Şi cum or să fie acolo o duzină de bărci, fiecare 
comandată de un om de-al meu, o să-l culegem. 

— Numai să nu treacă printre bărcile dumneavoastră ca 
un peşte prin ochiurile năvodului. 

— Fie. Dar atunci îl scufund. 

— Drace! Aveţi şi tunuri? 

— Zău că da. În momentul ăsta la Le Havre se află un 
torpilor. La un telefon de-al meu va fi la ora stabilită în 
apropierea Acului. 

— Ce mândru o să fie Lupin! Un torpilor!... Zău, domnule 
Ganimard, văd c-aţi prevăzut totul. Nu ne mai rămâne 
decât să acţionăm. Când dăm asaltul? 

— Mâine. 

— Noaptea? 

— În plină zi, în timpul fluxului, la ora zece fix. 

— Perfect. 

Sub veselia aparentă, Beautrelet era foarte neliniştit. 
Până a doua zi nu închise un ochi, învârtind pe toate feţele 
planurile cele mai aiurite. Ganimard plecase la Yport, la 
vreo zece kilometri de Etretat, unde, din prudenţă, le 
dăduse întâlnire oamenilor lui şi unde închirie douăsprezece 
bărci de pescuit, chipurile pentru nişte sondaje de-a lungul 
coastei. 

La ora zece fără un sfert, escortat de doisprezece flăcăi 
voinici, se întâlni cu Isidore la poalele drumului ce urca pe 

faleză. La ora zece fix ajunseră la zid. Era momentul 
decisiv. 

— Ce ai, Beautrelet? Eşti verde? râse Ganimard, tutuindu- 
| în batjocură pe tânăr. 

— Şi ţie, domnule Ganimard, ripostă Beautrelet, s-ar zice 
că ţi-a sosit ceasul. 

Simţiră nevoia să se aşeze şi Ganimard sorbi câteva 
înghiţituri de rom. 

— Nu-i vorba de trac, zise el, dar la naiba, sunt tare 
emoţionat! De fiecare dată când trebuie să-l înhaţ mă ia cu 
dureri de burtă. Vrei un pic de rom? 

— Nu. 

— Şi dacă rămâi pe drum? 

— Doar dacă mor. 

— Brr! În sfârşit, om vedea. Şi acum, deschide. Nu 
suntem în primejdie să fim văzuţi? 

— Nu. Acum e mai jos decât faleza, şi-apoi ne aflăm într- 
o adâncitură. 

Beautrelet se apropie de zid şi apăsă pe cărămidă. 
Mecanismul se declanşă şi apăru intrarea în subterană. La 
lumina felinarelor văzură că e boltită şi că bolta, ca de altfel 
şi duşumeaua, e în întregime zidită cu cărămizi. 

Făcură câţiva paşi şi imediat apăru o scară. Beautrelet 
numără patruzeci şi cinci de trepte, trepte de cărămidă, dar 
pe care acţiunea lentă a paşilor le tocise pe mijloc. 

— Fir-ar să fie! înjură Ganimard care era în frunte şi care 
se opri brusc, ca şi cum s-ar fi lovit de ceva. 

— Ce e? 

— O uşă. 

— Drace, murmură Beautrelet, uitându-se la ea, nu-i 
deloc uşor s-o dai jos. Pur şi simplu un bloc de fier. 

— Ne-a luat dracu’, zise Ganimard, nici măcar nu are 
broască. 

— Păi tocmai asta îmi dă speranţe. 

— De ce? 


177 


— O uşă e făcută ca să se deschidă, şi cum asta n-are 
broască, înseamnă că există un secret cu care se deschide. 

— Şi cum noi nu cunoaştem secretul... 

— O să-l aflu. 

— Cum? 

— Cu ajutorul documentului. Rândul al patrulea e 
conceput tocmai pentru a rezolva dificultăţile în momentul 
când ele apar. Şi soluţia e destul de simplă, din moment ce 
e făcută nu ca să-i încurce, ci ca să-i ajute pe căutători. 

— Destul de simplu! Nu sunt de părerea dumitale, strigă 
Ganimard, care desfăcuse documentul... Numărul 44 şi un 
triunghi marcat cu un punct în stânga, e mai degrabă 
obscur. 

— Ba deloc. Priviţi cu atenţie uşa. Vedeţi că e întărită la 
colţuri cu nişte plăci de fier în formă de triunghiuri şi că 
plăcile sunt fixate cu nişte cuie mari. Luaţi placa din stânga 
jos şi mişcaţi cuiul din colţ... Sunt nouă şanse la una ca să 
nimerim. 

— Ai nimerit-o pe-a zecea, zise Ganimard după ce 
încercă. 

— Atunci înseamnă că numărul 44... 

Gândind cu voce tare, Beautrelet continuă: 

— Să vedem... Ganimard şi cu mine ne aflăm amândoi pe 
ultima treaptă a scării... sunt patruzeci şi cinci... De ce 
patruzeci şi cinci, când numărul din document e 44?... 
Coincidenţă? Nu... In toată afacerea asta n-a fost nici o 
coincidenţă, nici măcar involuntară. Ganimard, fii amabil şi 
urcă înapoi o treaptă... Asta e, rămâi pe treapta a patruzeci 
şi patra. Şi-acum eu o să mişc cuiul de fier. Şi zăvorul o să 
sară... dacă nu, să pic eu la examenul de latină... 

Într-adevăr, uşa cea grea se roti din balamale. În faţa 
privirilor li se deschise o grotă destul de largă. 

— Cred că suntem exact sub fortul Frefosse, zise 
Beautrelet. Acum sunt străpunse straturile de pământ, 
cărămida s-a terminat. Suntem în plină masă calcaroasă. 

Sala era luminată slab din capătul celălalt. Apropiindu-se, 
văzură că e o fisură a falezei, săpată într-o ieşitură din 
perete şi care constituia un veritabil observator. In faţa lor, 
la cincizeci de metri, se înălța din valuri blocul impresionant 
al Acului. În dreapta, foarte aproape, era arcada porţii Aval 
şi în stânga, în depărtare, închizând curba armonioasă a 
unui golf larg, un alt arc, şi mai impunător, se contura în 
faleză, Manneporte (Magna Porta), atât de înaltă, că ar fi 
putut trece pe sub ea o corabie cu catargele ridicate şi cu 
toate pânzele arborate. În larg, pretutindeni, marea. 

— Nu văd flotila voastră, zise Beautrelet. 

— Păi e imposibil, făcu Ganimard, poarta Aval ascunde 
toată coasta între Etretat şi Yport. Dar uite, acolo, în larg, 
linia aia neagră, la nivelul apei... 

— Ce-i cu ea?... 

— Ei bine, aceea e flota noastră de război, torpilorul nr. 
25. Cu ajutorul lui, Lupin poate să evadeze... dacă vrea să 
cunoască peisajele submarine. 

Pe lângă fisură, orificiul scării era marcat de o rampă. O 
luară pe-acolo. Din când în când, câte-o ferestruică găurea 
peretele şi de fiecare dată zăreau prin ea Acul, a cărui 
masă le părea din ce în ce mai uriaşă. Cu puţin înainte de a 
ajunge la nivelul apei, nu mai apărură ferestre şi se făcu 
întuneric. 

Isidore număra treptele cu voce tare. La trei sute 
cincizeci şi opta, intrară într-un culoar mai larg barat de altă 
uşă de fier, întărită cu plăci şi cuie. 

— Pe-asta o ştim, zise Beautrelet. Documentul ne dă 
numărul 357 şi un triunghi însemnat în dreapta. Trebuie să 
reluăm operaţia. 

Cea de-a doua uşă fu la fel de ascultătoare ca prima. 
Apăru un tunel foarte lung, luminat din loc în loc de 
strălucirea vie a unor felinare atârnate în tavan. Zidurile 
erau transpirate şi pe podea cădeau stropi de apă, astfel 

că, de la un capăt la altul, fusese aşezat, pentru a uşura 
mersul, un trotuar de scânduri în toată regula. 

— Trecem pe sub fundul mării, zise Beautrelet. Veniţi, 
domnule Ganimard? 

Inspectorul se aventură în tunel, trecu pe pasarela de 
lemn şi se opri lângă un felinar pe care-l desprinde din 
perete. 

— Ustensilele datează poate din- Evul Mediu, dar modul 
de iluminat este modern. Domnii aceştia îşi fac lumină cu 
gaz aerian. 

Îşi continuară drumul. Tunelul dădea într-o altă grotă, şi 
mai spațioasă, în care se zăreau, în faţă, primele trepte ale 
unei scări ce urca. 

— Acum începe urcuşul în Ac, zise Ganimard, se complică 
lucrurile. 

Dar îl strigă unul din oamenii lui. 

— Şefule, mai e o scară aici, în stânga. 

Şi mai descoperiră una, în dreapta. 

— Drace, murmură inspectorul, situaţia se încurcă. Dacă 
urcăm pe aici, ei or s-o şteargă pe dincolo. 

— Să ne despărţim, propuse Beautrelet. 

— Nu, nu... ar însemna să ne slăbim forţele... E mai bine 
ca unul din noi să meargă în recunoaştere. 

— Eu, dacă doriţi... 

— Dumneata, Beautrelet, fie. Eu o să rămân aici cu 
domnii mei... aşa n-avem a ne teme de nimic. Pot să mai 
existe şi alte drumuri în afară de cel pe care am venit pe 
sub faleză, şi poate că sunt mai multe drumuri şi în Ac. Dar 
e sigur că între faleză şi Ac nu e altă cale de comunicaţie în 
afară de tunel. Deci, toţi trebuie să treacă prin grota asta. 
Deci eu mă instalez aici până te întorci. Du-te, Beautrelet, şi 
fii prudent... La cel mai mic semnal de alarmă, întoarce-te... 

Isidore  dispăru iute pe scara din mijloc. La a 
treisprezecea treaptă îl opri o uşă adevărată, de lemn. Puse 
mâna pe clanţă şi apăsă. Nu era încuiată. 

Intră într-o sală care i se păru foarte joasă, într-atât era 
de imensă. Luminată de lămpi puternice, susţinută de stâlpi 
groşi, între care se deschideau spaţii în adâncime, părea să 
aibă aceleaşi dimensiuni ca Acul. Era ticsită de cufere şi de 
o mulţime de alte obiecte, mobile, scaune, sipete, bufete, 
un talmeş-balmeş cum nu poţi vedea decât prin subsolurile 
anticarilor. În dreapta şi în stânga, Beautrelet zări 
deschizându-se două scări, fără îndoială aceleaşi care 
porneau din grota de jos. Ar fi putut deci să coboare înapoi 
şi să-l anunţe pe Ganimard. Dar în faţa lui se deschidea o 
nouă scară şi el avu curiozitatea să-şi urmeze singur 
investigaţiile. 

Încă treizeci de trepte. O uşă. O sală mai mică... 

Beautrelet înțelese planul lucrărilor executate în 
interiorul Acului. Era o serie de săli suprapuse unele peste 
altele şi, deci, din ce în ce mai mici. Toate slujeau de 
depozite. 

Într-a patra nu mai erau lămpi. Prin crăpături pătrundea 
un pic de lumină şi Beautrelet zări marea la vreo 
doisprezece metri sub el. In clipa aceea se simţi atât de 
departe de Ganimard, încât începu să-l cuprindă neliniştea 
şi trebui să-şi stăpânească nervii ca să n-o ia la sănătoasa. 
Totuşi, nu-l ameninţa nici o primejdie, ba chiar în jurul lui 
era o asemenea linişte, încât se întrebă dacă Acul nu fusese 
abandonat de Lupin şi de complicii lui. 

„La etajul următor, îşi zise el, mă opresc.” 

Din nou treizeci de trepte, apoi o uşă, de data asta mai 
subţire, cu un aspect mai modern. O împinse uşurel, gata s- 
o ia la fugă. Nimeni. Dar sala avea altă destinaţie decât 
celelalte. Pe pereţi, tapiserii; pe podea, covoare. Două 
polite încărcate cu aurărie se afla faţă-n faţă. Ferestruicile, 
tăiate în crăpăturile strâmte şi adânci, aveau geamuri. 

În mijlocul încăperii, o masă aranjată cu fast, cu o faţă de 
masă de dantelă, platouri cu fructe şi prăjituri, carafe cu 
şampanie şi flori, grămezi de flori. 

În jurul mesei, trei tacâmuri. 

Beautrelet se apropie. Pe şervete se găseau cărţi de 
vizită cu numele convivilor. 

Mai întâi citi: Arsene Lupin. 

În faţa lui: doamna Arsène Lupin. 

Luă cea de-a treia carte de vizită şi tresări de uimire. 
Aceasta purta numele lui: Isidore Beautrelet! 

X 
COMORILE REGILOR FRANȚEI 


Se ridică o perdea. 

— Bună, dragul meu Beautrelet, ai cam întârziat. Prânzul 
era fixat la ora douăsprezece. Dar, în sfârşit, câteva 
minute... Dar ce ai? Nu mă recunoşti? M-am schimbat chiar 
aşa de mult? 

În timpul luptei împotriva lui Lupin, Beautrelet avusese 
multe surprize şi se aştepta şi acum, la ora 
deznodământului, să treacă prin multe alte emoţii, dar de 
data asta şocul fu neprevăzut. Nu era mirare, ci stupoare, 
spaimă. 

Omul pe care-l avea în faţă, omul pe care toată forţa 
brutală a evenimentelor îl obliga să-l considere drept 
Arsene Lupin, acest om era Valmeras. Valmeras! 
Proprietarul Castelului Acului. Valmeras! Cel căruia îi ceruse 
ajutor împotriva lui Arsene Lupin. Valmeras! Tovarăşul său 
de expediţie de la Crozant. Valmeras! Prietenul curajos care 
făcuse posibilă evadarea lui Raymonde lovind, sau făcându- 
se că loveşte, în umbra vestibulului, un complice de-al lui 
Lupin! 

— Dumneavoastră... dumneavoastră... deci 
dumneavoastră sunteţi! bâigui el. 

— Şi de ce nu? strigă Lupin. Credeai că mă cunoşti cu 
adevărat dacă m-ai văzut cu trăsăturile unui cleric sau sub 
înfăţişarea domnului Massiban? Vai! Când ai ales situaţia 
socială pe care o am eu, trebuie să te foloseşti de 
măruntele-ţi talente de societate. Dacă Lupin n-ar putea 
deveni, după plac, pastor al bisericii reformate şi membru 
al Academiei de Inscripţii şi Beletristică, ar însemna să te 

saturi să mai fii Lupin. Or, Lupin, adevăratul Lupin, 
Beautrelet, iată-l! Uită-te bine, Beautrelet... 

— Dar atunci... dacă sunteţi dumneavoastră... atunci... 
domnişoara... 

— Ei, da, Beautrelet, tu ai spus-o... 

Ridică din nou tapiseria, făcu un semn şi anunţă: 

— Doamna Arsene Lupin. 

— Ah! murmură tânărul, uluit totuşi... Domnişoara de 
Saint-Veran. 

— Nu, nu protestă Lupin, doamna Arsene Lupin! sau mai 
degrabă, dacă preferi, doamna Louis Valmeras, soţia mea 
cu cununie, după toate regulile. Şi asta mulţumită dumitale, 
dragul meu Beautrelet. 

Îi strânse mâna. 

— Toate mulţumirile mele. Şi sper că nu-mi porţi pică. 

Ciudat, Beautrelet nu-i purta, într-adevăr, pică. Nici un 
simţământ de umilinţă. Nici un pic de amărăciune. Simţea 
atât de puternic enorma superioritate a adversarului, încât 
nu roşea că fusese învins. Strânse mâna care i se întindea. 

— Doamna e servită. 

Un servitor aşezase pe masă un platou încărcat cu 
gustări. 

— Scuză-ne, Beautrelet, bucătarul meu e în concediu şi 
suntem constrânşi să ne limităm la hrană rece. 

Beautrelet n-avea deloc poftă de mâncare. Se aşeză 
totuşi, grozav de interesat de atitudinea lui Lupin. Ce ştia el 
de fapt? Işi dădea seama de primejdia prin care trece? Oare 
nu cunoştea prezenţa lui Ganimard şi a oamenilor lui?... lar 
Lupin îi dădea înainte: 

— Da, mulţumită dumitale, dragul meu prieten. Desigur, 
eu şi cu Raymonde ne-am iubit din prima zi. Perfect, 
micuţule... Răpirea lui Raymonde, captivitatea, au fost nişte 
glume: ne iubeam... Dar când am fost liberi să ne iubim, 
nici ea şi nici eu n-am putut admite să se stabilească între 
noi una din acele legături trecătoare, la voia întâmplării. 

Situaţia era deci insolubilă pentru Lupin. Dar ea se rezolva 
dacă redeveneam acel Louis Valmeras care nu încetasem 
să fiu din copilărie. Atunci mi-a venit ideea, fiindcă 
dumneata nu te lăsai deloc şi descoperiseşi Castelul Acului, 
să profit de încăpăţânarea dumitale. 

— Şi de prostia mea. 

— Ei! cine nu s-ar fi păcălit? 

— Aşa încât aţi reuşit sub acoperirea şi cu sprijinul meu? 

— Drace! Păi cum ar fi putut fi bănuit Valmeras că e 
Lupin, din moment ce Valmeras era prietenul lui Beautrelet 
şi Valmeras i-o smulsese lui Lupin pe cea pe care Lupin o 
iubea? A fost fermecător. Oh! Ce amintiri frumoase! 
Expediția de la Crozant! buchetele de flori găsite: aşa-zisa 
scrisoare de dragoste a mea către Raymonde! Şi, mai 
târziu, precauţiile pe care eu, Valmeras, a trebuit să le iau 
împotriva mea, Lupin, înaintea căsătoriei mele! Şi, în seara 
faimosului dumitale banchet, când ai leşinat în braţele 
mele! Ce amintiri frumoase! 

Urmă o clipă de tăcere. Beautrelet se uită la Raymonde. ÎI 
asculta pe Lupin fără să scoată un cuvânt şi îl privea cu 
nişte ochi în care era iubire, pasiune şi încă ceva ce tânărul 
n-ar fi putut defini, un fel de nelinişte şi de tristeţe confuză. 
Dar Lupin îşi întoarse ochii spre ea, iar ea îi surâse cu 
tandreţe. Mâinile li se întâlniră peste masă. 

— Ce zici de căscioara mea, Beautrelet? strigă Lupin... E 
arătoasă, nu-i aşa? N-am pretenţia că e cel mai modern 
confort... Totuşi, unii au fost mulţumiţi, şi nu dintre cei mai 
mărunți... Uită-te la lista cu câteva personaje care au fost 
proprietarii Acului şi care au ţinut la onoarea de a lăsa o 
urmă a trecerii lor pe aici: 

Pe pereţi erau gravate, unele sub altele, următoarele 
nume: 

Cezar. Carol cel Mare. Roll. Wilhelm Cuceritorul. Richard, 
rege al Angliei. Ludovic al XI-lea. Francisc. Henric al IV-lea. 
Ludovic al XIV-lea. Arsene Lupin. 


— De-acum cine se va mai înscrie? reluă el. Vai! Lista s-a 
închis. De la Cezar la Lupin, asta-i tot. In curând, strania 
fortăreață va fi vizitată de mulţime. Şi când te gândeşti că, 
fără Lupin, toate astea ar fi rămas necunoscute pentru 
omenire! Ah! Beautrelet, ce orgoliu am simţit în ziua când 
am pus piciorul pe acest teren abandonat! Să regăsesc 
secretul pierdut, să devin stăpânul, singurul lui stăpân! 
Moştenitor al unei asemenea moşteniri! După atâţia regi, să 
locuiesc în Ac!... 

ÎI întrerupse un gest al soţiei lui. Părea foarte agitată. 

— Zgomot, zise ea... zgomot sub noi... auziţi... 

— E clipocitul apei, făcu Lupin. 

— Ba nu... ba nu... zgomotul valurilor îl ştiu... e altceva... 

— Ce-ai vrea să fie, draga mea, zise Lupin râzând. Nu l- 
am invitat decât pe Beautrelet la masă. 

Şi, adresându-i-se servitorului: 

— Charolais, ai închis uşile scărilor după domnul? 

— Da, şi am pus zăvoarele. 

Lupin se ridică: 

— Hai, Raymonde, nu mai tremura aşa... Ah! dar ce 
palidă eşti! 

Îi spuse câteva cuvinte cu voce scăzută, ca şi servitorului, 
ridică perdeaua şi-i scoase afară pe amândoi. 

Jos, zgomotul se auzea mai clar. Erau lovituri înfundate 
care se repetau la intervale egale. Beautrelet îşi zise: 
„Ganimard şi-a pierdut răbdarea şi sparge uşile”. 

Foarte calm şi ca şi cum într-adevăr n-ar fi auzit nimic, 
Lupin reluă: 

— Ce părăginit era Acul când am reuşit să-l descopăr! Se 
vedea clar că nimeni nu-i mai cunoscuse taina de un secol, 
de pe vremea lui Ludovic al XVI-lea şi a Revoluţiei. Tunelul 

era pe cale să se prăbuşească. Scările se fărâmiţau. Intra 
apă înăuntru. A trebuit să repar, să consolidez, să 
reconstruiesc. 

Beautrelet nu se putu împiedica să întrebe: 

— La sosirea dumneavoastră era gol? 

— Aproape. Regii n-au folosit Acul ca mine, drept 
depozit... 

— Atunci ca refugiu? 

— Da, fără îndoială, în timpul invaziilor ca şi în timpul 
războaielor civile. Dar veritabila sa destinaţie a fost aceea 
de... cum să zic... de seif al regilor Franţei. 

Loviturile se  înteţeau, mai puţin înfundate acum. 
Ganimard spărsese probabil prima uşă şi acum o ataca pe-a 
doua. 

Urmară câteva clipe de linişte, apoi alte lovituri, şi mai 
apropiate. Era a treia uşă. Mai rămâneau două. 

Printr-una din ferestre, Beautrelet zări bărcile care 
navigau în jurul Acului şi, nu prea departe, plutind ca un 
peşte negru, uriaş, torpilorul. 

— Ce vacarm! exclamă Lupin, nici nu ne mai putem auzi 
între noi. Să urcăm, vrei? Poate că te-ar interesa să vezi 
Acul. 

Trecură la etajul următor, care era apărat, ca şi celelalte, 
de o uşă pe care Lupin o încuie în urma lor. 

— Galeria mea de tablouri, zise el. 

Pereţii erau acoperiţi de pânze, pe care Beautrelet citi 
imediat semnăturile cele mai ilustre. Erau acolo Sfânta 
Familie cu mielul, de Rafael; Portretul Lucreziei Fede, de 
Andrea del Sarto: Sa/omeea lui Tizian; Fecioara şi îngerii de 
Boticelli; pânze de Tintoretto, Carpaccio, Rembrandt, 
Velâsquez. 

— Frumoase câpii aprobă Beautrelet. 

Lupin îl privi uluit: 

— Ce-i aia câpii! Eşti nebun! Copiile sunt la Madrid, 
dragul meu, la Veneţia, la Munchen, la Amsterdam. 

— Şi astea? 

— Originalele, colecţionate cu răbdare din toate muzeele 
Europei, unde le-am înlocuit cinstit, cu câpii excelente. 

— Dar mai devreme sau mai târziu... 

— Mai devreme sau mai târziu va fi descoperită 
înşelăciunea? Ei bine! Pe spatele fiecăreia din pânze se va 
găsi semnătura mea şi se va afla că eu mi-am înzestrat ţara 
cu capodopere originale. La urma urmei n-am făcut decât 
ceea ce-a făcut Napoleon în Italia... Ah! uite, Beautrelet, 
cele patru Rubensuri ale domnului de Gesvres... 

Loviturile din Ac nu mai conteneau. 

— E insuportabil! zise Lupin. Hai să mergem mai sus. 

O nouă scară. O nouă uşă... 

— Sala tapiseriilor, anunţă Lupin. 

Nu erau agăţate, ci rulate, legate, etichetate şi, de altfel, 
amestecate cu baloturi de stofe vechi pe care Lupin le 
desfăcu: brocarturi minunate, catifele admirabile, mătăsuri 
fine în culori palide, patrafire, ţesături cu aur şi argint... 

Urcară din nou şi Beautrelet văzu sala orologiilor şi 
pendulelor, sala cărţilor (ah! ce legături magnifice, volume 
preţioase de negăsit, exemplare unice furate din marile 
biblioteci!), sala dantelelor, sala bibelourilor. 

Şi de fiecare dată, circumferința sălii era mai mică. ŞI, de 
fiecare dată, acum, zgomotul loviturilor se îndepărta. 
Ganimard pierdea teren. 

— Ultima, zise Lupin, sala Tezaurului. 

Aceasta era complet diferită. Tot rotundă, dar foarte 
înaltă, conică, ea ocupa vârful edificiului, şi baza ei se afla 
cam la cincisprezece-douăzeci de metri de cota maximă a 
Acului. 

Înspre faleză, nici o lucarnă, dar înspre mare, de unde nu 
era primejdia unor priviri indiscrete, se deschideau două 
ferestruici cu geam, prin care intra lumină din belşug. 
Podeaua era acoperită cu un parchet din lemn scump, cu 

desene concentrice. Pe lângă pereţi erau nişte vitrine şi 
câteva tablouri. 

— Perlele colecţiei mele, zise Lupin. Tot ce-ai văzut până 
acum e de vânzare. Unele obiecte se duc, altele vin în loc. 
Asta mi-e meseria. Dar aici, în acest sanctuar, totul e sfânt. 
Totul e ales, esenţial, tot ce-i mai bun, de nepreţuit. Uită-te 
la bijuteriile astea, Beautrelet, amulete caldeene, coliere 
egiptene, brățări celtice, lănţişoare arabe. Uită-te la 
statuetele astea, Beautrelet, al această Venus greacă, la 
acest Apolo din Corint... Uită-te la statuetele astea de 
Tanagra Beautrelet! Toate, statuetele de Tanagra veritabile 
sunt aici. În afara acestei vitrine, nu există nici una 
veritabilă în lume. Ce încântare să-ţi poţi spune asta! 
Beautrelet, îţi aminteşti de jefuitorii de biserici din sud, de 
banda Thomas - agenţi de-ai mei, în treacăt fie zis -, ei 
bine! iată racla de la Ambazac, cea adevărată, Beautrelet! 
Îţi aminteşti de scandalul de la Luvru, tiara recunoscută 
drept falsă, concepută, fabricată de un artist modern.... lată 
tiara lui Saitafarnes, cea veritabilă, Beautrelet! Uită-te, uită- 
te bine, Beautrelet! lată minunea minunilor, opera 
supremă, gândirea unui zeu, iată Gioconda lui da Vinci, cea 
adevărată. În genunchi, Beautrelet, femeia însăşi se află în 
faţa ta! 

Se lăsă o tăcere lungă. Dedesubtul lor loviturile se 
apropiau. Două sau trei uşi, nu mai mult, îi despărţeau de 
Ganimard. 

În larg se zărea spinarea neagră a torpilorului şi se 
vedeau patrulând bărcile. Tânărul întrebă: 

— Şi comoara? 

— Ah, micuţule, asta te interesa pe tine! Toate 
capodoperele artei umane, nu-i aşa? nu fac, pentru 
curiozitatea ta, cât contemplarea comorii... Şi toată gloata o 
să fie ca tine!... Hai, fii mulţumit! 

Lovi puternic cu piciorul şi făcu astfel să basculeze unul 
din discurile ce formau parchetul şi, ridicându-l ca pe 

capacul unei cutii, descoperi un fel de cuvă, săpată chiar în 
stâncă. Era goală. Puțin mai încolo, execută aceeaşi 
manevră. Apăru o altă cuvă. La fel de goală. O luă de trei 
ori de la capăt. Şi celelalte trei cuve erau goale. 

— Ha! râse Lupin, ce decepţie! Sub Ludovic al XI-lea, sub 
Henric al IV-lea, sub Richelieu, cele cinci cuve erau probabil 
pline. Dar gândeşte-te la Ludovic al XIV-lea, la nebunia 
Versailles-ului, la războaiele, la marile dezastre din timpul 
domniei lui! Şi gândeşte-te la Ludovic al XV-lea, regele 
risipitor, la doamna de Pompadour, la doamna du Barry! 
Cât trebuie să se fi scos atunci de aici! Cu ce gheare trebuie 
să fi fost scurmată piatra! Vezi, nu e nimic. 

Se opri: 

— Ba da, Beautrelet, mai e ceva, a şasea ascunzătoare! 
Asta era intangibilă... Nimeni n-a îndrăznit vreodată s-o 
atingă. Era rezerva supremă... ca să zic aşa, para păstrată 
pentru când îţi va fi sete. Priveşte, Beautrelet. 

Se aplecă şi ridică capacul. În cuvă era un cufăr de fier. 
Lupin scoase din buzunar o cheie cu striaţii complicate şi-l 
descuie. 

Era orbitor. Toate nestematele scânteiau, scăpărau toate 
culorile,  azurul  safirelor, focul  rubinelor, verdele 
smaraldelor, aurul topazelor. 

— Priveşte, priveşte, micul meu Beautrelet. Au devorat 
toţi banii de aur, toţi banii de argint, toţi scuzii şi toţi ducaţii 
şi toţi dublonii, dar cufărul de pietre preţioase intact! Uită- 
te la monturi. Sunt din toate epocile, din toate secolele, din 
toate ţările. Aici sunt bijuteriile de zestre ale reginelor. 
Fiecare şi-a adus partea, Margareta de Scoţia şi Charlotte 
de Savoia, Maria Stuart şi Caterina de Medici şi toate 
Arhiducesele de Austria, Eleonora, Elisabeta, Maria-Tereza, 
Maria-Antoaneta... Priveşte perlele astea, Beautrelet! Şi 
diamantele astea? Şi diamantele astea enorme! Nu-i unul 
care să nu fie demn de o împărăteasă! Nici Regentul 
Franţei nu-i mai frumos! 

Se ridică şi întinse mâna în semn de jurământ: 

— Beautrelet, să spui lumii întregi că Lupin n-a luat nici 
una din pietrele ce se găseau în cufărul regal, nici măcar 
una, jur pe onoarea mea! N-aveam dreptul. Era averea 
Franţei... 

Dedesubt,  Ganimard se  grăbea. După  răsunetul 
loviturilor, era uşor să-ţi dai seama că era atacată 
penultima uşă, cea care permitea accesul în sala 
bibelourilor. 

— Să lăsăm cufărul deschis, zise Lupin, şi celelalte cuve, 
toate aceste mici morminte goale... 

Ocoli încăperea, se uită la unele vitrine, contemplă unele 
tablouri şi, plimbându-se cu un aer gânditor, zise: 

— Ce trist e să părăseşti toate astea! Ce sfâşiere! Mi-am 
petrecut cele mai frumoase clipe aici, în faţa acestor 
obiecte pe care le iubesc... Şi ochii mei nu le vor mai vedea, 
şi mâinile mele nu le vor mai atinge. 

Pe chipul lui crispat era o asemenea expresie de 
oboseală, că Beautrelet simţi o milă confuză. La omul 
acesta, durerea lua probabil proporţii mai mari decât la 
alţii, la fel ca bucuria, orgoliul sau umilinţa. 

Acum era lângă fereastră şi, cu degetul întins spre 
orizont, spunea: 

— Ceea ce e şi mai trist, e că trebuie să abandonez şi 
asta. Nu-i frumos? imensa mare... cerul... în dreapta şi-n 
stânga falezele de la Etretat, cu cele trei porţi, cea din 
Amonte, cea din aval, Manneporte... tot atâtea arcuri de 
triumf pentru stăpân... lar stăpânul eram eu! Regele 
aventurii! Regele Acului Găunos! Regat ciudat şi su- 
pranatural! de la Cezar la Lupin... Ce destin! 

Izbucni în râs. 

— Rege de feerie! Şi de mai ce! Mai rămâne să zic regele 
din Yvetot! Ce glumă! Regele lumii, da, ăsta-i adevărul! Din 
vârful Acului dominam universul! ÎI ţineam în gheare ca pe 
o pradă! Ridică tiara lui Saitafarnes, Beautrelet... vezi 

telefonul ăsta dublu... În dreapta e legătura cu Parisul - linie 
specială. In stânga, cu Londra, linie specială. Prin Londra 
am America, Asia, Australia! Pe toate aceste continente, 
sucursale, misiţi, agenţi. Trafic internaţional. Marea piaţă de 
artă şi antichităţi, iarmarocul lumii. Ah! Beautrelet, sunt 
momente când puterea îmi suceşte capul. Sunt beat de 
forţă şi autoritate... A 

Uşa de dedesubt cedă. li auzeau pe Ganimard şi pe 
oamenii lui alergând şi căutând... După o clipă, Lupin reluă 
în şoaptă: 

— Şi iată, totul s-a terminat... a apărut o fetiţă, cu părul 
blond, cu ochi frumoşi şi trişti, şi cu un suflet cinstit, da, 
cinstit, şi s-a terminat... eu însumi îmi dărâm formidabilul 
edificiu... orice altceva îmi pare absurd şi pueril... nu mai 
contează decât părul ei... ochii ei trişti... şi sufletul ei cinstit. 

Oamenii urcau scara. Ultima uşă fu zgâlţâită de o 
lovitură... Lupin îl apucă brusc pe tânăr de braţ. 

— Inţelegi, Beautrelet, de ce ţi-am lăsat cale liberă, 
atunci când, în ultimele săptămâni, aş fi putut de-atătea ori 
să te zdrobesc? Inţelegi de ce ai reuşit să ajungi până aici? 
Inţelegi că le-am dat oamenilor mei partea lor de pradă şi 
că pe ei i-ai întâlnit noaptea trecută pe faleză? Înţelegi, nu-i 
aşa? Acul Găunos înseamnă Aventura. Atâta timp cât e al 
meu, eu rămân Aventurierul. Dacă mi-e luat Acul, tot 
trecutul se desprinde de mine şi începe viitorul, un viitor de 
pace şi fericire, în care nu voi roşi când ochii Raymondei mă 
vor privi, un viitor... 

Se întoarse furios spre uşă: 

— Da' taci o dată, Ganimard, că nu mi-am terminat 
tirada! 

Loviturile se înteţeau. S-ar fi zis că izbesc în uşă cu o 
bârnă. In picioare în faţa lui Lupin, Beautrelet, mort de 
curiozitate, aştepta evenimentele fără să înţeleagă circul lui 
Lupin. Că predă Acul, fie, dar de ce se predă pe sine? Care-i 

era planul? Spera să-i scape lui Ganimard? Şi, pe de altă 
parte, unde se afla Raymonde? 

In timpul ăsta Lupin murmura visător: 

— Cinstit... Arsene Lupin cinstit... gata cu furturile... să 
duc o viaţă obişnuită... Şi de ce nu? Nu există nici un motiv 
să n-am acelaşi succes... Da' dă-mi pace, Ganimard! Tu nu 
ştii, idiotule, că sunt pe cale de a rosti cuvinte istorice şi că 
Beautrelet le înregistrează pentru nepoţii noştri! 

Incepu să râdă: 

— Pierdere de timp. Ganimard n-o să vadă rostul 
cuvintelor mele istorice. 

Luă o bucată de cretă roşie, trase un taburet lângă 
perete şi scrise cu litere mari: 


Arsene Lupin lasă moştenire Franţei toate comorile Acului 
Găunos, cu singura conditie ca aceste comori să fie expuse 
la Muzeul Luvru, în săli ce vor purta numele de „Sălile 
Arsene Lupin”. 


— Acum, zise el, conştiinţa mi-e împăcată. Franţa şi cu 
mine suntem chit. 

Asediatorii loveau din toate puterile. Sparseră unul din 
panourile uşii. Prin el trecu o mână, căutând încuietoarea. 

— Mii de tunete, zise Lupin, Ganimard e în stare, de data 
asta, să ajungă la timp. 

Se repezi la uşă şi scoase cheia. 

— Sic, bătrâne, uşa asta e solidă... Avem timp berechet... 
Beautrelet, îţi spun adio... Şi mulţumesc!... căci mi-ai fi 
putut complica mult atacul... dar tu eşti un tip delicat! 

Se îndreptase spre un mare triptic de Van der Weiden, 
care-i reprezenta pe Regii Magi. Închise panoul din stânga 
şi descoperi astfel o uşiţă pe a cărei clanţă puse mâna. 

— Noroc la vânătoare, Ganimard, şi belşug! 

Răsună o împuşcătură. Lupin făcu un salt înapoi. 

— Ah! canalie, drept în inimă! Ai luat deci lecţii? S-a dus 
magul la naiba! Drept în inimă! Ţăndări ca o pipă la 
iarmaroc... 

— Predă-te, Lupin! urlă Ganimard, al cărui revolver 
trecea prin panoul spart şi căruia i se zăreau ochii 
scăpărători... Predă-te, Lupin! 

— Păi ce, garda se predă? 

— Dacă mişti, trag... 

— Ei hai, nu mă poţi nimeri de aici. 

Într-adevăr, Lupin se îndepărtase, şi dacă Ganimard, prin 
spărtura din uşă, putea să tragă drept înaintea lui, nu putea 
să tragă şi, mai ales, să ochească în direcţia în care se 
găsea Lupin... Situaţia acestuia nu era însă mai puţin 
încurcată, căci ieşirea pe care conta, uşiţa din spatele 
tripticului, se deschidea în faţa lui Ganimard... Dacă încerca 
să fugă, se expunea focului poliţistului... şi mai erau cinci 
gloanţe în revolver. 

— Drace, zise el râzând, îmi scad acţiunile. Ai făcut-o 
lată, bătrâne Lupin, ai vrut o ultimă senzaţie tare şi-ai întins 
prea mult coarda. Nu trebuia să flecăreşti atâta. 

Se lipi de perete. Datorită efortului asediatorilor încă un 
panou din uşă cedase şi Ganimard avea mai multă libertate 
de acţiune. Trei metri, nu mai mult, îi despărţeau pe cei doi 
adversari. Dar Lupin era apărat de o vitrină din lemn aurit. 

— Pe el, Beautrelet, strigă bătrânul poliţist, care scrâşnea 
de furie... trage, în loc să te holbezi aşa!... 

Intr-adevăr, Isidore nu se clintise, spectator pasionat dar 
nehotărât până în clipa aceea. Ar fi vrut să se arunce cu 
toate puterile în luptă şi să doboare prada care era la 
discreţia lui. Dar îl împiedica un sentiment nedefinit. 

Apelul lui Ganimard îl dezmetici. Mâna i se încleştă pe 
patul revolverului. 

„Dacă mă amestec, gândi el, Lupin e pierdut... şi am 
acest drept... e de datoria mea...” 

Ochii li se întâlniră. Ochii lui Lupin erau calmi, atenţi, 
aproape curioşi, ca şi cum, în mijlocul cumplitei primejdii 
care-l ameninţa, nu-l interesa decât problema morală care-l 
frământa pe tânăr. Se va hotărî Isidore să-i dea duşmanului 
învins lovitura de graţie... Uşa crăpă de sus până jos. 

— Pe el, Beautrelet, e al nostru, strigă Ganimard. 

Isidore ridică revolverul. 

Ceea ce se întâmplă apoi fu atât de rapid, încât nu 
înţelese, ca să zicem aşa, decât pe urmă. Il văzu pe Lupin 
aplecându-se, fugind pe lângă perete, chiar pe sub arma pe 
care Ganimard o flutura de pomană şi se simţi dintr-o dată, 
el, Beautrelet, trântit la pământ, înşfăcat imediat şi ridicat 
de o forţă invincibilă. 

Lupin îl ţinea în aer, ca pe un scut viu, în spatele căruia 
se ascundea. 

— Zece la unu că scap, Ganimard! Vezi, Lupin are 
întotdeauna resurse... 

Se retrăsese rapid spre triptic. Ţinându-l cu o mână pe 
Beautrelet lipit de pieptul lui, deschise cu cealaltă mână 
uşa şi o închise în urma lor. Era salvat... Imediat apăru o 
scară foarte abruptă. 

— Haide, zise Lupin, împingându-l pe Beautrelet în faţa 
lui, armata de uscat e învinsă... acum să ne ocupăm de 
flota franceză. După Waterloo, Trafalgar... O să merite 
banii, micuţule!... Ah! ce nostim, acuma ciocănesc de zor în 
triptic... Prea târziu, copii... Da' dă-i drumul, Beautrelet... 

Scara, săpată în peretele Acului, chiar în scoarţa lui, se 
învârtea în jurul piramidei, încercuind-o ca spirala unui 
tobogan. 

Inghesuiţi unul într-altul, coborau sărind câte două-trei 
trepte deodată. Din loc în loc, câte-un fascicul de lumină 
țâşnea prin câte o fisură şi Beautrelet zărea bărcile de 
pescuit ce se aflau la câteva zeci de stânjeni distanţă, şi 
torpilorul negru... 

Coborau, coborau, Isidore tăcut, Lupin la fel de 
exuberant. 

— AŞ vrea să ştiu ce face Ganimard. S-a repezit pe 
cealaltă scară ca să-mi bareze intrarea în tunel? Nu, nu-i 
aşa de tâmpit... O fi lăsat acolo patru oameni... şi patru 
oameni sunt de ajuns. 

Se opri. 

— Ascultă... strigă de-acolo de sus... da, precis au deschis 
fereastra şi-şi chemă flota... Uite, cei din bărci se agită... se 
schimbă semnale... se mişcă şi torpilorul... Ah, viteazule 
torpilor! Te recunosc, vii din Le Havre... Tunari, la posturi... 
Drace, uite-l pe comandant... Bună ziua, Duguay-Trouin. 

Scoase braţul pe fereastră şi-şi flutură batista. Apoi porni 
din nou. 

— Flota inamică trage la rame, zise el. Abordajul e 
iminent. Doamne, ce amuzant e! 

Sub ei auziră voci. În clipa aceea se apropiau de nivelul 
mării şi imediat dădură într-o grotă largă în care se vedeau 
două lanterne umblând de colo-colo prin întuneric. Răsări o 
umbră şi o femeie se aruncă de gâtul lui Lupin! 

— Repede! repede! Eram neliniştită!... Ce faci?... Dar nu 
eşti singur?... 

Lupin o linişti. 

— E prietenul nostru Beautrelet... Imaginează-ţi că 
prietenul nostru Beautrelet a avut delicateţea... dar îţi 
povestesc alta dată... n-avem timp... Charolais, eşti aici?... 
Ah, bine... Nava? 

Charolais răspunse: 

— Nava e gata. 

— Dă-i drumul, făcu Lupin. 

După o clipă se auzi pârâitul unui motor, iar Beautrelet, ai 
cărui ochi se obişnuiau încet-încet cu semiîntunericul, îşi 
dădu până la urmă seama că se găsesc pe un fel de chei, 
pe malul apei şi că, în faţa lor, pluteşte o navă. 

—O0 navă  automobilă, zise Lupin, completând 
observaţiile lui Beautrelet. Ei, bătrâne Isidore, te miră... Nu 
înţelegi?... Cum apa pe care o vezi nu-i alta decât apa mării 
care se infiltrează la fiecare flux în grota asta, rezultă că am 
aici o mică radă invizibilă şi sigură... 

— Dar închisă, obiectă Beautrelet. Nimeni nu poate să 
intre sau să iasă de aici. 

— Ba da, eu, făcu Lupin şi-o să-ţi demonstrez. 

O conduse întâi pe Raymonde, apoi veni să-l ia pe 
Beautrelet. Acesta ezită. 

— Ţi-e frică? zise Lupin. 

— De ce? 

— C-o să ne scufunde torpilorul? 

— Nu. 

— Atunci, te întrebi dacă datoria ta nu e să rămâi de 
partea lui Ganimard, a justiţiei, a societăţii, a moralei, în loc 
să treci de partea lui Lupin, a ruşinii, infamiei, dezonoarei? 

— Exact. 

— Din nefericire, micuţule, n-ai de ales... Pentru moment 
trebuie să ne creadă pe amândoi morţi... şi să mă lase în 
pace, aşa cum are nevoie un viitor om cinstit. Mai târziu, 
când îţi voi reda libertatea, o să poţi vorbi cât o să ai chef... 
n-o să mai ama mă teme de nimic. 

Din felul în care Lupin îi strângea braţul, Beautrelet simţi 
că n-are rost să se împotrivească. Şi-apoi, de ce s-ar fi 
împotrivit? N-avea oare dreptul să se lase în voia simpatiei 
pe care, în ciuda tuturor întâmplărilor, i-o inspira acest om? 
Sentimentul acesta era atât de puternic, încât îi veni să-i 
spună lui Lupin: „Ascultă, te pândeşte o altă primejdie, mai 
gravă: Sholmes e pe urmele dumitale...” 

— Hai, vino, îi zise Lupin, înainte ca el să se hotărască să 
vorbească. 

Ascultă şi se lăsă dus până la navă, a cărei formă i se 
păru deosebită, iar aspectul de-a dreptul neprevăzut. 

Odată ajunşi pe punte, coborâră o scăriţă abruptă, care 
era agăţată de trapă, care trapă se închise deasupra lor. 

La capătul de jos al scării era o încăpere foarte mică, 
puternic luminată, în care se şi afla Raymonde şi în care 
avură exact atâta loc cât să se aşeze toţi trei. Lupin luă un 
cornet acustic şi ordonă: „La drum, Charolais”. 

Beautrelet avu senzaţia neplăcută pe care o ai când 
cobori cu un ascensor, senzaţia că podeaua, pământul îţi 
fuge de sub picioare şi că, încet-încet, se cască un gol... 

— Ce, ne scufundăm? râse Lupin. Linişteşte-te... numai 
cât să trecem din grota superioară, unde ne aflăm, într-o 
grotă mai mică, aflată foarte jos, deschisă spre mare, şi în 
care se poate intra în timpul refluxului... o ştiu toţi 
culegătorii de scoici... Ah! ne oprim zece secunde... 
trecem... şi trecerea e strâmtă! doar cât să treacă 
submarinul... 

— Dar, întrebă Beautrelet, cum se face că pescarii care 
intră în grota de jos nu ştiu că are în partea de sus o 
comunicaţie cu o altă grotă de unde porneşte o scară care 
trece prin Ac? Adevărul e la îndemâna primului venit. 

— Greşeşti, Beautrelet! Tavanul grotei publice este închis 
pe timpul refluxului, de un plafon mobil, de culoarea pietrei, 
pe care marea îl ridică o dată cu ea atunci când urcă şi pe 
care, atunci când coboară, îl închide ermetic deasupra 
micuţei grote. Aşa că, în timpul fluxului, pot să trec... E 
ingenios, nu?... E ideea lui bibicu'... E adevărat că nici 
Cezar, nici Ludovic al XIV-lea, pe scurt, nici unul din 
strămoşii mei n-au avut parte de un submarin... Ei se 
mulţumeau cu scara care cobora pe-atunci până la grota de 
jos... Eu am suprimat ultimele trepte şi am imaginat acest 
plafon mobil. Un cadou pe care-l fac Franţei... Raymonde, 
draga mea, stinge lampa de lângă tine... nu mai avem 
nevoie de ea... dimpotrivă. 

Intr-adevăr, o lumină palidă, de culoarea apei, îi 
întâmpinase la ieşirea din grotă şi pătrundea în cabină prin 

cele două hublouri şi printr-o calotă mare de sticlă care se 
ridica deasupra punţii şi permitea inspectarea straturilor 
superioare ale mării. 

Şi imediat pe deasupra lor trecu o umbră. 

— Atacul se va produce. Flota inamică împresoară Acul... 
Dar oricât ar fi Acul ăsta de găunos, mă întreb cum or să 
intre înăuntru... 

Luă cornetul acustic. 

— Nu ne ridicăm încă, Charolais... Unde mergem? Păi ți- 
am spus... La Port-Lupin... şi cu toată viteza, da? Avem 
nevoie de apă ca să abordăm... avem o doamnă cu noi. 

Aproape că atingeau fundul mării. Algele, tulburate, se 
ridicau ca o vegetaţie neagră, greoaie, şi curenţii profunzi 
le făceau să unduiască grațios, să se întindă, să se 
alungească precum nişte plete ce plutesc. Din nou o umbră, 
mai lungă... 

— E torpilorul, zise Lupin... acuşica o să glăsuiască 
tunul... Ce-o să facă Duguay-Trouin? O să bombardeze 
Acul? Ce mare pierdere, Beautrelet, că nu putem asista la 
întâlnirea dintre Duguay-Trouin şi Ganimard! Reunirea 
forţelor terestre cu forţele navale!... Hei, Charolais! 
dormim... 

Mergeau repede, totuşi. Stâncilor le urmaseră suprafeţele 
de nisip, apoi văzură aproape imediat alte stânci care 
marcau partea stângă a Etretat-ului, poarta din Amonte. 
Peştii fugeau la apropierea lor. Unul mai îndrăzneţ se agăţă 
de hublou şi-i privea cu ochi mari, imobili şi ficşi. 

— Să fie într-un ceas bun, am pornit, strigă Lupin... Ce 
zici de coaja mea de nucă, Beautrelet? Nu-i rea, nu-i aşa?... 
Îţi aduci aminte de aventura cu „Şaptele de cupă”, 
sfârşitul nenorocit al inginerului Lacombe şi cum, după ce i- 
am pedepsit pe ucigaşi, am oferit statului hârtiile şi 
planurile lui pentru construcţia unui nou submarin - încă un 
cadou pentru Franţa. Ei bine, dintre planurile astea le-am 

păstrat pe cele ale unei nave cu motor submersibile şi iată 
cum de ai astăzi onoarea de a naviga în compania mea... 

II chemă din nou pe Charolais. 

— Să urcăm, nu mai e nici un pericol. 

Zvâcniră până la suprafaţă şi clopotul de sticlă ieşi din 
valuri... Se găseau la o milă de coastă, deci nu puteau fi 
văzuţi, şi Beautrelet putu atunci să-şi dea mai bine seama 
de rapiditatea vertiginoasă cu care înaintau. 

Trecu mai întâi prin faţa lor Fécamp, apoi toate plajele 
normande, Saint-Pierre, Petites-Dalles, Veulettes, Saint- 
Valery, Veules, Quiberville. 

Lupin glumea întruna şi Isidore nu se mai sătura să-l 
privească şi să-l asculte, minunându-se de verva acestui 
om, de veselia, de copilăreala, de uşurinţa lui ironică, de 
bucuria lui de a trăi. 

O cercetă şi pe Raymonde. Tânăra stătea tăcută, lipită de 
cel pe care-l iubea. li luase mâinile într-ale ei şi-şi ridica 
adesea ochii spre el şi Beautrelet remarcă de mai multe ori 
că atunci mâinile i se crispau şi că tristeţea din ochi i se 
accentua. Şi, de fiecare dată, era ca un răspuns mut şi 
dureros la butadele lui Lupin. S-ar fi zis că uşurătatea 
vorbelor, viziunea lui sarcastică asupra vieţii o făceau să 
sufere. 

— Taci, murmură ea... să râzi acum înseamnă să sfidezi 
destinul... Ne mai pot aştepta atâtea nenorociri! 

In dreptul Dieppe-ului trebuiră să se scufunde ca să nu fie 
zăriţi de bărcile de pescuit. lar după douăzeci de minute o 
tăiară spre coastă şi nava intră într-un mic port submarin 
format de o tăietură neregulată a stâncilor, se aşeză paralel 
cu un dig şi urcă încetişor la suprafaţă. 

— Port-Lupin, anunţă Lupin. 

Locul situat la cinci leghe de Dieppe, la trei leghe de 
Treport, protejat la dreapta şi la stânga de două porţiuni 
prăbuşite de faleză, era absolut pustiu. Un nisip fin 
căptuşea pantele plajei înguste. 

— Coboară, Beautrelet... Raymonde, dă-mi mâna... Tu, 
Charolais, întoarce-te la Ac să vezi ce se petrece între 
Ganimard şi Duguay-Trouin şi vii să-mi povesteşti diseară. 
Afacerea asta mă pasionează. 

Beautrelet se întreba oarecum curios cum or să iasă din 
golfuleţul acela închis care se numea Port-Lupin, când zări 
chiar la picioarele falezei treptele unei scări de fier. 

— Isidore, zise Lupin, dacă ai şti geografie şi istorie, 
atunci ţi-ai da seama că ne aflăm la poalele trecătorii 
Parfonval, în comuna Biville. Acum mai bine de o sută de 
ani, în noaptea de 23 august 1803, Georges Cadoudal şi cei 
şase complici ai săi debarcaţi în Franţa cu intenţia de a-l 
răpi pe primul-consul Bonaparte, s-au căţărat până sus pe 
drumul pe care-o să-l vezi acum. De atunci au avut loc 
prăbuşiri care au dărâmat drumul. Dar Valmeras, mai 
cunoscut sub numele de Arsene Lupin, l-a refăcut pe 
cheltuiala lui şi a cumpărat ferma de la Newvillette, unde 
conjuraţii şi-au petrecut prima noapte şi unde, retras din 
afaceri, dezinteresat de deşertăciunile lumii, va duce, 
alături de mama şi soţia lui, viaţa respectabilă a unui nobil 
de tară. Gentlemanul spărgător a murit, trăiască 
gentlemanul fermier! 

După scară urma un fel de gâtuitură, un făgaş abrupt 
săpat de apa ploilor, pe fundul căruia te agăţai de un 
simulacru de scară cu rampă. Din câte îi explică Lupin, 
această rampă fusese pusă în locul „estamperşei”, funie 
lungă fixată cu ţăruşi, de care se ţineau pe vremuri oamenii 
ca să coboare pe plajă... După un urcuş de o jumătate de 
ceas ajunseră pe platou nu departe de un bordei săpat în 
pământ, de felul acelora care slujesc de adăpost vameşilor 
de pe coastă. Şi după cotitura potecii, apăru într-adevăr un 
vameş. 

— Nimic nou, Gomel? îi zise Lupin. 

— Nimic, şefule. 

— Nici un suspect? 


201 


— Nu, şefule... totuşi... 

— Ce? 

— Nevastă-mea... care e croitoreasă la Newvillette... 

— Da, ştiu, Cesarine... Ce-i cu ea? 

— Se pare că azi-dimineaţă un marinar dădea târcoale 
prin sat. 

— Cum arăta marinarul ăsta? 

— Nu prea firesc... mutră de englez. 

— Ah!... făcu Lupin preocupat... Şi i-ai ordonat 
Cesarinei... 

— Să deschidă bine ochii, da, şefule. 

— Bine, supraveghează întoarcerea lui Charolais, peste 
vreo două-trei ore... Dacă apare ceva, eu sunt la fermă. 

Işi reluă drumul şi-i spuse lui Beautrelet: 

— Mă cam nelinişteşte... Să fie oare Sholmes? Ah! dacă-i 
el, exasperat cum e, se pot întâmpla multe. 

Ezită o clipă. 

— Mă întreb dacă n-ar fi cazul să ne întoarcem... da, am 

presimţiri rele... 
__ Cât vedeai cu ochii se desfăşurau câmpii uşor ondulate. 
In stânga, o frumoasă alee mărginită cu copaci ducea spre 
ferma de la Nevwvillette, căreia acum i se zăreau clădirile... 
Era refugiul pe care îl pregătise, adăpostul pentru odihna 
promisă Raymondei. Avea să renunţe, din cauza unor idei 
absurde, la fericire chiar în clipa când îşi atingea scopul? 

Il apucă pe Isidore de braţ şi-i spuse, arătându-i-o pe 
Raymonde, care mergea în faţa lor: 

— Priveşte-o. Când păşeşte, talia ei are o uşoară 
legănare pe care n-o pot vedea fără să tremur... Dar totul la 
ea mă face să tremur de emoție şi iubire, gesturile şi 
nemişcarea ei, tăcerile şi sunetul vocii. Uite, simplul fapt că 
păşesc pe urmele ei mă face să mă simt bine. Ah! 
Beautrelet, o să uite ea vreodată c-am fost Lupin? Voi reuşi 
să-i şterg din amintire acest trecut pe care-l urăşte? 

Se stăpâni şi rosti cu o siguranţă încăpăţânată: 

— Va uita! Va uita, fiindcă pentru ea am sacrificat totul! 
Am sacrificat refugiul inviolabil al Acului Găunos, mi-am 
sacrificat comorile, puterea, orgoliul... voi sacrifica totul... 
Nu mai vreau să fiu nimic... nimic... altceva decât un om 
îndrăgostit... un om cinstit, fiindcă ea nu poate iubi decât 
un om cinstit... La urma urmei, ce mă costă să fiu cinstit? 
Nu e o ocupaţie mai dezonorantă ca altele... 

Gluma îi scăpase fără voia lui. Glasul îi rămase grav, lipsit 
de ironie. Şi murmură cu o violenţă stăpânită: 

— Ah! vezi tu, Beautrelet, din toate bucuriile nemăsurate 
pe care le-am gustat în viaţa mea aventuroasă, nu-i nici 
una care să se compare cu bucuria pe care mi-o provoacă 
privirea ei când e mulţumită de mine... Atunci mă simt tare 
slab... şi-mi vine să plâng... 

Plângea? Beautrelet intui că ochii îi sunt în lacrimi. 
Lacrimi în ochii lui Lupin, lacrimi de iubire! 

Se apropiau de o poartă veche prin care se intra în 
fermă. Lupin se opri şi mormăi: 

— De ce mi-o fi frică?.. Prea mă apasă ceva... Oare 
aventura Acului Găunos nu s-a încheiat? Oare destinul nu 
acceptă deznodământul pe care l-am ales eu? 

Raymonde se întoarse, neliniştită: 

— Uite-o pe Cesarine. Aleargă încoace... 

Intr-adevăr, nevasta vameşului venea în grabă dinspre 
fermă. Lupin se repezi la ea: 

— Ce e? ce s-a-ntâmplat? Vorbeşte! 

Sufocându-se, cu răsuflarea tăiată, Cesarine bâigui: 

— Un bărbat... am văzut un bărbat în salon. 

— Englezul de azi-dimineaţă? 

— Da... dar altfel deghizat... 

— Te-a văzut? 

— Nu. Dar a văzut-o pe mama dumneavoastră. Doamna 
Valmeras l-a surprins când ieşea. 


— Şi? 

— l-a spus că-l caută pe Louis Valmeras, că e prietenul 
dumneavoastră. 

— Şi doamna i-a răspuns că fiul ei e plecat într-o 
călătorie... timp de mai mulţi ani... 

— Şi a plecat? 

— Nu. A făcut nişte semne pe fereastra care dă spre 
câmpie... ca şi cum ar fi chemat pe cineva. 

Aventurierul păru să şovăie. Un țipăt puternic sfâşie 
aerul. Raymonde gemu: 

— E mama ta... o recunosc... 

Lupin se aruncă spre ea şi-i zise, purtat de un impuls de 
pasiune sălbatică: 

— Vino... să fugim... întâi tu... 

Dar se opri imediat, înnebunit, tulburat. 

— Nu.. nu pot... e oribil... lartă-mă... Raymonde... biata 
femeie, acolo... Rămâi aici... Beautrelet, nu pleca de lângă 
ea. 

Se repezi în fugă de-a lungul taluzului ce împrejmuia 
ferma, se întoarse şi alergă până la bariera ce dădea spre 
câmp... Raymonde, pe care Beautrelet nu putuse s-o 
oprească, ajunse acolo aproape o dată cu el şi Beautrelet, 
ascuns după copaci, zări pe aleea pustie care ducea de la 
fermă la barieră, trei bărbaţi, dintre care unul, cel mai înalt, 
păşea în faţă, iar ceilalţi doi duceau de subsuori o femeie 
care încerca să se opună şi care scotea gemete de durere. 

Incepea să se întunece. Totuşi Beautrelet îl recunoscu pe 
Herlock Sholmes. Femeia era bătrână. Chipul livid îi era 
încadrat de păr alb. Ajunseseră la barieră. Sholmes o 
deschise. Atunci Lupin ajunse şi el acolo şi se înfipse în faţa 
lui. 

Şocul păru cu atât mai groaznic cu cât Lupin era tăcut, 
aproape solemn. Cei doi inamici se măsurară îndelung din 
priviri. Pe chipurile lor se putea citi aceeaşi ură. Nu se 
mişcau. 

Lupin rosti cu un calm înspăimântător: 

— Ordonă-le oamenilor tăi să-i dea drumul acestei femei. 

— Nu. 

S-ar fi zis că amândoi se tem să înceapă lupta supremă şi 
că amândoi îşi adună toate puterile. Şi de data asta nu mai 
erau cuvinte inutile, nici provocări batjocoritoare. Numai 
tăcere, o tăcere de mormânt. 

Înnebunită de nelinişte, Raymonde aştepta rezultatul 
duelului. Beautrelet o apucase de mâini şi o ţinea 
nemişcată. După o clipă, Lupin repetă: 

— Ordonă-le oamenilor tăi să-i dea drumul acestei femei. 

— Nu! 

Lupin rosti: 

— Ascultă, Sholmès... Ş 

Dar se opri, înțelegând stupiditatea vorbelor. In faţa 
acestui colos de orgoliu şi voinţă pe nume Sholmes, ce 
însemnătate aveau amenințările? 

Gata de orice, duse brusc mâna la buzunarul hainei. 
Englezul îl observă şi, repezindu-se la prizonieră, îi puse 
teava revolverului la două degete de tâmplă. 

— Nu mişca, Lupin, sau trag. 

In acelaşi timp, cei doi acoliţi ai săi scoaseră armele şi le 
îndreptară spre Lupin... Acesta se crispă, îşi domoli furia 
care-l invadase şi, cu răceală, cu mâinile în buzunare, cu 
pieptul expus duşmanului, începu din nou: 

— Sholmes, pentru a treia oară îţi spun, las-o pe femeia 
asta în pace. 

Englezul rânji: 

— Poate că n-am dreptul s-o ating! Hai, hai, gata cu 
gluma! Nu te cheamă Valmeras, după cum nu te cheamă 
nici Lupin, e un nume furat, după cum ai furat şi numele de 
Charmerace. Şi cea pe care-o dai drept maică-ta e Victoire, 
bătrâna ta complice, cea care te-a crescut... 

Sholmes făcu o greşeală. Dus de dorinţa de răzbunare, se 
uită la Raymonde, care era oripilată de dezvăluirile lui. 

Lupin profită de această imprudenţă. Cu o mişcare rapidă, 
trase. 

— Blestem! urlă Sholmes şi braţul, străpuns, îi căzu de-a 
lungul corpului. 

Strigă la oamenii lui: 

— Trageţi, voi, ăştia! Trageţi o dată! 

Dar Lupin se aruncase asupra lor şi, după nu mai mult de 
două secunde, cel din dreapta se tăvălea pe jos, lovit în 
piept, în timp ce al doilea, cu falca zdrobită, se prăbuşi 
peste barieră. 

— Descurcă-te, Victoire... leagă.-i... Şi-acum, între noi doi, 
englezule... 

Se lăsă în jos înjurând: 

— Ah! canalie... 

Sholme&s apucase arma cu mâna stângă şi-l ochea. 

O detunătură... un strigăt de durere... Raymonde se 
aruncase între cei doi bărbaţi, în faţa englezului. Se clătină, 
îşi duse mâna la sân, se ridică, se răsuci şi se prăbuşi la 
picioarele lui Lupin. 

— Raymonde!.. Raymonde! 

Se aruncă asupra ei şi-o strânse la piept. 

— Moartă, făcu el. 

Urmă o clipă de stupoare. Sholmes părea uluit de ceea ce 
făcuse. Victoire bâiguia: 

— Micuţul meu... micuțul meu... 

Beautrelet se apropiase de femeie şi se aplecă s-o 
examineze. Lupin repeta: „Moartă... moartă...” pe un ton 
gânditor, ca şi cum încă nu înţelegea ce se-ntâmplase. 

Dar chipul i se încreţi, schimbat dintr-o dată, răvăşit de 
durere. Şi atunci îl scutură un fel de nebunie, făcu gesturi 
necontrolate, îşi frânse mâinile, tropăi ca un copil care 
suferă peste poate. 

— Mizerabile! strigă el deodată, într-o răbufnire de ură. 

Şi cu o izbitură teribilă, răsturnându-l pe Sholmes, îl 
înşfăcă de gât şi-i înfipse degetele încleştate în carne. 
Englezul horcăi, fără măcar să se zbată. 

— Micuţul meu, micuțul meu, îl imploră Victoire... 

Beautrelet alergă într-acolo. Dar Lupin îi dăduse deja 
drumul lui Sholmes şi acolo, lângă duşmanul întins la 
pământ, plângea cu sughiţuri. 

Ce spectacol demn de milă! Beautrelet n-avea să-i uite 
niciodată tragica oroare, el care cunoştea dragostea lui 
Lupin pentru Raymonde şi tot ceea ce marele aventurier 
ucisese în sine pentru a aduce un surâs pe chipul iubitei lui. 

Noaptea începea să acopere câmpul de luptă cu un 
linţoliu de umbră. Cei trei englezi legaţi fedeleş şi cu 
căluşuri în gură zăceau în iarba înaltă. Liniştea deplină a 
câmpiei era legănată de cântece. Erau oamenii de la 
Newvillette care se întorceau de la lucru. 

Lupin se ridică. Asculta glasurile monotone. Apoi se uită 
la ferma liniştită în care sperase să trăiască în pace alături 
de Raymonde. Apoi o privi pe ea, pe sărmana îndrăgostită 
pe care iubirea o ucisese şi care, albă, îşi dormea somnul 
de veci. 

În timpul ăsta ţăranii se apropiau. Atunci Lupin se aplecă, 
o ridică pe moartă în braţele sale puternice, o săltă şi, 
îndoit de şale, o aşeză pe umăr. 

— Să mergem, Victoire. 

— Să mergem, micuţule. 

— Adio, Beautrelet, zise el. 

Şi încărcat cu nepreţuita şi îngrozitoarea lui povară, 
urmat de bătrâna servitoare, tăcut, sălbatic, porni spre 
mare şi se-afundă în întunericul adânc... 

